
Įžanga 


“Bevaisės žemės" bei “Tolimosios dykros“ yra trečia ir 
ketvirta dalis ilgo pasakojimo, kurį įkvėpė ir kuriam darė įta- 
ką eiliuota Roberto Brauningo poema “Vaikis Rolandas prie 
Tamsiojo bokšto atėjo". 

Pirmoje dalyje “Šaulys" pasakojama, kaip Rolandas, 
paskutinis pasaulio, kuris “pasislinko", šaulys persekioja ir 
sugauna vyrą juodais drabužiais, žynį, vardu Valteris, kuris 
kadaise, kai Vidurinysis Pasaulis dar buvo vientisas, apsime- 
tinėjo Rolando tėvo draugu. Sugauti šitą antžmogį burtininką 
nebuvo pagrindinis Rolando tikslas, tik dar vienas kelio 
stulpas ilgoje kelionėje į galingą ir paslaptingą Tamsųjį 
Bokštą, stovintį laiko ašyje. 

Kas toks tas Rolandas? Koks buvo pasaulis prieš tai, kai 
jis “pasislinko""? Kas yra tas Bokštas ir kodėl jis jo ieško? 
Turime tik atsakymo fragmentus. Rolandas yra savotiškas ri- 
teris, vienas iš tų, kuriems buvo skirta saugoti (ar galbūt at- 
pirkti) pasaulį, kuris, pasak Rolando, buvo “sklidinas meilės 
ir šviesos“. Ar tikrai pasaulis buvo toks, kokį jį prisimena 
Rolandas, lieka atviras klausimas. 

Tačiau mes tikrai žinome, kad jis buvo priverstas anksti 
atlikti iniciacijos apeigą, kai sužinojo, kad jo motina tapo 
Marteno, dar galingesnio burtininko už Valterį, meiluže. 
Mes žinome, jog Martenas prisidėjo prie to, kad motinos ne- 
ištikimybė iškiltų viešumon, tikėdamasis, jog neišlaikęs ban- 
dymo jaunuolis bus ištremtas į “Vakarus". Tačiau Marteno 
planas neišdegė. 

Mes taip pat žinome, jog Šaulio pasaulis keistai susijęs 
su mūsų šiandieniniu, kad retkarčiais galima pereiti iš vieno 
į kitą. 

Ilgo, apleisto kelio per dykumą tarpstotėje Rolandas su- 
sitinka berniuką, vardu Džeikas, kuris žuvo savo pasaulyje, 
berniuką, kuris buvo nustumtas nuo Manheteno gatvės kam- 

po po atvažiuojančios mašinos ratais. Džeikas Čambersas 
mirė, kai virš jo pasilenkė vyras juodais drabužiais - Valte- 
ris, o atsibudo Rolando pasaulyje. 

Prieš susitikimą su vyru juodais drabužiais Džeikas 
miršta vėl... šį kartą dėl Šaulio kaltės, kuriam teko antrą kar- 
tą pasirinkti gyvenime ir paaukoti simbolinį savo sūnų. Pri- 
spirtas rinktis tarp Bokšto ir vaiko, Rolandas renkasi Bokš- 
tą. Paskutiniai Džeiko žodžiai krentant į bedugnę buvo: “Ta- 
da eik. Yra ir kitų pasaulių." 

Paskutinis Rolando susidūrimas su Valteriu įvyksta dul- 
kėtoje golgotoje tarp dūlėjančių kaulų. Vyras juodais drabu- 
žiais Taro kortomis išpranašauja Rolando ateitį. Ypač Šau- 
lio dėmesį patraukia trys keistos kortos - Kalinys, Šešėlių 
Dama ir Mirtis (“bet ne tavo, Šauly“). 

Antroji “Tamsiojo bokšto" dalis “Trijų telkimas" pra- 
sideda Vakarų jūros pakraštyje netrukus po Rolando susidū- 
rimo su Valteriu. Išsekęs šaulys atsibunda vidurnaktį ir pa- 
mato, jog potvynio banga išplukdė ropojančių, plėšrių “vė- 
žiagyvių“ ordą. Nespėjęs atsitraukti nuo jų Rolandas smar- 
kiai sužeidžiamas - netenka pirmų dviejų dešinės rankos 
pirštų. Jūros pabaisų syvai apnuodija jo kraują, ir keliauda- 
mas į šiaurę pajūriu jis ima silpti... merdėti. 

Pakrantėje Rolandas suranda trejas duris. Jos visos atsi- 
veria jam - ir tiktai jam - į mūsų pasaulį; į miestą, kuriame 
gyveno Džeikas. Rolandas apsilanko Niujorke mūsų laikme- 
čiu tris kartus, siekdamas tiek išsigelbėti pats, tiek išsikviesti 
trejetą, kuris turės lydėti jį iki Bokšto. 

Edis Dynas yra Kalinys, narkomanas iš devintojo de- 
šimtmečio pabaigos Niujorko. Rolandas įžengia pro duris pa- 
jūryje į pastarojo pasaulį ir į Edžio Dyno sąmonę tuo metu, 
kai Edis su Enriko Balazaro kokainu nusileidžia Kenedžio 
oro uoste. Po šiurpių nuotykių Rolandas gauna penicilino do- 
zę ir perkelia Edį Dyną į savo pasaulį. Edis, narkomanas, su- 
pranta esąs nugrūstas į pasaulį, kuriame nėra narkotikų (kaip, 
beje, ir keptų “Popajaus" viščiukų), ir nelabai apsidžiaugia. 

Antrosios durys nuveda Rolandą pas Šešėlių Damą - 
tiksliau, dvi moteris viename kūne. Dabar Rolandas atsidu- 
ria Niujorke septintojo dešimtmečio pradžioje ir susipažįsta 
su jauna, prie invalido vežimėlio prikaustyta pilietinių teisių 
aktyviste Odeta Holms. Joje slypi klastinga ir neapykantos 
kupina Deta Volker. Kai abi moterys perkeliamos į Rolan- 
do pasaulį, Edžiui ir sparčiai silpstančiam Rolandui ateina 
sunkios dienos. Odeta viską laiko sapnu arba iliuzija; o Deta, 
kuri yra daug žiauresnio ir tiesmukesnio proto, tiesiog užsi- 
moja nužudyti Rolandą su Edžiu, kuriuos laiko savo bude- 
liais ir baltaisiais velniais. 

Džekas Mortas už trečiųjų durų (aštuntojo dešimtmečio 
vidurio Niujorke) yra Mirtis. Mortas du kartus lemtingai pa- 
keitė Odetos Holms/Detos Volker gyvenimą, nors jos to ir 
nežino. Mortas, kurio modus operandi yra arba pastumti au- 
kas, arba numesti ką nors iš viršaus, per savo (labai kruopš- 
čiai suplanuotą) karjerą Odetai padarė ir viena, ir kita. Vai- 
kystėje jis numetė ant Odetos galvos plytą, ir jai gulint ko- 
mos būklėje gimė Deta Volker, slapta Odetos sesuo. Po ke- 
lerių metų, 1959-siais, Mortas susiduria su Odeta dar kartą 
ir pastumia ją po atšvilpiančio metro traukinio ratais Gryn- 
vič Vilidže. Odeta vėl lieka gyva, bet didele kaina: traukinys 
sutraiško abi kojas ties keliais. Tik drąsaus jauno daktaro (ir 
nesutramdomos Detos Volker dvasios) dėka pavyksta išgel- 
bėti jai gyvybę. Rolandas įžvelgia čia daugiau nei paprastą 
sutapimą; jis tiki, kad Tamsųjį Bokštą supančios titaniškos 
jėgos vėl pradeda telktis. 

Rolandas sužino, kad Mortas galėjo būti prikišęs nagus 
prie dar vienos paslapties, keisto paradokso. Nes auka, ku- 
rią Mortas ketino pastumti tuomet, kai Rolandas įsiveržė į jo 
sąmonę, buvo ne kas kita, kaip Džeikas, berniukas, kurį Ro- 
landas susitiko tarpstotėje pakeliui į kalnus. Rolandas netu- 
rėjo priežasties abejoti Džeiko pasakojimu apie tai, kaip jis 
mirė savo pasaulyje, kaip neabejojo, kas yra jo žudikas - ži- 
noma, Valteris. Mirštantis Džeikas matė jį apsirengusį kuni- 

gu minioje, susirinkusioje prie jo. Šaulys neabejojo jo apibū- 
dinimu. 

Ir dabar neabejojo; Valteris ten buvo, tikrai buvo. Bet 
gal ne Valteris, o Džekas Mortas pastūmė Džeką priešais at- 
važiuojantį “Kadilaką"? Ar tai įmanoma? Į šitą klausimą 
Šaulys negalėjo atsakyti, tačiau kur tokių atveju dabar yra 
Džeikas? Gyvas? Miręs? Įstrigęs laike? Jeigu Džeikas Čam- 
bersas tebėra gyvas ir sveikas savo aštuntojo dešimtmečio 
Manhetene, kodėl Rolandas vis dar jį prisimena? 

Nepaisant šių painių ir pavojingų įvykių tąsos, kelionė 
pro duris ir trijų telkimas Rolandui baigiasi gerai. Dynas su- 
sitaiko su savo buvimu Rolando pasaulyje, nes pamilsta Še- 
šėlių Damą. Deta Volker ir Odeta Holms, kitos dvi iš Rolan- 
do trijulės, susivienija į vieną asmenybę, turinčią ir vienos, 
ir kitos bruožų, kai Šauliui pagaliau pavyksta priversti jas 
pripažinti viena kitą. Naujoji asmenybė moka priimti ir atsa- 
kyti į Edžio meilę. Odeta Siuzana Holms ir Deta Siuzana 
Volker tampa viena moterimi, trečiąja moterimi - Siuzana 
Dyn. 

Džekas Mortas miršta po to paties traukinio - garsiojo 
“A" traukinio - kuris prieš penkiolika ar šešiolika metų nu- 
pjovė Odetai kojas, ratais. Ir gerai. 

Po daugelio metų Rolandas iš Gileado keliauja į Tamsų- 
jį Bokštą nebe vienas. Ketbertą ir Aleną, senuosius jo pake- 
leivius, pakeitė Edis ir Siuzana... tačiau Šaulys savo drau- 
gams būna kaip piktas pinigas. Labai piktas. 

“Bevaisių žemių" pasakojimas sutinka šiuos piligrimus 
praėjus keliems mėnesiams po trečiųjų durų radimo tuščia- 
me pajūryje. Jie sukorė nemažą kelio gabalą į žemyną. Po- 
ilsis baigiasi, atėjo metas mokytis. Siuzana mokosi šaudyti... 
Edis - drožinėti... o Šaulys mokosi susitaikyti su lėtu išpro- 
tėjimuų. 

(Dar viena pastabėlė. Niujorkiečiai skaitytojai pastebės, 
kad šiek tiek laisvai pasielgiau su jų miesto geografija. Ti- 
kiuosi, už tai man bus atleista.) 

Sulūžusių vaizdų krūva, kur prasismelkia saulė, 

Numirę medžiai neteikia prieglobsčio, o žiogas - ramybės, 
Perdžiūvęs akmuo pamiršo vandens gurgenimą. Tiktai 
Po šia raudona uola yra šešėlis, 

(Ateik po jos šešėliu), 

Ir aš parodysiu tau kai ką nepanašaus 

Į tavo šešėlį rytą, keliaujantį įkandin 

Ar vakare pasitinkantį. 

Aš parodysiu tau baimę dulkių saujoje. 


T.S. Eliotas 
Bevaisė žemė 


- Kokia čia upė? - tingiai paklausė Milisenta. 

- Čia tik upelis. Na, gal šiek tiek daugiau nei upelis. Va- 
dinasi Dykynė. 

- Tikrai? 

- Taip, - atsakė Vinfredas, - tikrai. 


Robertas Aikmanas 
Pirštinėta ranka 


Pirma dalis 
Lokys ir kaulas 
1 


Tai buvo tiktai trečia proga šaudyti tikrais patronais... ir 
pirmą kartą iš dėklo, kurį Rolandas sukurpė specialiai jai. 

Patronų jiems netrūko; iš pasaulio, kuriame Edis ir Siu- 
zana Dyn gyveno iki nelaukto gyvenimo posūkio, Rolandas 
parsigabeno daugiau nei pakankamai. Tačiau tai, jog patro- 
nų daug, nereiškia, kad juos galima tuščiai eikvoti. Netgi 
priešingai. Dievai pyksta ant švaistūnų. Rolandą tuo tikėti iš- 
mokė tėvas, vėliau Kortas, didysis mokytojas, todėl jis tuo ir 
tikėjo. Gal dievai nubaus ne iš karto, bet anksčiau ar vėliau 
reikės sumokėti... o kuo ilgiau lauksi, tuo daugiau mokėsi. 

Iš pradžių tikrų šovinių nė neprireikė. Daili tamsiaodė 
moteris invalido vežimėlyje nebūtų patikėjusi, jeigu Rolan- 
das būtų pasakęs, kiek metų jam teko laikyti ginklą rankoje. 
Iš pradžių jis taisė Siuzaną tiesiog žiūrėdamas, kaip ji taikosi 
į sustatytus taikinius. Moteris mokėsi greitai. Abu su Edžiu 
mokėsi greitai. 

Ir, kaip spėjo Rolandas, abu buvo gimę būti šauliais. 

Tą dieną Rolandas ir Siuzana išėjo į miško laukymę už 
kokios mylios nuo stovyklos, kurią buvo įsirengę jau bemaž 
du mėnesius. Dienos slinko maloniai ir vienodai. Šaulys 
sveiko, o Siuzana su Edžiu sėmėsi iš jo žinių: kaip šauti, 
kaip medžioti, kaip skrosti ir dirti sumedžiotą grobį, kaip iš- 
tempti ir išdžiovinti kailius, kaip kuo mažiau gyvūno išmesti 
nepanaudoto, kaip rasti šiaurę pagal Senąją Žvaigždę ir ry- 


10 


tus pagal Senąją Motiną; kaip įsiklausyti į mišką, kuriame 
gyveno, į mišką už šešiasdešimties mylių į šiaurės rytus nuo 
Vakarų jūros. Tą dieną Edis liko stovykloje, ir Šaulys ramus 
jį paliko. Iš patirties Rolandas žinojo, kad geriausiai atsimeni 
paties išmoktas pamokas. 

Bet svarbiausia užduotis nesikeitė - kaip išmokti šaudy- 
ti ir kaip kiekvieną kartą pataikyti. Kaip žudyti. 

Aikštelę netaisyklingu puslankiu supo tamsūs, saldžiai 
kvepiantys kėniai. Pietų pusėje keliomis akmenuotomis pa- 
kopomis it netaisyklingi milžinų laiptai leidosi bemaž trijų 
šimtų pėdų skardis. Per laukymę čiurleno skaidrus upeliu- 
kas ir krito akmenimis žemyn. 

Vanduo gurgė slenksčiais, sudarydamas daug mažų 
kriokliukų, virš kurių tviskėjo vaivorykštės. Nuo skardžio 
vėrėsi vaizdas į didingą slėnį, apaugusį kėniais ir milžiniško- 
mis guobomis, kurių spygliuočiai niekaip negalėjo išguiti. 
Šie žaluma trykštantys medžiai galėjo būti dideli jau tuomet, 
kai Rolando Žemė dar buvo visai jauna. Nesimatė nė ženklo, 
kad slėnyje kada nors būtų siautęs gaisras, nors ir čia žaibų 
pasitaikydavo. Tačiau žaibai - ne vienintelis senųjų milžinių 
pavojus; kadaise šioje girioje gyveno žmonės. Rolandas per 
kelias pastarąsias savaites aptiko jų buvimo pėdsakų: dau- 
giausia primityvių įrankių, tačiau tarp jų pasitaikė ir degtų 
puodų šukių. O ugnis - mėgėja pasprukti iš rankų to, kas ją 
sukūrė. 

Virš šito nuostabaus peizažo švytėjo giedras dangus, tik 
už kelių mylių ratus suko varnai ir krankė girgždančiais sa- 
vo balsais. Jie nerimavo it atslenkant audrai, nors Rolandas 
lietaus neužuodė. 

Kairiajame upokšnio krante stovėjo didelis akmuo. Ro- 
landas sudėjo ant jo šešis mažesnius žėručio gabalus. Šie 
tviskėjo it lupa šiltą popietę. 

- Paskutinė proga pasakyti, jeigu dėklas nors kiek nepa- 
togus, - pasakė Šaulys. - Atėjome čia ne tuščiai laidyti patro- 
nus. 

Siuzana paskersavo į jį; tą akimirką į jį žvelgė Detos 
Volker akys. Sakytum tingi saulė perbėgtų plieninėmis gro- 
tomis. 

- Ir ką tu padarysi, jeigu ji bus nepatogi, o aš nutylėsiu? 
Jeigu prašausiu visus šešis kartus? Išpersi mane kaip tas ta- 
vo mokytojas? 

Šaulys šyptelėjo. Per paskutines penkias savaites jis šyp- 
sojosi daugiau nei per penkerius paskutinius metus. 

- Negalėsiu, pati žinai. Mes buvome vaikai, tai viena... 
vaikai, kurių niekas nemokė suaugusiųjų žaidimo taisyklių. 
Gali pliaukštelėti vaikui, kad pasitaisytų... 

- Mano pasaulyje, - sausai nukirto Siuzana, - padoresni 
žmonės vaikų nemuša. 

Rolandas patraukė pečiais. Jam buvo sunku įsivaizduoti 
tokį pasaulį - negi Didžiojoje Knygoje nepasakyta: “Gailėsi 
beržinės košės - sugadinsi vaiką“? - tačiau jis žinojo, kad 
moteris nemeluoja. 

- Jūsų pasaulis nepasikeitė, - atsakė jis. - O čia daug kas 
kitaip. Manai, pats nematau? 

- Kurgi ne. 

- Šiaip ar taip, jūs su Edžiu nebe vaikai. Būtų negerai 
taip elgtis su jumis. O išbandymus jūs atlaikėte. 

Jis garsiai nepasakė, kad niekaip negali pamiršti to mo- 
mento paplūdimyje, kai ji vieną po kito ištaškė tris šlykščius 
vėžiagyvius, kurie skubėjo sudraskyti juos su Edžiu. Pama- 
tęs jos šypseną Šaulys suprato, kad Siuzana taip pat prisime- 
na. 

- Tai ką darysi, jeigu išpyškinsiu dievui langus? 

- Pažiūrėsiu į tave. To pakaks. 

Moteris susimąstė, tada linktelėjo. 

- Ko gero. 

Ji vėl pasitikrino pistoleto diržą. Permestas per petį ir 
krūtinę jis labai priminė perpetę ir atrodė visai paprastas, ta- 
čiau šaulys ne vieną savaitę siuvo ir taisė, kol gavo tai, ko 
norėjo. Diržas ir revolveris, kurio senoviška sandalmedžio 

rankena styrojo iš gerai įtepto dėklo, kadaise priklausė Šau- 
liui ir kabojo ant dešinio šono. Prireikė penkių savaičių, kol 
Rolandas apsiprato su mintimi, jog jis ten daugiau niekad ne- 
kabos. Vėžiagyvių dėka jis liko griežtai kairiarankis. 

- Na, kaip? - paklausė jis vėl. 

Šį kartą Siuzana nusijuokė: 

- Rolandai, šitas senas diržas patogus kaip visad. Tai lei- 
si man šauti ar reikės klausytis varnų muzikos? 

Šaulys pajuto, kaip įtampa suleidžia aštrius savo nagus. 
Įtarė, jog panašiai jautėsi ir Kortas, nors šiurkščioje išvaiz- 
doje neprasimušė nė ženklas. Rolandas labai troško, kad ji 
išmoktų gerai šaudyti... jam to reikėjo. Bet parodžius nekan- 
trumą galima viską sugadinti. 

- Dabar pakartok pamoką, Siuzana. 

Ji apsimestinai atsainiai atsiduso... bet kai pradėjo kal- 
bėti, šypsena išsisklaidė ir tamsus dailus jos veidukas surim- 
tėjo. Rolandas vėl išgirdo seną šaulio katekizmą iš naujoko 
lūpų. Niekad nesitikėjo išgirsti tų žodžių iš moters. Kaip na- 
tūraliai jie skamba... tačiau sykiu ir keistai, ir pavojingai. 

- Aš nesitaikau ranka; ta, kuri taikosi ranka, pamiršo sa- 
vo tėvo veidą. 

Aš taikausi akimi. 

Aš nešaunu savo ranka; ta, kuri šauna ranka, pamiršo sa- 
vo tėvo veidą. 

Aš šaunu savo protu. 

Aš nežudau savo ginklu... 

Ji nutilo ir parodė į žibančius saulėje žėručio gabalus. 

- Šiaip ar taip, aš nieko nežudysiu - čia tik paprasti ak- 
menukai. 

Jos veido išraiška - truputį pasipūtusi, truputį kaprizin- 
ga - sakė, kad ji tikisi sulaukti Rolando nepasitenkinimo, net- 
gi pykčio. Tačiau Rolandas prisiminė save jos vietoje; nepa- 
miršo, jog būsimieji šauliai rietė nosį ir rodė užgaidas, bu- 
vo pasiruošę įgelti pačiu nepatogiausiu momentu... Bet jis 
atrado savyje keistą sugebėjimą. Sugebėjimą mokyti. Ne tik 

sugebėjimą, dar keisčiau - troškimą mokyti. Jis ne kartą su- 
simąstė, ar tą patį jautė ir jo mokytojas, Kortas. Tikriausiai. 

Varnai ėmė krankti garsiau. Rolando pasąmonė spėjo 
užfiksuoti, kad jie ne šiaip sau kranksi, o atrodo susijaudinę 
lyg pabaidyti nuo to, ką lesė. Tik jo laukė rimtesni dalykai, 
todėl tą faktą jis paprasčiausiai nustūmė sąmonės užkaborin 
ir sutėlkė visą dėmesį į Siuzaną. Pasielgti kitaip su mokiniu 
būtų reiškę naujų kaprizų ieškojimą. Ir kas dėl to būtų kal- 
tas? Tiktai mokytojas, kas dar? Negi ne jis moko juos kan- 
džiotis? Moko juos abu. Argi ne tokia paties šaulio esmė, kai 
nuplėši kelias griežtas ritualo eilutes ir išdistiliuoji kelias ka- 
tekizmo gaidas? Negi jis (ar ji) ne žmogaus pavidalo saka- 
las, išmokytas kirsti? 

- Ne, - atsakė Rolandas. - Čia ne akmenys. 

Siuzana pakėlė antakius ir nusišypsojo. Ji jau suprato, 
kad Rolandas nepratrūks ant jos rėkti, kaip kartais nutikda- 
vo (jai ilgai grabaliojantis arba užėjus irzlumui), akyse pasi- 
rodė pažįstamas, lyg saulės pliene, blizgesys, kurį Šaulys sie- 
jo su Deta Volker. 

- Ne akmenys? - Siuzana erzino nepiktai, bet Rolandas 
suprato, jog viskas gali apsiversti, jeigu jis leis. Ji įsitempusi, 
susikaupusi, jos nagai jau pusiau išlindę iš minkštų pirštų pa- 
galvėlių. 

- Ne, ne akmenys? - atšovė jis taip pat pašaipiai. Dabar 
jis šaltai šypsojosi. - Siuzana, ar prisimeni tuos sumautus 
baltaskūrius? 

Moteris kaipmat surimtėjo. 

- Sumautus baltaskūrius iš Oksford Tauno? 

Šypsena dingo. 

- Ar tu prisimeni tuos sumautus baltaskūrius ir ką jie pa- 
darė tau ir tavo draugams? 

- Ne man, - atsakė ji. - Tai kitai moteriai. - Jos žvilgs- 
nis pasiniaukė, apsiblausė. Rolandas nekentė jo, bet kartu ir 
džiaugėsi. Ji privalo taip žiūrėti, jos akyse turi šviesti paža- 
das, kad pakura jau įsidegė, kad tuoj liepsna pagaus stambes- 

nes pliauskas. 

- Taip. Tikrai. Patinka tau ar ne, ten buvo Odeta Siuza- 
na Holms, Saros Volker Holms duktė. Ne tu, kokia esi, o ko- 
kia buvai. Prisimeni gaisrines žarnas, Siuzana? Prisimeni 
auksinius dantis, kuriuos iššiepę jie pliekė į jus vandeniu 
Oksforde? Prisimeni, kaip tie dantys tviskėjo, kai jie kvato- 
josi? 

Ji nemažai jiems išpasakojo sėdėdama prie laužo iki vė- 
lyvos nakties. Šauliui daug kas buvo nesuprantama, tačiau jis 
klausėsi atidžiai ir dėjosi viską galvon. Šiaip ar taip, skaus- 
mas - gera priemonė. Kartais geriausia. 

- Kas tau, Rolandai? Kodėl nori man priminti tas šlykš- 
tynes? 

Dabar jos žvilgsnis atrodė pavojingas. Ir priminė jam 
Aleną, kai tas pagaliau suirzdavo. 

- Akmenys yra tie žmonės, - tyliai ištarė jis. - Žmonės, 
kurie supurvino ir uždarė jus kalėjime. Vyrai su lazdomis ir 
šunimis. Vyrai, kurie pravardžiavo tave nigere kekše. 

Jis ėmė vesti per akmenis iš kairės į dešinę. 

- Čia tas, kuris žnaibė tau krūtis ir juokėsi. Čia tas, ku- 
ris sugalvojo patikrinti, ar neturi ko nors pasislėpusi užpaka- 
lyje. Čia tas, kuris išvadino tave šimpanze su penkių šimtų 
dolerių suknele. O čia tas, kuris braukė savo lazdą per tavo 
ratukų stipinus tol, kol galva ėmė plyšti. Čia - pravardžiavęs 
tavo draugą Leo kairuoliu pederastu. O šitas, Siuzana, yra 
Džekas Mortas. Štai. Šitie akmenys yra tie vyrai. 

Jos krūtinė sunkiai kilnojosi po patronų prikištu šaulio 
diržu. Akys nebežiūrėjo į jį, buvo nukreiptos į žėručiu tvis- 
kančius akmenis. Už jų, už kelių šimtų metrų traškėdamas 
nuvirto medis. Į dangų pakilo daugiau varnų. Tačiau įsitrau- 
kę į žaidimą jie to neišgirdo. 

- Tikrai? - iškošė ji. - Ak, šitaip? 

- Taip. Dabar pakartok savo pamoką, Siuzana Dyn, ir 
nuoširdžiai. 

Šį kartą žodžiai krito iš jos lūpų kaip smulkūs ledo ga- 

baliukai. Dešinė ranka ant dešinio ranktūrio nežymiai virpėjo 
it variklis laisvąja eiga. 

- “Aš nesitaikau savo ranka; ta, kuri taikosi ranka, pa- 
miršo savo tėvo veidą. 

Aš taikausi akimi." 

- Gerai. 

- “Aš nešaunu savo ranka; ta, kuri šauna ranka, pamir- 
šo savo tėvo veidą. 

Aš šaunu savo galva." 

- Taip visuomet ir turi būti, Siuzana Dyn. 

- “Aš nežudau savo ginklu; ta, kuri žudo savo ginklu, 
pamiršo savo tėvo veidą. 

Aš žudau širdimi." 

- Tai NUŽUDYK juos, dėl tėvo! - suriko Rolandas. - 
VISUS NUŽUDYK! 

Jos ranka žaibiškai kilstelėjo nuo krėslo rankenos prie 
Rolando revolverio. Po mirksnio ji jau leidosi, šaudydama 
lengvais ir tiksliais it kolibrio sparnų mojavimas judesiais. 
Per laukymę nuskardeno šeši sausi pokštelėjimai, ir penki 
akmenys nulėkė į šoną. 

Valandėlę abu tylėjo, nedrįsdami, regis, nė kvėpuoti, kol 
aidas visai nuščiuvo. Net varnai nutilo. 

Pagaliau Šaulys nutraukė tylą ramiai, bet keistai katego- 
riškai pareikšdamas: 

- Labai gerai. 

Siuzana pažvelgė į ginklą it laikytų jį pirmą kartą. Iš 
vamzdžio rūko dūmų srovelė, tiesi kaip styga ramioje pievo- 
je. Tada moteris neskubėdama įsikišo ginklą į dėklą. 

- Gerai, bet ne tobulai, - prabilo ji. - Vieną palikau. 

- Tikrai? - Jis priėjo prie uolos ir paėmė likusį akmenį. 
Apžiūrėjęs nusviedė jai. 

Moteris sugavo jį kaire ranka; dešinė, pastebėjo jis pa- 
tenkintas, liko prie dėklo. Šaudė ji geriau ir laisviau už Edį, 
bet mokėsi ne taip greitai, kaip tas. Jeigu būtų buvusi kartu 
su jais per susišaudymą Balazaro klube, galbūt mokytųsi 

greičiau. Bet dabar šaulys įsitikino, kad ji persilaužė. Siuza- 
na apžiūrėjo akmenį ir aptiko vos pastebimą įbrėžimą viršu- 
tiniame kampe. 

- Tu tik užkabinai jį, - grįždamas prie jos pasakė Rolan- 
das, - bet per susišaudymą dažnai to užtenka. Pašauti prieši- 
ninką, neleisti jam nusitaikyti... - Jis nutilo. - Kodėl žiūri 
taip į mane? 

- Tu nesupranti, ar ne? Tikrai. 

- Nesuprantu. Dažnai man tavo mintys nesuprantamos, 
Siuzana. 

Jis nesiteisino, ir Siuzana supykusi papurtė galvą. Grei- 
tas jos šokinėjimas iš vienos asmenybės į kitą kartais Rolan- 
dą sunervindavo. Tačiau jo nesugebėjimas pasakyti nieko ki- 
ta, kaip tik tai, ką galvoja, Siuzaną erzino visuomet. Jis bu- 
vo tiesiausias žmogus, kokį jai kada nors teko sutikti. 

- Gerai, - tarė ji, - pasakysiu tau, kodėl taip žiūriu. Nes 
tu sugalvojai piktą triuką, Rolandai. Sakei, kad negali man 
suduoti, nesugebi, net jeigu to nusipelnau... bet melavai arba 
esi kvailas. Tačiau aš žinau, jog nesi kvailas. Žmonės ne vi- 
suomet muša rankomis, mano rasės vyrai ir moterys gali tai 
patvirtinti. Ten, iš kur atvykau, yra toks eilėraštukas: “Laz- 
da kaulus pliekia... 

- „..patyčios randų nepalieka“, - baigė Rolandas. 

- Na, ne visai taip, kaip mes sakome, bet panašiai. Tai 
gryniausia nesąmonė. Čia ne šiaip malti liežuviu. Tavo žo- 
džiai įskaudino mane, Rolandai - negi stovėsi ir tvirtinsi, kad 
ne? 

Ji sėdėjo ratukuose ir žvelgė į jį žibančiomis, smalsio- 
mis akimis. Rolandas nebe pirmą sykį pagalvojo, kad Siuza- 
nos pasaulio baltaskūriai buvo arba labai drąsūs, arba kvai- 
li, kad išdrįso stoti jai skersai kelio, kad ir ratukuose. Tačiau 
pabendravęs su jais didelės drąsos nepastebėjo. 

- Aš negalvojau ir nesistengiau tavęs įskaudinti, - kan- 
triai paaiškino jis. - Pamačiau, kad rodai dantis, grasini kąsti, 
tai įgrūdau pagalį į nasrus. Ir suveikė... ar ne? 

Siuzana nustėro ir įsižeidė. 

- Tu bjaurybe! 

Užuot atsakęs jis ištraukė ginklą iš makštų, išrito būg- 
ną ir kaire ranka ėmė kišti į jį patronus. 

- Tu pasipūtęs, arogantiškas... 

- Tau reikėjo kirsti, - ramiai tęsė jis. - Priešingu atveju 
būtum prašovusi visus - ranka ir ginklu vietoj akies ir pro- 
to. Ar tai pokštas? Ar arogantiška? Nemanau. Priešingai, 
Siuzana, tai tu širdyje buvai pasipūtusi. Tai tavo protas bu- 
vo neatsparus pokštams. Aš dėl to nesikremtu. Dargi priešin- 
gai. Šaulys be dantų - ne šaulys. 

- Po galais, aš nesu šaulys! 

Jis praleido tai pro ausis, galėjo sau leisti. Jeigu Siuza- 
na ne šaulė, tai jis - plepetūnas. 

- Jeigu mes žaistume, elgčiausi kitaip. Bet čia ne žaidi- 
mas... 
Sveikoji jo ranka netikėtai pakilo prie kaktos ir stabte- 
lėjo ties smilkiniu. Pirštų galiukai, pastebėjo moteris, drebė- 
jo. 

- Rolandai, ką tau skauda? - tyliai paklausė Siuzana. 

Ranka palengva nusileido. Jis grąžino būgną į vietą ir 
įkišo revolverį dėklan. 

- Nieko. 

- Ne, aš matau. Edis taip pat. Viskas prasidėjo nutolus 
nuo pliažo. Tau kažkas negerai ir nuolatos blogėja. 

- Viskas gerai, - pakartojo jis. 

Moteris ištiesė rankas ir paėmė Šaulio. Pyktis atslūgo. Ji 
įdėmiai pažvelgė Rolandui į akis: 

- Edis ir aš... tai ne mūsų pasaulis, Rolandai. Be tavęs 
mes čia žūtume. Turėsime tavo ginklus, mokėsime jais nau- 
dotis, - neblogai to mus išmokei, - tačiau mūsų vis tiek lau- 
kia mirtis. Mes... mes esame nuo tavęs priklausomi. Todėl 
papasakok man, kas yra. Leisk pabandyti padėti. Leisk mums 
padėti. 

Rolandas niekad nesigilino į save ir nesistengė suvokti; 

savivokos (ką jau kalbėti apie savianalizę) sąvoka jam buvo 
visiškai svetima. Jis buvo įpratęs veikti... veikti greitai pa- 
sitaręs su savimi. Iš jų visų kūrinių jis buvo pats tobuliausias, 
žmogus, kurio romantiška esmė slėpėsi po išorine pragma- 
tizmo ir instinktų pluta. Jis metė skubų žvilgsnį į save ir nu- 
tarė jai viską papasakoti. Taip, jam tikrai kažkas negerai. La- 
bai negerai. Kažkas darosi jo smegenims, kažkas paprasto, 
kaip gamta, ir taip pat nesuvokiama, kaip šitas klajoklio gy- 
venimas, kurį jam skyrė prigimtis. 

Jis prasižiojo sakyti: “Papasakosiu, kas man darosi, Siu- 
zana. Pasakysiu keturiais paprastais žodžiais. Aš kraustausi 
iš proto“. Bet, neleidęs jam atsakyti, miške garsiai triokšte- 
lėjo ir nuvirto dar vienas medis. Šįkart triukšmas sklido iš ar- 
čiau, be to, abu šauliai nebebuvo taip susikaupę. Abu jį iš- 
girdo, kaip ir pabaidytų varnų krankimą, abu suprato, kad 
medis nulūžo netoli jų stovyklos. 

Siuzana pasisuko garso pusėn, po to išplėtusi akis atsig- 
ręžė į šaulį. 

- Edis! - ištarė ji. 

Už tamsios medžių sienos, iš girios tankmės juos pasie- 
kė riaumojimas - piktas įniršęs riaumojimas. Triokštelėjo dar 
vienas medis, po to antras. Jie tratėjo it pabūklas. Sausuoliai, 
pagalvojo Šaulys. Negyvi medžiai. 

- Edis! - Dabar Siuzana jau rėkė. - Kad ir kas ten, jis ar- 
tėja prie Edžio! - Siuzana įsikibo į vežimėlio ratus ir ėmė 
juos sukti. 

- Nėra laiko, - tarė Rolandas, keldamas ją už pažastų. Jis 
ir anksčiau ją nešdavo, kai važiuoti pasidarydavo per sunku, 
tačiau Siuzana niekaip negalėjo atsistebėti šiurpiu, nuožmiu 
jo greičiu. Vieną akimirką ji dar sėdėdavo savo ratukuose, 
pirktuose 1962 metais geriausioje parduotuvėje neįgalie- 
siems, kitą - jau pūpsojo ant Rolando pečių kaip krepšinio 
palaikymo komandos šokėja, raumeningomis šlaunimis su- 
spaudusi Šaulio kaklą, jausdama, kaip jis delnais prilaiko ją 
už užpakalio. Jis pasileido bėgti per spygliais nuklotą žemę, 

tarp vėžių, paliktų jos vežimėlio. 

- Odeta! - suriko jis, per susijaudinimą pavadindamas 
vardu, kurį išgirdo susipažindamas. - Nepamesk ginklo! Dėl 
savo tėvo! 

Dabar jis lėkė tarp medžių. Jis paspartino žingsnį, ant jų 
mozaika krito šešėlių ir saulės spindulių dryžiai. Jie pradė- 
jo leistis nuo kalniuko. Siuzana kilstelėjo ranką išvengdama 
sausos šakos, kuri grasino numesti ją žemėn. O kita stvėrė- 
si už senoviško šaulio revolverio, kad nepamestų. 

Mylia, pagalvojo ji. Kiek reikia laiko nubėgti mylią? To- 
kiu greičiu? Nedaug, jeigu jis išsilaikys ant šito slidaus ki- 
limo. Bet ir to gali būti per daug... Tegu tik jam nieko neat- 
sitinka... saugok mano Edį, Viešpatie. 

Ir lyg atsakydamas į jos maldą suriaumojo tas nematy- 
tas žvėris. Sugriaudėjo kaip perkūnas. Kaip prakeikimas. 

Jis buvo pats didžiausias padaras visame miške, kadai- 
se vadintame Didžiąja Vakarų giria. Ir seniausias. Dauguma 
tų milžiniškų balteglių, kurias Rolandas matė slėnyje, buvo 
visai menki augalėliai, kai iš Išorinio pasaulio atkeliavo ši- 
tas lokys ir tapo žiauriu, klajojančiu karaliumi. 

Kadaise Vakarų girioje gyveno senovės žmonės (jų pėd- 
sakus Rolandas tai šen, tai ten pastebėdavo paskutines kelio- 
nės savaites), tačiau jie pasitraukė, išsigandę gigantiško, ne- 
mirtingo lokio. Atsikėlę į naują teritoriją ir supratę, jog yra 
ne vieni, žmonės ne kartą bandė jį nužudyti, tačiau jų strė- 
lės tik suerzindavo žvėrį, rimtai jo nesužeisdamos. Be to, jis 
visuomet suprasdavo, kas jam grasina; geriau nei kiti miško 
gyvūnai, geriau netgi nei išdavikės krūmynų katės, kurios 
veisėsi smėlėtose kalvose vakarų pusėje. Taip, tas lokys su- 
prasdavo. Žinodavo. Ir už kiekvieną strėlę, kuri prakirsdavo 
gauruotą jo kailį, nusinešdavo tris, keturias ar net pustuzinį 
žmonių gyvybių. Vaikų, jeigu pavykdavo, moterų - jeigu ne. 

Karius jis ignoravo, ir tai buvo galutinis pažeminimas. 

Galiausiai tie žmonės suvokė jo prigimtį ir atsisakė ke- 
tinimų jį nugalėti. Žinoma, tai įsikūnijęs demonas... arba 
dievo šešėlis. Žmonės pavadino jį Miru, žodžiu, kuris jiems 
reiškė “pasaulį po pasauliu". Dabar lokys siekė septyniasde- 
šimt pėdų ir po aštuoniolikos ar daugiau amžių vienvaldys- 
tės girioje merdėjo. Galbūt dėl to buvo kaltas koks nors mik- 
roskopinis organizmas, patekęs į kūną su maistu ar vandeniu; 
gal kaltas amžius, bet veikiausiai veikė abi šios aplinkybės. 
Priežastis nesvarbi, svarbi pasekmė - sparčiai besidauginanti 
parazitų kolonija jo nepranokstamose smegenyse. Miras, ligi 
šiol garsėjęs savo žiauriu, šaltu protu, išprotėjo. 

Lokys iš karto pajuto, kad miške pasirodė žmonės; jis 
valdė čia nuo neatmenamų laikų ir niekas ilgai nelikdavo jo 
nepastebėta, nors girioms nesimatė krašto. Jis nesiartino prie 
atvykėlių; ne todėl, kad jų bijotų, o kad jie jam visai nerūpė- 
jo. Tačiau kai parazitai ėmėsi savo darbo ir beprotystės prie- 
puoliai padažnėjo, Miras sugalvojo, kad sugrįžo senieji spąs- 
tų statytojai, miško degintojai ir tuoj vėl imsis piktų savo 
niekšybių. Ir tysodamas savo irštvoje už trisdešimties mylių 
nuo naujakurių stovyklos, kiekvieną aušrą sutikdamas sil- 
pnesnis nei iš vakaro, jis ėmė tikėti, jog senieji žmonės pa- 
galiau surado priemonę, kuria gali jį paveikti - nuodus. 

Dabar jis keliavo keršyti ne už kokią nors menką žaiz- 
dą, o nutrinti juos nuo žemės paviršiaus, kol jų nuodai jo pa- 
ties nenutrynė... Ir braunantis per girią visos mintys atbuko, 
liko tik aklas įsiūtis, to daikto makaulėje, kuris kadaise su- 
kosi be garso, girgždėjimas ir nelauktai paaštrėjusi uoslė, ku- 
ri vedė jį tiesiai į trijų piligrimų stovyklą. 

Lokys, kurio vardas iš tikrųjų buvo visai ne Miras, bro- 
vėsi per mišką it gyvas pastatas - gauruotas bokštas su de- 
gančiomis raudonai rudomis akimis. Tos akys plieskė karš- 
čių ir beprotybe. Milžiniška galva, ant kurios karojo nulaužtų 
šakų ir kėnių spyglių girlianda, mataravo į šalis. Protarpiais 
jis griausmingai nusičiaudėdavo ir iš tekančių jo šnervių iš- 

lėkdavo baltų parazitų debesis. Žvėris griovė medžius lete- 
nomis, ginkluotomis trijų pėdų ilgio nagais. Žengė stačias, 
įspausdamas purioje juodoje dirvoje gilias duobes. Nuo jo 
trenkė šviežiu balzaminu ir senu, gaižiu mėšlu. 

Aparatas ant jo pakaušio sukiojosi, zvimbė ir girgždėjo. 

Lokys laikėsi vieno kurso - tiesia linija į stovyklą tų, ku- 
rie išdrįso sugrįžti į jo mišką ir pripildė jo galvą tamsiai ža- 
lios agonijos. Nesvarbu, sugrįžo senieji ar atėjo nauji Žmo- 
nės, - jie mirs. Priėjęs sausuolį žvėris kartais pasitraukdavo 
į šoną, kad galėtų jį nuversti. Sausas triokštelėjimas jam pa- 
tiko. Kai girios milžinas išsitiesdavo ant miško kilimo šalia 
kitų savo brolių, lokys traukdavo toliau per saulės spindulių 
gijas, padūmavusias nuo medžio dulkių. 

Prieš dvi dienas Edis Dynas vėl ėmė drožinėti. Pirmą 
kartą nuo tada, kai jam suėjo dvylika. Jis prisiminė, kaip jam 
patiko medis, ir drožti sekėsi neblogai. Tiksliai to neprisimi- 
nė, tačiau apie tai liudijo vienas faktas: vyresnysis jo brolis, 
Henris, negalėjo pakęsti šito Edžio pomėgio. 

Tik pažiūrėkit į šitą šlapuką, sakydavo Henris. Ir ką gi 
mes čia meistraujame? Lėlių namus? Šikpuodį savo striukam 
pimpaliukui? Ooo... argi ne gražu? 

Henris niekad Edžiui atvirai nieko nesakydavo. Niekad 
nepriėjo ir neištarė: Gal gali baigti, broli? Matai, tau išei- 
na visai neblogai, o kai tau išeina neblogai, mane nervina. 
Nes, supranti, čia man turėtų sektis. Man. Henriui Dynui. 
Todėl, mielas mano broliuk, erzinsiu. Negaliu prieiti ir pa- 
sakyti: “"Nedaryk to, nes mane siutini", - kaip atrodytų? To- 
dėl aš tave erzinsiu, nes taip juk ir daro vyresnėliai, ar ne? 
Tyčiosiuos, erzinsiu, kol tu... po galais... baigsi! Gerai! 

Na, nebuvo labai gerai, bet Dynų namuose viskas pa- 
prastai vykdavo taip, kaip sugalvodavo Henris. Ir dar visai 
neseniai tai atrodė teisinga - ne gerai, o teisinga. Čia yra ma- 

žas, bet esminis skirtumas, jeigu sugebate pajusti. Gerai bu- 
vo dėl dviejų priežasčių: svarbios ir ne tokios svarbios. 

Svarbi buvo ta, kad Henriui tekdavo Prižiūrėti Edį, kol 
misis Dyn dirbo. Jis turėjo Prižiūrėti brolį visą laiką, nes ka- 
daise šeimoje dar buvo sesuo Dyn, jeigu norite žinoti. Ji bū- 
tų buvusi ketveriais metais vyresnė už Edį ir tiek pat jaunes- 
nė už Henrį, jeigu būtų gyva. Bet, matote, jos nėra tarp gy- 
vųjų. Ją suvažinėjo girtas vairuotojas, kai Edžiui buvo du 
metukai. Nelaimė įvyko tada, kai mergaitė stebėjo “klases" 
ant šaligatvio. 

Vaikystėje Edis kartais pagalvodavo apie seserį, klausy- 
damasis Melo Aleno tiesioginio komentaro per “Jankių 
beisbolo kanalą". Po tikrai gero smūgio Melas užbliaudavo: 
“Šventoji karve, išspaudė viską, ką galėjo! IKI PASIMATY- 
MO!“ Na, tas girtuoklis išspaudė iš Glorijos Dyn viską, ką 
galėjo, šventoji karve, iki pasimatymo. Glorija Dyn gyveno 
viršutiniame dangaus aukšte, bet ne todėl, kad jai nepasise- 
kė, o kad Niujorko valstija nesusiprato atimti vairuotojo tei- 
sių iš to niekšo po trečio kelių eismo taisyklių pažeidimo; net 
ne todėl, kad Dievas pasilenkė nuraškyti savo riešutėlio; taip 
nutiko dėl to (mėgo kartoti ponia Dyn savo sūnums), kad 
Glorijos nebuvo kam Prižiūrėti. 

Henrio darbas buvo rūpintis, kad nieko panašaus nenu- 
tiktų Edžiui. Ir berniukas dirbo savo darbą, o tai buvo ne- 
lengva, pripažino tiek Henris, tiek ir mama. Jie abu ne sykį 
primindavo Edžiui, kaip Henris aukojasi, kad Edį apsaugo- 
tų nuo girtų vairuotojų, narkomanų, gal net piktų ateivių, ku- 
rie zuja po viršutinio aukšto platybes ir vieną gražią dieną 
gali nusileisti iš savo NSO ant reaktyvinių rogių, kad pagrob- 
tų kokį mažą vaiką, pavyzdžiui, Edį Dyną. Todėl buvo ne- 
teisinga versti brolį nervintis daugiau nei jis dabar nervina- 
si. Jeigu koks nors Edžio poelgis Henriui nepatikdavo, jis 
kaipmat liaudavosi taip elgtis. Tai buvo tarsi atpildas už nuo- 
latinę Priežiūrą. Kita vertus, pamatydavai, jog apskritai yra 
neteisinga daryti ką nors geriau už Henrį. 

Tačiau buvo ir slapta priežastis. Priežastis (tarsi pasau- 
lis po pasauliu) buvo kur kas rimtesnė, nors balsu jos niekas 
neištarė: Edis negalėjo sau leisti kuo nors pranokti Henrį, nes 
šis, iš esmės, buvo niekam tikęs... sugebėjo nebent prižiūrėti 
Edį. 

Henris išmokė brolį žaisti krepšinį aikštelėje netoli na- 
mų. O jie gyveno betoniniame priemiestyje, iš kurio kaip 
svajonė horizonte matėsi Manheteno bokštai ir karaliavo če- 
kiai nemokamiems pietums. Edis buvo aštuoneriais metais 
jaunesnis už Henrį, daug mažesnis, bet vikresnis. Jis iš pri- 
gimties jautė žaidimą; vos tik atsidurdavo ant suskeldėjusios, 
žolių iškilnotos aikštelės su kamuoliu rankose, jo judesiai, 
rodės, spirga nervų galūnėse. Jis buvo greitesnis, bet ne tai 
blogiausia. Blogiausia buvo štai kas: jis Henrį pranoko. Ne- 
reikėjo įrodymui rezultato, kurį kartais skaičiuodavo, užtek- 
davo piktų žvilgsnių ir skaudžių niuksų į petį grįžtant namo. 
Niuksai, atseit, buvo nepikti (“Du už kinkų drebinimą!' 
džiugiai sušukdavo Henris ir sulenktu pirštu stipriai smeig- 
davo broliui į bicepsą), nors labiau priminė ne pokštą, o įspė- 
jimą. Lyg savotišką Henrio pasakymą: Geriau nemėgink ma- 
nęs mulkinti ir palikti kvailio vietoje su tuo kamuoliu, bro- 
lau; nepamiršk, kad Aš Tave Prižiūriu. 

Tą patį buvo galima pasakyti apie skaitymą... krepši- 
nį... “kalim-bamba"... matematiką... netgi apie šokinėjimą 
per virvutę, mergaičių žaidimą. Tai, kad jam labiau sekasi ar 
gali sektis, buvo paslaptis, kurią reikėjo išsaugoti bet kokia 
kaina. Nes Edis buvo jaunesnis. Nes Henris jį Prižiūrėjo. Bet 
po visu tuo slypėjo pati paprasčiausia priežastis: savo prana- 
šumą reikėjo išlaikyti paslaptyje, nes Henris buvo vyresny- 
sis Edžio brolis, kurį šis dievino. 

Edis surado keistą medžio atšaką, styrančią prie neseniai 
nupjauto medžio kelmo. Jį apėmė keistas jausmas, kurį žmo- 

nės vadina deja vu, ir kurį laiką jis negalėjo atplėšti akių nuo 
burna. 

Po kelių akimirkų Edis suprato žiūrįs į šaką prie kelmo 
šaknų, o galvojąs apie kiemą už jų namo; apie šiltą cemen- 
tą po užpakaliu, apie salsvą šiukšlių kvapą nuo konteinerių 
už kampo. Jis prisiminė kairėje rankoje laikęs medžio gaba- 
lą, o kitoje trumpą peiliuką iš stalčiaus po kriaukle. Medžio 
atžala ištraukė iš atminties tą trumpą gyvenimo tarpsnį, kai 
jis negalėjo atsidžiaugti drožinėjimu. Tik tas prisiminimas 
buvo taip giliai palaidotas, jog Edis nė neįtarė apie jį. 

Labiausiai iš drožinėjimo proceso jam patiko iš anksto 
matyti galutinį rezultatą. Kartais jis išvysdavo mašiną ar 
sunkvežimį, kartais šunį arba katę. Kartą, prisiminė dabar, 
mintyse iškilo stabo veidas... vienas iš tų Velykų salos bai- 
dyklių, kurias matė mokykloje, “National Geographic" žur- 
nale. Jis pavyko visai neblogai. Svarbiausia - paimti iš me- 
džio viską, ką galima, kol jis nesulūžo. Ne viskas, žinoma, 
pavykdavo, bet labai pasistengus buvo galima išgauti pakan- 
kamai. 

Iš šitos kelmo atplaišos kai kas tikrai gautųsi. Ypač su 
Rolando peiliu - kito tokio aštraus ir patogaus įrankio jis ne- 
buvo turėjęs rankose. 

Kažkas slypi šiame medyje ir laukia, kol kas nors - pa- 
vyzdžiui, jis! - prieis ir išleis. Į laisvę. 

Tik pažiūrėkit į šitą šlapuką! Ir ką gi mes čia meistrau- 
jame? Lėlių namus? Šikpuodį savo striukam pimpaliukui? 
Šautuvą, kad galėtum medžioti triušius kaip didelis? Ooo... 
argi ne gražu? 

Jį suėmė gėda, jausmas, jog elgiasi negražiai; gerai pa- 
žįstamas stiprus įsitikinimas, kad paslaptį reikia išsaugoti bet 
kokia kaina. Tačiau netrukus jis prisiminė - vėl, - kad Hen- 
rio Dyno, kuris paskutiniaisiais savo gyvenimo metais tapo 
didžiuoju guru, nebėra. Šis suvokimas ir toliau jį stebino; 
kartais smogdavo ilgesiu, kartais kalte arba pykčiu.Tądien, 

likus dviems dienoms iki susidūrimo su lokiu, suvokimas 
apie brolio mirtį atnešė pačią keisčiausią reakciją - jis paju- 
to palengvėjimą, neapsakomą džiaugsmą. 

Jis buvo laisvas. 

Edis pasiskolino iš Rolando peilį. Atsargiai apipjovė 
žievę apie kelmo, parsinešė šiekštą į stovyklą ir atsisėdęs po 
medžiu ėmė vartyti. Tyrinėjo ne išorę, o vidų. 

Siuzana baigė doroti triušį. Mėsa nukeliavo į virš ugnies 
garuojantį puodą, kailiukas buvo ištemptas ant dviejų šakų ir 
pririštas žaliaminės odos virvelėmis iš Šaulio krepšio. Vė- 
liau, po vakarienės Edis jį kruopščiai išgramdys. Siuzana 
stipriomis rankomis privažiavo prie Edžio, atsišliejusio nu- 
gara į aukštą pušį. Prie laužo Rolandas į viralą trupino kaž- 
kokias paslaptingas ir neabejotinai gardžias žoles. 

- Ką darai, Edi? 

Edis pajuto kvailą norą paslėpti medgalį už nugaros. 

- Nieko, - burbtelėjo jis. - Gal ką išdrožinėsiu. - Kiek 
patylėjęs pridūrė: - Nekoks iš manęs drožinėtojas. - Kalbė- 
jo lyg norėdamas ją tuo įtikinti. 

Moteris nustebusi pažvelgė į jį. Jau norėjo kažką pasa- 
kyti, bet tik patraukė pečiais ir paliko jį vieną. Ji nelabai su- 
prato, ko Edis gėdijasi, kad gaišta laiką drožinėdamas (jos tė- 
tis nuolatos ką nors drožė), tačiau jeigu būtų kas nors rim- 
ta, Edis kada nors pats papasakotų. 

Edis suvokė, jog jaustis kaltam kvaila ir absurdiška, ta- 
čiau mieliau drožinėdavo Rolandui ir Siuzanai išėjus. Atro- 
do, kad senus įpročius sunku numarinti. Įveikti potraukį he- 
roinui buvo juokas, palyginus su siekiu įveikti savo vaikiš- 
kumą. 

Kai draugų nebūdavo, kai Siuzana išeidavo medžioti, 
šaudyti ar išklausyti naujos Rolando pamokos, Edis pats ste- 
bėdavosi jausdamas, kaip lengvai jam sekasi su tuo medga- 
liu ir kaip kaskart maloniau. Nuojauta neapgavo - viduje slė- 
pėsi forma. Ji buvo paprasta, ir Rolando peilis spėriai ją lais- 
vino. Edis neabejojo, kad sugebės išspausti iš medžio viską, 

kitaip tariant, laidynė gali iš tiesų tapti praktišku ginklu. Na, 
nelyginama su Rolando revolveriais, bet vis tiek daiktas, kurį 
jis padarė pats. Jo daiktas. Ir ta mintis kėlė jam nepaprastą 
pasitenkinimą. 

Kaip išgąstingai krankdamos į dangų pakilo varnos, jis 
negirdėjo. Jis jau sėdėjo paskendęs mintyse ir vylėsi, jog ne- 
trukus išvys medyje įkalintą formą. 

Lokio žingsnius jis išgirdo anksčiau už Rolandą ir Siu- 
zaną, bet ne iš karto. Visą laiką buvo paniręs į svaigų susi- 
telkimą, lydintį kiekvieną kūrybinį impulsą. Kone visą savo 
gyvenimą Edis gniaužė kūrybinį polėkį, dabar šis Dyną su- 
ėmė į savo rankas. Ir Edis per daug nesipriešino. 

Iš malonaus svaigulio jį ištraukė ne lūžtantys medžiai, o 
revolverio šūvių poškėjimas pietų pusėje. Jis pakėlė galvą, 
nusišypsojo ir skiedruota ranka nusibraukė nuo kaktos plau- 
kus. Tą mirksnį jis buvo tikrai gražus - jaunas vyras susitar- 
šiusiais tamsiais, nuolat krintančiais ant aukštos kaktos, plau- 
kais, valinga, judria burna, riešutų spalvos akimis, atsilošęs 
į aukštą pušį laukymėje, kuri tapo jo namais, žalsvų saulės 
spindulių nutviekstu veidu. 

Žvilgsnis nukrypo į kitą Rolando pistoletą, kabantį su 
visu diržu ant gretimos šakos, ir Edis pagalvojo, nuo kada 
Rolandas leidžia sau vaikščioti be nepakeičiamo ginklo pa- 
šonėje? Tas klausimas ištraukė dar du. 

Kokio amžiaus tas vyras, kuris ištraukė Edį ir Siuzaną iš 
jų erdvės ir laiko? O dar svarbiau, kas jam darosi? 

Siuzana pažadėjo paliesti tą temą, jeigu gerai šaudys ir 
nesupykdys Rolando. Edis nesitikėjo, kad tas atsakys iš kar- 
to, tačiau reikia parodyti tam seniui, jog jie žino ar įtaria kaž- 
ką. 

- Vandens bus, jeigu Dievas panorės, - ištarė Edis. Jis 
nuleido akis į savo rankdarbį ir šyptelėjo. Jie abu pradėjo ci- 

tuoti Rolando posakius... o jis - jų. Atrodė, lyg būtų trys vie- 
no obuolio pusės... 

Staiga miške driokstelėjo medis, ir Edis pašoko su ne- 
baigta timpa ir Rolando peiliu. Jis įsmeigė akis į mišką ki- 
toje aikštelės pusėje, iš kur sklido triukšmas. Širdis tankiai 
pumpavo kraują, visos juslės paaštrėjo. Kažkas artinasi. Be 
jokios abejonės, braunasi pro krūmus. Edis nusistebėjo, jog 
tik dabar tai išgirdo. Giliai pasąmonėje pagiežingas balselis 
prikišo, jog taip jam ir reikia. Taip ir reikia, jeigu sumanė da- 
ryti ką nors geriau už Henrį, kad jį sunervintų. 

Pokštelėjo nulaužtas dar vienas medis. Edis pamatė tarp 
aukštų balteglių pakylant medžio dulkių debesį. Žvėris, su- 
kėlęs jas, staiga suriaumojo kraują stingdančių balsu. 

Kad ir kas ten, milžiniškas, bjaurybė. 

Edis numetė nebaigtą laidynę, paleido Rolando peilį į 
medį už penkiolikos pėdų nuo savęs. Tas dusyk apsivertė ore 
ir įsmigo per pusę ašmenų į žievę. Tada stvėrė Rolando re- 
volverį ir užtaisė. 

Stovėti ar bėgti? 

Tik pasirinkimo jam nebeliko. Tas žvėris buvo ne tik gi- 
gantiškas, bet ir gfeitas, bėgti nėra kada. Milžiniškas pavida- 
las pasirodė tarp medžių šiaurinėje aikštelės pusėje, jo gal- 
va siekė aukščiausių medžių viršūnes. Žvėris rioglino tiesiai 
į Edį ir pastebėjęs jį, vėl griausmingai suriaumojo. 

- O dangau, man galas, - sukuždėjo Edis, kai palinko ir 
ant žemės šlumštelėjo dar vienas medis. Dabar King Kongo 
dydžio lokys įrioglino tiesiog į laukymę, kur stovėjo žmogus. 
Nuo jo žingsnių drebėjo žemė. 

Ką darysi, Edi? - staiga galvoje jis išgirdo Rolando bal- 
są. Galvok! Tai vienintelis tavo pranašumas prieš šitą žvė- 
rį. Ką darysi? 

Vargu ar jam pavyks jį nužudyti. Su bazuka - galbūt, ta- 
čiau tik ne su .45 kalibro revolveriu. Gali bandyti bėgti, ta- 
čiau artėjanti pabaisa netruks pasivyti. Ir sutrins į košę savo 
šimtapūdėmis letenomis. 

Tai ką rinktis? Stovėti ir pradėti šaudyti ar bėgti kaip į 
uodegą įgeltam? 

Tiesa, yra dar trečia galimybė. Jis gali lipti. 

Edis pasisuko į medį, prie kurio sėdėjo. Aukšta, žila pu- 
šis galėjo būti viena iš aukščiausių medžių visoje girioje. 
Apatinė šaka dengė miško paklotę per kokias aštuonias pė- 
das nuo žemės. Edis nuleido revolverio saugiklį ir užsikišo 
ginklą už kelnių diržo. Pašokęs įsikibo į šaką ir mikliai pri- 
sitraukė. Už nugaros vėl suriaumojo į laukymę išėjęs žvėris. 

Lokys vis vien būtų Edį Dyną pričiupęs, palikęs žarnas 
karoti ant žemiausių pušies šakų, jeigu ne čiaudulio priepuo- 
lis. Lokys susirietė, įsirėmė letenomis į gauruotas kojas ir ke- 
lis kartu nusičiaudėjo, pakeldamas laužo pelenų debesį. Iš 
snukio išlėkė parazitų debesis. Tarp kojų nutekėjo karšto šla- 
pimo srovelė ir sušnypštė ant išblaškytų stovyklos žarijų. 

Edis tuščiai nešvaistė kelių jam duotų sekundžių. Kaba- 
rojosi medžiu it beždžionė, stabtelėdamas tik įsitikinti, ar ne- 
pametė ginklo. Jis buvo persigandęs, įsitikinęs, jog mirs (ko 
j0), tačiau mintyse negalėjo susiturėti nesijuokęs. Ką pasa- 
kysite, sporto fanatai? Užvytas į medį šito Lokiodzilos. 

Žvėris pakėlė galvą ir puolė prie Edžio pušies. Saulės 
zuikučiai vartėsi ant daikto tarp jo ausų. Užsimojęs lokys 
grybštelėjo viena letena, norėdamas nuraškyti Edį it kukurū- 
zo burbuolę. Nagai drykstelėjo per šaką, kur jis ką tik stovė- 
jo, nuplėšdami nuo kojos vieną batą. 

Nieko tokio, pagalvojo Edis. Gali juos abu pasiimti, bro- 
lau loky, jeigu nori. Vis tiek jau sukiužę. 

Lokys suriaumojo ir puolė drėksti storą žievę, iš po ku- 
rios tryško skaidrių sakų ašaros. Edis toliau rangėsi į viršų. 
Šakos darėsi vis plonesnės, o kai po kurio laiko jis išdrįso 
pažvelgti žemyn, susidūrė tiesiog su drumstomis žvėries aki- 
mis. Po jo užversta į viršų galva aikštelė atrodė ne didesnė 
už taikinį su viduriuku - laužaviete. 

- Nepataikei, gauruotas smirdžiau... - pradėjo Edis, ir 

lokys vėl nusičiaudėjo užvertęs galvą. Edis kaipmat permir- 
ko snargliais, kuriuose knibždėjo tūkstančiai mažų baltų kir- 
minukų. Šie ėmė raitytis ant jo rankų, kaklo, veido. 

Edis suriko iš nuostabos ir pasišlykštėjimo. Puolė šluos- 
tytis veidą ir vos neprarado pusiausvyros. Paskutinį mirks- 
nį įsitvėręs šakos persibraukė per pliką odą, nušluostydamas 
didžiumą parazitų. Lokys vėl puolė medį. Pušis susverdėjo 
kaip stiebas per audrą... ir nauji dryksniai atsirado jau tik per 
septynias pėdas nuo Edžio kojų. 

Kirminai, įsitikino Edis, miršta; veikiausiai negali gy- 
venti be užkrėstų audinių pelkių šito pabaisos kūne. Tai šiek 
tiek pakėlė ūpą, ir jis ėmė ropštis toliau. Sustojo už kokių 
dvylikos pėdų, nedrįsdamas kilti aukščiau. Mažiausiai aštuo- 
nių pėdų skersmens pušies kamienas suplonėjo iki aštuonio- 
likos colių, dvi šakos, ant kurių jis stovėjo, spyruokliavo 
nuo jo svorio. Prieš jo akis atsivėrė vaizdas iš kranklio liz- 
do į mišką, nusidriekusį apačioje it mirguliuojantis kilimas, 
ir kalnų papėdes vakaruose. Kitomis aplinkybėmis reginys 
būtų užgniaužęs jam kvapą. 

Mama, pasaulio viršūnė, toptelėjo Edžiui. Jis vėl pa- 
žvelgė į pakeltą lokio snukį ir sekundei visas rišlias mintis iš 
galvos iššlavė paprasčiausia nuostaba. 

Kažkas styrojo iš lokio kiaušo, kažkas, kas Edžiui la- 
biausiai priminė nedidelę radaro lėkštę. 

Daiktas su pertrūkiais sukosi, svaidydamas saulės zuiku- 
čius, ir Edis girdėjo iš jo sklindantį ploną zirzimą. Kitados 
Edis turėjo keletą dėvėtų automobilių, na, tokių, kokie sto- 
vėdavo aikštelėje su užrašu “Ypatinga nuolaida", ir dabar tas 
įtaisas griežė kaip guoliai, kurie laiku nepakeitus subyrės. 

Lokys pratisai suriaumojo. Gelsva, kirminų knibždanti 
puta išdriko iš jo nasrų. Jeigu Edis nebūtų matęs visiško be- 
pročio veido (o tokia proga jam pasitaikė, ir ne kartą, susi- 
dūrus akis į akį su pasaulinės klasės kekše Deta Volker), da- 
bar galėtų pasigrožėti, tik, laimė, tas snukis liko geras tris de- 
šimtis pėdų žemiau, o tie žudikiški nagai nesiekė jo padų per 

penkiolika pėdų. Be to, ši pušis nebuvo nudžiūvusi, kaip kiti 
lokio išversti medžiai. 

- Meksikietiškos lygiosios, širdele, - iškošė Edis. Jis nu- 
sibraukė prakaitą nuo kaktos sakuota ranka ir nukratė visas 
prielipas ant lokio. 

Tada žvėris, kurį senieji žmonės vadino Minu, apsikabi- 
no medį galingomis priekinėmis letenomis ir ėmė purtyti. 
Edis įsitvėrė į kamieną abiem rankomis ir stipriai užmerkęs 
akis laikėsi iš visų jėgų, kai pušis ėmė svyruoti it švytuok- 
lė. 

Rolandas sustojo laukymės pakraštyje. Siuzana, užkel- 
ta ant pečių, netikėdama savo akimis naršė atvirą aikštelę. 
Žvėris stovėjo prie medžio, kur išeidami prieš keturiasdešimt 
penkias minutes jie paliko Edį. Tarp tankių šakų ji nematė 
visko, tik dalį. Prie pabaisos kojų gulėjo antrasis Rolando 
diržas su dėklu. Dėklas, pastebėjo ji, buvo tuščias. 

- Viešpatie, - sumurmėjo ji. 

Lokys subliovė lyg išprotėjusi boba ir puolė purtyti me- 
dį. Šakos linko tarytum lamdomos smarkaus vėjo. Siuzana 
pakėlė akis ir netoli viršūnės įžiūrėjo tamsų siluetą. Edis lai- 
kėsi įsikibęs į purtomą medį. Prie jos akių viena mylimojo 
ranka nuslydo ir ėmė aklai grabalioti, kur įsitverti. 

- Ką mums daryti? - suriko ji Rolandui. - Jis nupurtys jį! 
Ką daryti? 

Rolandas stengėsi mąstyti, tačiau vėl aplankė pažįstama 
būsena, tik dar stipresnė. Atrodė, lyg jo kaukolėje gyveno 
uždaryti du vyrai. Kiekvienas turėjo savo prisiminimus, o kai 
imdavo ginčytis, šaulys jautėsi taip, lyg būtų plėšiamas per- 
pus. Jis bejėgiškai pabandė sulipdyti abi puses ir jam pavy- 
ko... kuriam laikui. 

- Čia vienas iš Dvylikos! - sušuko jis. - Vienas iš sar- 
gybinių! Tik aš maniau, kad... 

Lokys vėl suriaumojo. Ir pradėjo talžyti medį lyg bok- 
sininkas kriaušę. Prie kojų ėmė kristi žalios šakos. 

- Kas? - suriko Siuzana. - Pabaik! 

Rolandas užsimerkė. Jo sąmonėje vienas balsas plyšojo: 
To berniuko vardas buvo Džeikas! Kitas balsas prieštaravo: 
Nebuvo jokio berniuko! Nebuvo, pats tai žinai! 

Traukitės, abu! - sašnypštė jis, o garsiai ištarė: 

- Šauk! Taikyk į užpakalį, Siuzana! Jis apsisuks ir puls! 
O tada ieškok ant jo galvos! Lyg... 

Lokys vėl sugriaudėjo. Drožęs per pušį letena puolė iš 
naujo ją krėsti. Iš kamieno apačios pasigirdo grėsmingas 
pokšėjimas. 

Kai riaumojimas nutilo, Rolandas suriko: 

- Panašu į skrybėlę! Nedidelę plieninę skrybėlę! Peršauk 
ją, Siuzana! Tik pataikyk! 

Staiga ją persmelkė siaubas ir dar vienas jausmas, kurio 
visai nesitikėjo: gniuždanti vienatvė. 

- Ne! Aš prašausiu! Tu šauk, Rolandai! - Ji puolė krapš- 
tyti ginklą iš diržo, norėdama jam atiduoti. 

- Negaliu! - suriko jai šaulys. - Blogas kampas! Tu tu- 
rėsi tai padaryti, Siuzana! Čia tikrasis egzaminas, ir geriau 
jau jį išlaikytum! 

- Rolandai... 

- Jis nulauš medžio viršūnę! - sugriaudėjo šaulys jai. - 
Negi nematai? 

Moteris pažvelgė į revolverį savo rankoje. Tada per 
aikštelę į milžinišką lokį, panirusį į žalių spyglių debesį. Pa- 
kėlė galvą į Edį, svyruojantį it metronomo rodyklė. Edis 
greičiausiai turi antrą šaulio revolverį, bet pasinaudoti juo 
negali: būtų nupurtytas it pernokusi slyva. Be to, gali nepa- 
taikyti. 

Ji pakėlė ginklą. Pilvas įsitempė nuo įtampos. 

- Laikyk mane ramiai, Rolandai, - paprašė ji. - Jeigu 
ne... 

- Dėl to nesirūpink! 

Ji paleido du šūvius, kaip Rolandas mokė. Garsūs šūviai 
perskrodė aikštelę it botago pliaukštelėjimai. Kulkos įsmigo 
per porą colių viena nuo kitos, lokio sėdynėje. 

Žvėris suinkštė iš netikėtumo, skausmo ir pykčio. Vie- 
na priekinė letena čiuptelėjo už skaudančios vietos ir paki- 
lo paraudusi nuo kraujo. Siuzana įsivaizdavo, kaip girios val- 
dovas apžiūrinėja kruviną delną. Paskui sušnarėjo šakos, kai 
lokys apsisuko ir nusileido ant keturių, kad pasiektų maksi- 
malų greitį. Tik dabar ji pamatė jo snukį, ir mintyse suvai- 
tojo. Lokio nasrai dribo putomis, didžiulės akys tvieskė kaip 
lempos, gauruota galva pasisuko į kairę... dešinę... ir nusi- 
taikė tiesiai į Rolandą, stovintį pražergtomis kojomis su mo- 
terimi ant pečių. 

Veriančiai suriaumojęs lokys puolė. 

Pakartok pamoką, Siuzana Dyn, ir... 

Žvėris pasileido į juos šuoliais; jis priminė kažkokį ati- 
trūkusį fabriko automatą, užklotą didžiuliu, kandžių sukapo- 
tu kilimu. 

Panašu į skrybėlę! Nedidelę plieno skrybėlę! 

Ji aiškiai ją matė... tačiau anaiptol ne skrybėlę. Daiktas 
veikiau priminė radaro lėkštę, vieną iš mažesnių, kokias ma- 
tė kino kronikoje apie elektroninio sekimo įrangą, kuri už- 
tikrina, kad neužpuls jokie rusai. Lėkštė buvo kur kas stam- 
besnė už akmenis, į kuriuos šaudė prieš valandą, bet toliau. 
Saulės blyksniai kliudė jai prisitaikyti. 

Aš nesitaikau ranka; ta, kuri taikosi ranka, pamiršo sa- 
vo tėvo veidą. 

Negaliu to padaryti! 

Aš nešaunu savo ranka; ta, kuri šauna ranka, pamiršo 
savo tėvo veidą. 

Aš nepataikysiu! Žinau! 

Aš nežudau savo ginklu; ta, kuri žudo savo ginklu... 

- Šauk! - nugriaudėjo Rolando balsas. - Siuzana, pliek! 

Dar neatlaužusi gaiduko ji pamatė, kaip kulka skrieja į 
taikinį, išlekia iš vamzdžio nutaikyta vien tik jos širdies troš- 
kimo, kad tai būtų tiesa. Baimė atsitraukė. Liko tik šaltas su- 
vokimas. Ji spėjo pagalvoti: Štai, kaip jis jaučiasi. Viešpa- 
tėliau... kaip jis gali tai pakęsti? 

- Aš žudau savo širdimi, baidykle, - iškošė ji, ir šaulio 
ginklas driokstelėjo jos rankoje. 


Sidabro spalvos daiktas sukosi ant plieno strypo, įsodin- 
to lokio kaukolėje. Siuzanos kulka pataikė į patį centrą, ir ra- 
daro lėkštė išsilakstė mažomis nuoplaišomis. Patį strypą ne- 
tikėtai prarijo kibirkščiuojanti melsva liepsna, kuri akimir- 
kai apėmė visą lokio snukį. 

Žvėris pakilo ant užpakalinių kojų kurtinančiai staugda- 
mas, priekinės letenos sumataravo ore. Nerangiai apsukęs ra- 
tą jis ėmė plasnoti kojomis, it norėtų pakilti. Bandymas su- 
riaumoti baigėsi riksmu, labiau primenančiu oro pavojaus si- 
reną. “ 

- Labai gerai, - išspaudė nusikamavęs Rolandas. - Geras 
šūvis, laiku ir taiklus. 

- Šauti dar kartą? - dvejodama paklausė Siuzana. Lokys 
suko ratus vis labiau sverdėdamas į šalis. Užkliudė medelį, 
atšoko, vos nenuvirto, vėl ėmė sukti ratu. 

- Nereikia, - nuramino Šaulys. Ji pajuto, kaip stiprios 
Rolando rankos suima ją per juosmenį ir nukelia ant žemės. 
Edis lėtai, drebėdamas leidosi šakomis žemyn, bet Siuzana 
jo nematė. Ji negalėjo atitraukti akių nuo lokio. 

Moteris buvo mačiusi banginius Mistiko jūros akvariu- 
me Konektikuto valstijoje ir toliau manė, jog jie didesni, 
daug didesni, tačiau šitas žvėris buvo didžiausias iš jos ka- 
da nors matytų sausumos gyvūnų. Ir jis merdėjo. Riaumoji- 
mą pakeitė duslus gargaliavimas, atmerktos akys nieko ne- 

bematė. Lokys be tikslo sukiojosi po stovyklavietę, nuvertė 
rėmą su kailiais, sutrypė pašiūrę, kurioje jiedu su Edžiu nak- 
vojo, atsimušęs atšokdavo nuo medžių. Ji matė kaukolėje 
styrantį strypą, aplinkui kurį vijosi dūmų srovelės, lyg kul- 
ka būtų padegusi šio smegenis. 

Edis pasiekė apatinę pušies, išgelbėjusios jam gyvybę, 
šaką ir apsižergęs atsisėdo. 

- Šventoji Marija, Dievo motina, - ištarė jis. - Matau 
priešais save ir negaliu patikė... 

Lokys apsisuko į jį. Edis nerangiai stryktelėjo iš medžio 
ir nuskubėjo prie Siuzanos ir Rolando. Žvėris jo nepastebė- 
jo; jis svirduliuodamas prišlitiniavo prie medžio, pamėgino 
jį apglėbti ir susmego ant kelių. Dabar visi trys išgirdo iš jo 
sklindančius garsus, kurie Edžiui priminė galingo sunkveži- 
mio variklio triukšmą perjunginėjant pavaras. 

Lokio kūnu perbėgo šiurpulys, nugara išsilenkė. Prieki- 
ne letena jis kaip išprotėjęs grybštelėjo per savo snukį ir 
griuvo sudrebindamas žemę. Po daugelio šimtmečių lokys, 
kurį senieji žmonės vadino Miru, pasauliu po pasauliu, pa- 
dvėsė. 

Edis pakėlė Siuzaną ant limpančių rankų ir stipriai pa- 
bučiavo. Nuo jo trenkė prakaitu ir sakais. Ji palietė jo 
skruostus, kaklą, perbraukė pirštais per drėgnus plaukus. 
Siuzana nepajėgė atsispirti beprotiškam norui paliesti jį vi- 
sur, kad įsitikintų, jog tai yra realybė. 

- Dar kiek - ir būtų mane pričiupęs, - ištarė Edis. - Tai 
priminė košmarišką karnavalą. Koks šūvis! Jėzau, Siuze, 
koks šūvis! 

- Tikiuosi, man daugiau neteks nieko panašaus daryti, - 
atsakė ji... o mintyse pasitaisė: Tikiuosi, kad daugiau taip 
ilgai nelauksi prieš darydama. Ir balsas, kuriuo tai ištarė, 
buvo šaltas. Ledinis. 

- Kas čia bu... - pradėjo jis, gręždamasis į Rolandą, bet 
jo neberado. Šaulys lėtai žengė prie lokio, kuris tysojo užver- 
tęs gauruotas savo kojas. Iš jo vidaus protarpiais vis pasigirs- 
davo tylus gurgtelėjimas ar atodūsis, kol vidinis mechaniz- 
mas dar nespėjo galutinai sustoti. 

Rolandas pamatė savo peilį, giliai įsmigusį į randuotą 
veteraną, išgelbėjusį Edžiui gyvybę. Jis išsitraukė jį ir šva- 
riai nuvalė į minkštus elnio odos marškinius, kuriais pakei- 
tė senus draiskalus. Tada sustojo priešais lokį ir liūdnai pa- 
žvelgė į jį. 

Sveikas, nepažįstamasis, pasisveikino jis mintyse. Nie- 
kad iki galo tavimi netikėjau. Manau, Alenas tikėjo, ir Ket- 
bertas tikėjo (jis tikėjo viskuo), tik ne aš, kietakaktis. Laikiau 
tave pasakų gyventoju... fantazija, kurios be perstojo liejo- 
si iš plepios auklės lūpų. O tu gyvenai čia visą laiką, išlikęs 
iš senųjų laikų kaip pompa dykumos tarpstotėje arba seno- 
viniai mechanizmai po kalnais. Ar Lėtieji Mutantai yra ka- 
daise čia gyvenusių žmonių, kuriuos išginė tavo rūstybė iš 
šių vietų, palikuonys? Nežinau ir turbūt niekad nesužino- 
siu... nors galėtų būti tiesa. Taip. O tada pasirodžiau aš su 
savo mirtinais draugais - mirtinais naujais draugais, kurie 
vis labiau primena mirusius mano bičiulius. Mes atėjome, 
brėždami magišką ratą apie save ir viską, ką paliečiame, ir 
štai tu čia, guli prie mūsų kojų. Pasaulis vėl pajudėjo, tik, šį 
kartą, tu nebesuspėjai su juo. 

Nuo žvėries kūno tvoskė nesveiku karščiu. Parazitai 
kraustėsi iš jo nasrų ir perdrėkstų šnervių ir čia pat stipo. Iš 
abiejų galvos pusių ėmė augti baltų kirminų krūvelės. 

Edis lėtai priėjo prie lokio. Jis užsisodino Siuzaną ant 
vieno klubo ir nešė ją kaip mažą vaiką. 

- Kas čia toks, Rolandai? Ar žinai? 

- Berods, vadino jį Sargybiniu, - įsiterpė Siuzana. 

- Taip. - Rolandas atrodė neatsitokėjęs. - Maniau, kad jie 
visi išmirę, seniai išmirę... jeigu apskritai gyveno ne tiktai 
senelių pasakose. 

- Kad ir kaip ten yra, lepečkojis galutinai kuoktelėjo, - 
pastebėjo Edis. 

Rolandas šyptelėjo. 

- Jeigu tu gyventum du ar tris tūkstančius metų, irgi 
kuoktelėtum. 

- Du ar tris tūkstančius... dangau! 

- Čia lokys? Tikrai? - paklausė Siuzana. - O kas čia? - 
Ji rodė į lygią plieno kortelę, prisegtą prie storos užpakali- 
nės lokio šlaunies. Ją beveik dengė tankūs žvėries gaurai, bet 
ją išdavė blykstelėjusi vakarinė saulė. 

Edis pasilenkė ir nedrąsiai ištiesė ranką prie kortelės, 
klausydamasis nesuprantamo klaksėjimo negyvo milžino vi- 
duriuose. Po to pakėlė akis į Rolandą. 

- Nebijok, - nuramino šaulys. - Jam galas. 

Edis praskleidė gaurus ir pasilenkė arčiau. Metale buvo 
įspaustas apsitrynęs, tačiau dar įskaitomas užrašas: 


ŠIAURĖS CENTRINIS POZITRONIKAS, LTD. 
Granit Sitis 
Šiaurės rytų koridorius 
Projektas 4 SARGYBINIS 
Serijos nr. + AA 24123 CX 755431297 L 14 
Tipas/rūšis LOKYS 


ŠARDIKAS 


SUBBRANDUOLINIŲ KAPSULIŲ 
KEISTI NEGALIMA 


- Viešpatie švenčiausias, čia juk robotas! - tyliai ištarė 
Edis. 

- Negali būti, - paprieštaravo Siuzana. - Kai šoviau į jį, 
bėgo kraujas. 

- Gal ir taip, bet paprastam lokiui galvoje nestyro rada- 
ro lėkštė. Ir, kiek žinau, paprasti mūsų lokiai negyvena dvie- 

jų ar trijų tū... - Jis staiga nutilo, pamatęs Rolandą. Kai vėl 
prabilo, kalbėjo pasišlykštėjęs: - Rolandai, ką tu darai? 

Šaulys neatsakė, o ir nereikėjo. Ir taip buvo aišku - pei- 
liu krapšto lokio akį lauk. Operacija buvo atlikta greitai ir 
švariai. Baigęs darbą jis pasmeigė aptekėjusį rudą obuolį pei- 
liu ir nušveitė į šalį. Iš skylės išsiraitė dar keli kirminai ir nu- 
ropoję iki snukio nugaišo. 

Rolandas pasilenkė prie Šardiko, didžiojo sargybinio lo- 
kio, akiduobės ir dirstelėjo vidun. 

- Ateikite pažiūrėti, abu, - pasiūlė jis. - Parodysiu pas- 
tarųjų dienų stebuklą. 

- Nuleisk mane, Edi, - paprašė Siuzana. 

Kai Edis padarė kaip prašomas, ji pasiramstydama ran- 
komis greitai nušliaužė prie plataus lokio snukio. Edis įkišo 
galvą tarp jų pečių. Visi trys tylomis žiūrėjo kone minutę, 
girdėjosi tiktai danguje ratus sukančių varnų kranksėjimas. 

Iš skylės sunkėsi kraujas. Ir ne tik, pastebėjo Edis. Iš 
akiduobės tekėjo skaidrus skystis, kurio kvapo jis negalėjo 
supainioti su kuo kitu - bananai. Ir dar sudėtingame akiduo- 
bės raumenų voratinklyje matėsi kažkas panašaus į stygas. 
Už jų, akiduobės dugne mirksėjo raudona lempelė, apšvie- 
čianti mažutę kvadratinę plokštelę su sidabriniais taškiukais, 
kurie negalėjo būti niekas kita kaip lydmetalis. 

- Čia ne lokys, o sumautas “Sony" ausinukas, - sumur- 
mėjo Edis. 

- Kas? - nustebusi atsigręžė Siuzana. 

- Nieko. - Edis žvilgtelėjo į Rolandą. - Ar nepavojinga 
kišti ranką į vidų? 

Rolandas truktelėjo pečiais. 

- Manau, ne. Jeigu jame gyveno demonas, jau spėjo pa- 
bėgti. 

Edis įkišo mažąjį pirštelį, pasiruošęs ištraukti, vos tik 
pajustų mažiausią elektros kutenimą. Palietė vėstančią mėsą. 
akiduobės, kurioje galėjo tilpti beisbolo kamuoliukas, viduje, 
tuomet vieną iš tų stygų. Tik ten buvo ne stygos, o plonytė 
plieno viela. Jis ištraukė pirštą, ir raudona paskutinį kartą 

mirktelėjusi žarija užgeso. 

- Šardikas, - sumurmėjo Edis. - Man girdėtas šitas var- 
das, bet negaliu prisiminti kur. O tau, Siuze, jis nieko nepri- 
mena? 

Ji papurtė galvą. 

- Vardas... - Edis nusijuokė. - Jis man atrodo susijęs su 
triušiais. O gal riešutais? 

Rolandas pakilo. Keliai sutraškėjo. 

- Reikia perkelti stovyklą, - tarė jis. - Šita aikštelė suga- 
dinta. Pereisim į laukymę, kur einame šaudyti... 

Bet žengęs du netvirtus žingsnius suklupo, rankomis su- 
siėmęs už nunarintos galvos. 

Edis ir Siuzana neramiai susižvalgė, tada Edis prišoko 
prie Rolando. 

- Kas yra, Rolandai? Kas nutiko? 

- Ten buvo berniukas, - sumurmėjo Šaulys, o po atodū- 
sio iškošė: - Nebuvo ten jokio berniuko. 

- Rolandai? - sunerimo Siuzana. Ji prisiartino prie jo, 
apkabino per pečius, pajuto, kad Šaulys dreba. - Rolandai, 
kas tau? 

- Berniukas, - atsakė Rolandas jos nematančiu žvilgsniu. 
- Tai berniukas. Visą laiką berniukas. 

- Koks berniukas? - suriko kantrybės netekęs Edis. - 
Koks dar berniukas? 

- Tada eik, - ištarė Rolandas. - Yra ir kitų pasaulių. - Ir 
nualpo. 

Tą vakarą visi trys sėdėjo aplinkui didžiulį laužą, kurį 
laukymėje, Šaulio vadinamoje “šaudykla", užkūrė Edis su 

Siuzana. Žiemos metu ši miško aikštelė gyventi netiko - per 
daug atvira į slėnį, bet tokiu metu buvo pats tas. Edis spėjo, 
kad šiame pasaulyje dar tik vasaros pabaiga. 

Juodas dangaus skliautas, nusagstytas ištisomis galakti- 
komis, kilo viršum galvų. Beveik tiesiai į pietus, per juodą 
slėnio upę Edis įžvelgė Senąją Motiną virš horizonto. Jis 
dirstelėjo į susigūžusį po trimis kailiais Šaulį, nors naktis bu- 
vo šilta ir nuo laužo nepakenčiamai tvoskė karštis. Šalia sto- 
vėjo neliesta vakarienė, rankoje Šaulys gniaužė kažkokį kau- 
lą. Edis pažvelgė į dangų ir prisiminė pasakojimą, kurį Šau- 
lys jiems papasakojo ilgos kelionės metu, kopiant per kalnus, 
žengiant per miškus, kur jie laikinai apsistojo. 

Seniai labai seniai, pasakojo Rolandas, kai laikas dar ne- 
buvo pradėjusi tekėti, Senoji Žvaigždė ir Senoji Motina buvo 
jauni ir įsimylėję jaunavedžiai. Bet vieną dieną jie smarkiai 
susiginčijo. Senoji Motina (kuri tais laikais dar vadinta tik- 
ruojuų vardu - Lidija) nutvėrė Senąją Žvaigždę (kurio tikra- 
sis vardas Eiponas) merginant dailią jauną moterį, vardu Ka- 
siopėja. Suprantama, ji iškėlė tikrą skandalą, rovė plaukus, 
draskė akis ir daužė lėkštes. Iš vienos tokios šukelės atsira- 
do žemė; iš mažesnės - mėnulis, o anglis iš jų virtuvės pa- 
virto saule. Galiausiai į šeimyninį kivirčą įsikišo dievai, kad 
Eiponas su Lidija iš pykčio nesunaikintų visatos. Kasiopėją, 
lengvabūdišką mergšę, dėl kurios kilo visas triukšmas (“aha, 
kaip visada kalta moteris," - čia įsiterpė Siuzana), visiems 
laikams ištrėmė į supamąjį krėslą iš žvaigždžių. Tačiau net 
ir tai nepadėjo. Lidija atlyžo, tačiau Eiponas pūtėsi ir suma- 
nė parodyti savo charakterį (“M-hm, visuomet kaltinkit vy- 
rus“, - burbtelėjo Edis). Taip jie išsiskyrė ir nuo tada piktai 
dėbso vienas į kitą per žvaigždėmis nusėtą sudužusios san- 
tuokos erdvę. Eipono ir Lidijos nėra jau tris milijardus me- 
tų, pasakė jiems Šaulys; jie virto Senąja Žvaigžde ir Seną- 
ja Motina, šiaure ir pietumis, žvelgiančiais vienas į kitą, bet 
per daug išdidžiais, kad maldautų atleidimo... O Kasiopėja 
sėdi savo krėsle ir juokiasi iš jų abiejų. 

Edis krūptelėjo paliestas švelnios rankos. Siuzana pasa- 
kė: 

- Daryk ką nors. Reikia. jį prakalbinti. 

Edis nunešė ją prie laužo ir atsargiai pasodino šauliui iš 
dešinės. O pats atsisėdo Rolandui iš kairės pusės. Šaulys pa- 
sisuko į moterį, tada į Edį. 

- Kaip arti susėdote, - pastebėjo jis. - Kaip meilužiai... 

- Metas kai ką mums papasakoti, - tyliu, melodingu bal- 
su ištarė Siuzana. - Jeigu laikai savo draugais, Rolandai... o 
taip yra, patinka tau ar ne... laikas elgtis su mumis kaip su 
draugais. Papasakok, kas tau yra... 

- ...Ar kaip galime tau padėti, - baigė Edis. 

Rolandas giliai atsiduso. 

- Nežinau, nuo ko pradėti, - atsakė jis. - Jau seniai ne- 
turėjau draugų... ir kam nors ką nors pasakojau... 

- Pradėk nuo lokio, - pasiūlė Edis. 

Siuzana pasviro į priekį ir palietė žandikaulį, kurį ran- 
koje laikė Rolandas. Palietė, nors ir drebančia širdimi. 

- O baik šituo. 

- Gerai. - Rolandas pakėlė kaulą prie akių ir minutę pa- 
žiūrėjęs numetė ant kelių. - Teks apie jį pašnekėti, ar ne? 
Nuo to viskas ir prasidėjo. 

Bet pradėjo jis nuo lokio. 


. 12 

- Tai istorija, kurią išgirdau vaikystėje, - pasakė Rolan- 
das. - Kai viskas buvo nauja, Didieji Senoliai - ne dievai, o 
žmonės, turėję kone dievišką žinojimą, - sukūrė dvylika 
Sargybinių saugoti dvylika portalų, vedančių iš šio pasaulio. 
Girdėjau kalbant, kad tie portalai yra natūralūs kaip žvaigž- 
dynai danguje arba bedugnis plyšys žemėje, vadinamas Dra- 
kono kapu, mat kas trisdešimt ar keturiasdešimt dienų iš- 
spjauna didžiulį garų stulpą. Bet kiti, - vieną tai tiksliai at- 

simenu, tokį virėją iš savo tėvo pilies, vardų Haksą, kuris 
tvirtino, jog tai ne gamtos, o žmonių kūrinys, kad juos pada- 
rė patys Didieji Senoliai, norėdami atpirkti savo kaltes, pa- 
darytas vienas kitam ir pačiai žemei. 

- Portalai, - balsu mąstė Edis. - Greičiausiai kokios nors 
durys. Vėl grįžtame prie to paties. Ar šitos durys atsiveria į 
pasaulį, iš kurio kilę mudu su Siuze? Kaip tos, kurias rado- 
me paplūdimyje? 

- Negaliu pasakyti, - atsakė Rolandas. - Šalia kiekvieno 
dalyko, kurį tikrai žinau, yra šimtas tokių, kurių nesuvokiu. 
Jūs - abu - turėsite su tuo susitaikyti. Mes sakome, kad pa- 
saulis pasislinko. Tai galima palyginti su kokia nors milži- 
niška banga, kuri paliko po savęs vien griuvėsius... duženas, 
kurios kartais primena žemėlapį. 

- O tu spėk! - šūktelėjo Edis, ir nekantravimas jo balse 
patvirtino, jog Edis dar neatsisakė vilties sugrįžti į savo ir 
Siuzanos pasaulį. Dar ne. 

- Palik jį ramybėje, - sudraudė Siuzana. - Jis nemėgsta 
spėlioti. 

- Netiesa, kartais mėgsta, - abu nustebindamas atsakė 
Rolandas. - Kai nelieka nieko kita. Tačiau atsakymas yra 
“ne". Nemanau - net nespėliodamas, - kad tie portalai yra 
kaip durys pakrantėje. Nemanau, jog jie nuvestų į tą erdvę ir 
į tą laiką, kurį mes pažintume. Manau, jog durys, pro kurias 
abu atėjote, yra kaip vaikiškų kėkų atrama. Ar žinote, kas 
tai? 

- Supynės, ar ne? - parodė Siuzana delnu. 

- Taip! - patvirtino Rolandas patenkintas. - Taip. Viena- 
me šitų sėpy... 

- Sūpynių, - šypsodamasis pataisė Edis. 

- Taip. Viename gale mano ka. Antrame - vyras juodais 
drabužiais - Valteris. Durys buvo vidurys, priešingų likimų . 
įtampos centrai. Tie kiti portalai yra kur kas didesni už Val- 
terį, Mane ar mus tris. 

- Tu nori pasakyti, - atsargiai pradėjo Siuzana, - kad tie 

portalai, kuriuos sergsti Sargybiniai, yra už ka? Toliau negu 
ka? 

- Aš sakau, kuo tikiu. - Jis pats vos pastebimai šyptelė- 
jo laužo šviesoje. - Aš spėju. 

Kurį laiką patylėjęs jis paėmė lazdą, nubraukė į šoną pu- 
šų spyglių sluoksnį ir žemėje išbraižė: 


- Čia pasaulis, apie kokį man pasakojo vaikystėje. Šitie 
kryžiukai - portalai jo pakraščiuose. Jeigu aš sujungsiu por- 
talus poromis... tai... 


Jis pakėlė galvą. 

- Matote, kur susikerta šeši stipinai? 

Edis pajuto, kaip ima šiurpti rankos. Burna staiga iš- 
džiūvo. 

- Ten jis? Ar ten... 

Rolandas linktelėjo. Jo ištįsęs, raukšlėtas veidas buvo 
rimtas. 

- Šioje vietoje yra Didysis portalas, vadinamieji Trylik- 
tieji Vartai, kurie valdo ne tik šį, bet ir visus kitus pasaulius. 

Jis pabaksnojo į rato vidurį. 

- Čia stovi Tamsusis Bokštas, kurio ieškau visą savo gy- 
venimą. 

Šaulys pasakojo toliau: 

- Prie kiekvieno mažesniojo portalo Didieji Senoliai pa- 
statė po Sargybinį. Bamblys būdamas būčiau išvardinęs vi- 
sų vardus iš savo auklės, - ir virėjo Hakso, - eilių... Bet tai 
buvo seniai. Prisimenu Lokį, suprantama, Žuvį... Liūtą... 
Šikšnosparnį. Ir Vėžlį - jis buvo labai svarbus Sargybinis... 

Šaulys pakėlė galvą į žvaigždėtą dangų, mintys giliomis 
rievėmis surakino kaktą. Staiga saulėta šypsena pražydo jo 
veide, ir jis ėmė deklamuoti: 


Koksai milžinas VĖŽLYS, 
Šarvu žemę laiko jis. 
Kad ir lėtas - galvą turi 
Jei prisiekti - tik ant jo, 
Viską žino, nebijok. 

Myli žemę, jūros putą, 
Myli ir tave, vaikuti. 


Rolandas nusijuokė. 

- Mane šito išmokė Haksas, maišydamas kažkokio pyra- 
go glaistą ir vis pakišdamas šaukšto galiuką palaižyti. Keista, 
kad aš tai prisimenu, tiesa? Šiaip ar taip su metais ėmiau ma- 
nyti, jog Sargybinių iš tikrųjų nėra, kad jie daugiau simbo- 
liai, o ne materija. Atrodo, klydau. 

- Aš pavadinau jį robotu, - įsiterpė Edis, - bet pavadini- 
mas ne visai tinka. Siuzana teisi - pašauti robotai kraujuoja 
tik alyva “Ouaker State 10-40". Berods, mano pasaulyje 
žmonės juos vadina kiborgais, Rolandai. Tai pusiau mašina, 
pusiau gyva būtybė. Aš mačiau filmą... mes juk pasakojome, 
kas yra filmai, tiesa? 

Šyptelėjęs Šaulys linktelėjo. 

- Tai va, tas filmas vadinosi “Robotas policininkas“ ir 
jame vaidinęs tipas mažai skyrėsi nuo lokio, kurį nušovė 
Siuzana. Kaip sužinojai, kur reikia taikyti? 

- Tą irgi prisiminiau iš senų Hakso pasakojimų, - paaiš- 
kino jis. - Jeigu ne mano auklė, jau seniai tupėtum lokio pil- 
ve, Edi. Ar jūsų pasaulyje vaikams, kurie niekaip neišspren- 
džia kokios nors užduoties, nesiūlo užsimaukšlinti proto ke- 
puraitės? 

- Taip, žinoma, - atsiliepė Siuzana. 

- Pas mus taip pat, o posakis kilęs iš legendos apie Sar- 
gybinius. Kiekvienas, esą, turi papildomų smegenų išorėje. 
Tarsi kokią skrybėlę. - Jis pažvelgė į juos šiurpulį keliančiu 
žvilgsniu ir vėl nusišypsojo. - Tai nelabai priminė kepurę, ar 
ne? 

- M-hm, - sutiko Edis, - bet pasaka padėjo išnešti svei- 
ką kailį. 

- Man rodos, nuo pat savo kelionės pradžios ieškojau 
Sargybinio, - tęsė Rolandas. - Kai rasime portalą, kurį Šar- 
dikas sergėjo (o tai bus nesunku, atseksim pagal jo pėdsa- 
kus), žinosime kryptį. Tereikės palikti portalą sau už nuga- 
ros ir keliauti nosies tiesumu. O rato centre yra... Bokštas. 

Edis prasižiojo sakyti: Gerai, pasišnekėkim apie tą 
Bokštą. Imkim pagaliau ir pasikalbėkim. Kas tai, ką jis reiš- 
kia, ir, svarbiausia, kas nutiks mums, kai ten nusigausime? 
Bet neišleido nė garso ir vėl sučiaupė lūpas. Ne laikas, ne ta- 
da, kai Rolandas kenčia skausmą. Ne dabar, kai nuo nakties 
skiria tik kelios jų laužo žarijos. 

- Dabar pereisime prie kitos pasakojimo dalies, - ne- 
linksmai ištarė Rolandas. - Aš pagaliau suradau savo kelią, 
po daugelio metų suradau tikslą, bet tuo pat metu pradėjau 
netekti nuovokos. Jaučiu, kaip ji svyruoja po mano kojomis 
it lietaus paplautas akmuo. Tokia bausmė už tai, kad leidau 
berniukui, kuris niekad neegzistavo, mirti. Ir tai taip pat ma- 
no ka. 

- Kas tas berniukas, Rolandai? - paklausė Siuzana. 

Rolandas dirstelėjo į Edį. 

- O tu ar žinai? 

Edis papurtė galvą. 

- Bet aš kalbėjau apie jį, - atsakė Rolandas. - Klejojau 
apie jį, kai uždegimas buvo pasiekęs apogėjų ir giltinė sto- 
vėjo man už nugaros. - Staiga Šaulio balsas pakilo per pusę 
oktavos ir nepaprastai vykusi Edžio balso imitacija sukėlė 
Siuzanai prietaringą baimę. - “Jeigu nesiliausi paistęs apie tą 
prakeiktą vaiką, Rolandai, aš sugrūsiu tau į gerklę marški- 
nius! Man jau bloga nuo jo!" Ar prisimeni, Edi? 

Edis susimąstė. Per sunkią jų kelionę tarp durų su užra- 
šu KALINYS ir kitų - ŠEŠĖLIŲ DAMA - Šaulys minėjo 
tūkstančius vardų savo nesibaigiančiuose monologuose: Ale- 
ną, Kortą, Džeimį de Kiuri, Ketbertą (šį dažniausiai), Hak- 
są, Martiną (o gal Marteną), Valterį, Siuzaną, netgi kažko- 
kį Zoltaną. Edis pavargdavo klausytis apie žmones, kurių ne- 
pažinojo (ir nenorėjo pažinti), tačiau jam ir pačiam tuo me- 
tu buvo nesaldu, prisimenant heroino badą ir šuolį laike. Be- 
je, teisybės dėlei reikia pripažinti, jog šauliui ne mažiau tu- 
rėjo atsibosti jo pasakojimai apie tai, kaip jis augo kartu su 
Henriu ir kaip abu kartu virto narkomanais. 

Bet to, kad sugrūs marškinius Šauliui į burną, jeigu tas 
nesiliaus tauškęs apie kažkokį vaiką, prisiminti negalėjo. 

- Neprisimeni? - paklausė Rolandas. - Visiškai nieko? 

O gal vis dėlto? Kažkokia užuomina, kažkas panašaus į 
deja vu jausmą, kai išvydo timpą, slypinčią kreivoje medžio 
nuoplaišoje? Jis pamėgino ją apčiuopti, bet per vėlai. Ko ge- 
ro, jos iš viso nebuvo, jam tik norėjosi, kad būtų, nes Rolan- 
do žodžiai skaudžiai gelia. 

- Ne, - atsakė jis. - Atleisk, žmogau. 

- Bet aš juk tau pasakojau. - Rolandas kalbėjo ramiai, ta- 
čiau skubėjimas pulsavo po ramybe it raudona gija. - Berniu- 
kas buvo vardu Džeikas. Aš paaukojau jį... nužudžiau... kad 
galėčiau sugauti Valterį ir priversčiau jį kalbėti. Nužudžiau 
jį po kalnais. 

Šioje vietoje Edis turėjo ką pasakyti. 

- Na, gal taip ir nutiko, bet tu pasakojai kiek kitaip. Sa- 
kei, kad keliavai po kalnais vienas, kažkokiu idiotišku vago- 
nėliu. Daug apie tai kalbėjai, Rolandai. Ir kaip tau buvo bai- 
su vienam. 

- Aš prisimenu. Bet prisimenu, jog pasakojau ir apie 
berniuką, kuris nukrito nuo estakados į bedugnę. Ir tarpas 
tarp šių dviejų atsiminimų plėšia mano protą per pusę. 

- Ničnieko nesuprantu, - susirūpinusi ištarė Siuzana. 

- O aš, manau, tik dabar pradedu suprasti, - tarė Rolan- 
das. 

Jis įmetė į laužą daugiau pagalių, pašokdindamas į juodą 
dangų žarijas, ir vėl atsisėdo tarp jų dviejų. 

- Papasakosiu jums teisingą istoriją, - pasakė jis, - o tada 
neteisingą... bet tokią, kuri galėjo būti. ...Nusipirkau mulą 
Praistaune, o kai pasiekiau Tulą, paskutinį miestelį prie dy- 
kumos, jis dar buvo nenuvarytas... 

Ir Šaulys papasakojo pačius paskutinius ilgos savo isto- 
rijos momentus. Edžiui kai kas jau buvo girdėta, bet jis klau- 
sėsi susidomėjęs kaip ir Siuzana, kuriai tai buvo visiškai 
nauja. Jis papasakojo jiems apie barą, kurio kampe be per- 
stojo lošė būrelis vietinių, apie pianistą Šebą, moterį, vardu 
Alė, su randu kaktoje... ir Nortą, žolės valgytoją, kurį vyras 
Juodais drabužiais prikėlė niūriam gyvenimui. Jis papasakojo 
jiems apie Silviją Pitston, religinės beprotystės įsikūnijimą, 
ir apie apokaliptines žudynes, per kurias jis, Šaulys Rolan- 
das, nužudė kiekvieną miestelio vyrą, moterį, vaiką. 

- Kad mane skradžiai! - tyliu, drebančiu balsu ištarė 
Edis. - Dabar jau žinau, kodėl turėjai tiek mažai patronų. 

- Nutilk, - sudraudė Siuzana. - Leisk jam baigti! 

Rolandas pratęsė pasakojimą vaizdais iš dykumos, kur 
praėjo paskutinę atsiskyrėlio, jauno vyro raudonais, juosmenį 

siekiančiais plaukais, trobelę. Jis papasakojo, kaip nugaišo jo 
mulas ir net kaip atsiskyrėlio paukštis Zoltanas išlesė jam 
akis. 

Jis pasakojo apie ilgas dykumos dienas ir trumpas nak- 
tis, kai jis ėjo nuo vienos Valterio laužavietės prie kitos, ir 
kaip mirdamas iš troškulio pasiekė tarpstotę. 

- Ji buvo tuščia. Jau buvo tuščia tuomet, kai tas didžiu- 
lis lokys dar buvo ką tik sukurtas. Pernakvojau ten ir ėjau to- 
liau. Štai kaip... o dabar papasakosiu jums kitą istoriją. 

- Apie tai, ko nebuvo, o turėjo būti? - paklausė Siuzana. 

Rolandas linktelėjo. 

- Šioje išgalvotoje istorijoje, šitoje pasakoje, Šaulys Ro- 
landas susitiko berniuką, vardu Džeikas, toje pačioje tarps- 
totėje. Tas vaikas buvo iš jūsų pasaulio, iš jūsų Niujorko 
miesto ir laiko tarp Edžio 1987-ųjų ir Odetos Holms 1963- 
ųjų. 

Edis susijaudinęs pasilenkė į priekį. 

- Ar toje pasakoje užsimenama apie duris, Rolandai? 
Duris su užrašu BERNIUKAS ar ką nors tokio? 

Šaulys papurtė galvą. 

- Vaiko durys buvo mirtis. Jis keliavo į mokyklą, kai 
kažkoks vyras (maniau, jog Valteris) pastūmė jį į gatvę, po 
mašinos ratais. Vaikas dar girdėjo, kaip jis sako: “Pasitrau- 
kite iš kelio, aš kunigas“. Džeikas pamatė tą vyrą ir po 
mirksnio jau buvo mano pasaulyje. 

Rolandas nutilo ir įsmeigė akis į laužą. 

- Noriu palikti šią istoriją apie berniuką, kuris niekad čia 
nebuvo, ir grįžti prie to, kas iš tikro vyko. Gerai? 

Edis su Siuzana nustebę susižvalgė, tada Edis mostelė- 
jo ranka, kas turėjo reikšti: tik po jūsų, mano mielas Alfon- 
sai. 

- Kaip minėjau, stotis buvo apleista. Tačiau joje radau 
pompą, kuri tebeveikė. Garsas sklido iš arklidės, kurioje bu- 
vo laikomi arkliai. Atsekiau pagal ūžimą, nors pompą būčiau 
radęs net ir kurčias, - užuodžiau vandenį. Daug laiko pralei- 

dus dykumoje ant mirties ribos tai tikrai įmanoma. Atsigė- 
riau ir užmigau. Pabudęs vėl gėriau. Norėjau keliauti tuojau 
pat, tas noras mane buvo tartum apsėdęs, lyg karštinė kokia. 
Tavo pasaulio vaistai, Edi, astinas - puikus dalykas, bet yra 
dalykų pasaulyje, nuo kurių negelbsti jokie vaistai. Ir tai bu- 
vo vienas iš jų. Jaučiau, kad kūnui reikia poilsio, tačiau tik 
didžiausiomis valios pastangomis prisiverčiau ten likti dar 
vieną naktį. O ryte jaučiausi žvalus, prisipyliau gertuves van- 
dens ir traukiau toliau. Iš ten pasiėmiau tiktai vandens ir nie- 
ko daugiau. Tai svarbiausia, kas atsitiko iš tikro. 

Siuzana prabilo pačiu maloniausiu, supratingiausiu Ode- 
tos Holms balsu: 

- Gerai, taip ir buvo: prisipylei gertuves ir iškeliavai. 
Dabar papasakok mums tai, ko nebuvo, Rolandai. 

Šaulys pasidėjo ant kelių žandikaulį, sugniaužė kumš- 
čius ir pasitrynė akis kaip vaikas. Po to vėl sugniaužė kau- 
lą, it būtų drąsiau, ir pradėjo: 

- Aš užhipnotizavau berniuką, kurio ten nebuvo, šovi- 
nių. Moku tai nuo neatmenamų laikų ir, kas keisčiausia, iš- 
mokau iš savo tėvo rūmų burtininko Marteno. Berniukas 
lengvai pasidavė hipnozei. Apimtas transo jis papasakojo 
man savo mirties aplinkybes, kaip jau sakiau. Tai išgirdęs aš 
nenorėjau jo daugiau liūdinti ar kaip nors jam pakenkti, to- 
dėl liepiau atsibudus nebeprisiminti apie tai, kaip jis mirė. 

- Kam tai patiktų? - sumurmėjo Edis. 

Rolandas linktelėjo. 

- Tikrai, kam? Vaikas iš hipnozės būsenos perėjo į nor- 
malų miegą. Aš taip pat užmigau. O atsibudęs pasakiau jam, 
kad noriu sugauti vyrą juodais drabužiais. Ir Džeikas supra- 
to, ką turiu galvoje; Valteris buvo sustojęs toje tarpstotėje. 
Džeikas išsigandęs pasislėpė nuo jo. Neabejoju, kad Valte- 
ris tai žinojo, tačiau jam buvo naudinga apsimesti nežinan- 
čiu. Jis paliko vaiką kaip jauką. 

Paklausiau Džeiko, ar turi ko nors užvalgyti. Jaučiau, 
kad turėtų būti. Vaikas atrodė sveikas, o dykumoje maistas 

išsilaiko stebėtinai ilgai. Jis turėjo griežinėlį džiovintos mė- 
sos, užsiminė radęs rūsį. Pats vienas lipti į jį neišdrįso. - Šau- 
lys pakėlė į juos rimtą veidą. - Ir ne veltui bijojo. Radau ja- 
me maisto... ir Kalbantį Demoną. 

Edis pažvelgė į žandikaulį išplėtęs akis. Liepsnos liežu- 
viai šokinėjo ant senų išsikraipiusių dantų. 

- Kalbantis Demonas? Nori pasakyti - šitą? 

- Ne, - atsakė jis. - Taip. Ir taip, ir ne. Klausykite ir viską 
suprasite. 

Jis papasakojo apie nežmogiškas dejones žemėje po rū- 
siu, apie smėlį, pabirusį tarp dviejų rūsio sienos plytų. Pa- 
pasakojo apie tai, kaip prisiartino prie plyšio, o Džeikas tuo 
metu suriko, kad liptų į viršų. 

Jis įsakęs demonui kalbėti... ir tas prabilo Alės, randuo- 
tos moters iš Tulo baro, balsu. Eik iš lėto pro Tankumyną, 
šauly. Kol keliausi su berniuku, vyras juodais drabužiais ke- 
liaus su tavo siela kišenėje. 

- Tankumyną? - susijaudino Siuzana. 

- Taip, - atsakė Rolandas ir pažvelgė jai į akis. - Tai kai 
ką tau reiškia, ar ne? 

- Taip... ir ne. 

Ji kalbėjo labai nenoromis. Iš dalies, spėjo Šaulys, dėl 
nenoro atskleisti skausmingus jai dalykus. Bet daugiausia to- 
dėl, jog nenorėjo dar labiau supainioti tai, ko pati nesupranta. 
Jam tai patiko. Ji jam patiko. 

- Papasakok tik tai, dėl ko esi tikra, - pasiūlė jis. 

- Gerai. Tankumynas buvo vieta, pažįstama Detai Vol- 
ker. Vieta, apie kurią Deta galvojo. Tą žodį ji nuklausė iš 
vyresniųjų, kurie sėdėjo verandoje, gėrė alų ir prisiminė se- 
nus laikus. Tankumynu jie vadino sugadintą, nenaudingą že- 
mę. Kažkas tame Tankumyne - mintyje apie Tankumyną - 
traukė Detą. Neklauskite kas; gal kada ir žinojau, bet dabar 
neprisimenu. Ir nenoriu prisiminti. 

- Deta pavogė kiniško porceliano lėkštutę iš Mėlynosios 
tetos ir nusinešė į Tankumyną - savo Tankumyną - ją su- 
daužyti. Tai buvo šiukšlių priversta žvyrduobė. Sąvartynas. 

Vėliau ji kartais susigaudavo vaikinų pakelės užeigose. 

Siuzana nunarino galvą, kietai suspaudusi lūpas. Po mi- 
nutės pasakojo toliau: 

- Baltųjų. O kai jie nusivesdavo ją į savo automobilį, ji 
sujaudindavo juos ir pabėgdavo. Tos aikštelės... tai irgi buvo 
Tankumynas. Tai buvo pavojingas žaidimas, bet ji buvo jau- 
na, greita, visuomet sulaukdavo paskutinio momento ir jaus- 
davo nepaprastą pasitenkinimą. Vėliau, Niujorke, ji eidavo 
vagiliauti... jūs tai žinote. Abu. Tiktai į prabangias parduo- 
tuves - “Meisis", “Gimbel's", “Blumingdeil's"*; ir gvelbda- 
vo pigius niekučius. O sumaniusi pasilinksminti ji galvoda- 
vo: Šiandien eisiu į Tankumyną. Nuknisiu kelis šūdniekius iš 
baltųjų. Pavogsiu ką nors ypatinga ir sunaikinsiu." 

Siuzana nutilo, pažvelgė į laužą. Kai atsisuko į vyrus, 
jos akyse žerėjo ašaros. 

- Aš verkiu, bet tegu jūsų tai neklaidina. Aš prisimenu, 
jog darydama tai mėgavausi. Tikriausiai verkiu todėl, kad ži- 
nau, jog tam tikromis aplinkybėmis vėl daryčiau tą pat. 

Rolandas tartum atgavo įprastą savitvardą, keistą savo 
pusiausvyrą. 

- Mano šalyje yra tokia patarlė, Siuzana: “Išmintingas 
vagis visuomet klesti". 

- Kokia čia išmintis - vogti pigius blizgučius, - atrėžė ji. 

- Ar kada buvo sugavę? 

- Ne... 

Jis išskėtė rankas - na, pati matai... 

- Vadinasi, Detai Volker Tankumynas buvo bloga vie- 
ta? - paklausė Edis. - Taip? Nes jausmas ten buvo ne visai 
įprastas. 

- Gera ir bloga vienu metu. Galingos vietos, kur ji... iš 
naujo atrasdavo save, galima taip sakyti... Ir sykiu blogos 
vietos. Tačiau, kaip suprantu, tai nesusiję su Rolando berniu- 
ku-vaiduokliu, tiesa? 

- Gal ir ne, - atsakė Rolandas. - Mes taip pat turime 
Tankumynus. Pas mus irgi žargono žodis, net reikšmė labai 
panaši. 

- Tai ką jis reiškė tau ir tavo draugams? - parūpo Edžiui. 

- Priklauso nuo situacijos. Jis gali reikšti sąšlavyną, gali 
reikšti viešnamį arba namus, kur vyrai ateina palošti ir pa- 
kramtyti demono žolės. Bet dažniausiai vartojama papras- 
čiausia reikšmė. 

Jis pažvelgė į juos abu. 

- Tankumynas yra dyka vieta. Bevaisė žemė. 

Šį kartą Siuzana įmetė daugiau pagalių į ugnį. Pietuose 
skaisčiai, nemirksėdama švietė Senoji Motina. Ji dar mokyk- 
loje sužinojo, jog tai reiškia, kad mato planetą, o ne žvaigž- 
dę. Venera? Spėjo ji. O gal šio pasaulio Saulės sistema kiek 
kitokia, kaip visa kita? 

Ir vėl ją apėmė jausmas, jog viskas čia netikra, sapnas. 

- Pasakok toliau, - paprašė ji. - Kas nutiko tada, kai bal- 
sas įspėjo dėl Tankumyno? 

- Įkišau ranką į smėlį į skylę, kaip buvau mokytas. O iš- 
traukiau žandikaulį... bet ne šitą. Kaulas, kurį radau tarps- 
totės pamatų sienoje, buvo didesnis, neabejoju, jog vieno iš 
Didžiųjų Senolių. 

- Kas jam nutiko? - tyliai paklausė Siuzana. 

- Vieną naktį aš atidaviau jį berniukui, - atsakė Rolan- 
das. Ant jo veido šoko juodi šešėliai. - Kaip amuletą, savo- 
tišką apsaugą. Vėliau, kai jis atliko savo paskirtį, paprasčiau- 
siai išmečiau. 

- Tai kieno kaulą tu čia turi, Rolandai? - pasiteiravo 
Edis. 

Šaulys pakėlė jį, ilgai susimąstęs žiūrėjo, po to paleido 
1š rankos. 

- Vėliau, po Džeiko... mirties... aš pasivijau vyrą, kurį 
ilgai sekiau. 

- Valterį, - pasitikslino Siuzana. 

- Taip. Mes kalbėjomės... ilgai kalbėjomės. Kažkuriuo 

metu užmigau, o kai pabudau, Valteris jau buvo miręs ma- 
žiausiai kelis šimtus metų, gal ir daugiau. Iš jo liko tik ske- 
letas. Bet jis tiko ten, tarp kitų kaulų. 

- Ką gi, atrodo, tikrai ilgai plepėjote, - kandžiai paste- 
bėjo Edis. 

Siuzana metė į jį priekaištingą žvilgsnį, bet Rolandas 
linktelėjo: 

- Labai ilgai. 

- Tu pabudai ryte ir tą patį vakarą pasiekei Vakarinę jū- 
rą, - pratęsė Edis. - O naktį pasirodė tie žnypliuotarankiai, ar 
ne? 

Rolandas vėl linktelėjo. 

- Taip. Bet prieš palikdamas golgotą, kurioje kalbėjau- 
si... ar sapnavau Valterį... pasiėmiau jo žandikaulį. - Jis pa- 
kėlė kaulą ir šviesa vėl perbėgo baltais dantimis. 

Valterio žandikaulis, pagalvojo Edis, ir pajuto nugara 
nubėgant šiurpuliuką. Vyro juodais drabužiais kaulas. Įsi- 
dėmėk, mielas Edi, jeigu kada Rolandas pasirodys eilinis 
vaikinas. Jis tampėsi su savimi tą kaulą visą laiką it kokį... 
kanibalo trofėjų. Jėėėzau... 

- Prisimenu, ką pagalvojau jį imdamas, - tęsė šaulys. - 
Gerai prisimenu. Tai vienintelis momentas, kuris manyje ne- 
sidvejina. Pamaniau: “Negeras ženklas buvo išmesti tą, ku- 
rį radau sutikęs berniuką. Šitas bus vietoj ano". Ir tada išgir- 
dau Valterio juoką - piktą, erzinantį kvatojimą. Ir jo balsą. 

- Ką jis pasakė? - paklausė Siuzana. 

- “Per vėlu, šauly“, - atsakė Rolandas. - Taip ir pasakė: 
“Per vėlu, tau nesiseks nuo dabar iki amžinybės galo - toks 
tavo ka." 

- Gerai, - pagaliau nutraukė tylą Edis. - Aš supratau pa- 
radokso esmę. Tavo atmintis padalinta... 
- Ne padalinta. Padvigubinta. 

- Gerai, bet tai beveik tas pats, ar ne? - Ir pastvėręs ša- 
kalį nupiešė smėlyje piešinėlį: 


——— 


Tada bakstelėjo į liniją kairėje: 

- Čia tavo atmintis apie laiką, buvusį prieš tarpstotę - 
vienas kelias. 

- Taip. 

Jis parodė į liniją dešinėje. 

- O čia po to, kai tu išlindai iš kalnų į tą kaulų aikšte- 
lę, kurioje laukė Valteris. Taip pat vienas kelias. 

- Aha. 

Dabar Edis parodė į piešinėlio vidurį ir apibrėžė jį ova- 


- Štai, ką tau reikia padaryti, Rolandai - izoliuoti šitą 
dvigubą kelią. Apjuosti aukšta tvora ir pamiršti. Nes tai nie- 
ko nereiškia, nieko nekeičia, buvo ir pražuvo... 

- Bet taip nėra. - Rolandas paėmė kaulą. - Jeigu mano 
prisiminimai apie Džeiką prasilenkia su tikrove - o taip ir yra 
- iš kur tada šitas? Aš paėmiau šitą kaulą, kad pakeisčiau tą, 
kurį išmečiau... o pastarasis buvo iš tarpstotės rūsio. Kaip ta- 
da suderinti su tuo, kuo neabejoju - aš niekad nebuvau tame 
rūsyje! Nesikalbėjau su demonu! Ir išėjau vienas, nešinas tik 
vandens maišais! 

- Rolandai, paklausyk, - rimtai ištarė Edis. - Jeigu žan- 
dikaulis, kurį laikai, būtų iš tarpstotės - tada kitas reikalas. 
Ar negali būti, jog viskas - stotis, vaikas, Kalbantis Demo- 
nas - tau pasivaideno, o tada paėmei Valterio žandikaulį, ka- 
dangi... 

- Man nepasivaideno, - atkirto Rolandas. Jis pažvelgė į 

juos žydromis seno vilko akimis ir padarė tai, ko nė vienas 
nesitikėjo. Edis galėjo prisiekti, jog ir pats šaulys nežinojo, 
ką padarys tą akimirką... 

Jis šveitė žandikaulį į ugnį. 

Kurį laiką jis gulėjo tarp liepsnų it vaiduokliškas baltas 
šypsnys. Paskui staiga užsiplieskė raudonai, nutvieksdamas 
laukymę kraujo spalvos šviesa. Edis ir Siuzana riktelėjo ir 
prisidengė akis nuo deginančio pavidalo. 

Tada kaulas ėmė keistis. Ne lydytis, o keistis. Dantys, at- 
sikišę it antkapių akmenys, ėmė trauktis į grupeles. Švelnus 
viršutinės dalies įlinkimas ėmė tiestis, po to ties galu užsirie- 
tė. 

Edis nuleido rankas ir prasižiojęs spoksojo į kaulą, ku- 
ris jau nebebuvo kaulas. Jis tvieskė it įkaitęs metalas. Dan- 
tys virto trimis apverstomis “V"*; viduryje didesnė, iš kraš- 
tų po mažesnę. Ir nelauktai Edis pamatė tuoj turintį pasiro- 
dyti pavidalą, įžiūrėjo kaip timpą medžio strampe. 

Jam tai pasirodė panašu į raktą. 

Privalai įsiminti formą, toptelėjo jam. Privalai, privalai. 

Jo akys godžiai gėrė pasirodžiusius rakto kontūrus - trys 
“V", centrinė didesnė ir gilesnė už kitas dvi. Trys rantai, ar- 
čiausiai galo prapjova, apvalesnė lyg “S" apatinis pilvelis... 

Tada forma lauže vėl pasikeitė. Kaulas, virtęs kažkuo 
panašiu į raktą, susirietė, susisuko į skaisčius žiedlapius ak- 
somo klostėmis. Akimirką Edis regėjo rožę - puikią rožę, ko- 
kia galėjo pražysti pirmąją šito pasaulio dieną, begalinio, lai- 
kui nepavaldaus grožio žiedą. Jo akys matė, ir širdis atsivė- 
rė. Atrodė, iš Rolando kaulo trykšta visa meilė ir gyvenimas; 
čia, ugnyje, tvieskė tai, kas su iššaukiančių triumfu tvirtino: 
nusivylimas - miražas, o mirtis - tiktai sapnas. 

Rožė! - karštligiškai mąstė jis. Iš pradžių raktas, po to 
rožė! Žiūrėk! Štai kas atvers kelią į Bokštą! 

Iš laužo pasigirdo sausas, kosulį primenantis trakštelė- 
jimas. Pažiro žiežirbų lietus. Surikusi Siuzana nusirito į ša- 
lį, mušdamasi nuo savęs oranžines žarijas. Edis nė nekrus- 
telėjo. Jis sėdėjo paskendęs mintyse, užburtas stebuklo, ku- 
ris kėlė podraug susižavėjimą ir siaubą. Liepsnos nuslūgo. 

Kaulo neliko. 

Rakto neliko. 

Rožės neliko taip pat. 

Prisimink, kartojo jis mintyse. Prisimink rožę... ir rak- 
to formą. . 

Siuzana užsikūkčiojo iš baimės, bet Edis negirdėjo; pa- 
ėmęs šakalį, kuriuo piešė, žemėje virpančia ranka išbraižė: 


LZAIT— 

- Kodėl taip padarei? - pagaliau paklausė Siuzana. - Dėl 
Dievo, kodėl? 

Praėjo ketvirtis valandos. Laužas prigeso, žarijas jie už- 
žėrė žemėmis, kitos pačios užgeso. Edis sėdėjo apglėbęs sa- 
vo žmoną: Siuzana įsitaisė priešais jį, atsilošė į jo krūtinę. 
Rolandas pasitraukė į šoną ir prispaudęs kelius prie krūtinės 
bukai spoksojo į raudonuojančius nuodėgulius. Edis nu- 
sprendė, jog nė vienas iš jų nematė kaulo transformacijų. 
Abu pastebėjo, kaip žandikaulis įkaito, Rolandas matė, kaip 
jis sprogo, ir viskas. Taip bent atrodė; bet Rolandas mėgo 
pasilikti sau savo pastebėjimus. Edis iš karčios patirties Ži- 
nojo, kad šaulys pasilieka kozirius. Ir pats nutarė taip pasi- 
elgti. Bent jau kol kas. 

Paties žandikaulio neliko nė ženklo, net nuodėguliuūko. 

- Tiesiog išgirdau vidinį balsą, - atsakė Rolandas. - Sa- 
vo tėvo, visų savo tėvų balsą. O išgirdus jį nepaklusti - ne- 
paklusti iš karto - neįsivaizduojamas dalykas. Aš taip išauklė- 

tas. Apie tai, ką jis sakė, negaliu pasakyti... kol kas. Aš tik 
žinau, kad tas kaulas jau ištarė paskutinį savo žodį. Ir nešiau- 
si jį su savimi visą šį kelią, kad išgirsčiau. 

Arba pamatyčiau, pagalvojo Edis ir dar kartą sau pasa- 
kė: Prisimink. Prisimink rožę ir rakto formą. 

- Mes vos nesusvilome per jį! - pavargusi ištarė Siuza- 
na. 

Rolandas papurtė galvą: 

- Veikiau priminė fejerverką, kurį baronai iššaudavo į 
dangų metų pabaigos puotoje. Ryškus ir bauginantis, bet ne- 
pavojingas. 

Edžiui staiga toptelėjo mintis: 

- O kaip su tuo susidvejinimu, Rolandai? Praėjo? Ar 
pranyko su tuo pokštelėjimu? 

Jis buvo beveik įsitikinęs, kad praėjo; matytuose filmuo- 
se tokia šoko terapija beveik visuomet padėdavo. Bet Rolan- 
das tik papurtė galvą. 

Siuzana krustelėjo Edžio glėbyje. 

- Sakei, jog pradedi suprasti. 

Rolandas linktelėjo: 

- Aš manau, taip. Jeigu neklystu, Džeikui bus blogai. 
Jeigu jis yra kur nors ir kokiu nors metu, aš bijau dėl jo. 

- Kaip tai suprasti? - paklausė Edis. 

Rolandas atsistojo, nuėjo prie savo kailių ritinio ir ėmė 
ruoštis guolį. 

- Šiam vakarui užteks istorijų ir nuotykių. Laikas mie- 
goti. Ryte paseksime lokio pėdsakais ir pasižiūrėsime, gal 
pavyks rasti portalą, kurį saugoti jis buvo pastatytas. Pake- 
liui aš papasakosiu jums, ką žinau, ir apie tai, kas įvyko - kas 
mano galva įvyko. 

Taip taręs jis įsisuko į seną apklotą, susisupo elnio kailin 
ir nusisukęs nuo laužo atsigulė. Edis ir Siuzana sugulė kar- 
tu. Kai patikėjo, jog Šaulys įmigo, pasimylėjo. Rolandas ne- 
miegojo ir klausėsi, kaip jie pasiekia ekstazę, po to tyliai šne- 
kučiuojasi. Daugiausiai apie jį. Jis gulėjo tyliai, žvelgdamas 


57 


į tamsą dar ilgai po to, kai jų alsavimas sulėtėjo ir susilygi- 
no. 

Kaip gera, mąstė jis, būti jaunam ir įsimylėjusiam. Gera 
net šitame kapinių pasaulyje. 

Mėgaukitės, kol galite, nes priekyje laukia mirtis. Mes 
priėjome kraujo upelį. Kad jis nuves mus prie to paties skys- 
čio upės - neabejoju. O tada prie vandenyno. Šiame pasau- 
lyje kapai prasižiojo ir negyvėliai nenori ilsėtis ramybėje. 

Rytuose brėkštant rytui jis užsimerkė. Ir trumpam užmi- 
go. Sapne jį aplankė Džeikas. 

Edis taip pat sapnavo. Sapnavo, kad grįžo į Niujorką, 
traukia Antrąja aveniu su knyga rankoje. 

Sapne buvo pavasaris. Šilta, miestas žydėjo, ilgesys gėlė 
širdį it giliai įsisegęs žvejo kabliukas. Džiaukis šituo sapnu, 
pasistenk jį pratęsti, kiek tik gali, pagalvojo jis. Gardžiuo- 
kis... nes arčiau Niujorko tu daugiau nebūsi. Negali grįžti 
namo, Edi. Ta gyvenimo dalis baigėsi. 

Jis pažvelgė į knygą ir visai nenustebo, perskaitęs pava- 
dinimą: Tomas Vulfas “Namo nebesugrįši". Tamsiai raudo- 
name viršelyje buvo įspaustas raktas, rožė ir durys. Jis stab- 
telėjo, atvertė knygą ir perskaitė pirmą eilutę. Vyras juodais 
drabužiais bėgo per dykumą, rašė Vulfas, šaulys sekė jam 
įkandin. 

Užvertęs ją Edis ėjo toliau. Buvo maždaug devinta ry- 
to, na, gal pusė dešimtos, ir eismas Antrojoje aveniu buvo 
pakenčiamas. Taksi pypsėdami nardė iš juostos į juostą, šau- 
dė stiklais pavasario saulės zuikučius. Elgeta Antrosios ir 
Penkiasdešimt antrosios sankirtoje prašė išmaldos ir Edis nu- 
metė jam knygą raudonais viršeliais. Jis pastebėjo (taip pat 
nesistebėdamas), jog tas vargeta - tai Enrikas Balazaras. Jis 
sėdėjo parietęs kojas prieš būrimo saloną. “KORTŲ NA- 


58 


MAT“, skelbė užrašas ant stiklo, o vitrinoje kilo Taro kortų 
bokštas. Ant jo viršaus stovėjo nedidelis King Kongas. Di- 
džiosios beždžionės galvoje styrojo mažutė palydovinė lėkš- 
tė. 

Edis mynė toliau, pro šalį tingiai slinko kelio ženklai. Jis 
suprato, kur eina, vos tik išvydo savo akimis: į krautuvėlę 
Antrosios ir Penkiasdešimt šeštosios gatvių kampe. 

Taip, suprato jis, apimtas didžiulio palengvėjimo. Čia ta 
vieta. Ta pati vieta. Vitrinoje kabėjo visokiausi mėsos gami- 
niai ir sūriai. Iškaboje pavadinimas: TOMO IR DŽERIO KU- 
LINARIJA. RAFINUOČIAUSI PATIEKALAI KVIESTI- 
NIAMS PIETUMS! 

Jam ten bestovint iš už kampo išėjo dar vienas pažįsta- 
mas - vanilinių ledų spalvos, trijų dalių kostiumu vilkintis 
Džekas Andolinis su juoda lazdele. Pusė jo veido buvo nu- 
ėsta vėžiagyvių. 

Eik, Edi, paragino jis praeidamas. Šiaip ar taip, yra ir 
kitų pasaulių be šitų, ir tas sumautas traukinys važiuoja per 
juos visus. 

Negaliu, atsakė Edis. Durys užrakintos. Nežinia iš kur, 
bet jis tai žinojo; ir nė kiek tuo neabejojo. 

Ari-a-dari, are-a-biče, nesirūpink, raktą turi, atšovė 
Džekas neatsigręždamas. Edis pažvelgė žemyn ir pamatė, jog 
išties turi primityvų raktą su trimis “V" formos įrantomis. 

Tas apvalumas paskutinėje - visa paslaptis, pagalvojo 
jis. Jis žengė po “Tomo ir Džerio kulinarijos" širma ir įkišo 
raktą į spyną. Jis lengvai pasisuko. Pro duris Edis įžengė į di- 
džiulį atvirą lauką. Per petį atsigręžęs pamatė Antrąja aveniu 
zujančias mašinas, po to durys užsitrenkė ir nuvirto. Už jų 
nebuvo nieko. Visiškai. Edis atsisuko apsižiūrėti, kur atsidū- 
rė, ir sustingo iš siaubo. Laukas buvo tamsiai raudonos spal- 
vos, tarsi po siaubingo mūšio persisunkęs krauju. 

Tada jis suvokė, jog regi ne kraują, o rožes. 

Jį vėl persmelkė sumišęs su džiaugsmu pakilus susijau- 
dinimas, širdis pritvinko jo tiek, jog grasino sprogti. Jis per- 

galingai iškėlė rankas virš galvos... ir suakmenėjo. 

Laukas driekėsi daugelį mylių, nepastebimai kilo... ir 
horizonto pakraštyje juodavo Tamsusis Bokštas. Tas grubaus 
akmens statinys rėmė dangų, jo viršūnę vargiai buvo galima 
įžiūrėti. Ties pamatu, sunkiu ir didžiuliu rėkiančių rožių fo- 
ne, bokštas atrodė grėsmingai, bet toliau neįtikimai grakščiai 
smailėjo. Akmuo, iš kurio jis buvo pastatytas, buvo ne juo- 
das, kaip jis įsivaizdavo, o suodžių atspalvio. Į bokšto viršų 
spirale kilo siauri langai, žemiau kurių vijosi nesibaigiantys 
akmeniniai laipteliai. Bokštas priminė kraujo raudonumo ro- 
žių lauke įsmeigtą šauktuką. Žydru dangumi plaukė baltutė- 
lės, nesuskaičiuojamos debesų laivų flotilės. 

Kaip žavu! - negalėjo atsigrožėti Edis. Kaip žavu ir keis- 
ta! Džiaugsmą pakeitė nerimastinga ir bloga nuojauta. Ap- 
sidairęs aplinkui jis su siaubu pamatė, jog stovi Bokšto še- 
šėlyje. Ne, ne tik stovi - yra gyvas palaidotas jame. 

Jis suriko, bet riksmą užgožė auksinis milžiniško rago 
skardenimas. Jis sklido iš Bokšto viršaus ir tarytum pripildė 
visą pasaulį. O kai tas įspėjantis signalas nutilo, iš Bokšto 
langų ėmė sunktis juoduma. Ji it dūmai raitėsi juodais kas- 
pinais, telkėsi į tamsos kamuolį. Bet ta juoduma nepanėšė- 
jo į debesį, greičiau priminė auglį, pakibusį virš žemės. Ne- 
trukus jis užstojo dangų. Ir Edis pagaliau įžiūrėjo, jog tai ne 
debesis ar auglys, o pavidalas, tamsus, ciklopiškas pavidalas, 
lekiantis ten, kur jis stovi. Nuo to žvėries, augančio dangu- 
je virš rožių pievos, nepaspruksi; jis sugaus, pastvers, nusi- 
neš. Nusineš į Tamsųjį Bokštą, ir daugiau pasaulio jis nema- 
tys. 

Iš properšų tamsioje masėje ėmė formuotis siaubingos 
nežmogiškos akys, kiekviena sulig Šardiku, kuris gulėjo ne- 
gyvas miške. Jos žvelgė į jį, raudonos kaip rožės, raudonos 
kaip kraujas. 

Negyvas Džeko Andolinio balsas bubeno į ausis: Tūks- 
tantis pasaulių, Edi - dešimtys tūkstančių! - o tas traukinys 
važiuoja per visus. Jeigu, žinoma, sugebi jį paleisti. Bet kai 


60 


paleidi, tavo bėdos dar tik prasideda, nes tas prakeiktas apa- 
ratas nesustoja. 

Džeko balsas tapo mechaniškas, prarado intonaciją: Pra- 
keiktas aparatas, nesustoja, mielas Edi, geriau patikėk, tas 
prakeiktas apa... 

- STOJA! SUSTOJIMAS BAIGSIS PO VALANDOS 
IR ŠEŠIŲ MINUČIŲ! 

Sapne Edis prisidengė rankomis akis... 

...1r pabudo sėdom priešais užgesusį laužą. Jis žiūrėjo į 
ji pro savo pirštus. Bet balsas, beširdžio būrio vado, krio- 
kiančio į megafoną, balsas ir toliau aidėjo: 

- PAVOJAUS NĖRA! KARTOJU, PAVOJAUS NĖ- 
RA! PENKI SUBATOMINIAI ELEMENTAI NEVEIKIA, 
DU SUBATOMINIAI ELEMENTAI SUSTOJIMO STADI- 
JOJE, VIENAS SUBATOMINIS ELEMENTAS VEIKIA 
DVIEJŲ PROCENTŲ GALINGUMU. JIE NIEKAM NE- 
PAVOJINGI! KARTOJU, ŠITIE ELEMENTAI NEPAVO- 
JINGI! PRANEŠKITE APIE BUVIMO VIETĄ Į ŠIAURĖS 
CENTRINĮĮ POZITRONIKSĄ! SKAMBINKITE 1-900-44! 
ŠITO ĮRENGINIO KODAS YRA “ŠARDIKAS". PRANE- 
ŠĘS BUS APDOVANOTAS! KARTOJU, PRANEŠĘS 
BUS APDOVANOTAS! 

Balsas nutilo. Edis pamatė Rolandą stovintį laukymės 
pakraštyje, pasisodinusį Siuzaną ant sulenktos rankos. Jie 
žvelgė balso pusėn, o kai vėl pasigirdo įrašytas pranešimas, 
Edis pagaliau nusikratė košmaro likučių. Jis pakilo ir prisi- 
jungė prie draugų, svarstydamas, kiek šimtmečių pradėjo nuo 
tada, kai buvo įrašytas pranešimas, skirtas nuskambėti tik 
sistemai visiškai išėjus iš kontrolės. 

- ŠITAS ĮRENGINYS STOJA! SUSTOJIMAS BAIG- 
SIS PO VALANDOS IR PENKIŲ MINUČIŲ! PAVOJAUS 
NĖRA! KARTOJU... 

Edis palietė Siuzanos ranką, ji atsisuko. 

- Ar seniai taip? 

- Maždaug penkiolika minučių. Tu gulėjai kaip užmu... 
- Ji nutilo. - Edi, tu atrodai klaikiai! Sergi? 

- Ne, tik sapnavau blogą sapną. 

Rolandas tyrinėjo jį taip, kad Edis pasijuto nejaukiai. 

- Kartais sapnuose būna tiesos, Edi. Ką sapnavai? 

Edis pamąstė, tada papurtė galvą. 

- Nepamenu. 

- Žinai, netikiu. 

Edis patraukė pečiais ir šyptelėjo šauliui. 

- Nenori, netikėk. O kaip mes jaučiamės šį rytą, Rolan- 
dai? 

- Taip pat, - atsakė šis. Bet įdėmaus žvilgsnio nenulei- 
do. 

- Baikite, - įsikišo Siuzana. Netgi tame viename žodyje 
Edis išgirdo nervingą natą. - Abu. Nejaugi neturite daugiau 
ką veikti, tik mindžioti vienas kitam kojas? Ir dar šį rytą, kai 
negyvas lokys bando pranešti apie savo mirtį visam pasau- 
liui. 

Šaulys linktelėjo, bet akių nuo Edžio nenuleido. 

- Gerai... tik ar esi tikras, jog nieko nenori man papasa- 
koti, Edi? 

Tada jis susimąstė... rimtai suabejojo, ar sakyti. Papa- 
sakoti, ką regėjo ugnyje, kokį sapną sapnavo. Ir nusprendė 
nesakyti. Gal tiktai dėl prisiminimo apie rožę ir raudoną jų 
kilimą sapne. Jis nebūtų įstengęs papasakoti to, ką regėjo jo 
akys ir ką jautė širdis; tik sumenkins jausmą. Kol kas jam 
norėjosi apsvarstyti tai vienam. 

Prisimink, vėl pasakė jis sau mintyse... tik tas balsas 
nelabai priminė jo paties balsą. Jis buvo gilesnis, suaugesnis 
- nepažįstamojo balsas. Prisimink rožę... ir rakto formą. 

- Gerai, - sumurmėjo jis. 

- Kas gerai? - paklausė šaulys. 

- Papasakosiu, - susigriebė Edis, - vėliau, jeigu kas nors 

pasirodys svarbu. Papasakosiu, abiems. Dabar nėra ką pasa- 
koti. Tai jeigu einam kur nors, Šeinai, eikime. 

- Šeinai? Kas tas Šeinas? 

- Kitą kartą pasakysiu. O dabar eikim. 

Susikrovę mantą, kurią atsinešė iš pirmos stovyklos, jie 
patraukė atgal. Siuzana važiavo ratukais. Edžiui toptelėjo 
mintis, kad jai važinėti liko neilgai. 

Kadaise, kai dar nebuvo labiau už viską pasaulyje susi- 
domėjęs heroinu, Edis su pora draugelių nuvažiavo į Niu 
Džersį pasiklausyti “metalo" grupių “Anthrax" ir “Mega- 
deth“ koncerto Medaulendse. Tai va, palyginus su lokiu, 
“Anthrax" skambėjo šiek tiek garsiau, bet galvos Edis ne- 
drįstų guldyti. Likus myliai iki miško aikštelės, šaulys atplė- 
šė šešias savo senų marškinių skiautes - ausims užsikimšti. 
Tačiau ir medžiaga nelabai sulaikė griausmingą garsą. 

- ŠITAS ĮRENGINYS STOJA! - trimitavo lokys, kai jie 
išėjo į aikštelę. Žvėris gulėjo taip, kaip jie ir paliko: išskė- 
tęs kelius į šalis it gauruota milžinė, mirusi per gimdymą. - 
SUSTOJIMAS BAIGSIS PO KETURIASDEŠIMT SEPTY- 
NIŲ MINUČIŲ! PAVOJAUS NĖRA... 

Kurgi ne, pagalvojo Edis, rinkdamas kailius, kurie liko 
sveiki po lokio užpuolimo. Kiek tik nori. Iki kaklo. Jis pakėlė 
Rolando diržą su dėklu ir tylėdamas atidavė šauliui. Medga- 
lys, kurį jis drožinėjo prie pušies, gulėjo netoliese; Edis įme- 
tė jį į kišenę Siuzanos vežimėlio atkaltėje, kai šaulys juosėsi 
platų odos diržą. 

- SUSTOJIMO STADIJOJE, VIENAS SUBATOMINIS 
ELEMENTAS VEIKIA VIENO PROCENTO GALINGU- 
MU. JIE NIEKO... 

Siuzana važiavo jam įkandin su pačios siūtu maišu ir 
kimšo į jį Edžio surinktus kailiukus. Kai visi buvo sukišti, 
Rolandas paplojo Edžiui per petį ir padavė kuprinę su elnių 

mėsa, gerai pasūdyta druska iš natūralios laižyklos, kurią Ro- 
landas rado už trijų mylių upelio aukštupyje. Šaulys jau buvo 
užsimetęs tokį pat krepšį. Jo veršenikė - vėl pilna ir kampuo- 
ta nuo visokiausių daiktų - kabojo ant kito peties. 

Ant gretimos šakos suposi keisti, rankų darbo pakinktai 
su sėdyne. Rolandas nutraukė juos, apžiūrėjo ir persimetęs 
per galvą surišo diržus ant krūtinės. Siuzana susiraukė, ir 
šaulys tai pastebėjo. Jis nemėgino paaiškinti - taip arti lokio 
nebūtų išgirdęs net savo rėkimo, todėl tik skėstelėjo ranko- 
mis: Pati žinai, kad mums prireiks. 

Ji gūžtelėjo. Žinau... bet man vis tiek nepatinka. 

Šaulys parodė į kitą laukymės pusę. Dvi pasvirusios nu- 
drėkstos pušys žymėjo kryptį, iš kurios pasirodė Šardikas, 
šiuose kraštuose žinomas Miro vardu. 

Edis pasilenkė prie Siuzanos, sulipdė “O" iš smiliaus ir 
nykščio, po to klausiamai kilstelėjo antakius. Gerai? 

Ji linktelėjo, prispausdama delnus prie ausų. Gerai... tik 
vežkite mane iš čia, kol neapkurtau. 

Visi trys pajudėjo per aikštelę. Edis stūmė Siuzaną su 
kailių maišu ant kelių. Jos vežimo kišenė be nebaigtos tim- 
pos buvo prikimšta ir visokių kitokių daiktų. 

Už nugarų lokys toliau skelbė paskutinę žinią pasauliui: 
sustojimas baigsis po keturiasdešimties minučių. Edis lauk- 
ti negalėjo. Pušys stovėjo parimusios viena į kitą, nelyginant 
kokie vartai, ir jis pagalvojo: Štai kur prasideda tikroji ke- 
lionė į Tamsųjį Rolando Bokštą, bent jau mums. 

Jis vėl prisiminė savo sapną: spirale kylančius langus, 
besivejančius tamsos kaspinus, kurie išdriko ant rožių pievos 
it gėdos dėmė. Ir žengiant po palinkusiais medžiais jį nukrėtė 
šiurpas. 

Jiems pavyko stumti vežimėlį ilgiau, nei Rolandas tikė- 
josi. Šiame girios plote augo labai seni kėniai, vešlios jų ša- 

kos užklojo žemę storu spyglių kilimu, neįveikiamu žolėms 
ir krūmams. Siuzana turėjo stiprias, stipresnes už Edžio 
(nors Rolandas buvo įsitikinęs, jog nebeilgai) rankas, ir ji 
lengvai riedėjo per lygią, šešėliuotą miško paklotę. Kai pri- 
važiavo lokio išverstą medį, Rolandas iškėlė ją iš ratukų, o 
Edis perkėlė juos per kliūtį. 

Už jų, šiek tiek pritildytas atstumo, žvėris skelbė, kiek 
leido mechaninis balsas, kad nustojo veikti paskutinis suba- 
tominis elementas. 

- Tikiuosi, kad tie prakeikti pakinktai šiandien liks tuš- 
ti! - šūktelėjo Siuzana šauliui. 

Rolandas sutiko, bet po ketvirčio valandos žemė pasviro 
kampu ir ėmė pasitaikyti jaunesnių medžių: beržų, alksnių, 
į skurdžią žemę kabinosi vienas kitas klevas. Spyglių kilimas 
čia buvo plonesnis, ir Siuzanos vežimėlio ratai ėmė kliūti už 
tankių krūmų, kurie žėlė tarp medžių. Šakelės kabinosi ir lin- 
do į nerūdijančio plieno stipinus. Edis padėjo stumti už ran- 
kenų, taip jiems pavyko įveikti dar ketvirtį mylios, tada šlai- 
tas pasidarė dar statesnis ir kojos ėmė smegti į dirvą. 

- Laikas sėstis ant kukurių, ponia, - ištarė Rolandas. 

- Gal dar pavažiuojam truputį, kaip sakai? Toliau gal 
bus ge... 

Rolandas papurtė galvą: 

- Jeigu bandysi leistis nuo šito kalno, tu... Edi, kaip tu 
sakai?.. padarysi salo? 

- Salto, Rolandai. Čia terminas iš tų laikų, kai laksčiau 
riedlente. 

- Kad ir kaip pavadintum, tai reiškia, jog nusileisi ant 
galvos. Lipk, Siuzana. 

- Nekenčiu savo kojų, - piktai metė Siuzana, bet leido 
Edžiui iškelti iš kėdės ir įtaisyti ant sėdynės, kurią Rolandas 
buvo užsimetęs ant nugaros. Atsisėdusi ji palietė Rolando 
pistoleto rankeną. 

- Nori? - paklausė ji Edžio. 

Tas papurtė galvą. 

- Tu miklesnė. Be to, įpratusi prie jo. 

Ji numykė ir pasitaisė diržą taip, kad ginklas būtų leng- 
vai pasiekiamas dešine ranka. 

- Suprantu, jog dėl manęs gaištate laiką... bet kai tik pa- 
sieksime seną gerą dviejų juostų plentą, jūs dar manęs papra- 
šysite, kad palaukčiau. 

- Neabejoju, - atsakė Rolandas... ir pakreipė galvą. 
Miškas nutilo. 

- Brolis lokys išleido kvapą, - tarė Siuzana. - Dėkui 
Dievui. 

- Maniau, jam dar liko septynios minutės, - nusistebėjo 
Edis. 

Šaulys pasitaisė balną, kuriame sėdėjo moteris. 

- Greičiausiai per paskutinius penkis šešis šimtmečius jo 
laikrodis ėmė skubėti. 

- Negi manai, kad jis toks senas, Rolandai? 

Tas linktelėjo. 

- Mažiausiai. O dabar ir jis nugaišo... paskutinis iš dvy- 
likos Sargybinių. 

- Spėk, ar labai man jo gaila, - tarė Edis ir Siuzana nu- 
sijuokė. 

- Tau patogu? - paklausė Rolandas. 

- Ne. Užpakalį jau dabar skauda, bet tu eik. Tik stenkis 
manęs neišmesti. 

Rolandas pradėjo leistis šlaitu. Edis sekė įkandin, stum- 
damas vežimėlį ir stengdamasis labai netrankyti jo į akme- 
nis, kurie kyšojo iš žemės it balti krumpliai. Kai lokys nutilo, 
giria atrodė per daug tyli; jis beveik jautėsi kaip senų filmų 
apie džiungles, kanibalus ir milžiniškas beždžiones veikėjas. 

Lokio pėdsakus rasti buvo nesunku, daug sunkiau buvo 
jais eiti. Už kokių penkių mylių nuo laukymės jie atsidūrė 

pelkėtoje žemumoje. Kol išklampojo ant sausesnės žemės, 
išblukę Rolando džinsai iki kelių permirko, o jis pats sunkiai 
pūkštė. Tačiau jam vis tiek buvo lengviau nei Edžiui, kuris 
stūmė Siuzanos ratukus per pliurzą ir vandenį. 

- Metas sustoti ir užkąsti, - pasakė Rolandas. 

- Jergutėliau, kaip noriu ėsti, - išpūtė Edis. Jis padėjo 
Siuzanai išlipti iš balno ir pasodino ant nuversto medžio, ku- 
riame liko išilgi lokio nagų dryžiai. Po to sudribo šalia jos. 

- Tu baisingai išmurzinai mano vežimėlį, baltas berniuk, 
- pasakė ji. - Aš skųsiuosi. 

Edis kilstelėjo antakį. 

- Kai tik prieisime mašinų plovyklą, aš pats asmeniškai 
įkišiu jį. Ir netgi išvaškuosiu. Tinka? 

Moteris šyptelėjo. 

- Sutarta, gražuoliuk. 

Edis nešėsi vieną Rolando gertuvę ant juosmens. Plekš- 
nodamas per ją paklausė: 

- Galima? 

- Taip, - atsakė Rolandas. - Iš karto nedaug. Prieš kylant 
išgersime truputį daugiau. Taip nė vienam nediegs pilvo. 

- Rolandas, Ozo erelis, - nusiimdamas gertuvę sukrize- 
no Edis. 

- Kas tas Ozas? 

- Išgalvotas kraštas viename filme, - atsakė Siuzana. 

- Ir ne tik. Mano brolis Henris kadaise paskaitydavo 
man pasakų. Kada nors papasakosiu, Rolandai. 

- Būtų labai malonu, - rimtai atsakė Šaulys. - Labai no- 
riu pažinti jūsų pasaulį. 

- Ozas - tai ne mūsų pasaulis. Kaip sakė Siuzė, tai išgal- 
votas kraštas... 

Rolandas padavė jiems į kažkokius plačius lapus susuk- 
tus mėsos gabalus. 

- Greičiausias būdas pažinti naują vietą yra sužinoti, 
apie ką ten svajojama. Norėsiu išgirsti apie tą Ozą. 

- Gerai, sutarta. Siuzė galės papasakoti apie Dorotę, To- 

tą ir Geležinį Medkirtį, o aš papasakosiu kitas. - Jis suleido 
dantis į mėsą ir patenkintas užvertė akis. Mėsa persismelkė 
lapų, į kuriuos buvo susukta, aromatu ir buvo nepaprastai 
gardi. Edis prarijo savo dalį, pilvas patenkintas sugurgė. At- 
sipūtęs valandėlę jis jautėsi gerai - tiksliau, puikiai. Jo kūnas 
sustiprėjo, apaugo tvirtais raumenimis, veikė tiksliai it laik- 
rodis. 

Nesijaudink, pagalvojo jis. Vakare tas laikrodis bus iš- 
ardytas. Šaulys varys mane tol, kol virsiu iš klumpių. 

Siuzana valgė atidžiau, užsigėrinėdama, vartydama mė- 
są, kąsdama nuo kraštelių. 

- Pabaik, ką pradėjai vakar, - pasiūlė ji Rolandui. - Mi- 
nėjai, jog pradedi suprasti tuos prieštaringus savo atsimini- 
mus. 

Rolandas linktelėjo. 

- Taip. Manau, abu prisiminimai yra teisingi. Vienas tei- 
singesnis už kitą, tačiau tai nepaneigia antrojo teisingumo. 

- Kažkokia nesąmonė, - leptelėjo Edis. - Rolandai, arba 
tas berniukas buvo stotyje, arba jo nebuvo. 

- Čia visas paradoksas - tai, kas egzistuoja ir neegzistuo- 
ja vienu metu. Kol jo neišsiaiškinsiu, liksiu padalintas į dvi 
dalis. Tai negerai, bet pagrindinis plyšys platėja. Jaučiu, kaip 
tai vyksta. Tai... tai nenusakoma. 

- Kaip manai, kas jį sukėlė? - paklausė Siuzana. 

- Pasakojau, kad vaikas buvo pastumtas po mašina. Pa- 
stumtas. O kas mėgo stumdyti žmones? 

Jos veide nušvito supratimas. 

- Džekas Mortas. Nori pasakyti, jog jis ir buvo tas, ku- 
ris pastūmė vaiką į gatvę? 

- Taip. 

- O tu sakei, kad vyras juodais drabužiais, - paprieštara- 
vo Edis. - Tavo bičiulis Valteris. Sakei, kad vaikas matė jį... 
matė vyrą, kuris buvo panašus į kunigą. Beje, ar vaikas pats 
negirdėjo jo sakant kažką tokio: “Praleiskite, aš kunigas?“ 

- Taip, Valteris irgi ten buvo. Jie abu ten buvo ir abu pa- 

stūmė Džeiką. 

- Neškite torazino ir tramdomuosius marškinius! - šūk- 
telėjo Edis. - Rolandas kraustosi iš proto. 

Šaulys į tai nereagavo; jis įprato, jog Edžio pokštai ir 
maivymasis tėra savotiška kovos su stresais priemonė. Ket- 
bertas irgi toks buvo... o Siuzana mažai kuo skiriasi nuo 
Aleno. 

- Mane labiausiai erzina tai, jog aš turėjau žinoti. Juk aš 
buvau Džeke Morte, galėjau pasiekti jo mintis kaip tavąsias, 
Edi, ir tavąsias, Siuzana. Aš mačiau Džeiką būdamas Mor- 
to sąmonėje. Mačiau jį Morto akimis ir žinojau, jog Mortas 
ketina Ji pastumti. Dar daugiau, aš sukliudžiau jam tai pada- 
susikaupęs planavo savo nusikaltimą, j jog mano įsibrovimą 
palaikė musės įkandimu. 

Edžiui pradėjo aiškėti. 

- Jeigu Džeikas nebuvo pastumtas po ratais, jis nemirė. 
Jeigu jis nemirė, jis niekad nebuvo pakliuvęs į šitą pasaulį. 
O jeigu jis niekad nebuvo šiame pasaulyje, tu negalėjai su- 
sitikti jo tarpstotėje. Tiesa? 

- Taip. Man netgi toptelėjo mintis nekliudyti Džekui 
Mortui atlikti juodą savo darbą ir pažiūrėti iš šalies. Kad ne- 
liktų šito mane draskančio paradokso. Bet aš negalėjau to pa- 
daryti. Aš... aš 

- Negalėjai nužudyti to vaiko dar kartą? - tyliai paklau- 
sė Edis. - Vos tik pagalvoju, kad esi ne ką geresnis už tą me- 
chaninį lokį, pateiki kokią nors staigmeną, kuri liudija, jog 
esi žmogus. Po galais! 

- Baik, Edi, - sudraudė Siuzana. 

Edis pažvelgė į pakreiptą Šaulio veidą ir kreivai šypte- 
lėjo: 

- Atleisk, Rolandai. Mano mama sakydavo, jog mano 
liežuvis turi blogą įprotį atitrūkti nuo proto. 

- Nieko. Kadaise turėjau tokį patį draugą. 

- Ketbertą? 


69 


Rolandas linktelėjo. Jis ilgai žvelgė į savo dvipirštę de- 
šinę ranką, sugniaužė ją į skausmingą kumštį ir atsidusęs pa- 
kėlė į juos akis. Kažkur, miško glūdumoje, sučireno viever- 
sys. 

- Aš tikiu štai kuo. Net jeigu nebūčiau įžengęs į Džeko 
Morto kūną, tą dieną jis nebūtų pastūmęs Džeiko. Kodėl? 
Ka-tetas. Tik tiek. Pirmą kartą nuo tada, kai žuvo paskutinis 
mano draugas, su kuriuo išsiruošiau į šitą žygį, aš vėl atsi- 
dūriau ka-teto centre. 

- Kvarteto? - neužtikrinai paklausė Edis. 

Šaulys papurtė galvą: 

- Ka - žodis, kurį supranti kaip “likimą", Edi, nors tik- 
rąją jo reikšmę, kaip daugumos Aukštosios Kalbos žodžių 
nusakyti sunkiau. O tetas reiškia grupę žmonių, turinčių tokį 
patį tikslą. Pavyzdžiui, mes trys esame tetas. Ka-tetas - tai 
vieta, kur daugelio gyvenimus sujungia lemtis. 

- Kaip “Sen Luis Rėjaus tilte", - sumurmėjo Siuzana. 

- Kas tai? - paklausė Rolandas. 

- Romanas apie žmones, kurie miršta kartu sugriuvus til- 
tui, kuriuo ėjo. 

Rolandas linktelėjo. 

- Šiuo atveju ka-tetas sieja Džeiką, Valterį, Džeką Mortą 
ir mane. Nebuvo jokių spąstų, kaip įtarinėjau supratęs, ką 
Džekas Mortas pasirinko kita savo auka, nes ka-teto negali- 
ma pakeisti arba palenkti kokio nors vieno žmogaus valia. 
Bet ka-tetą galima matyti, jausti ir suprasti. Valteris matė ir 
žinojo. - Šaulys trenkė kumščiu sau per koją ir su kartėliu iš- 
tarė: - Kaip jam turėjo būti juokinga, kai pagaliau jį pasie- 
kiau! 

- Grįžkime prie to, kas būtų nutikę, jeigu nebūtum su- 
jaukęs Morto planų tą dieną, kai jis sekė Džeiką, - pasiūlė 
Edis. - Nori pasakyti, kad jeigu tu nebūtum sustabdęs Mor- 
to, kažkas kitas būtų? Taip? 

- Taip... nes Džeikas neturėjo mirti tą dieną. Diena buvo 
ne ta, bet arti. Aš irgi tai jaučiau. Greičiausiai prieš tai Dže- 

kas būtų pastebėjęs ką nors jį stebint. Arba būtų įsikišęs koks 
nors nepažįstamasis. Arba... 

- Arba policininkas, - įsiterpė Siuzana. - Mortas būtų pa- 
matęs policininką netinkamoje vietoje. 

- Taip. Tikra priežastis - ka-teto veiksnys - nesvarbi. Iš 
savo patirties žinau, kad Mortas buvo klastingas lyg senas la- 
pinas. Jeigu jis būtų pajutęs kažką negero, būtų atidėjęs viską 
kitai dienai. 

Ir dar kai kas. Jis medžiojo užsimaskavęs. Tąkart, kai 
numetė plytą ant Odetos Holms, jis vilkėjo seną, gerokai per 
didelį nertinį ir megztą kepuraitę. Norėjo atrodyti kaip šlap- 
jurgis, nes nustūmė plytą iš namo, kuriame mėgo lankytis 
valkatos. Suprantate? 

Jie linktelėjo. 

- Po kelerių metų, kai pastūmė tave po traukiniu, Ode- 
ta, jis buvo apsirengęs kaip statybininkas. Turėjo didelį gel- 
toną šalmą ir buvo prisiklijavęs ūsus. Tą dieną, kai jis būtų 
iš tikrųjų pastūmęs berniuką po mašina, jis būtų persirengęs 
kunigu. 

- Viešpatie, - suvapėjo Siuzana. - Vyras, pastūmęs jį 
Niujorke, buvo Džekas Mortas, o tas, kurį jis matė tarpsto- 
tėje, buvo tipas, kurį persekiojai tu - Valteris. 

- Taip. 

- Ir vaikui pasirodė, jog tai vienas ir tas pat asmuo, nes 
abu vilkėjo juodas sutanas? 

Rolandas pritardamas linktelėjo. 

- Valteris su Džeku Mortu ir taip panašūs. Na, ne kaip 
dvyniai, bet abu aukšti, tamsiaplaukiai ir blyškios veido 
odos. Prisiminus, jog Džeikas jau buvo viena koja kitame 
pasaulyje, kai žvilgtelėjo į Mortą, o Valterį taip pat matė 
mirtinai persigandęs ir visiškai svetimame krašte, manau, 
klaidą visai galima suprasti ir atleisti. Jeigu kas nors ir apsi- 
kvailino, tai aš, iš karto neįžvelgęs tiesos. 

- Ar Mortas žinojo, kad yra išnaudojamas? - paklausė 
Edis. Prisiminęs savo būseną ir mintis, kai Rolandas įsiver- 

žė į jo sąmonę, jis buvo įsitikinęs, kad Mortas žinojo... bet 
Rolandas papurtė galvą. 

- Valteris elgėsi labai subtiliai. Mortas, mano galva, pa- 
tikėtų, jog mintis apsirengti kunigu yra jo... Jis nebūtų išgir- 
dęs įsibrovėlio balso, sakančio, ką daryti. 

- Džekas Mortas, - negalėjo patikėti Edis. - Vis tas Mor- 
tas. 

- Taip... Valterio padedamas. Taigi aš išgelbėjau Džei- 
kui gyvybę. O privertęs Mortą nušokti nuo metro platformos 
po traukiniu, viską pakeičiau. 

- Jeigu Valteris sugebėjo patekti į mūsų pasaulį per sa- 
vo duris, kada tik užsimanydavo, ar negalėjo jis ką nors ki- 
tą priversti pastumti tą berniuką? - paklausė Siuzana. - Jei- 
gu jis galėjo pakuždėti Mortui persirengti kunigu, tai galėjo 
ir... ką, Edi? Kodėl purtai galvą? 

- Todėl, kad netikiu, jog Valteris to būtų norėjęs. Jis no- 
rėjo to, kas dabar vyksta - Rolandas pamažu kraustosi iš 
proto. Teisingai? 

Šaulys linktelėjo. 

- Valteris negalėjo padaryti anaip, net jeigu ir būtų no- 
rėjęs, - pridūrė Edis. - Kadangi jis mirė gerokai prieš tai, kai 
Rolandas pajūryje priėjo duris. Kai Rolandas žengė pro pas- 
kutiniąsias į Džeko Morto sąmonę, senio Valto dienelės jau 
buvo baigtos. 

Siuzana pagalvojusi linktelėjo: 

- Suprantu... lyg tai. Šitos kelionės laiku painokos, su- 
tinkate? 

Rolandas ėmė rinkti daiktus. 

- Laikas judėti. 

Edis atsistojo ir numojo į savo kuprinę. 

- Dėl vieno gali būti ramus, - pasakė jis Rolandui. - 
Tu... ar tas ka-tetas... vis dėlto išgelbėjote vaiko gyvybę. 

Rolandas tuo metu rišosi nešioklės diržus ant krūtinės. 
Pakėlė galvą, ir kibirkščiuojančios jo akys privertė Edį loš- 
telėti. 


72 


- Tikrai? - šiurkščiai paklausė jis. - Ar tikrai? Su kiek- 
viena akimirka protas sprūsta man iš rankų, bandydamas su- 
sitaikyti su dviem tos pačios realybės versijomis. Iš pradžių 
tikėjausi, kad kuri nors ims blėsti, bet taip nėra. Dar daugiau, 
viskas priešingai: tos realybės vis stiprėja mano galvoje, vai- 
nodamos viena kitą, kaip karui besirengiančios šalys. Pasa- 
kyk man, Edi: kaip, tavo manymu, jaučiasi Džeikas? Kaip jis 
turėtų jaustis žinodamas, kad yra miręs viename pasaulyje ir 
gyvena kitame? 

Vėl sučiulbo vieversys, bet nei vienas to neišgirdo. Edis 
žiūrėjo į žibančias šviesiai žydras Rolando akis ir nežinojo 
ką atsakyti. 

Jie apsistojo už kokių penkiolikos mylių į rytus nuo ne- 
gyvo lokio, užmigo visiškai išsunkti (net Rolandas išmiegojo 
visą naktį, nors sapnavo vien košmarus), ir pakirdo su sau- 
le. Edis tylėdamas užkūrė nedidelį lauželį ir dirstelėjo į Siu- 
zaną, kai miške netoliese nuskardeno šūvis. 

- Pusryčiai, - pasakė ji. 

Rolandas grįžo po trijų minučių, persimetęs kailį per pe- 
tį. Jame buvo ką tik išskrostas triušis. Siuzana ištroškino jį. 
Pavalgę keliavo toliau. 

Edis bandė įsivaizduoti, kaip reikėtų gyventi su prisimi- 
nimu apie savo mirtį. Ir jam nelabai sekėsi. 

Įdienojus jie įžengė į vietą, kur buvo išvartyta dauguma 
medžių, ištrypti visi krūmai. Atrodė, lyg čia prieš daugelį 
metų būtų prašniokštęs ciklonas, kuris paliko po savęs pla- 
tų nuniokotą ruožą. 

- Jau arti vieta, kurios ieškome, - pasakė Rolandas. - 

Mūsų Šardikas sunaikino viską, kad niekas neprieitų nepa- 
stebėtas. Atsargus, velnias. 

- O jis mums siurprizų nepaliko? - paklausė Edis. 

- Galėjo. - Rolandas šypsodamasis palietė Edžio petį. - 
Bet tai, nepamiršk, labai seni siurprizai. 

Per tą nuniokotą plotą jie keliavo lėtai. Dauguma nuvir- 
tusių medžių buvo labai seni, beveik supuvę, tačiau vis vien 
sudarė sunkų kliūčių ruožą. Čia būtų gerokai paprakaitavę ir 
sveiki žmonės, o su Siuzana ant šaulio pečių - tikras ištver- 
mės ir pasiryžimo išbandymas. 

Sutrešę medžiai ir žemaūgiai krūmeliai slėpė lokio pėd- 
sakus ir lėtino žingsnį. Iki vidurdienio jie ėjo aiškiais kaip 
kelio atšvaitai nagų pėdsakais, o čia akivaizdžių ženklų ne- 
liko, nes lokys dar nebuvo visai įdūkęs. Rolandas slinko pa- 
mažu, ieškojo krūmuose išmatų ir plaukų kuokštų, įstrigusių 
ant medžio, per kurį lokys peržengė, žievės. Iki vakaro jiems 
pavyko sukarti vos tris mylias. 

Jau Edis nutarė, kad teks nakvoti šitoje kraupioje plynė- 
je, kai jie pasiekė retą alksnių giraitę. Už jų išgirdo garsiai 
per akmenis šniokščiantį upeliuką. Pro kamienus spindintis 
raudonas besileidžiančios saulės kamuolys pavertė medžius 
painiomis kinų ideogramomis. 

Rolandas liepė sustoti ir nuleido Siuzaną ant žemės. Ta- 
da išsitiesė ir pasirąžė. 

- Šiandien užteks? - paklausė Edis. 

Rolandas papurtė galvą. 

- Paduok Edžiui savo ginklą, Siuzana. 

Moteris padarė kaip prašoma ir klausiamai pakėlė galvą. 

- Eime, Edi. Jis paruošė mums staigmeną už tų medžių. 
Pasižiūrėsime. Gali tekti padirbėti. 

- Kodėl tu manai... 

- Prasikrapštyk ausis. 

Edis įsiklausė ir išgirdo mechanizmų triukšmą. Tada su- 
prato, jog girdi jį jau seniai, tik neatkreipė dėmesio. 

- Nenoriu palikti Siuzanos. 

- Toli neisime, o ji turi gerą balsą. Kita vertus, jeigu mū- 
sų tyko pavojus - būsime tarp jo ir jos. 

Edis pažvelgė į Siuzaną. 

- Eik... tik žiūrėk man, kad grįžtum. - Tada pažvelgė at- 
gal susimąsčiusi. - Nežinau, ar čia yra vaiduoklių, bet širdis 
jaučia, kad taip. 

- Mes grįšime prieš tamsą, - pažadėjo Rolandas. Ir nie- 
ko nelaukęs pasuko prie alksnių. Edis jį nusivijo. 

Paėjęs penkiolika pėdų į miškelį Edis suprato, jog eina 
takeliu, kurį per daugelį metų išmynė lokys. Medžių šakos 
sudarė virš jo tunelį. Čia triukšmas girdėjosi labiau, ir jis 
ėmė skirti atskirus garsus. Pirma - žemą, storą dūzgimą. Jau- 
tė jį pėdomis - silpną vibraciją it nuo žemėje veikiančio me- 
chanizmo. Pro ją girdėjosi ir aukštesni, drėskimą primenan- 
tys garsai: cypimas, žviegimas, čerškimas. 

Rolandas priglaudė lūpas prie Edžio ausies ir sukuždė- 
jo: 

- Manau, pavojus negresia, jeigu eisime tyliai. 

Už penkių jardų Rolandas vėl sustojo. Išsitraukęs revol- 
verį jis vamzdžiu patraukė gausiai nuauksintą šaką. Pro tą 
siaurą tarpelį Edis pamatė aikštelę, kurioje taip ilgai gyveno 
lokys - operacijų bazę, iš kurios jis traukdavo į savo ekspe- 
dicijas, sėdamas siaubą ir griūtį. 

Žemė čia buvo plika nuo neatmenamų laikų. Pro strėlės 
antgalio formos laukymę sruvo šaltinis, trykštantis iš kokio 
pusšimčio pėdų uolos. Šioje šaltinio pusėje, atremta į akmens 
sieną stovėjo metalinė, maždaug devynių pėdų aukščio dėžė. 
Išlenktas jos stogas Edžiui priminė įėjimą į metro. Būdelės 
priekis buvo išdažytas skersiniais geltonais ir juodais dry- 
žiais, o aikštelėje buvo ne juodas miško dirvožemis, o keis- 
ti pilki milteliai, nusėti kaulais. Tik po kurio laiko Edis su- 
prato, jog pilka žeme palaikė sutrupėjusius į miltelius kau- 
lus. 

Tarp kaulų kažkas knibždėjo ir skleidė tuos pratisus gar- 
sus. Keturi, ne, penki. Maži metaliniai aparatai, ne didesni už 
kolio šunytį. Robotai, suprato Edis, kažkas panašaus į robo- 
tus. Jie visi panašūs ir lokiui tarnavo tiktai vienu tikslu - ant 
kiekvieno galvos guviai sukosi radaro lėkštė. 

Vėl proto kepuraitės, toptelėjo Edžiui. Po šimts, kas čia 
per pasaulis? 

Didžiausias iš mechanizmų labai priminė traktorių, ku- 
rį Edis gavo dovanų per šeštą ar septintą gimtadienį. Iš po jo 
protektorių kilo pilkų dulkių kamuoliukai. Kitas veikiau pri- 
minė plieninę žiurkę. Trečiasis panėšėjo į gyvatę, sujungtą iš 
metalo gabaliukų - ji rangėsi. Robotukai judėjo ratu kitoje 
upelio pusėje ir buvo išmynę gilią vagą. Tai Edžiui kažko- 
dėl priminė komiksus, matytus senuose “Saturday Evening 
Post" žurnaluose, kuriuos mama dėl nežinomų priežasčių 
saugojo vestibiulyje. Tenai susirūpinę, vieną po kitos ciga- 
retes plėšiantys vyrai išmindavo takelius ant kilimo, belauk- 
dami, kol žmonos pagimdys. 

Kai akys apsiprato su aikštelės geografija, Edis įžiūrėjo 
ir daugiau tokių mechaninių žaisliukų. Mažiausiai tuziną be 
šitų penkių buvo galima pastebėti tarp kaulų, o dar kiek trū- 
nijo po lokio aukų palaikais. Skirtumas tik tas, kad jie neju- 
dėjo. Mechaninės Šardiko palydos nariai išmirė vienas po ki- 
to, kol liko tik šie penki... irgi atrodą ne per geriausiai, barš- 
kantys ir džeržgiantys. Gyvatė neryžtingai slinko paskui 
žiurkę. Protarpiais gyvatę sekąs robotas - plieno dėžė, kry- 
puojanti ant nelanksčių mechaninių kojyčių, - pasivydavo ją 
ir kumšteldavo it lieptų judinti savo užpakalį. 

Edis svarstė, kokia jų paskirtis. Tikrai ne apginti; lokys 
ir pats sugebėjo apsiginti. Jeigu Šardikas būtų užsirūstinęs 
ant jų savo jėgų žydėjime, sutvarkytų vienu akimoju. Tik- 
riausiai robotukai buvo skirti jo priežiūrai arba atstojo pa- 
siuntinius. Ir pavojų galėtų kelti tik gindamiesi... arba gin- 
dami šeimininką. Bet jie neatrodė karingai nusiteikę. 

Kažkodėl jie kėlė užuojautą. Dauguma komandos išmi- 

rusi, šeimininkas dingęs. Edis matė, jog robotai kažkaip tą 
jaučia. Nuo jų sklido ne grėsmė, o keistas, nežmogiškas liū- 
desys. Susidėvėję jie sukosi, rangėsi, šliaužė įprastu ratu ne- 
Iemtoje laukymėje ir tartum sakė: O dangau, kas toliau? Ką 
mums veikti, kai Jo nėra? Kas mumis pasirūpins, Jam din- 
gus? O dangau, dangau... 

Staiga kažkas timptelėjo Edžiui už kulkšnies, ir jis vos 
nesuriko iš baimės ir nustebimo. Apsisuko keldamas Rolan- 
do revolverį, bet pamatė išsigandusias Siuzanos akis. Garsiai 
atsikvėpęs jis atsargiai nuleido gaiduką, tada atsiklaupęs už- 
dėjo rankas savo moteriai ant pečių ir pabučiavęs sukuždė- 
jo į ausį: “Vos neįsodinau kulkos į paiką tavo makaulę... ką 
čia veiki?" 

- Norėjau pati pamatyti, - sukuždėjo ji visai nesusigėdu- 
si. Ji pasisuko į pasilenkusį prie jų Rolandą. - Be to, vienai 
buvo nejauku. 

Šliauždama pro krūmus moteris keliose vietose persi- 
drėskė, bet Šaulys turėjo pripažinti, jog Siuzana panorėjusi 
gali sėlinti tyliai lyg vaiduoklis; jis ničnieko neišgirdo. Išsi- 
traukęs skudurėlį (savo marškinių likučius) iš kelnių kišenės, 
jis nušluostė kraujo lašiukus nuo jos rankų. Apžiūrėjęs mo- 
terį Šaulys taip pat sprigtelėjo jai į kaktą. “Gerai, žiūrėk, - ta- 
tė jis, vos krutindamas lūpas. - Tu nusipelnei." 

Jis viena ranka praskleidė šakas jos akių aukštyje ir pa- 
laukė, kol ji išplėtusi akis apsidairys. Po valandėlės ji atsi- 
traukė, ir Šaulys paleido krūmus. 

- Man jų gaila, - sušnibždėjo Siuzana. - Kvaila, ar ne? 

- Nė kiek, - patyliukais atsakė jai Rolandas. - Jie neap- 
sakomai gedi, savaip gedi. Edis baigs niekingą jų gyveni- 
mą. 

Edis puolė purtyti galvą. 

- Taip, baigsi... nebent nori stypsoti čia kiaurą naktį. 
Taikyk į kepures. Tuos besisukančius daiktukus. 

- O jeigu nepataikysiu? - sušnypštė Edis. 

Rolandas gūžtelėjo. 

Edis atsistojo ir nenoriai pakėlė Šaulio revolverį. Pa- 
žvelgė pro lapus į betiksle orbita sukančius serviso mecha- 
nizmus. Lyg žudyčiau šunyčius, niūriai pagalvojo jis. Tuo 
metu vienas iš jų, panašus į vaikščiojančią dėžę, išleido bjau- 
rias žnyples ir įžnybė gyvatei. Toji nustebusi suzirzė ir šo- 
ko priekin. Dėžė vėl įtraukė savo įnagį. 

Na... gal ir ne visai šunyčius, nutarė Edis. Pasisuko į 
Rolandą. Tas abejingai stebėjo jį, susidėjęs ant krūtinės ran- 
kas. k 

Edis pagalvojo apie Siuzaną, kuri paleido kulką lokiui į 
užpakalį, o kai tas puolė juos su Rolandu, ištaškė jo radarą. 
Susigėdo. Ir ne tik: jis jautė norą atlikti tai, kaip jautė norą 
pasipriešinti Balazarui ir jo šutvei “Pasvirusiame bokšte“. 
Tas troškimas tikriausiai buvo nesveikas, bet esmės nepakei- 
tė: Pamatysim, kuris išneš iš čia sveiką kailį... mes dar pa- 
matysim. 

Ne, jis tikrai nesveikas. 

Įsivaizduok, jog čia tiras, o tu nori laimėti savo meilu- 
tei minkštą šuniuką, pagalvojo jis. Arba minkštą meškutį. Jis 
nusitaikė į judančią dėžę ir nekantriai atsigręžė į Rolandą, 
kai tas palietė jo petį. 

- Dabar pakartok savo pamoką, Edi. Ir būk nuoširdus. 

Edis sušvokštė pro dantis, suirzęs, kad išblaškė dėmesį, 
bet šaulys nė nemirktelėjo, todėl giliai įtraukęs oro jis pasi- 
stengė iššluoti visas pašalines mintis: senų mechanizmų 
girgždesį, savo kūno maudulį ir skausmą, žinojimą, kad Siu- 
zana stebi pasirėmusi ant rankų ir kad jam prašovus pro ša- 
lį mylimoji gali tapti lengviausiai pasiekiamu robotų grobiu. 

- “Aš nesitaikau savo ranka; tas, kuris šauna savo ran- 
ka, pamiršo savo tėvo veidą." 

Tai juokinga, pagalvojo jis. Edis nepažintų savo senio 
net susitikęs jį ant šaligatvio. Tačiau tie žodžiai darė savo - 
skaidrino protą, ramino nervus. Jis nežinojo, ar iš tokių, kaip 
jis, tampama šauliu - tai atrodė sunkiai įtikima, nors nakti- 
niame Balazaro klube jis neblogai pasirodė, - tačiau tariant 

seno, labai seno šaulių katekizmo žodžius, kurių išmokė Ro- 
landas, jį užplūdo maloni ramybė. Ramybė, kurioje viskas 
tapo nepaprastai ryšku ir statiška. Kita vertus, jis jautė, jog 
tai dar vienas mirtinas narkotikas, ne ką geresnis už heroiną, 
kuris pražudė brolį ir vos nenusitempė jo paties, bet dėl to ta 
akimirka neprarado savo malonumo. O jis gaudė it smarkiai 
įtempti laidai per vėtrą. 

- “Aš nesitaikau savo ranka; tas, kuris taikosi savo ran- 
ka, pamiršo savo tėvo veidą. 

Aš taikausi akimi. 

Aš nežudau savo ginklu; tas, kuris žudo savo ginklu, pa- 
miršo savo tėvo veidą. 

Aš žudau širdimi. 

Aš nežudau savo ginklu; tas, kuris žudo savo ginklu, pa- 
miršo savo tėvo veidą.“ 

Ir nejausdamas, ką darąs, žengė iš krūmų ir dūzgian- 
tiems kitoje aikštelės pusėje robotams ištarė: 

- “Aš žudau savo širdimi". 

Robotai nutraukė nesibaigiantį savo sukimąsi. Vienas iš 
jų spigiai suzvimbė įspėdamas ar išsigandęs. Radaro lėkštės, 
ne didesnės už “Hershey" šokolado plytelę, pasisuko jo balso 
pusėn. 

Edis pradėjo pleškinti. 

Sensoriai sproginėjo it moliniai balandžiai, vienas po ki- 
to. Gailestis išgaravo, Edžio širdyje liko tik tas šaltis ir su- 
vokimas, jog jis nesustos, negali sustoti, kol nepabaigs dar- 
bo. 

Prietemoje skendinčioje laukymėje ėmė griaudėti šūviai, 
atsimušę nuo uolos. Plieninė gyvatė dusyk apsisuko ratu ir li- 
ko tysoti dulkėse. Stambiausias aparatas, tas, kuris Edžiui 
priminė vaikišką traktorių, bandė bėgti. Edis sutrupino jo ra- 
darą jau už išminto rato. Jis nuvirto ant kvadratinės savo no- 
sies, iš metalo akiduobių, kuriose buvo įtaisytos stiklinės jo 
akys, plykstelėjo melsva liepsna. 

Nepataikė jis tiktai į plieninės žiurkės radarą; kulka 

zvimbtelėjusi atšoko nuo jos nugaros. Robotukas iššoko iš 
vagos, apėjo nugriuvusią dėžę, gyvatę ir šovė per aikštelę ne- 
įtikėtinu greičiu. Bėgo piktai čaksėdamas, o atstumui sutrum- 
pėjus Edis pamatė pilną burną ilgų aštrių dantų. Tiktai jie la- 
biau priminė siuvamosios mašinos adatas. Ne, čia visai ne 
šunyčiai, nusprendė jis. 

- Nudobk ją, Rolandai! - šūktelėjo jis sunerimęs, bet 
grįžtelėjęs pamatė, kad Šaulys stovi kaip ir anksčiau, sunė- 
ręs rankas, rimtas ir paskendęs mintyse. Lyg suktų galvą dėl 
šachmatų kombinacijos arba prisimintų senų meilių laiškus. 

Lėkštė ant žiurkės nugaros staiga užsivėrė, šiek tiek pa- 
keitė kryptį, ir robotas pasuko tiesiog į Siuzaną Dyn. 

Liko viena kulka, pagalvojo Edis. Jeigu nepataikysiu, ji 
sudarkys Siuzės veidą. 

Užuot šovęs Edis žengė į priekį ir spyrė žiurkę iš visų 
jėgų. Jis avėjo ne senuosius savo sportbačius, o mokasinus 
iš elnio odos, todėl smūgis perėjo per visą koją. Žiurkė su- 
cypė, nusirito per kaulus ir liko gulėti apvirtusi. Edis pamatė 
tuziną striukų metalinių kojyčių su aštriu plieno nagu. Tie 
nagai sukosi ant kardaninės pakabos sulig pieštukų drožtu- 
ku. 

Neilgai trukus iš roboto pilvo išlindo plieno strypas ir 
vėl pastatė žiurkę ant kojų. Edis nuleido revolverį, atsisakęs 
noro instinktyviai prilaikyti jį kaire ranka, kaip jo pasauly- 
je mokomi šaudyti policininkai. Čia taip nedaroma. Kai pa- 
miršit, kad rankoje ginklas, šausite tarsi savo pirštu, tada 
galima sakyti, kad jau išmokote, kalbėjo jiems Rolandas. 

Edis spustelėjo gaiduką. Radaro diskelis, kuris vėl ėmė 
ieškoti priešų, pranyko melsvame plyksnyje. Žiurkė klakte- 
lėjo ir nuvirto ant šono. 

Edis atsigręžė lipančia iš krūtinės širdimi. Jau nebepri- 
siminė, kada paskutinį kartą buvo toks įtūžęs nuo tada, kai 
suprato, kad Rolandas ketina palikti jį čia tol, kol iškovos ar- 
ba praras tą prakeiktą Bokštą... kitaip sakant, kol juodu 
grauš kirmėlės. 

Jis nukreipė tuščią ginklą į Rolando krūtinę ir krūtininiu 
balsu, kokio pats neprisiminė, ištarė: 

- Jeigu jame būtų kulka, galėtum visiems laikams pa- 
miršti savo Bokštą. 

- Liaukis, Edi! - piktai sudraudė Siuzana. 

Jis pasisuko į ją. 

- Žiurkė taikėsi į tave, Siuze, ir buvo pasiruošusi pada- 
ryti iš tavęs faršą. 

- Bet ji manęs nepasiekė. Tu ją aplenkei, Edi, tu. 

- Tik dėkui ne jam. - Edis automatiškai bandė įsikišti 
ginklą į dėklą, bet pasirodė, jog dėti nėra kur. Dėklas liko 
pas Siuzaną. - Ne jam ir jo pamokoms. Jo suknistoms pamo- 
koms. - Staiga lengvą susidomėjimą Rolando veide it koks 
vėjas nupūtė. Akys nukrypo virš kairiojo Edžio peties. 

- ŽEMĖN!! - suriko jis. 

Edis neklausinėjo. Visas pyktis išsisklaidė, o krisdamas 
jis spėjo pamatyti, kaip Šaulio ranka šmukšteli prie šono. 
Dievulėliau, griūdamas pagalvojo jis, toks greitis NEĮMA- 
NOMAS, jis negali būti toks greitas. Aš neprastas šaulys, bet 
Siuzana mane pralenkia. O ji palyginus su Rolandu kaip 
koks vėžlys, ropojantis į stiklo kalną... 

Kažkas pralėkdamas jam virš galvos išpešė plaukų 
kuokštą ir mechaniškai sucypė. Tada Šaulys paleido tris šū- 
vius nuo juosmens, ir cypimas nutilo. Ant žemės tarp Edžio 
ir klūpančios Siuzanos driokstelėjo stambus robotas-šikšnos- 
parnis. Mostelėjo nariuotu, rūdimis apėjusiu sparnu, it gai- 
lėtųsi praleidęs gerą progą, ir nurimo. 

Rolandas lengvu žingsniu priėjo prie Edžio. Ištiesė ran- 
ką. Dynas leido Rolandui padėti. Visa tūžmastis seniai išga- 
ravo, jis neturėjo ką pasakyti. Gal ir gerai... pats laikas su- 
sikišti į srėbtuvę kulną. 

- Edi! Kaip tu? - Siuzana peršliaužė juos skiriantį tarpą 
prie pasilenkusio ir įsispendusio į kelius Edžio, kuris bandė 
atgauti kvapą. 

- Gerai, - sukrankė jis. Tada šiaip taip atsitiesė. - Va, 

apsikirpau truputį. 

- Jis buvo medyje, - tyliai pasakė Rolandas. - Iš pradžių 
nepastebėjau jo. Tokiu metu šviesa apgaulinga. - Kiek paty- 
lėjęs jis tęsė tuo pačiu švelniu balsu: - Jai niekad niekas ne- 
grėsė, Edi. 

Edis linktelėjo. Rolandas, suprato jis, būtų beveik spė- 
jęs suryti mėsainį ir išmaukti pieno kokteilį, kol Dynas išsi- 
traukė revolverį. Šaulio reakcija antžmogiška. 

- Gerai. Tarkim, aš nepritariu tavo mokymo būdui, aiš- 
ku? Bet atsiprašyti neketinu, tad jeigu lauki, gali nustoti. 

Rolandas pasilenkė, pakėlė Siuzaną ir ėmė valyti su 
meiliu rūpesčiu, kaip motina vaiką, kuris eilinį kartą iš kie- 
mo grįžo murzinas. 

- Tavo atsiprašymo nesitikėjau ir jo nereikia, - atsakė jis. 
- Mes kaip tik su Siuzana kalbėjomės apie tai prieš porą die- 
nų. Ar ne, Siuzana? 

Toji linktelėjo. 

- Rolandas mano, jog mokinys, kuris retsykiais nesulei- 
džia dantų į jį maitinančią ranką, vertas lazdos. 

Edis atsigręžė į griuveną ir ėmė lėtai daužyti dulkes iš 
kelnių ir marškinių. 

- O ką, jeigu pasakyčiau, jog nenoriu būti šaulys, a, Ro- 
landai? 

- Atsakyčiau, jog tavo norai reiškia nedaug. - Rolandas 
žvelgė į metalinį kioską palei uolą ir nukreipė dėmesį kitur. 
Edžiui tai buvo ne pirmiena: vos tik pokalbis nukrypdavo į 
svarstymus kas būtų, jeigu būtų, Rolandas kaipmat prarasda- 
vo susidomėjimą. 

- Ka? - su kartėliu paklausė Edis. 

- Teisingai, ka. - Rolandas priėjo prie metalinės būdos 
ir perbraukė delnu per geltonus ir juodus dryžius ant jos prie- 
kio. - Mes radome vieną iš dvylikos portalų palei pasaulio 
kraštą... vieną iš šešių kelių į Tamsųjį Bokštą. 

- Čia taip pat ka. 

Edis sugrįžo prie Siuzanos vežimėlio. Niekas to nepra- 
šė, tiesiog norėjosi kurį laiką pabūti vienam, atgauti savitvar- 
dą. Kai šaudymai liovėsi, kiekvienas jo kūno raumenėlis vir- 
pėjo it drugio krečiamas. Jis nenorėjo, kad draugai matytų jį 
tokį; ne todėl, jog galėjo supainioti su baime, ne; galėjo pa- 
žinti tikrąją priežastį: nepaprastą susijaudinimą. Jam tas jaus- 
mas patiko. Net ir prisiminus šikšnosparnį, kuris vos nenu- 
ėmė jam skalpo. 

Niekai, biče. Pats supranti. 

Tik bėda ta, jog jis negalėjo dėl to lažintis. Jam teko pa- 
tirti tą patį, ką Siuzana jautė nušovusi lokį. Jis galėjo vograu- 
ti, kaip nenori tapti šauliu, kaip jam šlykštu maknoti po šitą 
atgrasų pasaulį, kur be jų, regis, nebuvo nė gyvo žmogaus, 
kad labiau už viską dabar norėtų stovėti Brodvėjaus ir Ketu- 
riasdešimt antrosios kampe, traškinti krumplius, šlamšti aštrų 
dešrainį ir ausinėse plyšaujant “Creedence Clearwater Revi- 
val" stebėti pro šalį einančias dailias pūstalūpes ilgakojes 
merginas trumpais sijonėliais. Jis galėjo pliaukšti apie tai iki 
pamėlynijimo, bet širdis kalbėjo ką kita. Jam patiko tas mo- 
mentas, kai sutriuškino elektroninę baidyklę, kai Rolando 
ginklas tapo jo asmeniniu žaibu. Jam patiko spirti į plieninę 
žiurkę, nors skaudėjo ir iš baimės vos nepaleido vidurių. Dar 
blogiau - ta baimė tarsi didino pasitenkinimą. 

Bet tai ne blogiausia; blogiausia tai, jog šią minutę atsi- 
vėrus durims į Niujorką jis dar pagalvotų, ar grįžti tenai. Kol 
nespėjo savo akimis išvysti Tamsiojo Bokšto. Atrodo, Ro- 
lando liga užkrečiama. 

Braudamasis su Siuzanos ratukais pro negailestingai tal- 
žančius šakomis per veidą krūmus Edis prisipažino sau kai 
ką ir šiek tiek ataušo. Aš noriu pamatyti, ar jis toks pat, kaip 
mano sapne, galvojo Edis. O... tai būtų išties nepakartoja- 
ma. 


83 


Tada kitas balsas jo mintyse pastebėjo: Galiu galvą gul- 
dyti, jog kiti jo draugai, tie, kurių vardai kaip iš “Apvalio- 
jo karaliaus Artūro stalo", jautė tą patį, Edi. Bet jie visi mi- 
rę. Visi iki vieno. 

Jis pažino tą balsą, nors ir nenoromis. Tai buvo Henrio 
balsas, ir jo nesiklausyti negalėjai. 

Rolandas, užsikėlęs ant dešinio klubo Siuzaną, stovėjo 
priešais metalinę dėžę, kuri priminė nakčiai uždarytas duris 
į metro. Edis paliko invalido vežimėlį laukymės pakraštyje 
ir priėjo arčiau. Kuo toliau, tuo labiau stiprėjo vibracija ir 
ūžesys po kojomis. Mechanizmai, kurie skleidžia tą triukš- 
mą yra arba toje būdelėje, arba po ja, suprato jis. Ūžesys 
skverbėsi tarsi ne pro ausis, o tiesiog į galvą, pilvą. 

- Vadinasi, čia vienas iš portalų. Kur jis veda, Rolandai? 
Į Disneilendą? 

Rolandas papurtė galvą: 

- Nežinau, kur jis veda. Gal niekur... arba visur. Dar 
daug ko savo pasaulyje nepažįstu - ir jums tai ne naujiena. 
Be to, kai kas, ką žinojau, pasikeitė. 

- Nes pasaulis pasislinko? 

- Taip, - Rolandas dirstelėjo į Edį. - Ir tai ne vaizdinga 
kalbos priemonė. Pasaulis iš tiesų juda, sukasi vis greičiau. 
O tuo metu daiktai dėvisi... byra... - Jis paspyrė metalinės 
vaikštančios dėžės nuolaužas. 

Edis prisiminė grubų portalų brėžinį žemėje. 

- Ar čia pasaulio kraštas? - nedrąsiai paklausė jis. - Na, 
turiu galvoje, ar jis labai skiriasi nuo kitų vietų? - Jis nusi- 
juokė. - Jeigu kur nors čia yra pakraštys, aš jo nematau. 

Šaulys papurtė galvą. 

- Ne toks kraštas. Tai vieta, kurioje prasideda Spindulys. 
Taip bent buvau mokytas. 

- Spindulys? - nustebo Siuzana. - Koks dar Spindulys? 

- Didieji Senoliai pasaulio nesukūrė, jie tik perkūrė jį. 
Vieni pasakoja, kad Spinduliai jį išgelbėjo; kiti - kad tai pa- 
saulio griuvimo sėklos. Didieji Senoliai sukūrė Spindulius. 
Savotiškas linijas... linijas, kurios akina... ir laiko... 

- Kalbi apie magnetizmą? - susidomėjusi paklausė Siu- 
zana. 

Visas Rolando veidas nušvito, raukšlės išsilygino, ir 
Edis suprato, kaip Rolandas atrodys, pasiekęs išsvajotąjį sa- 
vo Bokštą. 

- Taip! Ne tik magnetizmas, tai tik dalis... ir gravitaci- 
ja... ir teisingas erdvės, dydžio, matmenų paskirstymas. 
Spinduliai yra jėgos, vienijančios visa tai. 

- Sveiki atvykę į fizikos pamoką beprotnamyje, - lepte- 
lėjo Edis. 

Siuzana apsimetė neišgirdusi. 

- O Tamsusis Bokštas? Tai savotiškas generatorius? 
Centrinis šitų Spindulių šaltinis? 

- Nežinau. 

- Bet juk žinai, kad čia pradinis taškas, - paprieštaravo 
Edis. - Jeigu pakankamai ilgai eisime tiesiai, pasieksime kitą 
portalą, pavadinkime jį tašku C, priešingame pasaulio kraš- 
te. Tačiau prieš tai atsidursime taške B. Centre. Tamsiajame 
Bokšte. 

“ Šaulys linktelėjo. 

- Ar ilga bus ši kelionė? Numanai bent jau? 

- Ne. Tik jaučiu, jog labai ilga, o atstumas ilgės su kiek- 
viena diena. 

Edis buvo pasilenkęs apžiūrėti vaikščiojančios dėžės. 
Dabar jis atsitiesė ir įsmeigė akis į Rolandą. 

- To negali būti. - Kalbėjo taip, lyg norėtų įtikinti vaiką, 
kad spintoje negyvena jokios baidyklės, kad jų ten negali bū- 
ti, nes tokios būtybės neegzistuoja iš tikrųjų. - Pasauliai ne- 
auga, Rolandai. 

- Tikrai? Kai buvau mažas, Edi, turėjome žemėlapių. 
Vieną gerai prisimenu. Didžiųjų Vakarinių Žemių karalysčių 

žemėlapį. Jame buvo mano kraštas, vadinamas Gileadu. Že- 
mutinės bajorų žemės, kurias apėmė maištų banga ir kurio- 
se prasidėjo pilietinis karas praėjus metams po to, kai gavau 
teisę nešiotis ginklus. Kalvos, dykuma, kalnai ir Vakarinė jū- 
ra. Iki jūros buvo toli - per tūkstantį mylių - 0 aš tam sugai- 
šau dvidešimt metų! 

- Negali būti, - nusigando Siuzana. - Net ir einant pės- 
čiomis tiek nereikėtų. 

- Na, reiktų užmesti šiek tiek laiko atvirutėms su linkė- 
jimais parašyti, alaus išgerti, - įsikišo Edis, bet draugai jo ne- 
siklausė. 

- Beveik visą kelią aš jojau, o ne ėjau pėsčias, - atsakė 
Rolandas. - Protarpiais mane sugaišindavo, jeigu galima taip 
sakyti, bet dažniausiai aš buvau kelyje. Traukiau nuo Džo- 
no Farsono, kuris vadovavo sukilimui, apvertusiam mano 
gimtąjį pasaulį. Ir kuris norėjo pamauti savo kieme mano 
galvą ant kuolo. Prisipažįstu, ne be priežasties, nes aš su sa- 
vo kraštiečiais nusiunčiau Anapilin daug jo bendrų ir pagro- 
biau tai, kas jam buvo labai brangu. 

- Ką, Rolandai? - sukluso Edis. 

Rolandas papurtė galvą: 

- Čia istorija kitai dienai... o gal niekad nepasakosiu. 
Bet dabar galvoju ne apie tai: aš sukoriau daugybę tūkstan- 
čių mylių, nes pasaulis auga. 

- Tai tiesiog neįmanoma, - pareiškė Edis, bet vis tiek 
mintis labai sukrėtė. - Gali pasitaikyti žemės drebėjimų... 
potvynių... milžiniškų bangų... dar bala žino ko... 

- Žiūrėk! - sušuko Rolandas piktai. - Tik apsidairyk! Ką 
matai? Pasaulį, kuris lėtėja kaip vaikiškas vilkelis, nors 
mums nesuprantamu būdu toliau juda. Pažvelk į savo laimi- 
kį, Edi! Dėl tėvo, pažvelk į savo laimikį! 

Jis žengė du žingsnius prie upelio, pakėlė metalinę gy- 
vatę ir permetęs akimis nušveitė Edžiui, kuris pagavo ją kai- 
re ranka. Gyvatė perlūžo perpus.. 

- Matai? Ji pavargusi. Visi padarai, kuriuos čia radome, 

pavargę. Jeigu nebūtume pasirodę, anksčiau ar vėliau patys 
būtų mirę. Kaip ir lokys. 

- Lokys sirgo, - įsiterpė Siuzana. 

Šaulys linktelėjo. 

- Parazitai užpuolė gyvas jo kūno dalis, taip. Tik kodėl 
nepadarė to anksčiau? 

Siuzana neatsakė. 

Edis tyrinėjo šliužą. Priešingai nei meška, gyvatė atro- 
dė paprastas dirbinys iš metalo, schemų ir jardų (o gal net 
mylių) plonos kaip voratinklis vielos. Tačiau rūdys buvo 
spėjusios įsigauti ne tik į paviršių, bet ir į vidurius. Vienoje 
vietoje matėsi kažkokia drėgmė: gal tekėjo alyva, o gal pra- 
siskverbė vanduo. Drėgmė supūdė vielutes, vienoje kitoje 
vietoje ant mikroschemų ėmė augti žalsvi pelėsiai. 

Edis apvertė gyvatę. Plieninė lentelė skelbė, jog tai Šiau- 
rės Centrinio Pozitroniko dirbinys. Buvo ir serijos numeris, 
tik vardo šis padaras neturėjo. Tikriausiai per daug nereikš- 
mingas daiktas, kad gautų vardą, toptelėjo Edžiui. Papras- 
tas mechaninis žaisliukas, sukurtas retkarčiais pastatyti Ie- 
pečkojui klizmą, palaikyti švarą ar panašiai. 

Jis numetė gyvatę ir nusivalė į kelnes rankas. 

Rolandas pakėlė traktorių primenantį robotą. Truktelė- 
jo už protektoriaus, nesunkiai atplėšė apnuogindamas po 
gaubtu rūdis. Šveitė jį šalin. 

- Viskas šiame pasaulyje arba stoja, arba byra, - pasakė 
jis. - Podraug silpnėja jėgos, kurios apjungia ir susieja pasau- 
lį laike ir erdvėje. Žinojome tai dar vaikai būdami, tik nenu- 
jautėme, kaip atrodys pabaiga. Ir kaip galėjome? Tačiau aš 
išgyvenu dabar tuos laikus ir netikiu, jog griūtis paveiks tik- 
tai mano pasaulį. Ji paveiks ir jūsų, Edi, Siuzana, gali pa- 
veikti milijardus kitų. Spinduliai trūkinėja. Negaliu pasakyti, 
ar tai priežastis, ar tik dar vienas požymis, bet Žinau tikrai. 
Ateikite! Arčiau! Klausykite! 

Prie juodai geltonai dryžuotos metalinės būdos Edį už- 
plūdo stiprus ir nemalonus prisiminimas. Pirmą kartą po 

daugelio metų jis prisiminė irstančius Viktorijos stiliaus 
griuvėsius Datč Hile, už mylios nuo namų, kur užaugo su 
broliu. Ta vieta, kurią apylinkės vaikai vadino Dvaru, buvo 
žolėmis apaugęs sklypas Reinholdo gatvėje. Praktiškai kiek- 
vienas vaikas girdėjo šiurpių pasakojimų apie Dvarą. Namas 
riogsojo sukumpęs po smailais stogais ir tarsi sekė viską iš 
po tamsių savo pakraigių šešėlių. Langų, suprantama, seniai 
neliko: vaikai išpylė akmenimis labai nesiartindami. Bet nie- 
kas jo sienų neišterliojo grafiti, niekas nesirinko ten vietos 
pasimatyti ar pašaudyti. Keisčiausia buvo tai, kad jis niekam 
neužkliuvo: niekas jo nepadegė, kad gautų draudimą ar tie- 
siog pasigėrėtų, kaip jis pleška. Vaikai, žinoma, pasakojo, 
kad jame vaidenasi, o stovėdamas ant šaligatvio su broliu ir 
žiūrėdamas į jį (mamai, suprantama, pasakė, jog eina į kiną) 
pagalvojo, jog taip gali būti iš tikrųjų. Ar jis tuomet nejau- 
tė nesmagaus jausmo, sklindančio pro tuos tamsius, Vikto- 
rijos laikų langus, kurie tarsi spoksojo į jį it pavojingas pa- 
mišėlis? Ar nejuto, kaip kažkoks keistas vėjukas judina ant 
rankų ir sprando pastirusius plaukelius? Ar nejuto, jog ten 
įžengus užsitrenktų durys, o sienos imtų artėti, trindamos ir 
jo kaulus į miltus? 

Apsėstas. Apsėdantis. 

Jis pajuto tą patį dabar, prisiartinęs prie metalinės dėžės. 
Rankomis ir kojomis nubėgo šiurpulys, pastiro plaukeliai. 
Vėl už nugaros dvilktelėjo keistas vėjelis, nors medžiai ap- 
linkui aikštelę nė nevirptelėjo. 

Tačiau jis vis tiek priėjo prie durų (kas gi daugiau tai ga- 
lėjo būti, žinoma durys, nors ir užrakintos), priglaudė ausį. 

Ir pasijuto lyg prieš pusvalandį įmetęs labai stiprių nar- 
kotikų dozę, kurie suveikė tik dabar. Akyse ėmė lietis spal- 
vos. Pasirodė, jog ilguose koridoriuose, apšviestuose elektri- 
niais deglais girdi kažkieno balsus. Kadaise šitos modernios 
žvakidės apšvietė viską skaisčia šviesa, o dabar spingsojo 
niūriais melsvais rutuliukais. Jis pajuto tuštumą... nualini- 
mą... vienatvę... mirtį. 

Mechanizmai ūžė ritmingai, tik ar tame ūžime nesigir- 
dėjo dar kažkas? Bejėgiškas klaksėjimas lyg pasiligojusios 
širdies aritmija? Ar nesijautė, kad mašinos, skleidžiančios 
tuos garsus, dar sudėtingesnės nei lokio kūne, pradeda išsi- 
mušti iš ritmo? 

- Viskas nutilę mirusiųjų priemenėse, - vos girdimai su- 
kuždėjo Edis. - Viskas pamiršta akmeninėse mirusiųjų prie- 
menėse. Žiū, laiptai, stovintys patamsy; žiū, sugriuvę kam- 
bariai. Čia mirusiųjų salės, kur supasi vorai ir didžiulės sche- 
mos užgęsta viena po kitos. 

Rolandas šiurkštai atplėšė jį nuo durų, Edis pakėlė į jį 
apsiblaususias akis. 

- Užteks, - šėrė Rolandas. 

- Kad ir kas ten būtų, veikia nelabai gerai, tiesa? - išgir- 
do Edis save klausiant. Drebantis jo balsas skambėjo iš labai 
toli. Jis vis dar jautė iš dėžės sklindančią jėgą. Kuri traukė jį. 

- Taip. Viskas mano pasaulyje prastai veikia. 

- Jeigu jūs, bičiuliai, ketinate apsistoti čia nakčiai, teks 
apsieit be mano kompanijos, - pareiškė Siuzana. Jos veidas 
prieblandoje priminė tamsią dėmę. - Aš čia neliksiu. Man čia 
nepatinka. 

- Niekas neketina čia pasilikti, - nuramino Šaulys. - Ke- 
liaujam. 

- Puiki mintis, - pritarė Edis. Tolstant nuo dėžės mecha- 
nizmų triukšmas tilo. Jo poveikis silpo, nors vis dar traukė, 
kvietė patyrinėti tamsius koridorius, laiptus, kur apgriuvu- 
siuose kambariuose supasi vorai ir vienas po kito gęsta val- 
dymo pultai. 

Per savo sapną Edis vėl traukė Antrąja aveniu prie “To- 
mo ir Džerio kulinarijos" ant Keturiasdešimt šeštosios kam- 
pe. Praėjo muzikos įrašų krautuvėlę, kur iš garsiakalbių 
griaudėjo “Rolling Stones“: 

“Matau duris raudonas, noriu nudažyti jas juodai, 
Daugiau jokių spalvų, tegu būna juodos, 

Matau mergaites lengvomis vasarinėmis suknutėmis, 
Turiu pasukti galvą, kol tamsa pranyksta..." 


Jis traukė toliau, pro parduotuvę su iškaba “Tavo atspin- 
džiai" tarp Keturiasdešimt devintosios ir Keturiasdešimt aš- 
tuntosios gatvės. Pamatė save vitrinoje kabančiame veidro- 
dyje. Dar niekad neatrodė taip gerai; plaukai, tiesa, šiek tiek 
per ilgi, bet įdegęs, sustiprėjęs. Tik drabužiai... o-ho, lokio 
šūdas. Mėlynas švarkas, balti marškiniai, tamsiai raudonas 
kaklaraištis, pilkos uniforminės kelnės... jis niekad gyveni- 
me neturėjo tokių stileiviškų drabužių. 

Kažkas jį purtė. 

Edis stengėsi įsijausti į sapną. Nenorėjo būti pažadintas. 
Ne tada, kol nespėjo atsirakinti raktu parduotuvėlės ir įžengti 
į rožių lauką. Jis norėjo pamatyti viską dar kartą: nesibai- 
giantį rožių apklotą, žydro dangaus skliautą su debesų laivais 
ir Tamsųjį Bokštą. Jis bijojo tamsos, gyvenančios toje kolo- 
noje, pasirengusios praryti kiekvieną, prisiartinusį pernelyg 
arti, tačiau vis tiek troško jį pamatyti. Turėjo pamatyti. 

Tačiau ranka nesiliovė purtyti. Sapnas aptemo, išmeta- 
mųjų automobilių dujų kvapą pakeitė skystas laužo dūmas 
- Žarijos vos ruseno. 

Ten buvo Siuzana. Ji atrodė išsigandusi. Edis atsisėdo ir 
apglėbė ją. Nakčiai piligrimai vietą pasirinko alksnių girai- 
tėje, per tokį atstumą, kad girdėtųsi kaulų aikštele almantis 
upeliukas. Kitoje laužavietės pusėje miegojo Rolandas. Ne- 
ramiai miegojo. Nusitraukė apklotą, parietė kelius kone iki 
krūtinės. Siauros jo pėdos atrodė pernelyg baltos ir bejėgės. 
Dešinės didįjį pirštą nusinešė vėžiagyvis, visiems laikams 
subjaurojęs ir dešinę jo ranką. 

Rolandas vis kartojo kažkokią neaiškią frazę. Po kelių 
kartų Edis suprato, jog Šaulys kartoja tą patį, ką pasakė lau- 

kymėje, kur Siuzana nušovė lokį: Eik tada, yra ir kitų pasau- 
lių. Po pauzės jis pradėdavo šaukti: Džeikai! Kur tu? Džei- 
kai? 

Sielvartas ir neviltis jo balse kėlė siaubą. Edis apsikabi- 
no Siuzaną ir stipriai prisiglaudė prie savęs. Jautė, kaip mo- 
teris virpa jo glėbyje, nors naktis pasitaikė šilta. 

Šaulys apsivertė. Žvaigždės apšvietė atmerktas jo akis. 

- Džeikai, kur tu? - suriko jis į naktį. - Sugrįžk! 

- Viešpatie, jis vėl atsijungė. Ką mums daryti, Siuze? 

- Nežinau. Supratau, jog negaliu viena daugiau jo klau- 
sytis. Jis atrodo taip toli nuo visko. 

- Eik tada, - sumurmėjo Šaulys, apsiversdamas ant šo- 
no ir vėl pritraukdamas kelius, - yra ir kitų pasaulių. - Nu- 
tilo. Po kurio laiko jo krūtinė pakilo ir iš jos išsiveržė širdį 
veriantis vaiko vardas. Kažkur miške jo riksmas pabaidė 
stambų paukštį, ir šis nuplasnojo pasiieškoti ramesnės vietos. 

- Gal sugalvojai ką nors? - paklausė Siuzana. Jos akyse 
žibėjo ašaros. - Gal reikia jį pažadinti? 

- Nežinau. - Edis pamatė šaulio revolverį, kurį Rolandas 
nešiojosi ant kairio šono. Ginklas buvo tvarkingai padėtas su 
dėklu ant kailio, lengvai pasiekiamoje vietoje. - Nemanau, 
kad išdrįsčiau, - pagaliau pridūrė jis. 

- Jis kraustosi iš proto. 

Edis linktelėjo. 

- Ką mums daryti, Edi? Ką mums daryti? 

Edis atsakymo nežinojo. Antibiotikai sustabdė infekci- 
ją, kurią sukėlė vėžiagyvių įkandimas. Dabar Rolandas vėl 
dega, tik vargu ar šiame pasaulyje atsiras vaistų šiai ligai iš- 
gydyti. 

- Nežinau. Gulkis su manim, Siuze. 

Edis užmetė ant abiejų kailį ir po valandėlės drebulys 
praėjo. 

- Jeigu jis išprotės, mums gali būti nesaugu, - pasakė 
Siuzana. 

- Lyg nesuprasčiau. - Ta mintis ištraukė lokio vaizdą, jo 


91 


raudonas, neapykantos sklidinas akis (ar ten, tose raudono- 
se gelmėse, nebuvo ir sumaišties?) bei mirtinai dreskiančius 
nagus. Edžio žvilgsnis nukrypo į revolverį, gulintį visai prie 
pat sveikosios Šaulio rankos, ir tada jis prisiminė, kokiu 
greičiu Rolandas atsikratė puolančio metalinio šikšnospar- 
nio. Tada Šaulio ranka tarsi ištirpo judesyje. Jeigu Šaulys iš- 
protės ir jie taps jo beprotybės taikiniu - galimybės išlikti nė- 
ra. Jokios. 

Jis įrėmė veidą į šiltą Siuzanos kaklą ir užsimerkė. 

Neilgai trukus Rolandas nusiramino. Edis kilstelėjo gal- 
vą ir apsidairė. Šaulys vėl ramiai miegojo. Kai nuleido akis 
į Siuzaną, toji irgi buvo užsnūdusi. Jis atsigulė šalia, pabu- 
čiavo į jos krūties iškilumą ir užmerkė akis. 

Tik ne tu, vaikine. Tu dar ilgai budėsi. 

Bet jie keliavo jau antrą dieną, ir Edis buvo gerokai iš- 
sunktas. Snustelėjo... ir atsijungė. 

Atgal į sapną, pagalvojo jis užmigdamas. Noriu sugrįžti 
į Antrąją aveniu... į “Tomo ir Džerio kulinariją". 

Tačiau tą naktį sapnas nebepasikartojo. 

Saulei patekėjus jie skubiai užkando, susipakavo ir pa- 
sidalino daiktus, o tada grįžo į pleišto pavidalo aikštelę. Nu- 
tvieksta skaisčios ryto šviesos ji nebeatrodė tokia kraupi, ta- 
čiau visi trys pasistengė aplenkti metalinę dėžę su įspėjan- 
čiais geltonais ir juodais dryžiais. Jeigu Rolandas ir prisiminė 
naktinius savo košmarus, niekaip neišsidavė. Visus darbus, 
kaip paprastai, atliko paskendęs savo mintyse, tylėdamas. 

- Kaip tu tikiesi neiškrypti iš tiesios linijos? - paklausė 
Šaulio Siuzana. 

- Jeigu legendos nemeluoja, tai neturėtų būti sunku. Pri- 
simeni, klausei apie magnetizmą? 

Ji linktelėjo. 

Šaulys ilgokai rausėsi savo veršenikėje ir išsitraukė ma- 

žą kvadratinį senos lanksčios odos gabaliuką. Joje buvo 
įsmeigta ilga sidabrinė adata. 

- Kompasas! - nustebo Edis. - Tai tu iš tikro esi skautas! 

Rolandas papurtė galvą. 

- Ne kompasas. Esu matęs jų, bet jau seniai. Kryptį su- 
rasti man padeda saulė ir žvaigždės. Net šiais laikais. 

- Šiais laikais? - neramiai paklausė Siuzana. 

Rolandas linktelėjo. 

- Pasaulio šalys taip pat plaukia. 

- Dangau, - leptelėjo Edis. Jis pamėgino įsivaizduoti pa- 
saulį, kur šiaurė tykiai sau slysta į rytus arba vakarus, bet iš 
karto turėjo pasiduoti. Nuo to darėsi bloga, lyg žvelgiant že- 
myn nuo daugiaaukščio stogo. 

- Čia tik adata, bet iš plieno, ir jis tarnaus mums ne pras- 
čiau už tikrą kompasą. Laikysimės Spindulio, o adata jį pa- 
rodys. - Rolandas vėl pasikuitė savo krepšyje ir ištraukė var- 
ganą keramikinį puoduką įtrūkusiu šonu. Šitą senieną Šau- 
lys surado senoje stovyklavietėje ir sulipdė pušų sakais. Da- 
bar nuėjęs prie upelio pasėmė vandens ir pamešė prie Siuza- 
nos ratukų. Atsargiai pastatęs ant ranktūrio ir palaukęs, kol 
vanduo nustos teliūskuotis, įleido į jį adatą. Toji nugrimzdo 
į dugną. 

- Ooo! - šūktelėjo Edis. - Fantastika! Griūčiau iš nuosta- 
bos po tavo kojomis, Rolandai, tik nenoriu sugadinti kelnių 
kanto. 

- Aš dar nebaigiau. Prilaikyk puodelį, Siuzana. 

Ji paėmė, o šaulys atsargiai nustūmė ratukus per aikšte- 
lę. Kai ji atsidūrė per kokias dvylika pėdų nuo durų, jis at- 
sargiai apsuko krėslą, kad ji atsidurtų priešais juos. 

- Edi! Žiūrėk! - sušuko ji. 

Edis pasilenkė virš puodelio pastebėjęs, kad vanduo jau 
skverbiasi pro silpnai užtaisytą įtrūkimą. Adata lėtai kilo į 
paviršių ir liko plūduriuoti tenai nelyginant kamštis, pasisu- 
kusi nuo portalo į tankų mišką priekyje. 

- Šventa karve - plaukianti adata! Dabar jau tikrai vis- 

ko esu matęs. 

- Laikyk puodelį, Siuzana. 

Ji laikė jį tvirtai, kai Rolandas nustūmė vežimėlį per 
aikštelę stačiu kampu į dėžę. Adata ėmė sukiotis ir vėl nu- 
sileido ant dugno. Kai šaulys grąžino ratukus į ankstesnę vie- 
tą, ji vėl iškilo į paviršių. 

- Jeigu turėtume metalo drožlių ir popieriaus lapą, - pa- 
sakė Šaulys, - galėtume išbarstyti jas ant popieriaus ir stebėti, 
kaip visos susitelkia į liniją, rodančią kryptį. 

- Ar taip bus ir pasitraukus nuo portalo? - paklausė Edis. 

Rolandas linktelėjo: 

- Bet tai dar ne viskas. Mes tiesiogiai galime matyti 
Spindulį. 

Siuzana grįžtelėjo per petį. Ir sukdamasi pajudino puo- 
delį. Adata smuktelėjo žemyn... ir vėl tvirtai užėmė savo 
vietą. 

- Ne ten, - pasakė Rolandas. - Žiūrėkite žemyn, abu... 
Edis į savo pėdas, Siuzana - į savo kelius. 

Jie pakluso. 

- Kai liepsiu pakelti akis, žiūrėkite tiesiai adatos rodo- 
ma kryptimi. Nežiūrėkite į nieką konkrečiai; tegu jūsų akys 
mato tai, ką nori. O dabar pakelkite galvas! 

Jie pakėlė. Iš pradžių Edis matė tik medžius. Jis pamė- 
gino atpalaiduoti žvilgsnį... ir tikrai, įžvelgė Spindulį kaip 
timpos pavidalą medžio šakoje. Edis suprato, kodėl Rolan- 
das liepė nežiūrėti į jokį konkretų daiktą. Spindulys nežy- 
miai, bet jautėsi visur. Eglių ir pušų spygliai buvo pasisukę 
ta kryptimi. Krūmai augo šiek tiek pakrypę Spindulio pusėn. 
Ne visi, bet dauguma medžių, išverstų lokiui maskuojant sa- 
vo pėdsakus, gulėjo pietryčių kryptimi, jeigu Edis spėjo tei- 
singai, lyg iš dėžės sklindanti jėga pastūmėjo juos virsti te- 
nai. Bet ryškiausiai takoskyra matėsi šešėliuose ant žemės. 
Saulė tekėjo iš rytų, todėl visi, suprantama, buvo pakrypę į 
vakarus, tačiau pietryčių pusėje Edis išvydo lygų it silkės 
kaulas raštą, kuris ėjo tik rodyklės rodoma kryptimi. 

- Na, kažkas lyg ir matyti, - abejodama pradėjo Siuza- 
na, - bet... 

- Pažvelk į šešėlius! Į šešėlius, Siuze! 

Edis matė, kaip moters akys išsiplečia, suradusios Spin- 
dulio kryptį. 

- Dieve mano! Jis čia! Tikrai! Tarsi koks natūralus plau- 
kų sklastymas! 

Dabar, kartą pamatęs, Edis nebegalėjo jo nematyti; per 
miško tankmę kitoje aikštelės pusėje ėjo tiesus Spindulio ta- 
kas. Jis staiga pajuto, kokia stipri turi būti aplinkui (ir, ko ge- 
ro, pro jį, lyg rentgeno spinduliai) srūvanti jėga, ir vos už- 
gniaužė norą pasitraukti į vieną ar kitą pusę. 

- Klausyk, nuo to Spindulio netapsiu nevaisingas, ką? 

Rolandas patraukė pečiais nežymiai šypsodamasis. 

- Lyg kokia upės vaga, - stebėjosi Siuzana. - Tokia ap- 
žėlusi, jog vos galima įžiūrėti... bet vis tiek esanti. Šešėliai 
nesikeis, jeigu liksime Spindulio take, taip? 

- Ne, - atsakė Rolandas. - Jie suksis kartu su saule, ta- 
čiau Spindulio kryptį visad matysime. Nepamirškite, kad jis 
ėjo čia tūkstančius, ar net dešimtis tūkstančių metų. Pažvel- 
kite į dangų! 

Jie pamatė, kad plunksniniai debesys taip pat išsidėstė 
žuvies kaulo forma viršum Spindulio... ir kad jo įtakon pa- 
kliuvę debesys plaukia greičiau nei kiti. Plaukia į pietryčius, 
vejami Tamsiojo Bokšto link. 

- Matote? Net debesys turi paklusti. 

Į jų pusę purptelėjo paukštelių pulkas. Ties Spinduliu vi- 
si šiek tiek paskrido į pietryčius. Edis negalėjo patikėti savo 
akimis. Kirtę siaurą Spindulio įtakos koridorių paukšteliai 
toliau nulėkė savo keliu. 

- Ką gi, manau, metas keliauti, - ištarė Edis. - Tūkstan- 
čio mylių kelionė prasideda nuo pirmo žingsnio, ir taip to- 
liau. 

- Palauk truputį, - paprašė Siuzana, pasisukusi į Rolan- 
dą. - Ne tūkstančio, tiesa? Nebe tūkstančio. Ar toli teks ke- 

liauti, Rolandai? Penkis tūkstančius? Dešimt? 

- Negaliu tau atsakyti. Kelias bus labai ilgas. 

- Tai kaip tu tikiesi ten nukakti, stumdamas šitą sumautą 
vežimėlį? Gerai, jeigu per šituos Tankumynus pavyks sukarti 
bent po tris mylias per dieną, pats supranti. 

- Kelias atvertas, - ramiai atsakė Rolandas, - ir kol kas 
to gana. Gali ateiti metas, Siuzana Dyn, jog keliausime grei- 
čiau, nei tau norėtųsi. 

- Tikrai? - Ji metė nuožmų žvilgsnį, ir abu vyrai paste- 
bėjo Detą Volker, trenkiančią pavojingą jūrininkų šokį, jos 
akyse. - Turi kur nors pasistatęs lenktyninį automobilį? Jei- 
gu taip, būtų gerai rasti dar ir kelią! 

- Žemė, kuria mums teks eiti, taip pat keisis. Visuomet 
taip būna. 

Siuzana numojo ranka: eik jau. 

- Kalbi kaip mano mama, kuri tvirtino, kad viską gausim 
iš Dievo. 

- O ar negauni? - liūdnai paklausė Rolandas. 

Ji valandėlę nustebusi į jį žiūrėjo, po to užvertė galvą ir 
nusikvatojo. 

- Na, ko gero, viskas priklauso nuo to, kaip pažiūrėsi. 
Galiu pasakyti tik tiek, kad jeigu tai galima vadinti gavimu, 
Rolandai, man baisu pagalvoti apie tai, kas bus, kai jis nu- 
tars palikti mus alkanus. 

- Gerai, traukiam, - įsikišo Edis. - Noriu nešdintis iš čia. 
Man čia nepatinka. - Tai buvo tiesa, bet jis nepasakė dar kai 
ko. Jis nekantravo kuo greičiau stoti ant to slapto tako, už- 
maskuoto vieškelio. Kiekvienas žingsnis artino jį prie rožių 
lauko ir jame dunksančio Bokšto. Edis labai nesistebėdamas 
suprato, jog nori pasiekti tą stebuklą arba... mirti jo siekda- 
mas. 

Sveikinu, Rolandai, pagalvojo jis. Tau pavyko. Atsiver- 
čiau. Galit šaukti aleliuja. 

- Prieš tai reikia padaryti dar kai ką, - pasakė Rolandas 
ir pasilenkęs atrišo žaliaminį dirželį nuo kairiojo šono. Ta- 

da ėmė lėtai segti diržą su revolverio dėklu. 

- Ką visa tai reiškia? - paklausė Edis. 

Rolandas atsegė diržą ir ištiesė jam. 

- Tu žinai, kodėl taip elgiuosi, - ramiai atsakė jis. 

- Užsisek, žmogau! - Širdyje sukilo prieštaringi jausmai; 
jis jautė, kad pirštai dreba net sugniaužti į kumščius. - Ką tu 
darai? 

- Po truputį išprotėju. Kol žaizda manyje neužsivers - o 
ar ji užsivers, aš nežinau, - nesu vertas jį nešioti. 

- Paimk jį, Edi, - tyliai pasakė Siuzana. 

- Jeigu nebūtum jo turėjęs praeitą vakarą, kai puolė šikš- 
nosparnis, būčiau likęs be pusės makaulės! 

Šaulys ir toliau stovėjo ištiesęs ginklą Edžiui. Iš jo po- 
zos matėsi, jog pasiruošęs stovėti taip visą dieną. 

- Gerai! - sušuko Edis. - Po galais, gerai! 

Jis stvėrė diržą su dėklu iš Rolando ir keliais veržliais 
judesiais užsisegė ant juosmens. Juk dabar turėtų jausti pa- 
lengvėjimą, ar ne? Ar ne į šitą ginklą neramiai dirsčiojo nak- 
tį, svarstydamas, kas atsitiks, jeigu Rolandas iš tikro išpro- 
tės? Ar abu su Siuzana dėl to nedrebėjo? Tačiau lengviau 
nuo to nepasidarė. Kiaurai smelkė baimė, kaltė ir skaudus 
graudulys. 

Be savo ginklų šaulys atrodė taip keistai! 

Neteisingai. 

- Gerai? Dabar, kai bukagalviai mokiniai ginkluoti, o 
mokytojas beginklis, gal jau galime eiti? Jeigu iš girios mus 
puls kas nors tikrai stambaus, tu, Rolandai, visuomet galėsi 
sviesti peilį. 

- O, - sumurmėjo Šaulys, - visai pamiršau. - Jis ištrau- 
kė iš krepšio peilį ir padavė Edžiui kriaunomis į priekį. 

- Tai juokinga! - nesusilaikė Edis. 

- Gyvenimas yra juokingas. 

- Taip, surašyk ant atvirutės ir nusiųsk į sumautą “Rea- 
der's Digest". - Edis užsikišo peilį už diržo ir įžūliai pažvel- 
gė į šaulį. - Tai gal jau eisim? 

- Dar kai kas, - sustabdė tas. 

- Po paraliais! 

Rolandas šyptelėjo: 

- Pajuokavau. 

Edis išsižiojo. Siuzana pratrūko kvatotis. Ir juokas nu- 
skardeno it skambus varpelis ryto tyloje.. 

Beveik visą rytą jie brovėsi iš lokio apsauginės zonos, 
bet Spinduliu eiti buvo šiek tiek lengviau. Kai už nugarų li- 
ko išvartos, krūmų brūzgynai, vėl prasidėjo miškas, ir jie nu- 
žingsniavo sparčiau. Šaltinis, trykštantis iš uolos laukymėje, 
gurgė jiems iš dešinės. Pasipildęs keliais mažesniais šaltinė- 
liais jis įgavo daugiau balso. Girioje jie dažniau užeidavo 
žvėrių; keliauninkai girdėjo juos keliaujančius įprastais ta- 
kais per mišką, porą kartų netgi matė nedideles elnių bandas. 
Vienas patinas su didingai iškelta ragų karūna galėjo sverti 
mažiausiai tris šimtus svarų. 

Vėliau, kai jie pradėjo kilti į kalną, upeliukas atsiskyrė 
ir nučiurleno sau. Ir saulei pakrypus vakarop Edis kai ką pa- 
matė. 

- Gal galim sustoti sekundei? Pailsėti? 

- Kas yra? - paklausė Siuzana. 

- Taip, - atsakė Rolandas. - Galime. 

Staiga Edis vėl pajuto savo brolį, tarytum užgulantį jam 
ant pečių. Tik pažiūrėkit į šitą šlapuką. Kažką pastebėjo me- 
dyje? Tikrai? Ooo...argi ne gražu? 

- Tai nebūtina, tiesiog... Nieko tokio. Tik... 

- ... kažką pamatei, - baigė už jį Rolandas. - Kad ir kas 
tai būtų, liaukis malti liežuviu ir pasiimk. 

- Tai iš tiesų niekis. - Edis pajuto skruostus užliejantį 
raudonį. Jis stengėsi nežiūrėti į šermukšnį, kuris užkliudė jo 
žvilgsnį. 

- Visai ne. Tau kažko reikia, o tai ne niekis. Jeigu rei- 
kia tau, Edi, reikia mums. Jeigu ko mums ir nereikia, tai 
žmogaus, kuris negali nusimesti savo prisiminimų naštos. 

Edis dar labiau išraudo. Pastovėjo nukaitęs kaip plyta, 
pažiūrėjo į savo mokasinus, jausdamas, jog Šaulys savo ve- 
riančiomis akimis permatė kiaurai jo širdį. 

- Edi? - nustebusi paklausė Siuzana. - Kas yra? 

Jos balsas padrąsino. Edis priėjo prie plono, tiesaus šer- 
mukšnio, traukdamas Rolando peilį. 

- Gal ir nieko, - burbtelėjo jis, o tada prisivertė pridur- 
ti: - O gal ir daug kas. Jeigu nesugadinsiu. 

- Šermukšnis yra taurus medis, turintis daug galios, - pa- 
stebėjo Šaulys jam už nugaros, bet Edis nesiklausė. Piktas, 
pašaipus Henrio balsas nutilo, kartu nusinešdamas ir gėdą. 
Jis galvojo tik apie šaką, kuri krito jam į akį. Prie kamieno 
ji šiek tiek storėjo ir kraipėsi. Kaip tik to keistos formos stor- 
galio panoro Edis. 

Šermukšnio šakoje slėpėsi rakto forma, rakto, kurį jis 
vieną akimirką regėjo prieš sudegant žandikauliui. Trys ap- 
verstos “V", vidurinė gilesnė ir platesnė už kitas dvi. Ir ne- 
didelis “S" pabaigoje. Čia ir visa paslaptis. 

Iš atminties išplaukė sapno nuotrupa: Ari-a-dari, are-a- 
biče, turi savo raktą. 

Galbūt, pagalvojo jis. Tik dabar turiu išspausti iš me- 
džiagos viską. Šiuo atveju devyniasdešimt procentų tai tas 
pat kas visai nieko. 

Jis itin atsargiai nurėžė šakelę nuo kamieno ir patrum- 
pino plongalį. Paliko sau apie devynis colius storojo galo. Ja- 
me jautėsi gyvybė ir troškimas atskleisti savo paslaptį žmo- 
gui... kuris sugebės ją išgauti. 

Ar jis tas žmogus? Ar tai turi reikšmės? 

Edis Dynas pagalvojo, jog į abu klausimus atsakytų tei- 
giamai. 

Šaulys uždėjo sveikąją ranką ant jo dešinės. 

- Manau, tu žinai paslaptį. 


- Gali būti. 

- Ar gali papasakoti? 

Jis papurtė galvą. 

- Geriau nereikia. Kol kas. 

Pamąstęs Šaulys linktelėjo: 

- Gerai. Noriu užduoti tau vieną klausimą, o po to baig- 
sim visas šnekas šia tema. Gal kartais suradai kelią, vedantį 
į mano... mano problemos širdį? 

Edis pagalvojo: Atviresnio prisipažinimo apie jį grau- 
žiančią neviltį nesulauksi. 

- Aš nežinau. Kol kas tiksliai negaliu pasakyti. Bet ti- 
kiuosi, kad taip. Tikrai. 

Šaulys vėl linktelėjo ir paleido jo ranką. 

- Ačiū. Dar liko dvi geros dienos šviesos valandos - iš- 
naudokime jas! 

- Mielai. 

Jie pajudėjo toliau. Rolandas stūmė Siuzaną, Edis žings- 
niavo priešais juos, laikydamas rankoje pagalį, kuriame slė- 
pėsi raktas. Jis tarytum skleidė savo šilumą, paslaptį ir galią. 

Tą vakarą, kai vakarienė buvo baigta, Edis paėmė Ro- 
lando peilį ir pradėjo drožinėti. Peilis atrodė neįtikėtinai ašt- 
rus ir niekad neatbunkantis. Edis dirbo lėtai ir atsargiai prie 
laužo, vartė šermukšnio šaką, žiūrėjo, kaip sukasi medžio 
pjuvenos iš po peilio ašmenų. 

Siuzana atsigulė, pasikišusi rankas po galva pažvelgė į 
juodu dangumi lėtai judančias žvaigždes. 

Laužo šone prie ugnies šildėsi Rolandas ir klausėsi ky- 
lančios beprotybės balsų. 

Berniukas buvo. 

Berniuko nebuvo. 

Buvo. 

Nebuvo. 

Buvo... 

Jis užsimerkė, suėmė delnu skaudančią galvą ir pasvars- 
tė, kiek užtruks, kol jo protas pokštelės kaip pertempta lan- 
ko templė. 

Džeikai, klausinėjo jis mintyse. Kur tu? Kur tu esi? 

Virš trijulės galvų į savo vietas pakilo Senoji Žvaigždė 
su Senąja Motina ir įsistebeilijo vienas į kitą pro savo sugriu- 
vusios santuokos griuvėsius. 


Antra dalis 
Raktas ir rožė 

Tris savaites Džonas Džeikas Čambersas narsiai kovo- 
jo su prasidėjusia beprotybe. Tuo metu jis jautėsi kaip pas- 
kutinis skęstančio laivo jūreivis, kuris bet kokiom pastango- 
mis stengiasi išlaikyti laivą, kol baigsis audra, dangus išgied- 
rės ir atvyks pagalba... iš kur nors. Iš bet kur. Tą 1977 me- 
tų gegužės 29 dieną, likus keturioms dienoms iki vasaros 
atostogų jis galutinai susitaikė su mintimi, jog pagalbos ne- 
sulauks. Nebėra laiko jam padėti; metas leisti audrai jį nusi- 
nešti. 

Paskutinis lašas kantrybės taurėje tapo jo metinis esė per 
anglų kalbos pamoką. 

Džonas Čambersas, kurį trys keturi geriausi draugai va- 
dino Džeiku (jeigu tėvas būtų sužinojęs šį nedidelį “faktoi- 
dą", tikrai būtų pakėlęs audrą), baigė pirmuosius metus Pai- 
perio mokykloje. Kaip vienuolikos metų šeštokas, jis buvo 
smulkus, ir žmonės, pamatę Džeiką pirmą kartą, palaikyda- 
vo jį daug jaunesniu. Tiesą sakant, dar prieš metus jį nere- 
tai supainiodavo su mergaite, bet tada jis užsispyrė nusikirpti 
plaukus trumpai ir mamai teko pasiduoti. Tėvui šukuosena, 
žinoma, neužkliuvo. Jis tik iššiepė siauras, kietas lūpas ir ta- 
rė: “Vaikis nori atrodyti kaip jūreivis, Laure. Tegu". 

Tėvas niekad jo nevadino Džonu; Džeiku juo labiau. Tė- 
vui jis visuomet buvo tik “vaikis". 

Paiperio mokykla, paaiškino tėvas praeitą vasarą (Du- 
šimtųjų metinių vasarą, kai visa Niujorko įlanka mirgėjo 

plakatais, vėliavomis ir aukštais laivais), tiesiog geriausia su- 
mauta mokykla jo amžiaus berniukui. Tai, kad Džeikas į ją 
priimtas, neturi nieko bendra su pinigais, paaiškino Elmeris 
Čambersas... lyg norėdamas įtikinti. Jis siaubingai didžiavo- 
si šiuo faktu, nors, kaip įtarė Džeikas, tas faktas ir nebuvo 
gryna tiesa, veikiau prasimanymas, kurį tėvas pavertė faktu, 
kad galėtų atsainiai mestelėti per iškilmingus priešpiečius ar 
kokteilių vakarėlį: Mano vaikas? A, jis lanko Paiperį. Ge- 
riausią sumautą mokyklą tokio amžiaus berniukui. Pinigai 
ten nieko nereiškia; pas Paiperį be smegenų nepakliūsi. 

Džeikas puikiai jautė, jog Elmerio Čamberso proto 
aukštakrosnėje troškimų ir nuomonės anglis dažnai susipre- 
suodavo į kietus deimantus, kuriuos jis vadino faktais arba, 
- kasdieniškesnėje aplinkoje, - “faktoidais". Mėgstamiausias 
jo posakis, įterpiamas reikia nereikia, buvo toks: “Faktas, 
kad...". 

Faktas, kad pinigai dar nieko neatvedė į Paiperio mo- 
kyklą, pasakė jam tėvas tą dušimtųjų metų, skaistaus dangaus 
ir aukštų laivų vasarą, vasarą, kuri auksu įsirėžė Džeiko at- 
mintyje, nes tuomet stogas jam dar nebuvo pradėjęs važiuoti 
ir kamavo vienintelis rūpestis - ar pavyks įsitaisyti į Paipe- 
rio mokyklą, kuri jam atrodė kaip ką tik prasikalusių genijų 
lizdas. Vienintelis dalykas, galintis atvesti tave į Paiperį, yra 
tai, ką turi čia. Elmeris Čambersas ištiesė ranką per savo sta- 
lą ir pabaksnojo į sūnaus kaktą kietu, pageltusiu nuo nikotino 
pirštu. Supratai, vaike? 

Džeikas linktelėjo. Atsakyti tėvui nereikėjo, nes šis su 
visais - savo žmona taip pat, - elgėsi kaip su savo pavaldi- 
niais TV tinkluose, kur dirbo programuotoju ir turėjo didžiu- 
lį autoritetą. Užteko klausytis, linksėti tinkamose vietose, ir 
po kurio laiko jis leisdavo eiti. 

Gerai, pasakė tėvas, prisidegdamas vieną iš aštuoniasde- 
šimties “Camel" cigarečių, kurias sutraukdavo per dieną. Ta- 
da mes vienas kitą supratome. Tau teks paplušėti, bet nesi- 

jaudink. Jie nebūtų mums atsiuntę šito, jei nesugebėtum. Jis 
pašiugždeno kvietimą mokytis Paiperio mokykloje. Tame ju- 
desyje slypėjo laukinis triumfas lyg žvėries, kuris nudobė sa- 
vo auką ir tuojau ją suės. Todėl! dirbk. Pelnyk gerus pažy- 
mius. Kad mudu su tavo motina galėtume didžiuotis. Jeigu 
metus baigsi "A" vidurkiu, tavęs laukia kelionė į Disnėjaus 
Pasaulį. Yra dėl ko pasistengti, a, vaike? 

Džeikas stengėsi. Aukščiausius įvertinimus, “A", turė- 
jo visuose dalykuose (iki paskutinių trijų savaičių, bent jau). 
Tikriausiai tėvai juo didžiavosi, nors Džeikas matydavo juos 
taip retai, jog nebuvo tuo tikras. Kai grįždavo iš mokyklos, 
paprastai nieko, be Gretos Šou, namų šeimininkės, nerasda- 
vo. Todėl savo pažymius galėdavo parodyti tik jai. Vėliau jie 
keliaudavo į tamsų jo kambario kampą. Kartais Džeikas žiū- 
rėdavo į juos ir svarstydavo, ar jie ką nors reiškia. Norėjo- 
si, kad taip būtų, bet smarkiai tuo abejojo. 

Džeikas nesitikėjo nukeliauti į Disnėjaus Pasaulį nei 
šiais, nei kitais metais. 

Greičiau jau į beprotnamį. 

Kai gegužės 29-osios ryte, 8:45 įžengė pro dvivėres Pai- 
perio mokyklos duris, Džeikas išvydo siaubingą viziją. Pa- 
matė savo tėvą Rokfelerio aikštėje įsikūrusiame ofise su dan- 
tyse styrančia cigarete, kalbantį su vienu iš savo pavaldinių. 
Už jo nugaros plytėjo visas Niujorkas, nutildytas dvigubo 
stiklo paketo. 

Faktas, kad į Saniveilo psichiatrinę už pinigus nepakliū- 
si, kalbėjo Elmeris su pasitenkinimu. Jis ištiesė ranką ir pa- 
baksnojo į pavaldinio kaktą. Ten gali pakliūti tik tada, kai 
kas nors rimta nutinka šitoje palėpėje. Taip nutiko ir vaikiui. 
Bet jis labai stengiasi. Pina geriausias pintines visoje ligo- 
ninėje, kaip man sakė. O kai jį iš ten išleis, jeigu išleis, jo 
laukia kelionė. Kelionė... 

- ...į tarpstotę, - sumurmėjo Džeikas ir palietė kaktą vir- 
pančia ranka. Balsai sugrįžo. Garsūs, ramybės neduodantys 
balsai, kurie varė jį iš proto. 

Tu negyvas, Džeikai. Tave pervažiavo mašina, tu miręs. 

Nesąmonė! Pažiūrėk, matai plakatą? PRISIMINKITE 
SAVO PIMOSIOS KLASĖS PIKNIKĄ. Manai, ir pomirtinia- 
me gyvenime rengiami piknikai? 

Nežinau. Tik žinau, jog tave pervažiavo mašina. 

Ne! 

Taip. Tai nutiko gegužės 7-ąją, 8:45 ryto. Mirei nepra- 
ėjus nė minutei. 

Ne! Ne! Ne! 

- Džonai? 

Jis persigandęs atsisuko. Ten stovėjo misteris Bisetas, jo 
prancūzų kalbos mokytojas, ir atrodė truputį susirūpinęs. Už 
jo į salę rytiniam susirinkimui skubėjo mokiniai. Ėjo tyliai, 
niekas garsiai nesikalbėjo, juolab nerėkavo. Veikiausiai mo- 
kinukams, kaip ir Džeikui, tėvai taip pat įkalė, kokie jie tu- 
ri būti laimingi patekę į Paiperį, kur pinigai neturi jokios 
reikšmės (nors mokslo metai kainavo 22 tūkstančius per me- 
tus). Ko gero, daugeliui buvo pažadėta kelionė vasarą, jeigu 
pažymiai bus geri. Su kai kuriais stropuoliais gal net tėvai 
keliaus kartu. Galbūt... 

- Džonai, ar viskas gerai? - paklausė misteris Bisetas. 

- Taip, - atsakė berniukas. - Gerai. Šįryt truputį pramie- 
gojau. Matyt, dar nepabudau. 

Misteris Bisetas nusiraminęs šyptelėjo: 

- Pasitaiko ir geriausiems iš mūsų. 

Tik ne mano tėvui. Programavimo meistras niekad ne- 
pramiega. 

- Ar pasiruošęs prancūzų kalbos egzaminui? - paklausė 
mokytojas. - Voulez-vous faire I examen cet apres-midi? 

- Manau, taip, - atsakė Džeikas, nors iš tikro nežinojo, 
ar yra pasiruošęs. Jis net neprisiminė, ar mokėsi prancūzų 
kalbos. Pastarosiomis dienomis buvo svarbūs tiktai tie bal- 
sai galvoje. 

- Aš noriu dar kartą pasidžiaugti, Džonai, kad mokiau 

tave šiais metais. Norėjau ir tėveliams padėkoti, bet jie ne- 
dalyvavo tėvų susirinkime... 

- Jie labai užsiėmę, - atsakė Džeikas. 

Misteris Bisetas linktelėjo: 

- Ką gi, man tu patikai. Aš tik norėjau pasakyti, jog... 
jog tikiuosi, kad sugrįši kitais metais tęsti kurso. 

- Ačiū, - atsakė berniukas ir pagalvojo: ką mokytojas pa- 
sakytų, jeigu dabar pridurtų: Nežinau, ar kitais metais moky- 
siuos prancūzų, nebent visą kurso medžiagą atsiųsite į seno 
gero Saniveilo pašto dėžutę. 

Salės tarpduryje išdygo Džoana Frenks, mokyklos sek- 
retorė, su mažu pasidabruotu varpeliu. Paiperio mokykloje 
varpeliu skambino sekretorė. Džeikas įtarė, jog tėvams tai la- 
bai patinka. Primena mažas raudonų plytų mokyklėlės ir visa 
kita. O jis negalėjo to pakęsti. Tas varpelio tilindžiavimas 
tartum gręžė jam smegenis... 

Negaliu daugiau tverti, bejėgiškai pagalvojo jis. Atleis- 
kite, bet negaliu. Tikrai. 

Misteris Bisetas žvilgtelėjo į panelę Frenks, po to vėl at- 
sigręžė. 

- Ar tikrai viskas gerai, Džonai? Paskutines savaites at- 
rodai susirūpinęs. Neramus. Kas nors neduoda tau ramybės? 

Džeiko vos neįveikė švelnus mokytojo balsas, bet jis įsi- 
vaizdavo, kaip vargšelis sureaguotų, jeigu jis atsakytų: Taip. 
Kai kas neduoda man ramybės. Vienas šlykštus faktoidas. 
Matote, aš miriau ir patekau į kitą pasaulį. Tenai vėl miriau. 
Pasakysite, jog taip nebūna, ir būsite teisus, ir viena mano 
proto pusė su tuo visiškai sutinka, bet kita lygiai taip pat įsi- 
tikinusi, jog klystate. Taip nutiko. Aš tikrai miriau. 

Jeigu taip atsakytų, misteris Bisetas kaipmat paskambin- 
tų Elmeriui Čambersui, ir Saniveilo beprotnamis Džeikui at- 
rodytų tikra sanatorija palyginus su tuo, ką apie vaikus, su- 
galvojusius kvailai fantazuoti prieš baigiamuosius egzami- 
nus, mano jo tėvas. Apie vaikus, kurie daro tai, ko negalima 

aptarti per priešpiečius arba kokteilių vakarėlyje. Vaikus, ku- 
rie nepateisina pasitikėjimo. 

Džeikas prisivertė nusišypsoti: 

- Tiesiog nerimauju dėl egzaminų. 

Misteris Bisetas mirktelėjo: 

- Tu išlaikysi. 

Misis Frenks ėmė purtyti susirinkimų varpelį. Kiekvie- 
nas dzingtelėjimas it kulka smigo į Džeiko ausis ir sproginė- 
jo smegenyse it nedidukės raketos. 

- Eime, - paragino mokytojas, - pavėluosime. Juk nega- 
lima vėluoti pirmąją egzaminų savaitės dieną, tiesa? 

Jie praėjo pro sekretorę su varpeliu. Mokytojas nuėjo 
prie kėdžių eilės, vadinamos “fakulteto choru". Paiperio mo- 
kykloje buvo ir daugiau keistų pavadinimų; salę vadino 
“bendrijos kambariu", priešpiečių pertrauka vadinosi “pietų 
poilsiu", septintos ir aštuntos klasės moksleiviai buvo vadi- 
nami “vyresniaisiais berniukais ir mergaitėmis", o sulanks- 
tomos kėdės prie pianino (kurį mis Frenks ims skambinti taip 
pat aršiai, kaip ir varpelį) - “fakulteto choru". Tai vis dėl tra- 
dicijų, spėjo Džeikas. Jeigu esate tėvas, žinantis, kad jūsų 
vaikas “poilsiauja" “bendrijos kambaryje" užuot kimšęs deš- 
rainį kavinėje, galite nusiraminti, kad mokslo srityje viskas 
O.K. 

Džeikas klestelėjo į kėdę salės gale ir sėdėjo leisdamas 
rytinius pranešimus pro ausis. Siaubas nepaliaujamai suko- 
si jo galvoje kaip rate uždaryta žiurkė, o kai jis bandydavo 
įžvelgti prošvaistę ateityje, matė vien tik tamsą. 

Jo sveika nuovoka tapo laivu ir tas laivas grimzdo. 

Misteris Harlis, mokyklos direktorius, priėjo prie paky- 
los ir išdėstė trumpą įžangą apie egzaminų savaitės reikšmę 
ir apie tai, kaip pažymiai padės naują laiptelį Didžiajame Gy- 
venimo Kelyje. Jis pranešė mokiniams, jog nuo jų priklau- 
so mokykla, jis pats ir jų tėvai. Jis nepuolė tvirtinti, jog nuo 
to priklauso visas laisvas pasaulis, bet tą ir pats galėjai su- 

prasti. Baigė pasakydamas, jog egzaminų savaitę neskambės 
varpelis (ir tai buvo pirma gera naujiena tą rytą). 

Mis Frenks, užėmusi savo vietą prie pianino, užgavo na- 
tą. Visi moksleiviai, septyniasdešimt berniukų ir penkiasde- 
šimt mergaičių, apsirengusių tvarkingai ir kukliai (kas turė- 
jo reikšti jų tėvų skonį ir finansinį stabilumą) pakilo kaip 
vienas ir užtraukė mokyklos dainą. Džeikas krutino lūpas ir 
galvojo apie kraštą, kuriame atsibudo miręs. Iš pradžių jis 
manė, jog tai pragaras... o kai pasirodė vyras, vilkintis juo- 
da sutana su gobtuvu, visai tuo patikėjo. 

Vėliau pasirodė antras vyras. Tas, kurį Džeikas beveik 
pamilo. 

Bet jis leido man nukristi. Jis mane nužudė. 

Berniukas pajuto, kaip nuo prakaito ima drėkti sprandas 
ir tarpmentis. 


“Garsinsim mes Paiperio sales, 
Kelsim vėliavą aukštai; 
Šlovinsim tave, alma mater, 
Paiperi, klestėk arba mirk!" 


Kokia šūdina daina, pagalvojo Džeikas, ir suprato, jog 
tėvui ji labai patiktų. 


2 


Pirmoji pamoka buvo anglų, vienintelė, per kurią nerei- 
kėjo laikyti egzamino. Jiems buvo liepta parašyti baigiamą- 
jį rašinį namie. Spausdintą pusantro dviejų tūkstančių žodžių 
esė. Tema, kurią paskyrė mis Eiveri - “Kaip aš suprantu Tie- 
są". Tas rašinys bus įskaitomas kaip ketvirtis semestrinio pa- 
žymio. 

Džeikas atsisėdo į savo vietą trečioje eilėje. Iš viso kla- 
sėje buvo vienuolika mokinių. Jis prisiminė atvirų durų die- 
ną praeitą rugsėjį, kai misteris Harlis didžiuodamasis prane- 

šė, jog Paiperio mokykloje vienam mokiniui tenka didžiau- 
sias iš visų privačių vidurinių mokyklų Rytinėje pakrantėje 
mokytojo procentas vienam mokiniui. Tai akcentuodamas jis 
kelis kartus trinktelėjo kumščiu į pakylą priešais bendrijos 
kambarį. Džeikui faktas įspūdžio nepaliko, bet savo tėvui 
perdavė, tikėdamasis, jog šis tai įvertins. Ir neapsiriko. 

Atsisėdęs atsegė savo kuprinę ir atsargiai ištraukė mėly- 
ną aplanką su rašiniu. Pasidėjo ant stalo ketindamas pasku- 
tinį kartą permesti akimis, bet žvilgsnį užkliudė durys kairėje 
klasės pusėje. Jos vedė į drabužinę, kuri tądien buvo užda- 
ryta, nes Niujorke tvyrojo karštis ir niekas neatėjo su švar- 
ku, kurį reikėtų pasikabinti. Drabužinėje buvo tik varinių 
kablių eilė ant sienos ir guminis kilimėlis batams sustatyti. 
Taip pat kampe riogsojo kelios dėžės su kanceliarijos prekė- 
mis - kreida, bloknotais. 

Nieko ypatinga. 

Tačiau Džeikas pakilo nuo kėdės, palikęs ant stalo ne- 
atverstą rašinį, ir nuėjo prie durų. Jis girdėjo tyliai besišne- 
kučiuojančius, šiurenančius lapus, taisančius klaidas klasio- 
kus, tačiau viskas atrodė labai toli. 

Jo dėmesį prikaustė tos durys. 

Paskutines dešimt dienų, kai galvoje vis stiprėjo prieš- 
taringi balsai, Džeikas kuo toliau, tuo labiau žavėjosi duri- 
mis - visomis iš eilės. Savo kambario duris atidarė mažiau- 
siai penkis šimtus kartų vien praėjusią savaitę, o duris iš 
kambario į vonią - tūkstantį. Ir kaskart apimdavo laukinė vil- 
tis ir laukimas, lyg už vienų iš jų tikėtųsi rasti atsakymą į sa- 
vo problemas... kai suras tikrąsias. Tačiau rasdavo tik kori- 
dorių, vonią, priemenę, ką tik nori. 

Praeitą ketvirtadienį jis grįžo iš mokyklos, griuvo ant Io- 
vos ir užmigo. Sapnas buvo vienintelis išganymas. Tačiau 
kai pakirdo po keturiasdešimt penkių minučių, pasijuto be- 
stovįs prie knygų spintos ir piešiąs duris ant tapetų. Laimė, 
piešė pieštuku, ir pavyko nutrinti pėdsakus. 

Dabar, priėjęs prie durų, vėl pajuto svilinančią viltį, įsi- 

tikinimą, jog už durų ras ne tamsų kambarėlį, iš kurio ne- 
nyksta žiemos - vilnos, gumos ir šlapio kailio - kvapai, bet 
kitą pasaulį, kuriame vėl taps vientisas. Karšta, plieskianti 
saulė kris ant klasės durų platėjančiu trikampiu, ir jis išvys 
paukščius, sukančius melsvame kaip 

(jo akys) 

seni džinsai danguje. Dykumos vėjas užvers plaukus ir 
nudžiovins nervingą prakaitą nuo kaktos. 

Jis žengs pro tas duris ir bus išgydytas. 

Džeikas pasuko rankeną ir atidarė duris. Bet už jų rado 
tik tamsą ir varinių kablių eilę. Ant pilkų dėžių kampe gulėjo 
kažkieno pamiršta pirštinė. 

Širdis nusirito į kulnus, bet staiga Džeikas pajuto norą 
tiesiog įslinkti į tą žiema ir kreida trenkiantį kambariuką. Jis 
galėtų atsisėsti kampe po kabykla. Ant guminio kilimėlio, 
kur žiemą mokiniai statydavo batus. Galėtų atsisėsti, įsikiš- 
ti nykštį į burną, pritraukti kelius prie krūtinės ir užsimerkęs 
tiesiog... 

Tiesiog pasiduoti. 

Ta mintis ir palengvėjimas, kurį kėlė ta mintis, siaubin- 
gai viliojo. Baigtųsi visas siaubas, sumaištis ir pasimetimas. 
O pasimetimas buvo blogiausia. Jis jautėsi taip, lyg visas pa- 
saulis būtų virtęs kreivų veidrodžių karalyste. 

Tačiau Džeikas Čambersas turėjo savy tvirtybės, kaip 
turėjo Edis ir Siuzana. Ir ji skleidė neryškią melsvą šviesą 
tamsoje. Pasiduoti nevalia. Tegu kada nors jo sveika nuovo- 
ka visai pranyks, bet jis pats nepasiduos. Tegu jį skradžiai! 

Niekada! - piktai sušuko jis mintyse. Niekada! Nie... 

- Gal malonėsite prisijungti prie mūsų, Džonai, kai baig- 
site mokyklos reikmenų inventorizaciją, - sausu, abejingu 
balsu ištarė mis Eiveri. 

Kai Džeikas apsisuko, per klasę perbėgo tylūs kikeni- 
mai. Mokytoja stovėjo prie savo stalo, uždėjusi ilgus savo 
pirštus ant registracijos žurnalo ir žvelgė į jį ramiu, protin- 
gu žvilgsniu. Šiandien ji vilkėjo mėlynąjį kostiumėlį, o plau- 

kus buvo susirukusi į įprastą kuodą. Natanielis Hotornas 
žvelgė per jos petį nuo sienos, suraukęs antakius. 

- Atsiprašau, - sumurmėjo berniukas ir uždarė duris. Jį 
akimirksniu užvaldė stiprus noras vėl jas atplėšti, patikrinti 
dar kartą, gal dabar už jų bus karšta dykuma ir skaisti sau- 
lė. 

Tačiau jis sugrįžo į savo vietą. Petra Džeseling pažvel- 
gė į jį linksmomis žvitriomis akimis ir sukuždėjo: “Kitą kartą 
pasiimk ir mane. Turėsi į ką pasižiūrėti". 

Džeikas išsiblaškęs nusišypsojo ir įsmuko į savo vietą. 

- Ačiū, Džonai, - nesutrikdomai ramiu balsu ištarė mo- 
kytoja. - O dabar, prieš surinkdama baigiamuosius jūsų ra- 
šinius, - kurie, esu tikra, bus puikūs, ypatingi, - norėčiau pa- 
dalinti Anglų kalbos departamento rekomenduotų knygų są- 
rašą vasaros skaitiniams. Norėčiau pora žodžių aptarti kiek- 
vieną iš šių puikių knygų... 

Taip sakydama ji perdavė pluoštelį sąrašo kopijų Deivi- 
dui Siurėjui. Berniukas ėmė jas dalinti, o Džeikas atsivertė 
aplanką paskutinį kartą permesti akimis savo rašinį “Kaip aš 
suprantu Tiesą“. Jam buvo įdomu, nes pats negalėjo prisi- 
minti jį rašęs, kaip negalėjo prisiminti, ar ruošėsi prancūzų 
kalbos egzaminui. 

Jis žiūrėjo į titulinį lapą vis labiau nerimaudamas. 
“KAIP AŠ SUPRANTU TIESĄ, Džonas Čambersas", - tvar- 
kingai išspausdinta lapo centre. Tačiau po to jis kažkodėl 
priklijavo dvi fotografijas. Vieną su durims, greičiausiai 
Dauning Stryto 10 Londone, ir kitą su traukiniu. Tos nuo- 
traukos buvo iškirptos iš kažkokio žurnalo. 

Kodėl taip padariau? Ir kada? 

Jis atvertė kitą lapą ir išsprogino akis negalėdamas pa- 
tikėti, jog tai, ką mato, yra baigiamasis jo rašinys. O kai po 
pirmojo sukrėtimo ėmė suprasti, jį apėmė siaubas. Pagaliau 
tai įvyko; dabar ir kiti žmonės pamatys, kad jis išprotėjo. 

Kaip aš suprantu Tiesą 
Džeikas Čambersas 


“Parodysiu tau baimę dulkių saujoje“. 
T.S. Eliotas 
“Pirma mano mintis buvo: jis meluoja kiekviename 
žodyje". 
Robertas Brauningas 


Šaulys yra tiesa. 

Rolandas yra tiesa. 

Kalinys yra tiesa. 

Šešėlių Dama yra tiesa. 

Kalinys ir Dama susituokę. Tai tiesa. 

Tarpstotė yra tiesa. 

Kalbantis demonas yra tiesa. 

Mes keliavome po kalnais, ir tai tiesa. 

Po kalnais buvo monstrų. Tai tiesa. 

Vienas iš jų turėjo įsikišęs tarpkojy “Amoco" benzino 
kolonėlės žarną su pistoletu ir vaizdavo, kad ten jo penis. Ir 
tai tiesa. 

Rolandas paliko mane mirti. Tai tiesa. 

Aš vis tiek jį myliu. 

Tai yra tiesa. 


- Labai svarbu, kad visi perskaitytumėte “Musių val- 
dovą", - garsiai, bet kažkaip dusliai kalbėjo mokytoja klasei. 
- O perskaitę turėtumėte savęs kai ko paklausti. Geras roma- 
nas dažnai būna kaip mįslė mįslėje, o šis romanas tikrai ge- 
ras - vienas iš geriausių, parašytų antrojoje dvidešimtojo am- 
žiaus pusėje. Todėl pirma paklauskite, ką galėtų simbolizuoti 

kriauklė. Antra... 

Labai toli. Labai. Džeikas atvertė antrą savo baigiamo- 
jo rašinio lapą virpančia ranka, palikdamas tamsią prakaito 
žymę ant pirmojo. 


Kada durys nėra durys? Kai jos ąsotis*, ir tai yra tie- 
sa. 

Bleinas - tai tiesa. 

Bleinas - tai tiesa. 

Kas turi keturis ratus ir skrenda*? Šiukšlių sunkvežimis, 
ir tai yra tiesa. 

Bleinas yra tiesa. 

Reikia stebėti Bleiną visą laiką, Bleinas tikra rakštis, ir 
tai yra tiesa. 

Aš įsitikinęs, kad Bleinas yra pavojingas, ir tai yra tie- 
sa. 

Kas yra juodai baltas ir visas raudonas? Susigėdęs zeb- 
ras, ir tai yra tiesa. 

Bleinas yra tiesa. 

Aš noriu grįžti, ir tai tiesa. 

Aš turiu grįžti, ir tai tiesa. 

Aš negaliu grįžti namo, kol nerasiu akmens, rožės ir du- 
rų, ir tai tiesa. 

Tu-tūūū, tu-tūūū, ir tai yra tiesa. 

Tu-tūūū, tu-tūūū. 

Tu-tūūū, tu-tūūū, tu-tūū. 

Tu-tūūū, tu-tūūū, tu-tūūū, tu-tūūū. 

Aš bijau. Ir tai yra tiesa. 

Tu-tūūu. 


Džeikas iš lėto pakėlė galvą. Jo širdelė mušė taip smar- 
kiai, kad akyse spingsojo ryški dėmė it ilgai žiūrėjus į lem- 
* Žodžių žaismas, paremtas panašiu anglų kalbos žodžių tarimu: a jar 
- ąsotis ir ajar praviras. 
** Žodžių žaismas, paremtas panašiu anglų kalbos žodžių tarimu: /ies 
- skrenda ir flies - musės. 

pą, pulsuojanti su kiekvienu jo širdies dunkstelėjimu. 

Jis įsivaizdavo, kaip mis Eiveri paduoda jo rašinį tėvui 
ir mamai. Misteris Bisetas rūškanu veidu stovi šalia. O mo- 
kytoja aiškiu, dusliu savo balsu taria: Jūsų sūnus rimtai ser- 
ga. Jeigu reikia įrodymų, pažvelkite į baigiamąjį rašinį. 

Džonas jau kokias tris savaites kaip nesavas, priduria 
mokyklos direktorius. Kartais jis atrodo nusigandęs, bet 
dažniausiai užsisvajojęs... lyg būtų ne su mumis, jeigu su- 
prantate, ką turiu galvoje. Je pense gue John est fou... com- 
prenez-vouz?* 

Mis Eiveri pritaria: Gal namuose turite kokių nors nuo- 
taiką keičiančių stiprių vaistų, kuriuos Džonas galėjo aptik- 
ti? 

Džeikas nenusimanė apie nuotaiką keičiančius vaistus, 
bet žinojo, kad kelis kokaino gramus tėtis laiko apatiniame 
savo darbo stalo stalčiuje. Jo tėtis pagalvos, kad Džeikas įni- 
ko į juos. 

- Dabar norėčiau pasakyti žodelį apie “Catch-22", - tę- 
sė mokytoja klasės priekyje. - Ši knyga šeštos septintos kla- 
sės mokiniams gal ir per sunki, bet jums ji pasirodys labai 
įdomi, jeigu atversite savo galveles. Jeigu norite, galite žiū- 
rėti į ją kaip į siurrealistinę komediją. 

Man nebūtina tai skaityti, toptelėjo Džeikui. Aš gyvenu 
tame, ir tai, deja, ne komedija. 

Jis atvertė paskutinį rašinio puslapį. Jame nebuvo para- 
šęs nieko, tik vėl priklijavęs iškarpą iš laikraščio. Pasvirusio 
Pizos bokšto nuotrauką. Ir kreidele buvo nutepęs jį juodai. 

Džeikas neprisiminė ką nors tokio daręs. 

Nieko panašaus. 

Dabar jis išgirdo savo tėvą sakant misteriui Bisetui: Fou. 
Taip, griežtai fou. Vaikas, kuris paleidžia tokį šansą Paipe- 
ryje, turi būti fou, sutinkate? Ką gi... aš tuo pasirūpinsiu. 
Mano darbas viskuo pasirūpinti. Atsakymas - Saniveilas. 
Jam reikia kurį laiką pagyventi Saniveile, papinti krepšius, 


*Pranc. “Aš manau, kad Džonas yra kvailas... ar suprantate?" 

kol smegenėlės susitvarkys. Nesijaudinkite dėl mūsų vaikio, 
mielieji; jis gali bandyti bėgti... tačiau nepasislėps. 

Ar jie tikrai išsiųstų jį į durnyną, jeigu įsitikintų, kad jo 
liftas nebepakyla iki viršutinio aukšto? Džeikas jautė, jog at- 
sakymas - “kurgi ne". Jo tėvas nesiterliotų su puspročiu na- 
muose. Galbūt įkištų jį ne į Saniveilą, tačiau ta įstaiga irgi 
būtų grotuotais langais, o koridoriais slankiotų vyrukai bal- 
tais chalatais ir šliurėmis medžiaginiais padais. Tie vyrukai 
budriai viską stebi ir yra apsiginklavę dirbtiniu miegu užtai- 
sytais švirkštais. 

Jie visiems sakytų, kad aš išvykęs, pagalvojo Džeikas. 
Ginčą jo galvoje laikinai nuplovė panikos banga. Jie saky- 
tų, kad išvažiavau metus pagyventi su savo dėde ir teta Mo- 
deste... arba Švedijoje pagal studentų mainų programą... 
arba taisau siųstuvus kosmose. Mano mamai tai nepatiks... 
Ji verks... bet neprieštaraus. Ji turi savo draugų, kita vertus, 
sutinka su visais tėvo sprendimais. Ji... jie... mane... 

Pajutęs, kad gerkle kyla riksmas, berniukas kietai su- 
spaudė lūpas. Jis pažvelgė į chaotiškus dryžius, užteptus ant 
pasvirusio bokšto nuotraukos, ir pagalvojo: Reikia iš čia eiti. 
Tuojau pat. 

Jis pakėlė ranką. 

- Taip, Džonai, kas yra? - Mis Eiveri žiūrėjo su švelniu 
priekaištų akyse, kurį taupydavo viduryje pamokos ją per- 
traukiantiems mokiniams. 

- Norėčiau trumpam išeiti, jeigu galima, - atsakė Džei- 
kas. 

Tai dar vienas Paiperio mokyklos žargono pavyzdys. 
Mokiniai čia neidavo “nusišlapinti" ar “susitvarkyti", juolab, 
Dieve gink, “nusimyžti". Čia gyvavo neminima prielaida, 
kad jie yra pernelyg tobuli, jog skoningai parinktame gyve- 
nimo kelyje paliktų antrinius produktus. Retsykiais kas nors 
pasiprašydavo trumpam išeiti, ir tiek. 

Mis Eiveri atsiduso: 

- Ar būtina, Džonai? 

- Taip, tamsta mokytoja. 

- Gerai. Kuo greičiau sugrįžk. 

- Taip, tamsta mokytoja. 

Stodamasis jis uždėjo rankas ant rašinio, suspaudė jį ir 
nenoromis paleido. Nieko nebus. Mis Eiveri nustebs pama- 
čiusi, kad mokinys į tualetą nešasi savo rašinį. Reikėjo iš- 
plėšti tuos prakeiktus lapus ir susigrūsti į kišenes prieš pra- 
šant išeiti. Dabar per vėlu. 

Džeikas nuėjo tarp suolų, palikęs aplanką su rašiniu ant 
stalo ir kuprinę po juo. 

- Tikiuosi, kad viskas bus gerai, Čambersai, - šnipšte- 
lėjo Deividas Siurėjus ir suprunkštė į delną. 

- Prikąsk ilgą liežuvį, Deividai, - sudraudė ne juokais 
pyktelėjusi mokytoja, ir klasė nusijuokė. 

Džeikas pasiekė duris į koridorių, o kai suėmė už ran- 
kenos, vėl apėmė pažįstamas įsitikinimas: Dabar tai jau tik- 
rai. Praversiu duris, o už jų tvyros dykuma, švies saulė. Į 
veidą padvelks sausas vėjas. Žengsiu pro jas ir daugiau nie- 
kad nepamatysiu šitos klasės. 

Jis atidarė duris, bet už jų rado tą patį koridorių. Tačiau 
dėl vieno jis neapsiriko: daugiau niekad nematė mis Eiveri 
klasės. 

Džeikas visas sukaitęs lėtai slimpino tamsiu, medžiu 
muštu koridoriumi. Praėjo pro klasių durų, kurias būtų mie- 
lai atidaręs, jeigu ne skaidraus stiklo langas, eilę. Pažiūrėjo 
į misterio Biseto prancūzų kalbos pamoką, tada į misterio 
Knopfo geometrijos klasę. Visur vaikai sėdėjo nuleidę gal- 
vas ir margino pieštukais mėlynus sąsiuvinius. Tada dirste- 
lėjo į misterio Harlio žodinio meno pamoką ir pamatė Ste- 
ną Dorfmaną, vieną iš nedaugelio savo draugų, pradedantį 
baigiamąją kalbą. Stenas atrodė mirtinai nusigandęs, tačiau 

Džeikas galėtų jį nuraminti: tu, brolau, net neįsivaizduoji, ką 
reiškia tikra baimė. 

Aš miriau. 

Ne, nemiriau. 

Ir miriau. 

Ir nemiriau. 

Miriau. 

Nemiriau. 

Jis pasiekė duris su užrašu MERGAIČIŲ. Stumtelėjo, 
vildamasis pamatyti skaistų dykumos dangų ir melsvus kal- 
nus horizonte. O rado Belindą Stivens, prie veidrodžio be- 
spaudžiančią spuogą ant kaktos. 

- Dieve švenčiausias, kas čia dabar? - šūktelėjo ji. 

- Atsiprašau. Ne ten pataikiau. Maniau, kad čia dykuma. 

- Ką?! 

Bet durys jau vėrėsi ant pneumatinės alkūnės. Jis pra- 
ėjo geriamo vandens fontanėlį ir atidarė BERNIUKŲ taaleto 
duris. Štai jos, tos durys, kur parves jį namo... 

Po fluorescencinėmis lempomis tviskėjo trys baltutėlai- 
čiai pisuarai. Iš krano lašėjo vanduo. Ir viskas. 

Džeikas leido durims užsiverti. Nupėdino koridoriumi 
toliau, tyliai kaukšėdamas plytelėmis. Praeidamas sekretoria- 
tą įkišo galvą ir pamatė mis Frenks. Ji plepėjo telefonu sū- 
puodamasi kėdėje ir sukdama pirštais plaukų sruogą. Sidab- 
rinis varpelis stovėjo ant stalo priešais ją. Džeikas palaukė, 
kol ji pasislinks nuo durų, ir nuskubėjo pro šalį. Po pusės 
minutės vaikas jau maudėsi gegužės pabaigos ryto saulėje. 

Pabėgau iš pamokų, pagalvojo jis. Toks netikėtas įvy- 
kių posūkis kėlė jam susižavėjimą. Kai po penkių minučių 
negrįšiu į pamoką, mokytoja pasiųs ką nors patikrinti... o 
tada visi viską sužinos. Visi žinos, kad pabėgau iš mokyklos. 

Jis prisiminė ant stalo likusį aplanką. 

Jie perskaitys ir pagalvos, kad išprotėjau. Be abejo. Nes 
taip ir yra. 

Bet tuomet galvoje nuskambėjo kitas balsas, to kario, 

vyro su dviem revolveriais prie šono, balsas. Šaltas... tačiau 
raminantis. 

Ne, Džeikai, tarė Rolandas. Tu neišprotėjai. Esi sutrikęs 
ir išgąsdintas, bet nesi išprotėjęs ir neturėtum bijoti nei ry- 
to šešėlio, kuris velkasi tau iš paskos, nei vakare pasitinkan- 
čio. Tiesiog turi susirasti kelią namo. 

- Tai kur man eiti? - sukuždėjo Džeikas. Jis stovėjo ant 
Keturiasdešimt šeštosios gatvės šaligatvio tarp Parko ir Me- 
disono gatvių ir žiūrėjo į pro šalį švilpiančias mašinas. Pra- 
šniokštė mokyklos autobusas, vilkdamas aitraus dyzelio dū- 
mų uodegą. - Kur man eiti? Kur tos sumautos durys? 

Bet šaulys nutilo. 

Džeikas pasisuko kairėn, Yst Riverio pusėn, aklai žengė 
į priekį. Jis nenutuokė, kur traukia. Visiškai. Tiesiog vylė- 
si, kad kojos pačios nuneš į vietą... kaip nuvedė ne ten dar 
visai neseniai. 

Tai nutiko prieš tris savaites. 

Negalima sakyti, kad “Viskas prasidėjo prieš tris savai- 
tes", nes tai reikštų kažkokią eigą, o taip nėra. Tiktai balsai 
stiprėjo, vis aršiau kišo savo tiesą, o visa kita atsitiko staiga. 

Aštuntą ryto jis išėjo iš namų į mokyklą; visuomet gra- 
žiu oru eidavo pėsčias, o tą gegužę oras buvo pasakiškas. Tė- 
vas išvyko į savo Tinklus. Mama tebegulėjo lovoje, o misis 
Greta Šou virtuvėje gėrė kavą ir skaitė savo “Niujork Post". 

- Viso gero, Greta, - tarė jis. - Išeinu į mokyklą. 

Nepakeldama galvos ekonomė kilstelėjo ranką. 

- Geros dienos, Džoni. 

Viskas kaip įprastai. Dar viena eilinė gyvenimo diena. 

Ir taip tesėsi kitas pusantro tūkstančio sekundžių. O ta- 
da viskas amžiams pasikeitė. 

Jis kulniavo laikydamas kuprinę vienoje rankoje, maišelį 

šimtams dvidešimt sekundžių iki jo gyvenimo galo Džeikas 
stabtelėjo pažiūrėti į “Brendio" vitriną, kur nebyliame pokal- 
byje stovėjo sustingę kailiniais ir Edvardo stiliaus kostiumais 
aprengti manekenai. Jis galvojo tik apie kėglius po pamokų. 
Nors Džeikui buvo tik vienuolika, vidutinis jo rezultatas sie- 
kė 158 taškus - puikus rezultatas. Vieną dieną berniukas ti- 
kėjosi pakliūti į profesionalų lygą (jeigu tėvas sužinotų šitą 
faktoidą, gerai nesibaigtų). 

Jis artėjo, tas momentas, kai jo nuovoka galutinai pa- 
kriks. 

Kai berniukas kirto Trisdešimt devintąją, dar buvo likę 
keturi šimtai sekundžių. Kai teko sustoti ir palaukti, kol už- 
sidegs EITI ženklas per Keturiasdešimt pirmąją gatvę, dar 
buvo du šimtai septyniasdešimt. Stabteli pažiūrėti į niekučių 
krautuvėlę Penkiasdešimtosios ir Keturiasdešimt antrosios 
kampe - šimtas devyniasdešimt. O tada, likus trims jo įprasto 
gyvenimo minutėms, Džeikas Čambersas atsidūrė po neregi- 
mu galios, kurią Rolandas vadino ka-tetu, skėčiu. 

Staiga ėmė smelktis keistas, nerimą keliantis jausmas. Iš 
pradžių Džeikas pamanė, jog yra stebimas, bet greitai supra- 
to, jog ne tai... ne visai taip. Jis pajuto, jog jau yra čia bu- 
vęs, kad atgaivina beveik pamirštą sapną. Jis palaukė, gal tas 
jausmas praeis, bet tuščiai. Įsitikinimas tik stiprėjo ir ėmė 
mišti su siaubu. 

Priekyje, Penkiasdešimtosios ir Keturiasdešimt trečio- 
sios kampe juodukas su panama stūmė vaisvandenių vežimė- 
lį. 

Čia tas, kuris suriks: “Dieve mano, jis negyvas!“', pa- 
galvojo Džeikas. 

Prie kito kampo artėja storulė su “Blumingdei!" maiše- 
liu. 

Ji paleis iš rankų maišelį. Užsidengs rankomis burną ir 
sukliks. Maiše yra lėlė, susukta į raudoną rankšluostį. Pama- 
tysiu ją nuo grindinio. Kur gulėsiu savo kraujo klane, šlam- 
pančiomis nuo jo kelnėmis. 

Už storulės žengė aukštas vyras pilku, pagal užsakymą 
siūtu kostiumu. Jis nešėsi portfelį. 

O tas apvems savo batus. Paleis portfelį ir apšliaukuos 
savo batus. Kas man darosi? 

Tačiau kojos pačios nešė prie sankryžos, per kurią sku- 
biai judėjo žmonių masė. Kažkur už jo nugaros skubiai ar- 
tėjo žudikas kunigas. Jis žinojo tai, kaip žinojo, jog po 
mirksnio kunigas išties rankas pastumti... tačiau nepajėgė at- 
sigręžti. Jautėsi kaip košmare, kur visi įvykiai tekėjo savo 
vaga. 

Liko penkiasdešimt trys sekundės. Priešais jį vaisvande- 
nių pardavėjas vėrė vežimėlio dangtį. 

Jis išsitrauks “Ju-Hu" butelį, toptelėjo Džeikui. Ne 
skardinę, o butelį. Sukratys ir išgers vienu mauku. 

Pardavėjas išsiėmė “Ju-Hu" buteliuką, energingai jį pa- 
purtė ir atsuko kamštį. 

Liko keturiasdešimt sekundžių. 

Dabar pasikeis šviesoforo šviesa. 

Baltas užrašas EITI užgeso. Ėmė mirksėti raudonas 
NEITI. Kažkur, už puskvartalio sankryžos link judėjo dide- 
lis mėlynas “Kadilakas".- Džeikas žinojo tai, kaip žinojo, jog 
jį vairuoja storulis su beveik tokios pat, kaip jo mašina, spal- 
vos skrybėle. 

Aš mirsiu! 

Jis norėjo išrėkti tai žmonėms, traukiantiems pro jį, bet 
žandikauliai buvo it surakinti. Kojos atkakliai nešė jį sankry- 
žon. Ženklas NEITI liovėsi mirksėti ir ramiai švietė raudo- 
ną savo įspėjimą. Vaisvandenių pardavėjas nušveitė tuščią 
“Ju-Hu" buteliuką į vielinę šiukšliadėžę gatvės kampe. Ap- 
kūnioji ponia atsistojo kitoje gatvės pusėje priešais Džeiką, 
įsitvėrusi savo pirkinių maišelio rankenas. Vyras pilku kos- 
tiumu stovėjo tiesiai už jos. Džeikui liko aštuoniolika sekun- 
džių. 

Metas pravažiuoti sunkvežimiui, pagalvojo jis. 

Priešais jį per gatvės duobes šokinėdamas prariedėjo 

“Tukerio žaislai urmu" furgonas, už kurio, žinojo Džeikas, 
žingsnį paspartina vyras juoda sutana, sutrumpina atstumą, 
tiesia ilgas savo rankas. Tačiau atsigręžti jis negalėjo. Kaip 
negali atsigręžti sapnuose, kai už nugaros vyksta kažkas bai- 
saus. 

Bėk! O jeigu negali, sėsk ir įsikibk į ženklą “"Sustoti ne- 
galima"! Neleisk, kad taip nutiktų! 

Tačiau tai sustabdyti jis buvo bejėgis. Priekyje, ant ša- 
ligatvio krašto stovėjo jauna moteris baltu megztiniu ir juo- 
du sijonu. Jai iš kairės - paauglys meksikietis su tranzistoriu- 
mi. Donos Samer daina kaip tik baigėsi, kita, žinojo Džeikas, 
bus Kisų “Dr. Love“. 

Jie prasiskirs... 

Ir sulig ta mintimi jauna moteris atsitraukė per žingsnį 
į dešinę. Vaikinukas paėjo kairėn, palikdamas tarpą. Išdavi- 
kės Džeiko kojos nunešė jį į tarpą. Liko devynios sekundės. 

Gatvėje ant “Kadilako" kapoto papuošimo žybtelėjo ge- 
gužės saulė. Džeikas žinojo, kad artėja 1976 metų “Sedan de 
Ville". Šešios sekundės. “Kadilakas" didino greitį. Šviesofo- 
ro šviesa tuojau turėjo pasikeisti, o limuzino vairuotojas, sto- 
rulis mėlyna skrybėle su ryškia plunksna norėjo spėti prašok- 
ti sankryžą. Trys sekundės. Už Džeiko į priekį palinko vy- 
ras juodais apdarais. Jaunuolio tranzistoriuje “Love to Love 
You, Baby“ pakeitė “Dr. Love". 

Dvi. 

“Kadilakas" persirikiavo į pirmą juostą ir įlėkė į sankry- 
žą, iššiepęs grobuoniškas groteles. 

Viena. 

Džeikas liovėsi kvėpavęs. 

Nulis. 

- A! - aiktelėjo berniukas, kai iš nugaros stumtelėjo tvir- 
tos rankos, pastūmė į gatvę, mirties glėbį... 

Tik ten nebuvo rankų. 

Tačiau jis vis tiek išlėkė į priekį, sumosavo rankomis. 

Jaunasis meksikietis sugavo Džeiką už rankos ir truktelėjo 
atgal. “Atsargiau, didvyri, - pasakė jis. - Liks šlapia vieta." 

“Kadilakas" prašvilpė pro šalį. Džeikas spėjo pamatyti 
storulį mėlyna skrybėle, po mirksnio jis dingo. 

Tada viskas ir atsitiko; tada jis skilo per pusę ir tapo 
dviem berniukais. Vienas gulėjo ant gatvės. Kitas stovėjo 
sankryžoje ir nustėręs spoksojo, kai užrašą NEITI pakeitė ki- 
tas ir žmonės nuskubėjo lyg nieko nebūtų nutikę... kaip ir 
buvo. 

Aš gyvas! - iš palengvėjimo suriko viena jo pusė. 

Miręs! - atsakė kita. Negyvas guli gatvėje! Jie visi ap- 
spinta mane, ir vyras juodais drabužiais, kuris stūmė, arti- 
nasi sakydamas: “Aš esu kunigas. Praleiskite mane". 

Silpnumas apėmė Džeiką, išpūtė jo mintis kaip parašiuto 
šilką. Jis matė artėjančią storulę, o prasilenkdamas dirstelė- 
jo į maišelį. Jame pamatė žydras lėlės, susuktos į raudoną 
rankšluostį, akis, kaip ir tikėjosi. Moteris nuėjo. Pardavėjas 
nešaukė: “Dieve mano, jis negyvas!" - o ramiai ruošėsi darbo 
dienai, švilpiniuodamas Donos Samer melodiją, kuri sklido 
iš paauglio tranzistoriaus. 

Džeikas atsigręžė, tikėdamasis pamatyti apsimetėlį ku- 
nigą. Nieko nepamatė. 

Džeikas sudejavo. 

Atsipeikėk! Kas tau? 

To jis nežinojo. Žinojo tik tai, jog turėtų gulėti vidury- 
je gatvės, merdėti storulei klykiant, ilgšiui pilku kostiumu 
vemiant, o vyrui juodais drabužiais skinantis kelią per minią. 

Ir kitoje jo sąmonės dalyje visa tai vyko. 

Džeiką vėl apėmė silpnumas. Jis paleido iš rankų prieš- 
piečių maišelį ir kaip įmanydamas stipriau pliaukštelėjo sau 
per veidą. Kažkokia moteris, keliaujanti į darbą, įtariai jį nu- 
žvelgė. Džeikas nekreipė į ją dėmesio. Palikęs savo priešpie- 
čius jis nėrė per gatvę, nekreipdamas dėmesio į pradėjusį 
mirksėti įspėjantį ženklą. Dabar tai nesvarbu. Mirtis priartė- 

jo... ir praėjo net neatsigręžusi. Taip neturėjo nutikti, jis bu- 
vo tuo tikras, tačiau vis dėlto atsitiko. 

Galbūt dabar jis gyvens amžinai. 

Ir ta mintis vos vėl neprivertė jo surikti. 

Kol jis pasiekė mokyklą, galva šiek tiek prašviesėjo, o 
protas ieškojo būdo įtikinti, jog nieko neįvyko. Gal kažkas 
truputį neįprasta, kažkoks psichinis žybtelėjimas, na, žvilg- 
telėjo į galimą ateitį. Na ir kas? Nieko tokio, tiesa? Tokia 
mintis netgi atrodė šauni. Ar ne apie tai mėgsta rašyti tie 
laikraštukai, kuriuos Greta Šou skaito mamai nematant - 
“Nešnal inkvaier" ir “Insaid Vju"? Tiesa, juose toks psichi- 
nis plykstelėjimas dažniausiai primena valdomą branduolinį 
sprogdinimą: moteris susapnuoja lėktuvo sudužimą ir atsisa- 
ko bilietų, vaikinas sapnuoja, kad brolis įkalintas slaptame 
kinų narkotikų fabrike, ir tai pasirodo tiesa. O jeigu per to- 
kį sąmonės praregėjimą pamatai, jog sekanti daina bus Kisų, 
kad apkūni dama nešasi lėlę, susikusi į raudoną rankšluostį, 
kad vaisvandenių pardavėjas iškliukins ne skardinę, o bute- 
liuką, ar tai rimta? 

Pamiršk, patarė jis sau. Viskas baigta. 

Puiki mintis, tačiau iki trečiosios pertraukos Džeikas jau 
spėjo suprasti, jog viskas tik prasideda. Jis sėdėjo algebros 
pamokoje, žiūrėjo, kaip misteris Knopfas sprendžia nesudė- 
tingas lygtis ant lentos ir su siaubu pajuto, kaip užplūsta 
keisti prisiminimai. Tai buvo panašu kaip stebėti iš drums- 
to ežero dugno į paviršių išplaukiančius neregėtus daiktus. 

Aš nepažįstamoje vietoje, pagalvojo jis. Tai yra, aš ją 
pažinsiu... arba būčiau pažinęs, jeigu mane būtų pervažia- 
vęs “Kadilakas ". Tai tarpstotė... tačiau ta dalis manęs, kuri 
yra tenai, to dar nežino. Ta dalis žino tiktai, jog yra kažko- 
kioje dykumoje, kur nėra nė gyvos dvasios. Aš verkiu, nes iš- 
sigandau. Bijau, jog atsidūriau pragare. 

Prieš trečią dienos, kai jis nuvažiavo į kėgelbaną, jau Ži- 
nojo, kad arklidėje rado vandens pompą ir atsigėrė vandens. 
Vanduo buvo nepaprastai šaltas, su mineralų prieskoniu. Ne- 
trukus jis užeis į vidų ir seniai apleistoje virtuvėje ras džio- 
vintos mėsos gabalėlį. Džeikas viską žinojo taip tiksliai ir 
užtikrintai, kaip žinojo, kad vaisvandenių pardavėjas pasi- 
rinks ne “Ju-Hu" skardinę arba kad storulės lėlė su skaisčiai 
žydromis akimis. 

Jautėsi taip, lyg prisimintų ateitį. 

Jis sulošė tik dvi partijas. Pirmoje pelnė 96, antroje 87 
taškus. Timis patikrino jo lapą ir papurtė galvą. “Šiandien 
tau juoda diena, čempione," - pasakė jis. 

- Ne tik, - atsakė Džeikas. 

Timis pažvelgė įdėmiau: 

- Klausyk, tu nesergi? Atrodai išbalęs kažkoks. 

- Prikibo koks mikrobas. - Jis smarkiai nepamelavo. 
Tikrai kažkas prikibo. 

- Keliauk namo ir gulk į lovą, - patarė Timis. - Išgerk 
daug švarių skysčių: džino, degtinės ar panašiai. 

Džeikas su vargu šyptelėjo: 

- Reikės, tikriausiai. 

Jis lėtai nupėdino namo. Niujorkas driekėsi aplinkui, bu- 
vo gražiausias metas: popietės serenada su muzikantu kiek- 
viename kampe, žydinčiais medžiais, pakilios nuotaikos pra- 
eiviais. Džeikas matė visa tai, bet podraug regėjo save, pa- 
sislėpusį tamsioje virtuvėje, kol vyras juodais drabužiais iš- 
sišiepęs it šuva gėrė iš pompos; kaip verkė iš palengvėjimo, 
kai tas iškeliavo jo nesuradęs. Matė save kietai įmigusį naktį, 
po purpurinių dykumos dangumi. 

Džeikas savo raktu atsirakino kotedžo duris ir nuėjo vir- 
tuvėn ko nors užkąsti. Nesijautė alkanas, tiesiog iš įpročio. 
Pasuko prie šaldytuvo, o kai akys užkliudė podėlio duris, su- 
stojo. Staiga pajuto, jog tarpstotė ir visas kitas pasaulis, ku- 
riam ji priklausė, yra už tų durų. Jam reikėjo tik pastumti jas 

ir susijungti su tenai esančiu Džeiku. Tada baigsis tas susi- 
dvejinimas, nutils balsai, nesutariantys, gyvas jis ar miręs. 

Džeikas atlapojo sandėliuko duris abiem rankomis, vei- 
de jau spėjo pražysti saulėta šypsena... ir staiga sustingo, kai 
misis Šou, atsistojusi ant suoliuko, suriko. Iš šeimininkės 
rankų iškrito skardinė su pomidorų padažu. Ji susverdėjo ant 
suoliuko, ir Džeikas pripuolęs sulaikė ją, kad nenugarmėtų 
paskui skardinę. . 

- Rupu pupu! - susiėmusi už krūtinės išpoškino ji. - Tu 
mirtinai mane nugąsdinai, Džoni! 

- Atleiskite, - atsiprašė berniukas. Jis tikrai gailėjosi ir 
jautėsi labai nuviltas. Vis dėlto čia tiktai sandėliukas. O jis 
buvo toks tikras... 

- Ir ką tu čia veiki? Šiandien juk tavo kėgliai! Laukiau 
tavęs anksčiausiai po valandos! Dar net neparuošiau užkan- 
džių, tad nesitikėk ką nors rasti. 

- Nieko. Visai nealkanas. - Džeikas pasilenkė ir pakėlė 
išmestą skardinę. 

- Sunku patikėti po to, kai čia taip įsiveržei, - sumurmė- 
jo ekonomė. 

- Man pasirodė, kad išgirdau krebždant pelę. O čia tu. 

- Aš. - Ji nulipo nuo suolelio ir paėmė iš jo pomidorų 
padažą. - Atrodai lyg sirgtum plaučių uždegimu, Džoni. - Ji 
prispaudė delną jam prie kaktos. - Nekaršta, tačiau tai dar 
nieko nereiškia. 

- Ko gero, aš pavargau, ir tiek, - atsakė Džeikas, o pats 
pagalvojo: Gerai būtų. - Pasiimsiu ko nors atsigerti ir pasi- 
žiūrėsiu televizorių. 

Misis Šou pritardama numykė. 

- Jeigu turi ką nors man parodyti, nešk greičiau. Vėluoju 
su vakariene. 

- Šiandien nieko, - atsakė jis. Išėjo iš podėlio, pasiėmė 
vaisvandenių ir nupėdino į svetainę. Tenai spoksojo kalban- 
čias galvas, o į drumsto ežero paviršių kilo nauji prisimini- 
mai apie tą dykumos pasaulį. 

Mama su tėvu nepastebėjo nieko keista (tėvas grįžo tik 
pusę dešimtos), ir Džeikas tik apsidžiaugė. Dešimtą jis nu- 
ėjo miegoti ir ilgai gulėjo tamsoje, klausydamasis miesto už 
lango: stabdžių cypimo, signalų, sirenų. 

Tu mirei. 

Bet ne. Aš čia, saugus savo lovoje. 

Tai nesvarbu. Tu mirei, ir pats tai žinai. 

Baisiausia, kad jis žinojo ir viena, ir kita. 

Nežinau, kuriuo balsu tikėti, tik žinau, kad taip toliau 
negalėsiu gyventi. Todėl baikite, abu. Liaukitės ginčytis ir 
palikite mane ramybėje. Gerai? Prašau! 

Tačiau jie nesiliovė. Matyt, negalėjo. Ir Džeikui topte- 
lėjo, kad reikia atsikelti, tuojau pat, ir atidaryti duris į vonios 
kambarį. Kitas pasaulis bus tenai. Tarpstotė, antroji jo dalis 
irgi bus tenai, susirietusi po senu apklotu arklidėse, bandanti 
užmigti ir negalinti suvokti, kas atsitiko. 

Aš galėsiu jam pasakyti, džiugiai pagalvojo Džeikas. Jis 
nusimetė antklodę, įsitikinęs, jog durys prie knygų spintos 
veda ne į tualetą, o į karščiu, šalavijais, baime dulkių saujoje 
kvepiantį pasaulį, dabar besiilsintį po tamsiu nakties sparnu. 
Aš papasakosiu, nors to ir nereikės... nes būsiu JAME... bū- 
siu JIS! 

Jis perbėgo tamsų kambarį kone juokdamasis iš paleng- 
vėjimo, atplėšė duris. Ir... 

Ir rado savo tualetą. Tik tualetą su įrėmintu Marvino Ga- 
jaus plakatu ant sienos ir žaliuzių dryžiais ant plytelėmis iš- 
klotų grindų. 

Jis ilgai ten rymojo, stengdamasis nuryti nusivylimą. Tas 
nepasidavė. Ir buvo labai kartus. 

Kartus. 

Tos trys savaitės nuo tada iki dabar išsitermpė Džeiko at- 
mintyje kaip niūri, tvanki vietovė - košmarų dykra, kurioje 
nebuvo nei ramybės, nei atvangos, nei skausmo atlėgimo. Jis 
stebėjo lyg bejėgis kalinys, kaip plėšia miestą, kurį jis kadai- 
se valdė, o galva linko nuo augančio vaiduokliškų balsų ir 
prisiminimų naštos. Džeikas tikėjosi, jog prisiminimai nu- 
trūks, kai jis pasieks vietą, kur Rolandas leidžia nukristi jam 
į bedugnę, bet taip nenutiko. Jie prasidėjo vėl iš naujo nely- 
ginant automatiškai persisukanti juostelė, kol kas nors priėjęs 
jos neišjungė. 

Gilėjant šiam plyšiui vis labiau jaukėsi jo, kaip eilinio 
Niujorko berniuko, gyvenimas. Jis prisiminė, kaip ėjo į mo- 
kyklą ir kino teatrą savaitgalį, kaip su tėvais dalyvavo pobū- 
vyje prieš savaitę (o gal dvi?), tik tie prisiminimai tapo ne- 
ryškūs, vaiduokliški, kaip sirgusiam maliarija per patį ligos 
piką: žmonės virto šešėliais, balsai aidėjo, pynėsi, papras- 
čiausi veiksmai, kaip sumuštinio valgymas ar kokos pasiėmi- 
mas iš automato, tapo didžiuliu jėgų išbandymu. Džeikas 
stūmė tas dienas paskendęs galvoje aidinčiuose ginčuose ir 
dvigubuose prisiminimuose. Augo manija durims, bet ko- 
kioms durims; berniukas niekad neprarado vilties rasti už jų 
šaulio pasaulį. Ir nieko keista: daugiau vilčių jis nebeturėjo. 

Bet šiandien žaidimas baigėsi. Jis neturėjo šansų laimėti. 
Ir pasidavė. Pabėgo iš pamokų. Džeikas žingsniavo kur akys 
vedė gatve panarinęs galvą, nežinodamas, nei kur eina, nei 
ką darys atėjęs. 

Apie devintą valandą nelinksmas svaigulys ėmė sklaidy- 
tis, ir Džeikas ėmė pastebėti aplinkos detales. Jis stovėjo 


127 


Leksingtono aveniu ir Penkiasdešimt ketvirtosios gatvės 
kampe, net neįtardamas, kaip ten atsidūrė. Pirmą kartą paste- 
bėjo, kad rytas nepaprastai puikus. Gegužės 7-oji, diena, kai 
prasidėjo jo beprotybė, buvo graži, bet šiandien buvo dešimt 
kartų gražiau. Tokią dieną, matyt, pavasaris apsidairo ir pa- 
mato greta stovinčią, įžūliai besišypsančią, įdegusiu veidu 
vasarą. Saulė ryškiai atsispindėjo nuo pastatų langų, ant gat- 
vės krito trapūs pėsčiųjų šešėliai. Žydras dangus kur ne kur 
apsikaišė rubuiliais baltais debesėliais. 

Tolėliau du verslininkai brangiais, gerai sukirptais kos- 
tiumais stovėjo prie lentų tvoros, kuria buvo apjuosta staty- 
bų aikštelė. Jie juokėsi ir kažką perdavinėjo vienas kitam. 
Džeikas pagautas smalsumo nuėjo jų pusėn, o priartėjęs pa- 
matė, kad vyrai ant tvoros žaidžia “nuliukus-kryžiukus", 
piešdami brangiu “Mark Kros“ parkeriu. Ko jau ko, o šito 
Džeikas mažiausiai tikėjosi. Jam priėjus vienas išraitė “o" 
viršutiniame dešiniajame kampe ir nubrėžė skersinį brūkš- 
nį. 

- Vėl sutriuškintas! - tarė jo bičiulis. Ir tuomet tas aukšto 
rango tarnautoją ar advokatą primenantis vyras parkeriu nu- 
brėžė dar vienas groteles. 

Pirmasis, nugalėtojas, dirstelėjo per kairį petį ir pama- 
tė Džeiką. Nusišypsojo. 

- Nieko dienelė, a? 

- Tai jau tikrai, - atsakė Džeikas ir apsidžiaugė, jog ga- 
li patvirtinti kiekvieną žodį. 

- Per gražu, kad sėdėtum pamokose, taip? 

Džeikas neištvėręs nusijuokė. Paiperio mokykla, kurioje 
“poilsiaudavai" užuot priešpiečiavęs, kur “trumpam išeida- 
vai“ užuot ėjęs pasisioti, staiga atrodė toli ir nesvarbi. 

- Žinoma! 

- Nori pažaisti? Biliui nuo penktos klasės nepavyksta 
manęs įveikti. 

- Palik vaiką ramybėje, - pasakė antrasis verslininkas, 
laikydamas “Mark Kros“ parkerį. - Tu jau istorija. - Jis pa- 
merkė Džeikui, o tas pats nepajutęs mirktelėjo jam atgal. Ir 

nuėjo palikęs vyrus žaisti. Nuojauta, jog atsitiks kažkas nuo- 
stabaus, kad gal net pradėjo vykti, vis stiprėjo, o jo kojos tar- 
si nebesiekė žemės. 

Užsidegė EITI ženklas per sankryžą, Džeikas žengė ke- 
lis žingsnius per Leksingtono aveniu. Ir staiga viduryje su- 
stojo kaip įkastas, o pasiuntinukas su dešimties pavarų dvi- 
račiu vos neužlėkė ant jo. Diena buvo nuostabi, išties. Tačiau 
ne todėl jis jautėsi taip gerai, ne todėl ėmė taip aštriai jaus- 
ti, kad įvyks kažkas didinga. 

Balsai nutilo. 

Jie neišnyko visam laikui (kažkaip tai žinojo), bet nutilo 
kuriam laikui. Kodėl? 

Džeikas nelauktai pagalvojo apie du vyrus, besiginči- 
jančius kambaryje. Jie sėdi vienas priešais kitą per stalą, rė- 
kia vis aršiau, po kurio laiko ima linkti į priekį, kad net taš- 
kosi vienas kitą seilėmis. Dar kiek - ir kibs į atlapus. Ir staiga 
išgirsta kažkokį bumbsėjimą, bosinio būgno, o netrukus - ir 
lėkščių skambesį. Vyrai nutraukia ginčą ir žiūri vienas į ki- 
tą. 

Kas tai? - klausia vienas. 

Nežinau, atsako antras. Panašu į paradą. 

Jie pripuola prie lango ir tikrai - paradas, ritmingai žen- 
gia uniformuotas orkestras, blizga triūbos, dailios merginos 
suka lazdeles ir žengia ilgomis, įdegusiomis kojomis, va- 
žiuoja gėlėmis išpuošti kabrioletai, pilni mojuojančių para- 
do dalyvių. 

Abu vyrai žvelgia pro langą, pamiršę savo pyktį. Jie bū- 
tinai prisimins jį, tačiau kol kas stovi vienas šalia kito kaip 
geriausi draugai, petys į petį ir žiūri, kaip paradas eina pro 
šalį... 


10 


Suklarkė automobilio signalas, sugrąžinęs Džeiką iš ryš- 
kaus kaip realybė sapno. Jis pasijuto bestovįs Leksingtono 

aveniu viduryje. Šviesoforo šviesa jau buvo pasikeitusi. Jis 
staigiai apsigręžė, tikėdamasis pamatyti mėlyną “Kadilaką", 
lekiantį ant jo, tačiau pypsino geltoname “Mustange" sėdintis 
vaikinas su plačia šypsena. Atrodė, jog visas Niujorkas pri- 
sikvėpavo linksminančiųjų dujų. 

Džeikas mostelėjo vaikinui ir nuskubėjo į kitą gatvės 
pusę. Atviro “Mustango" vairuotojas pasukiojo pirštą prie 
smilkinio ir numojęs nuvažiavo. 

Sekundę berniukas liko stypsoti gatvės kampe, užvertęs 
galvą į saulėtą gegužės dangų. Greičiausiai taip jaučiasi elek- 
tros kėdėje mirti pasmerkti kaliniai, sužinoję, kad bausmė 
atidedama. 

Balsai tylėjo. 

Klausimas: koks paradas laikinai nukreipė jų dėmesį? 
Ar tik ne reto grožio rytas? 

Džeikas nenorėjo tuo tikėti. O netikėjo, nes vėl pajuto 
smelkiantis pažįstamą žinojimo jausmą, kuris apėmė jį prieš 
tris savaites, prisiartinus prie Penkiasdešimtosios ir Keturias- 
dešimt šeštosios gatvės sankryžos. Tačiau gegužės 7-ąją jau- 
tė piktą lemtį, o dabar - spindėjimą, gerumo ir laukimo jaus- 
mą. Atrodė, lyg... lyg... 

Balta. Tas žodis toptelėjo pirmiausia ir atrodė visiškai 
teisingas. 

- Balta! - sušuko jis balsu. - Baltos atėjimas! 

Ir nuėjo Penkiasdešimt ketvirtąja, o pasiekęs jos sankirtą 
su Antrąja gatve antrą kartą pakliuvo po ka-teto skėčiu. 

Džeikas pasuko dešinėn, sustojo, apsigręžė ir sugrįžo iki 
kampo. Reikėjo eiti Antrąja aveniu, taip, tikrai, tačiau ir vėl 
jautė, jog pusė ne ta. Kai pasikeitė šviesoforas, jis nuskubėjo 
per gatvę ir pasuko į dešinę. Tas (Baltumo) teisingumo jaus- 
mas vis stiprėjo. Jis kone pamišo iš džiaugsmo ir palengvė- 
jimo. Viskas bus gerai. Šį kartą nesuklydo. Džeikas tikėjo, 

jog greitai pamatys pažįstamus žmones, kaip pažįstama atro- 
dė storulė ir vaisvandenių pardavėjas, kaip žinojo iš anksto, 
kas nutiks. 

Tačiau priėjo antikvarinį knygyną. 

“Manheteno proto restoranas“, skelbė iškaba ant vitri- 
nos. Džeikas priėjo prie durų. Jose kabojo lentelė, kokias pa- 
prastai galima pamatyti ant valgyklų sienos. 


ŠIANDIEN MENIU 


Iš Floridos! Šviežiai virtas Džonas D. Makdonaldas 
Kietais viršeliais 3 už 2.5 USD 
Lanksčiais viršeliais 9 už 5 USD 


Iš Misisipės! Paskrudintas Viljamas Folkneris 
Kietais viršeliais - sutartinė kaina 
Aukščiausios markės lanksčiais viršeliais - po 75 centus 


Iš Kalifornijos! Kietai virtas Reimondas Čandleris 
Kietais viršeliais - sutartinė kaina 
Lanksčiais - 7 už 5 USD 


Patenkinkite savo poreikį skaityti 


Džeikas įėjo supratęs, jog pirmą kartą per tris savaites 
atidarė duris nesitikėdamas kitoje pusėje rasti naują pasau- 
lį. Virš galvos skimbtelėjo varpelis. Švelnus, aštrus senų 
knygų aromatas trenkė į nosį, ir berniukas pasijuto lyg na- 
mie. 

Restorano motyvas buvo išlaikytas ir viduje. Nors sie- 
nas puošė knygų lentynos, parduotuvę skyrė barą primenan- 
tis prekystalis. Prie jo stovėjo kelios baro kėdutės, ant kurių 

puikavosi ypatingieji dienos patiekalai: Džono D. Makdo- 
naldso knygos apie Trevisą Makdžį, Raimondo Čandlerio ro- 
manai apie Filipą Marlou ir Viljamo Folknerio raštų tomai. 
Prie Folknerio stovėjo nedidukė kortelė: Yra retų pirmųjų 
egzempliorių - prašykite pardavėjo. Ant baro buvo ir kita 
kortelė, kurioje kažkas paprastai užrašė: PAVARTYKITE! 
Keletas pirkėjų kaip tik tai ir darė. Jie sėdėjo prie prekysta- 
lio, gėrė kavą ir skaitė. Džeikas nusprendė, jog tai geriausias 
knygynas, kokį jam teko matyti. 

Klausimas, ką jis čia veikia? Ar tik laimingas atsitikti- 
numas, ar atvedė švelnus bet atkaklus įsitikinimas, jog seka 
pėdsaku, savotišku energijos spinduliu, kuris yra jam palik- 
tas? 

Jis pasuko galvą į vitriną kairėje pusėje ir suprato atsa- 
kymą. 

Ten.buvo išdėliotos vaikiškos knygelės. Ant stalo vietos 
buvo nedaug, tilpo vos tuzinas: “Alisa Stebuklų šalyje“, 
“Hobitas", “Tomas Sojeris" ir panašiai. Džeiko akį patrau- 
kė knygelė patiems mažiausiems. Ant skaisčiai žalio virše- 
lio į kalną pūškavo sužmogintas garvežiukas. Ryškiai raudo- 
nas jo priekis priminė plačią šypseną, o žibintai valiūkiškai 
kvietė Džeiką Čambersą užeiti ir paskaityti. “Traukinukas 
Čarlis", taip vadinosi ta knygelė. Parašė ir nupiešė Berilė 
Evans. Džeikas prisiminė baigiamąjį savo rašinį su traukiniu 
tituliniame puslapyje ir ne vieną sykį pakartotus žodžius “tu- 
tūūū“. 

Jis stvėrė knygelę ir stipriai suspaudė, lyg norėtų pabėg- 
ti. O atidžiau apžiūrėjęs į viršelį nusprendė, jog Čarlio šyp- 
sena neverta tikėti. Atrodai laimingas, tačiau man tai prime- 
na kaukę, pagalvojo jis. Nemanau, kad esi laimingas. Ir kad 
Čarlis yra tikrasis tavo vardas. 

Taip keistai mąstyti galėjo tik pusprotis, tačiau berniu- 

kas nesijautė beprotis. Mintys atrodė logiškos. Ir teisingos. 

Greta “Traukinuko Čarlio" gulėjo aptrinta ir lipnia juos- 
ta suklijuota pageltusi knygelė. Ant jos buvo nupieštas ber- 
niukas su mergaite, o jiems virš galvų - klaustukų miškas. 
“Mįslės! Galvosūkiai ir užduotys kiekvienam!", vadinosi ji. 
Autorius nurodytas nebuvo. 

Džeikas pasikišo “Traukinuką Čarlį" po pažastimi ir pa- 
ėmė mįslių knygelę. Atsivertęs perskaitė pirmą pasitaikiusį 
sakinį: 

Kada durys ne durys? 

- Kai jos atviros, - sumurmėjo Džeikas. Ir pajuto, kaip 
kakta... rankos... visas kūnas ima drėkti nuo prakaito. - Kai 
yra atviros! 

- Radai ką nors, sūnau? - paklausė malonus balsas. 

Džeikas atsigręžęs pamatė storulį atsagstytais baltais 
marškiniais, stovintį prekystalio gale. Rankas jis buvo susi- 
kišęs į senas gabardino kelnes. Ant plikos galvos pusmėnu- 
lio blizgėjo toliaregių akiniai. 

- Taip, - susijaudinęs atsakė vaikas. - Šitas dvi. Ar jos 
parduodamos? 

- Čia viskas parduodama, - atsakė storulis. - Parduočiau 
ir pastatą, jeigu būtų mano valia. Deja, tik nuomoju. - Jis iš- 
tiesė ranką paimti knygeles, ir Džeikas valandėlę susvyravo. 
Po to nenoriai atidavė. Lyg bijotų, kad tas tipas paspruks su 
jomis; tokiu atveju Džeikas buvo pasiruošęs pasivyti ir iš- 
plėšti jas iš rankų. Tų knygų jam mirtinai reikėjo. 

- Gerai, pažiūrėkim, ką čia turi, - kalbėjo pardavėjas. - 
Beje, mano pavardė Taueris*. Kalvinas Taueris. - Ir atkišo 
ranką. 

Džeikas išpūtė akis ir nesąmoningai atsitraukė per Žings- 
nį. 

- Ką? 

Storulis susidomėjęs pažvelgė į jį. 

*Tower - ang. bokštas. 

- Kalvinas Taueris. Kuris žodis tau negirdėtas, o haibo- 
rų* keliautojau? 

- A? 

- Nieko, tik norėjau pasakyti, jog keistai atrodai, vyru- 
ti. 

- O, atleiskite. - Jis spustelėjo stambią, minkštą misterio 
Tauerio ranką, tikėdamasis, kad šis nepuls toliau kamantinė- 
ti. Tas vardas ne juokais privertė jį pašokti, nors Džeikas ne- 
galėjo pasakyti kodėl. - Aš Džeikas Čambersas. 

Kalvinas Taueris papurtė jo ranką. 

- Skambus vardas, vaikine. Kaip kokio vesterno veikė- 
jo, na, žinai, vaikino, kuris atsidangina į Blek Forką Arizo- 
noje, iššluoja visą miestą ir iškeliauja sau. Kažkas panašaus 
į Veiną Overholsterį. Tik tu nepanašus į bebaimį kaubojų, 
Džeikai. Atrodo, sumąstei, kad diena per graži sėdėti pamo- 
kose. 

- O... ne. Mes baigėme praeitą penktadienį. 

Taueris šyptelėjo. 

- Aha, kurgi ne. Tai imsi šitas dvi, a? Dievaži, keistai 
žmonės pasirenka. O tu... būčiau palaikęs tave vienu iš tų 
rimtuolių, kurie renkasi gražaus seno leidimo Donaldo Gran- 
to knygas su Rojaus Krenkelio piešiniais. Krauju varvantys 
kalavijai, plieniniai raumenys ir sau kelią per priešo ordas 
besiskinantis Konanas Barbaras. 

- Mielai paskaityčiau. O šitos yra ... e, mano jaunesniam 
broliui. Jo gimtadienis kitą savaitę. 

Kalvinas Taueris nykščiu nuleido akinius ant nosies ir 
įsižiūrėjo atidžiau. 

- Tikrai? Tu man atrodai vienturtėlis. Tikras vienturtis, 
pasprukęs iš pamokų ir besimėgaujantis diena, kol ponia Ge- 
gužė virpa su žaliu savo apsiaustu priešais miškingą Birže- 
lio slėnį. 

- Atleiskite? 

- Nekreipk dėmesio. Pavasaris man visuomet kelia Vil- 


*Gentis iš knygų apie Konaną Barbarą. 

jamo Kauperišo nuotaiką. Žmonės keisti, bet įdomūs, Tek- 
sai... ar aš teisus? 

- Manau, taip, - atsargiai atsakė Džeikas. Jis negalėjo 
apsispręsti, patinka jam šis storulis ar ne. 

Vienas iš knygų vartytojų atsisuko su visa kėde. Vienoje 
rankoje laikė kavos puodelį, kitoje - apspurusią “Maro" ko- 
piją. 

- Liaukis tampęs vaiką ir parduok jam knygas, Kalai, - 
pasakė jis. - Dar liks laiko baigti šitą šachmatų partiją prieš 
pasaulio pabaigą, jeigu pasiskubinsi. 

- Skuba prieštarauja mano prigimčiai, - paprieštaravo 
storulis, bet atvertė “Traukinuko Čarlio" priešlapį ir žvilgte- 
lėjo į pieštuku užrašytą kainą. - Labai populiari knygelė, ta- 
čiau neįtikimai gerai išlaikyta. Maži vaikai paprastai palie- 
ka skutus iš'tų, kurios jiems patinka. Turėčiau užsiprašyti 
dvylikos dolerių... 

- Prakeiktas vagis, - iškošė vyras, skaitąs “Marą", o ki- 
tas pirkėjas nusijuokė. Kalvinas nekreipė į juos dėmesio. 

- ...bet tokią dieną negaliu tavęs apiplėšti. Septyni žali, 
ir ji tavo. Plius mokesčiai, žinoma. Mįslių knygą gali pasi- 
imti už dyką. Tegu būna mano dovana berniukui, turinčiam 
pakankamai smegenų, kad išlėktų pasiganyti po tikrai pasku- 
tinės pavasario dienos lankas. 

Džeikas išsikrapštė piniginę ir neramia širdimi ją atse- 
gė, nuogąstaudamas, jog išėjo iš namų su kokiais trimis ar 
keturiais doleriais. Bet jam pasisekė. Rado penkių ir trijų ku- 
piūras. Ištiesė pinigus Taueriui, tas atsainiai susikišo pinigus 
į kišenę ir iš kitos atskaitė grąžos. 

- Neskubėk, Džeikai. Jeigu jau čia, prisėsk ir išgerk ka- 
vos. Tapsi liudininku, kaip iš Aarono Depnė senovės Kije- 
vo gynybos neliks akmens ant akmens. 

- Norėtum, - atkirto vyras su “Mamui", tikriausiai tas 
Aaronas Depnė. 

- Mielai, bet negaliu... turiu kai kur nueiti. 

- Gerai. Jeigu tik ne į mokyklą. 

ET 


- Ne... ne į mokyklą. Toje pusėje beprotybė. 

Taueris garsiai nusikvatojo ir vėl užstūmė akinius ant 
pakaušio. 

- Neblogai! Labai neblogai! Galgi jaunoji karta ir neke- 
liauja tiesiai pragaran, Aaronai... kaip sakai? 

- O, ne, ir dar kaip keliauja. Šis berniukas - išimtis, pa- 
tvirtinanti taisyklę. Galbūt. 

- Nekreipk dėmesio į tą cinišką pirdžių, - pasakė Kalvi- 
nas Taueris. - Gero vėjo, o haiborų keliautojau. Kaip norė- 
čiau vėl būti dešimtmetis ar vienuolikametis tokią puikią die- 
ną. 

- Dėkui už knygas, - atsakė Džeikas. 

- Nėra už ką. Tam čia ir esame. Užsuk vėl kada nors. 

- Mielai. 

- Na, žinai, kur esame. 

Taip, pagalvojo Džeikas. Jeigu tik žinočiau, kur aš esu. 

Jis sustojo prie knygyno durų ir vėl atsivertė mįslių kny- 
gelę, dabar jau pirmą puslapį, kuriam rado trumpą, nepasi- 
rašytą įžangą. 

“Mislės, ko gero, yra seniausias iš visų žmonių žaidimų, 
kuris žaidžiamas ligi šiol, - prasidėjo ji. - Graikijos dievai ir 
deivės erzino vienas kitą mįslėmis, jos buvo įtrauktos į se- 
novės Romos mokymo sistemą. Biblijoje taip pat yra kelios 
geros mįslės. Viena garsiausių - užminta Samsono tą dieną, 
kai jis vedė Dalilą: 


Iš ėdančiojo išėjo šis tas pavalgyti. 
Iš stipriojo išėjo šis tas saldaus. 
Jis uždavė šią mįslę vestuvėse dalyvavusiems jauniems 


palydovams, įsitikinęs, kad atsakymo jie nežinos. Tačiau jau- 

nuoliai pasivedėjo Dalilą į šalį ir išgavo iš jos atsakymą. 
Samsonas supyko ir nužudė jaunuolius už sukčiavimą... se- 
niau, kaip matote, į mįsles buvo žiūrėta kur kas rimčiau nei 
dabar! 

Beje, atsakymą į Samsono mįslę, kaip ir į visas kitas 
šios knygelės mįsles, galite rasti paskutiniame skyriuje. No- 
rėtume tiktai paprašyti gerai pasukti galvą prieš žvilgtelint į 
atsakymą!" 

Džeikas atsivertė knygos galą iš karto žinodamas, ką te- 
nai ras. Iš “Atsakymų" lapo buvo likę tik keli skuteliai ir vir- 
šelis. Visas skyrius buvo išplėštas. 

Valandėlę jis pastovėjo susimąstęs. Tada pagautas im- 
pulso sugrįžo į “Manheteno proto restoraną". 

Kalvinas Taueris pakėlė galvą nuo šachmatų lentos: 

- Apsigalvojai dėl kavos, o haiborų keliautojau? 

- Ne. Aš norėjau paklausti, gal žinote mįslės atsakymą? 

- Varyk, - paragino storulis, mosteldamas ranka. 

- Ją užminė Samsonas. Stipruolis iš biblijos. Prasideda 
taip... 

- “Iš ėdančiojo išėjo šis tas pavalgyti, - užbėgo už akių 
Aaronas Depnė, atsisukdamas į Džeiką. - Ir iš stipriojo iš- 
ėjo šis tas saldaus." Šita? 

- Taip, šita, - atsakė Džeikas. - Iš kur jūs Žino... 

- O, ne pirmą dieną gyvenu. Pasiklausyk. - Ir užvertęs 
galvą sodriu, melodingu balsu uždainavo apie tai, kaip kar- 
tą susirėmė liūtas su Samsonu, kaip Samsonas užsėdo jam 
ant nugaros ir sugniaužė rankomis jo snukį, o tada varė žvėrį 
tol, kol tas krito negyvas ir bitės susisuko lizdą jo galvoje. 

Aaronas mirktelėjo ir nusijuokė pamatęs nustebusį Džei- 
ko veidą. 

- Ar atsakiau į klausimą, bičiuli? 

Džeikas išplėtė akis: 

- Oho! Gera daina! Iš kur ją žinote? 

- Et, Aaronas visas jas žino, - pasakė Taueris. - Jis šlais- 
tėsi Bliker Strytu dar tuomet, kai Bobas Dilanas temokėjo 

sugroti sol mažorinę savo gitara. Jeigu, žinoma, juo tikėsime. 

- Čia sena giesmė, - paaiškino Aaronas, o tada priminė 
pardavėjui: - Beje, tau šachas, pilvūze. 

- Neilgai, - atkirto Taueris. Jis patraukė savo rikį. Aaro- 
nas mikliai jį nukirto. Taueris sumurmėjo kažką po nosimi. 
Labai jau panašu buvo, kad kažką kažkur pasiuntė. 

- Vadinasi, atsakymas yra “liūtas", - pasitikslino Džei- 
kas. 

Aaronas papurtė galvą: 

- Pusė atsakymo. Samsono mįslė dviguba. Kita atsaky- 
mo dalis - “medus". Supratai? 

- Manau, taip. 

- Gerai, o dabar pamėgink šitą. - Aaronas užsimerkė ir 
padeklamavo: 


Bėgti gali, eiti - ne, 
Turi žiotis - nešneka, 
Vingiuoja ne uodega, 
Turi vagą - nesodina? 


- Gudruolis, - suniurzgė Taueris. 

Džeikas pagalvojo ir papurtė galvą. Jis būtų pasukęs gal- 
vą ilgiau (jam tas užsiėmimas pasirodė labai įdomus ir už- 
krečiantis), tačiau nenumaldomas jausmas, kad šį rytą Ant- 
rojoje aveniu jo laukia ir kiti reikalai, varė į priekį. 

- Pasiduodu. 

- Ne, nepasiduodi, - nesutiko Aaronas. - Pasiduoti gali- 
ma sprendžiant šiuolaikines mįsles. O tikra mįslė nėra pa- 
prastas juokas, vaiki, - tai galvosūkis. Pavartyk savo galve- 
lėje. Jeigu nerasi atsakymo, bus priežastis ateiti čia kitą die- 
ną. Jeigu ne dėl to, tai dėl puikios šito pūzro kavos. 

- Gerai, - atsakė Džeikas. - Dėkui. Būtinai. 

Bet išėjęs suprato: jis daugiau niekad nekels kojos į 
“Manheteno proto restoraną". 

Džeikas lėtai slinko Antrąja aveniu, nešdamasis pirkinį 
kairėje rankoje. Iš pradžių mąstė apie mįslę: kas turi vagą, 
bet joje nesodina? Bet netrukus klausimas išdulkėjo iš gal- 
vos, jį išstūmė augantis laukimas. Dar niekad juslės nebuvo 
tokios stiprios; jis matė milijardus kibirkštėlių ant asfalto, su 
kiekvienu kvėptelėjimu traukė tūkstančius įvairiausių kvapų, 
girdėjo garsus, paslėptas gaidas kiekviename garse. Gal taip 
jaučiasi šunys prieš audras ar žemės drebėjimus? Greičiau- 
siai. Tačiau įsitikinimas, kad gresiantis įvykis yra ne blogas, 
o geras, kad jis išvaduos nuo tos baisios padėties, vis stiprė- 
jo. 

Ir priartėjęs prie vietos, kurioje turės pasirinkti kursą, 
vėl pajuto pažįstamą jausmą, kad viską gali numatyti iš 
anksto. 

Elgeta išties man ranką, atiduosiu jam misterio Tauerio 
grąžą. Toliau bus plokštelių parduotuvė. Durys praviros, 
kad išsivėdintų, man praeinant gros “Stounai". Ir aš daugy- 
bėje veidrodžių pamatysiu savo atspindį. 

Mašinų Antrojoje aveniu buvo nedaug. Taksi pypsėjo ir 
nardė tarp lėčiau riedančių automobilių. Pavasario saulė tvis- 
kėjo nuo jų stiklų ir plačių geltonų juostų. Belaukdamas žen- 
klo eiti į kitą pusę, Džeikas pamatė elgetą Antrosios ir Pen- 
kiasdešimt antrosios kampe. Jis sėdėjo nugara į restoranėlio 
sieną, arčiau priėjęs Džekas pamatė, kad šis vadinasi “Ma- 
ma tu-tūūū". 

Tu-tūūū, prisiminė Džeikas. Ir tai yra tiesa. 

- Ketvirtuką turi? - paklausė vargeta nuvargusiu balsu, 
ir vaikas įmetė knygyne gautą grąžą seniui į skreitą net ne- 
atsigręžęs. Dabar, kaip pagal tvarkaraštį, išgirdo “Rolling 
Stones": 


“Matau duris raudonas, noriu nudažyti jas juodai, 

Daugiau jokių spalvų, tegu būna juodos..." 


Praeidamas nė kiek nenustebo perskaitęs, kad parduotu- 
vė vadinasi “Jėgos bokšto įrašai". 

Atrodo, šiandien visi bokštai paleisti už pusę kainos. 

Džeikas keliavo toliau, pro šalį mirgėjo kelio ženklai. 
Tarp Keturiasdešimt devintosios ir Keturiasdešimt aštunto- 
sios jis praėjo krautuvėlę su iškaba “Tavo atspindžiai". Pa- 
sukęs galvą sugavo tuzinus Džeikų veidrodžiuose, kaip ir ti- 
kėjosi: tuzinus pernelyg mažų tokiam amžiui berniukų, vil- 
kinčių tvarkingus mokyklos drabužėlius - mėlynus švarke- 
lius, baltus marškinius, tamsiai raudonus kaklaraiščius ir pil- 
kas kostiumines kelnes. Paiperio mokykla oficialios unifor- 
mos neturėjo, bet laisviau apsirengti nebuvo galima. 

Paiperis atrodė nutolęs laike ir erdvėje. 

Staiga Džeikas suprato, kur eina. Suvokimas ištryško 
nelyginant salsvas, gaivus šaltinis iš požeminių vandenų. Ku- 
linarija, pagalvojo jis. Ar kažkas panašaus į ją. Iš tikrųjų ten 
visai kas kita - durys į kitą pasaulį. Tą pasalį. Jo pasaulį. 
Tikrąjį pasaulį. 

Jis puolė bėgti, įsmeigęs akis į priekį. Šviesoforas drau- 
dė eiti per Keturiasdešimt septintąją gatvę, tačiau Džeikas 
šoko nuo bordiūro ir nubėgo perėja vos užmetęs akį į kairę. 
Garsiai sužvygino stabdžiais vandentiekio tarnybos furgonas, 
vaikui prašokus pro pat priekį. 

- Ei! Ką darai! Ką tu darai! - suriko vairuotojas, bet 
Džeikas nekreipė dėmesio. 

Liko vienas kvartalas. 

Jis pasileido tekinas. Kaklaryšis plazdeno už kairiojo pe- 
ties; plaukai pakilo nuo kaktos, bateliai kaukšėjo šaligatviu. 
Jis nepaisė žvilgsnių, - nustebusių, smalsių, - kaip nepaisė 
supykusio furgono vairuotojo riksmo. 

Tenai... ant kampo. Prie raštinės reikmenų. 

Priekyje pasirodė rudu kombinezonu vilkintis “UPS" 
darbuotojas, stumiantis siuntinių prikrautą vežimėlį. Berniu- 

kas peršoko jį iškėlęs rankas lyg šuolininkas į tolį. Iš kelnių 
išslydo marškinių skvernas ir plaikstėsi po švarkeliu. Toliau 
jis vos nesusidūrė su puertorikietės stumiamu vaikišku veži- 
mėliu. Išsisuko kaip puolėjas, pamatęs plyšį priešininkų ko- 
mandos užtvaroje. “Dega kas, gražuoli?“ - paklausė jauna 
mama, bet Džeikas nesiteikė atsakyti. Jis šovė pro “Popie- 
riaus pasaulio“ vitriną, pridėtą rašiklių, užrašų knygelių ir 
stalo skaičiuotuvų. 

Durys! - džiūgavo Džeikas. Aš jas pamatysiu! Ar susto- 
siu? Jokiu būdu! Mausiu pro jas, o jeigu užrakintos, išsip- 
losiu... 

Atsidūręs Antrosios ir Keturiasdešimt šeštosios gatvių 
kampe, sustojo (dar truputį pačiuožęs ant savo batų kulnų). 
Stovėjo viduryje šaligatvio išskėtęs rankas, gaudydamas orą, 
užkritusiomis ant kaktos šlapiomis nuo prakaito sruogomis. 

- Ne, - kone suinkštė jis. - Ne! - Tačiau bejėgiškas ne- 
igimas nepakeitė to, ką jis pamatė. Tiksliau, nepamatė. To- 
je vietoje buvo tvora aptverta šiukšlina aikštelė. 

Pastatas, kuris čia stovėjo, buvo nugriautas. 

Džeikas nejudėdamas stovėjo prie tvoros bemaž porą 
minučių ir drumstomis akimis spoksojo į tuščią aikštelę. Vie- 
nas lūpų kamputis nevalingai trukčiojo. Jis jautė, kaip viltis, 
tas visiškas tikrumas sklaidosi. O jo vieton stoja giliausias, 
karčiausias nusivylimas. 

Dar vienas netikras aliarmas, pagalvojo jis, kai pirma- 
sis šokas praėjo ir jis vėl įstengė mąstyti. Dar vienas netik- 
ras aliarmas, akligatvis, išdžiūvęs šulinys. Dabar vėl atkus 
balsai, o kai vėl juos išgirsiu - imsiu rėkti. Bet nieko. Nes pa- 
vargau viską gniaužti. Pavargau pamažu kraustytis iš pro- 
to. Jeigu tai ir yra beprotybė, tai lekiu namo prašytis, kad 
kas nors nuvežtų mane į ligoninę ir aijungtų. Pasiduodu. To 
jau per daug... man gana. 


141 


Tačiau balsai negrįžo... bent jau kol kas. Ir geriau įsi- 
žiūrėjęs Džeikas suprato, jog aikštelė nėra visiškai tuščia. 
Statybų šiukšlėmis užverstoje, žolėmis apžėlusioje aikštelėje 
stovėjo ženklas. 


“MILS" STATYBŲ KOMPANIJA IR “SOMBRA" 
NEKILNOJAMOJO TURTO KOMPANIJA TOLIAU 
KEIČIA MANHETENO VEIDĄ! 

ŠIOJE VIETOJE NETRUKUS ATSIRAS 

KOOPERATINIS NAMAS “VĖŽLIO UŽUTEKIS*! 

INFORMACIJOS TEIRAUKITĖS TEL. 555-6712. 

Jus nudžiugins tai, ką išgirsite! 


Netrukus? Gal... nors Džeikui tai kėlė rimtų abejonių. 
Skelbimo raidės buvo pablukusios, pats stulpas palinkęs. Ant 
“Vėžlio užutekio" paveikslo kažkoks liaudies menininkas, 
pasivadinęs BANGO SKANK, ryškiai mėlynais dažais pali- 
ko savo ženklą. Džeikas pasvarstė, ar projektas buvo atidė- 
tas, tai tiesiog sprogo kaip muilo burbulas. Jis prisiminė gir- 
dėjęs savo tėvą telefonu kalbant su verslo patarėju prieš porą 
savaičių, rėkiant, kad daugiau neprasidėtų su kooperatinių 
namų investicijomis. “Man nusišvilpt, kad mokesčių vaizdas 
gražiai atrodo! - kone staugė jis (prie tokio tono bendraujant 
su verslo partneriais berniukas buvo pratęs - su tuo kažkiek 
galėjo būti susijęs kokainas stalo stalčiuje). - Jeigu jie kiša 
prakeiktą televizorių vien už tai, kad ateitum pažiūrėti į brė- 
žinius, kažkas įtartina!* 

Lentų tvora aplinkui aikštelę siekė jam iki smakro ir bu- 
vo aplipdyta reklaminiais skelbimais: Olivija Niuton-Džon 
Reidijo Sityje, grupė, pasivadinusi “G.Gordon Lidy" ir Gro- 
tai iš Yst Vilidžo klubo, filmas “Zombių karas", kuris buvo 
rodomas pavasario pradžioje. Kur ne kur dar išliko įspėjimai 
“EITI DRAUDŽIAMA", tik jau apklijuoti plakatais. Tolė- 
liau švietė kito grafiti meistro kūrinys. Kadaise, matyt, jis 
buvo ryškiai raudonas, bet dabar išbluko iki dulsvai rausvo 

kaip rudeninė rožė. Džeikas ištarė žodžius garsiai ir susijau- 
dinęs: 


Koksai milžinas VĖŽLYS, 
Šarvu žemę laiko jis. 
Nori žaisti, išdykauti - 
SPINDULIU turi keliauti. 


Džeikas manė puikiai suprantąs šio eilėraštuko šaltinį 
(jeigu ne prasmę). Šitas rytų Manhetenas dar vadinamas 
Vėžlio įlanka. Bet kaip tuomet paaiškinti šiurpulį, kuris lei- 
dosi jo nugara, arba įsitikinimą, jog rado dar vieną kelio žen- 
klą prie stebėtinai užmaskuoto vieškelio. 

Džeikas prasisagstęs marškinius įsikišo knygeles užan- 
tin. Apsidairė, pamatė, kad niekam jis nerūpi, ir įsikibo už 
tvoros viršaus. Prisitraukė, permetė koją ir peršoko į kitą pu- 
sę. Kairė koja pataikė ant plytgalių krūvos, kurie išsprūdo iš 
po pėdos. Kulkšnis kryptelėjo, koją pervėrė aštrus skausmas. 
Džeikas driokstelėjo ant žemės ir vėl riktelėjo, kai plytos it 
kieti kumščiai užvažiavo į nugarą. 

Vaikas kurį laiką pagulėjo tenai, kol atgavo kvapą. Su- 
žeidimas nebuvo labai rimtas - išsisuko koją ir tiek, bet ko- 
ja sutins. Kol pasieks namus, ims šlubuoti. Teks vėžlinti iš- 
sišiepus - juk pinigų taksi neliko. 

Tu juk nesiruoši eiti namo, a? Jie suvalgys tave gyvą. 

Gal taip, gal ir ne. Kol kas nėra iš ko rinktis. Bet tai bus 
vėliau, o dabar reikia ištyrinėti aikštelę, kuri traukė jį kaip 
magnetas. Galią jis ir toliau jautė, netgi dar smarkiau. Ber- 
niukas netikėjo, kad čia tik paprasta aikštelė. Kažkas čia 
vyksta, kažkas itin reikšminga. Jis jautė ore čirpimą, sklin- 
dantį tarsi iš galingiausios pasaulio elektrinės. 

Atsistojęs jis pamatė, jog nušoko dar labai sėkmingai. 
Netoliese telkšojo sugurinto stiklo bala. Galėjo baisiai susi- 
pjaustyti. 

Čia buvo vitrina, pagalvojo Džeikas. Kai kulinarija dar 

nebuvo nugriauta, nuo šaligatvio galėjau paganyti akis į vi- 
sus tuos sūrius ir mėsas. Sukabindavo jas vitrinoje. Nežinia 
iš kur, bet Džeikas tai žinojo. 

Jis susimąstęs apsižvalgė ir paėjo tolėliau. Kone centre, 
įaugęs į žoles gulėjo dar vienas ženklas. Džeikas atsiklaupė, 
ištraukė jį, tada nubraukė žemes. Raidės buvo išblukusios, 
tačiau dar įskaitomos: 


TOMO IR DŽERIO KULINARIJA. 
RAFINUOČIAUSI PATIEKALAI KVIESTINIAMS 
PIETUMS! 


Po apačia, tais pačiais išblukusiais raudonais dažais bu- 
vo dar viena mįslinga eilutė: IR KIEKVIENĄ JIS PRIŽIŪ- 
RI. 

Čia ta vieta, toptelėjo Džeikui. Tikrai. 

Jis paleido ženklą, atsistojo, dairydamasis nuėjo toliau. 
Galios pojūtis vis augo. Viskas, ką matė - žolės, sudužę stik- 
lai, plytgalių krūvos - savotiškai kvietė. Net ir bulvių trašku- 
čių maišeliai atrodė dailiai, o paliktą rudą alaus butelį saulė 
pavertė šviesos cilindru. 

Džeikas klausėsi savo kvėpavimo, o saulės šviesa viską 
tarytum taškė auksu. Jis staiga pajuto, jog stovi prie pat di- 
delės paslapties, ir pašiurpo iš siaubo ir nuostabos. 

Čia. Viskas. Viskas tebėra čia. 

Žolės braukė per jo kelnes; varnalėšos kibo į kojines. 
Vėjas rito saldainio popierėlį priešais jį, o saulė tryško nuo 
jo lyg vidinė šviesa. 

- Viskas tebėra čia, - pakartojo vaikas, nejausdamas, jog 
jo paties veidą nutvieskia toks pat švytėjimas. - Viskas. 

Jis girdėjo kažkokį garsą; nuo pat atėjimo į aikštelę. Tai 
buvo nuostabiai aukštas nesuprantamas giedojimas, neapsa- 
komai vienišas ir gražus. Taip galėjo ūkauti dykumos vėjas, 
tačiau garsas buvo gyvas, nelyginant tūkstančiams balsų 

susiliejus į vieną natą. Jis nuleido akis ir išvydo žolėse, krū- 
muose, griuvėsių krūvose veidus. Veidus. 

- Kas jūs? - sukuždėjo berniukas. - Kas jūs? - Atsaky- 
mo nesulaukė, tačiau be tos natos jau galėjo išskirti ir auli- 
nių kaukšėjimą dulkėtu keliu, šautuvų pokšėjimą, iš šešėlių 
“osana" giedančius angelus. Veidai iš griuvėsių tarsi suko- 
si jam praėjus, sekė jį, neturėdami piktų užmačių. Jis matė 
Keturiasdešimt šeštąją gatvę, Jungtinių Tautų pastatą kitoje 
Pirmojo aveniu pusėje, tik ne pastatai dabar buvo svarbiau- 
sia, net ne pats Niujorkas. Jis nubluko kaip už purvino stiklo. 

Gaudimas stiprėjo. Iš giliausio visatos šulinio kilo jau ne 
tūkstančiai, o milijonai balsų. Chore Džeikas gaudė vardus, 
nors nesuprato, ką jie reiškia. Vienas galėjo būti Martenas. 
Kitas - Ketbertas. Dar kitas buvo Rolandas, Rolandas iš Gi- 
leado. 

Jis girdėjo vardus; girdėjo klegesį, tūkstančius susipynu- 
sių pasakojimų; bet virš visko girdėjosi tas nuostabus, didin- 
gas gaudimas, vibracija, trokštanti pripildyti jo galvą skais- 
čia balta šviesa. Ir kone plyšdamas iš džiaugsmo Džeikas su- 
prato: taip, tai Balta balsas, Visada balsas. Čia traukia galin- 
gas pritariantis choras, ir gieda toje tuščioje aikštelėje. Jam 
gieda. 

Tada žolių kuokšte Džeikas pastebėjo raktą... ir, už jo, 
rožę. 

Kojos išdavikės sulinko, ir vaikas griuvo ant kelių. Jis 
veik nepastebėjo, kad verkia, dar mažiau - kad čiurkštelėjo 
į kelnes. Jis nuropojo keliais prie rakto, gulinčio varnalėšų 
brūzgyne. Jo danteliai buvo tokie paprasti, jog atrodė ne kar- 


tą matyti sapne: 


145 


Džekas pagalvojo: Nedidukas “s" formos išlinkimas ga- 
le - štai ir visa paslaptis. 

Kai jis sugniaužė raktą saujoje, nugriaudėjo pergalingas 
akordas. Džeko balsas pražuvo tame chore. Raktas jo ranko- 
je sužibo balta liepsna, ir per ranką perėjo galinga jėga it su- 
griebus už aukštos įtampos laido. Tik skausmo nejuto. 

Vaikas atsivertė knygelę “Traukinukas Čarlis“ ir įkišo į 
ją raktą. Tada akys nukrypo į rožę, ir Džekas suprato, jog tai 
ji yra tikrasis raktas - raktas į viską. Jis prišliaužė arčiau; vei- 
das tvieskė ugnies aura, akys spindėjo žydromis ugnimis. 

Rožė augo nematytos purpurinės žolės kuokšte. 

Berniukui priartėjus žiedas ėmė skleistis. Atsivėrė it 
tamsiai raudonas žaizdras, žiedlapis po žiedlapio, degantis 
slaptu savo pykčiu. Dar niekad savo gyvenime jis nematė to- 
kios intensyvios gyvybės. 

Ir dabar, kai jis ištiesė ranką prie to stebuklo, balsai ėmė 
giedoti jo vardą... o į širdį persismelkė mirtina baimė. Šal- 
ta kaip ledas ir sunki kaip akmuo baimė. 

Kažkas čia negerai. Jis jautė pulsuojančią neritmišką na- 
tą nelyginant bjaurų įbrėžimą ant neįkainojamo meno kūri- 
nio ar mirtiną karštį, rusenantį po ledine invalido kakta. 

Kažkas susiję su kirminu. Kenksmingu kirminu. Ir pavi- 
dalu. Pavidalu, kuris kiurkso už kito kampo. 

Tada visiškai atsivėrė rožės viduriukas, atskleisdamas 
geltoną šviesos pluoštą, ir visas mintis nuplukdė nuostabos 
banga. Džeikas iš pradžių pamanė, jog mato paprasčiausia 
purką, kurioje apsigyveno antgamtiška šviesa, kiūtanti kiek- 
vieno šios apleistos aikštelės daikto viduje. Pagalvojo, nors 
puikiai žinojo, kad rožė neturi purkos. Ten buvo saulė: be- 
dugnis žaizdras, žėruojantis purpurinėje žolėje augančioje 
rožėje. 

Baimė vėl grįžo, tiktai jau virtusi siaubu. Viskas čia tei- 
singa, pagalvojo Džekas, viskas teisinga, bet gali imti ges- 
ti... netgi, manau, jau pradėjo gesti. Man leidžiama pajusti 
tiek, kiek galiu pakelti... bet kas tai? Ir ką aš galiu pakeis- 
ti? 

Kažkas panašaus į kirminą. 

Jautė jį rangantis kaip ligotą, piktą širdį, kovojančią su 
iškilmingu rožės grožiu, šūkaliojančią bjauriausius keiksmus 
tame raminančiame ir kviečiančiame chore. 

Jis palinko arčiau prie rožės ir pamatė, kad jos viduje ne 
viena, o daugybė... gal net visos saulės po ta nuožmia ir kar- 
tu trapia kriauklele. 

Bet visa tai neteisinga, viskam gresia pavojus. 

Žinodamas, kad žus vos tik palies tą mikrokosmosą, ta- 
čiau nepajėgdamas susilaikyti, Džeikas ištiesė ranką. Tame 
judesyje nebuvo baimės ar smalsumo; tik didžiulis, neišsa- 
kytas troškimas apginti rožę. 

Kai jis atsipeikėjo, iš pradžių suprato tik tiek, kad pra- 
ėjo daug laiko ir siaubingai gelia širdį. 

Kas nutiko? Mane užpuolė? 

Jis apsivertė ir atsisėdo. Galvą pervėrė naujas skausmo 
žaibas. Jis pakėlė ranką prie smilkinio, pirštai liko lipnūs nuo 
kraujo. Tada pažiūrėjo žemyn ir pamatė iš žolių kyšančią 
plytą. Vienas bukas kampas buvo pernelyg raudonas. 

Jeigu būtų smailas, gulėčiau negyvas arba komoje. 

Jis pasižiūrėjo į riešą ir nustebo, jog tebeturi laikrodį. 
“Seiko", ne per brangiausias, bet šiame mieste už apsilanky- 
mą apleistose aikštelėse reikia susimokėti. Brangus ar ne, kas 
nors būtinai padėtų jį nusiimti. Šį kartą, berods, jam pasise- 
kė. 

Buvo ketvirtis penktos vakaro. Jis pragulėjo čia mažiau- 
siai šešias valandas. Tėvas greičiausiai užsiundė policiją jo 
ieškoti, tačiau tai neatrodė labai svarbu. Džekas jautėsi Pai- 
perio mokyklą palikęs prieš tūkstantį metų. 

Nušlubčiojęs iki tvoros Džekas sustojo. 

Kas vis dėlto jam nutiko? 

Po truputį prisiminė. Peršoko tvorą. Paslydo ir išsisuko 

koją? Dabar pasilenkęs, apsičiupinėjo ir susiraukė. Taip, dėl 
to jokių abejonių. Kas toliau? 

Kažkoks stebuklas. 

Džeikas stvėrėsi to kažko kaip senis eidamas per tamsų 
kambarį. Viskas spindėjo nepaprasta vidine šviesa. Viskas - 
net tušti maišeliai ir buteliai nuo alaus. Girdėjo balsus, ku- 
rie giedojo ir pasakojo tūkstančius istorijų. 

- Ir veidai, - sumurmėjo jis. Prisiminimas privertė apsi- 
dairyti. Jokių veidų. Plytgalių krūvos buvo tiesiog krūvos, 
žolių kupstai - kupstai. Jokių veidų, tik... 

„bet jie buvo. Neišsigalvojai. 

Ir Džekas tuo tikėjo. Jis nepajėgė sugauti prisiminimo 
esmės, jo grožio ir transcendencijos, tačiau jis atrodė visiš- 
kai realus. Atrodė taip, lyg tos akimirkos prieš atsijungimą 
būtų įamžintos nuotraukose it geriausi gyvenimo momentai. 
Prisimeni, kokia tada buvo diena, bet vis tiek nuotrauka 
plokščia ir negyva. 

Džekas permetė akimis tuščią aikštelę, dabar jau užlie- 
tą violetinių popietės šešėlių, ir pagalvojo: Noriu, kad grįž- 
tum. Dieve, aš taip noriu, kad būtų kaip buvę. 

Ir tada jis pastebėjo rožę, besistiebiančią iš purpurinės 
žolės netoli nuo vietos, kur buvo nugriuvęs. Širdis strykte- 
lėjo krūtinėje. Jis nuklibikščiavo prie jos nejausdamas skaus- 
mo, kurį kėlė kiekvienas žingsnis. Suklupo priešais ją kaip 
garbintojas prie altoriaus. Pasilenkė į priekį išplėtęs akis. 

Čia tik rožė. Paprasta rožė. O žolė... 

Ji visai nebuvo purpurinė. Tiesa, ant lapelių matėsi vie- 
na kita violetinė dėmelė, bet šiaip žolė buvo įprastos spalvos. 
Džekas pasisuko į šoną ir pamatė kitą kupstą nutaškytą mė- 
lynai. Jo dešinėje varnalėšos krūmas buvo taškuotas geltonai 
ir raudonai, o už jo matėsi krūvelė tuščių dažų skardinių. 

Tai štai kas čia; paprasčiausi dažai. Tik tavo makaulė 
viską supainiojo, pamanei, jog matai... 

Nesąmonės. 

Jis puikiai suprato, ką matė tada ir ką mato dabar. “Mas- 

kuotė, - sušnibždėjo jis. - Ji tikrai čia buvo. Viskas buvo. 
Ir... tebėra." 

Kai galva praskaidrėjo, jis vėl pajuto harmoningą šios 
vietos galią. Vėl giedojo choras, tik jau toliau. Džekas pa- 
žvelgė į plytų ir nudaužyto tinko gabalų krūvą ir įžiūrėjo ne- 
aiškų veidą joje. Moters su randu kaktoje veidą. 

- Ale? - sumurmėjo Džekas. - Ar tavo vardas Alė? 

Veidas nieko neatsakė. Ir visai dingo. Prieš jo akis riog- 
sojo tik plytų ir tinko šūsnis. 

Vaikas pasisuko į rožę. Gėlė buvo ne tamsiai raudona 
kaip žaizdro gelmės, o murzina rausva. Graži, tačiau ne to- 
bula: kai kurie lapeliai parudę, susiraitę. O ir pati rožė nebu- 
vo iš tų, kokias matyti jis buvo įpratęs gėlių parduotuvėje; 
greičiausiai, laukinė. 

- Tu esi labai graži, - pasakė jis ir ištiesė ranką ją palies- 
ti. 

Vėjo nesijautė, tačiau gėlė palinko į jį. Vieną mirksnį jo 
pirštų galiukai palietė glotnų, aksominį ir nepaprastai gyvą 
žiedlapį, ir giedančio choro garsas, regis, pakilo iki dangaus. 

- Tu sergi, rože? 

Žinoma, ji neatsakė. Kai pirštai atsitraukė nuo rausvo 
žiedlapio, rožė vėl grįžo į buvusią padėtį, liko toliau žydėti 
dažais aptaškytame kupste. 

Ar rožės žydi tokiu metų laiku? - stebėjosi Džeikas. Lau- 
kinės? Ir kaip laukinė rožė užaugo apleistoje aikštelėje? Jei- 
gu auga viena, kodėl nesimato daugiau? 

Jis liko klūpoti dar valandėlę ir jautė, jog galėtų žiūrėti 
į rožę visą vakarą (ar net gyvenimą) ir nepriartėtų prie pa- 
slapties nė per plauką. Tai buvo taip aišku, kaip ir visa kita 
šiame apleistame, šiukšliname miesto kampelyje; jis pama- 
tė viską be maskuotės ir kaukės. Jis troško pamatyti viską 
dar kartą, tačiau vien noro buvo maža. 

Atėjo metas grįžti namo. 

Jis pastebėjo knygeles, kurias nusipirko “Manheteno 
proto restorane", gulinčias greta. Beimant jas iš vienos išsly- 

do kažkoks sidabrinis daiktelis ir įkrito į dulkėtas žoles. 
Džeikas pasilenkė, saugodamas išnarintą savo kulkšnį, pakė- 
lė. Choras tuo metu dar sustiprėjo ir po to beveik visai nu- 
tilo. 

- Vadinasi, tai irgi tiesa, - sukuždėjo jis. Perbraukė nykš- 
čiu per bukus rakto dantelius. Leido nuslysti švelniu “s" iš- 
linkimu gale, o tada susikišo giliai į priekinę kelnių kišenę 
ir nušlubčiojo prie tvoros. 

Ir tą minutę, kai ketino per ją persiropšti, suėmė siaubin- 
ga mintis. 

Rožė! O jeigu kas nors ateis ir nuskins ją? 

Iš lūpų išsprūdo išgąstingas atodūsis. Jis atsisuko ir 
kaipmat surado ją tamsiame gretimo pastato šešėlyje - mažą 
rausvą taškelį, tokį gražų, trapų ir vienišą tamsoje. 

Negaliu jos palikti - privalau apsaugoti! 

Bet tada išgirdo balsą, kuris negalėjo būti kieno kito, 
kaip tik to vyro, kurį susitiko ano pasaulio tarpstotėje. Nie- 
kas jos nenuskins. Joks vandalas nesumindys, nes drumstos 
jo akys nepakęs jos grožio. Pavojus negresia. Rožė pati ga- 
li apsiginti nuo to. 

Džeiką apėmė begalinis palengvėjimas. 

Ar galėsiu čia dar ateiti ir ja pasigrožėti? - paklausė jis 
to vaiduokliško balso. Kai bus liūdna ar vėl apniks besigin- 
čijantys balsai? Ar galiu ateiti pasižiūrėti ir pasisemti ramy- 
bės? 

Atsakymo nesulaukė, tad kelias minutes pasiklausęs ber- 
niukas nutarė, kad jis dingo. Užsikišęs “Traukinuką Čarlį" ir 
mįslių knygelę už kelnių (kurias išterliojo purvu ir aplipdė 
varnalėšų kibučiais) juosmens ir įsitvėrė į lentų tvorą. Po to 
prisitraukė, permetė vieną, kitą koją ir nušoko ant Antrojo 
aveniu šaligatvio, taikydamas nusileisti sveikąja koja. 

Gatvėje eismas buvo kur kas didesnis, automobiliai ir 
pėstieji skubėjo namo po darbo dienos. Tik keli praeiviai pa- 
kėlė akis į murziną vaiką besiplaikstančiais marškiniais, ne- 
rangiai persivertusį per tvorą. Niujorkiečiai įpratę matyti 

keistus poelgius. 

Džekas valandėlę pastovėjo, jausdamas, jog kažką pra- 
rado, ir - kad jo galvoje nesigirdi įnirtingo ginčo. O tai jau 
šis tas. 

Jis dirstelėjo į tvorą ir atšlijo it nutvilkytas: eilėraščio ei- 
lutė išpurkšta tokios pačios spalvos, kaip rožė, dažais. 

- Koksai milžinas vėžlys, - sumurmėjo Džekas. - Šarvu 
žemę laiko jis. - Tada nusipurtė. - Na ir dienelė, dievaži! 

Ir apsisukęs nuklibikščiavo namų link. 

Durininkas veikiausiai paskambino, vos tik Džeikas 
įžengė į vestibiulį, nes liftui atsivėrus penktajame aukšte jis 
rado prie durų stovintį tėvą. Elmeris Čambersas vilkėjo iš- 
blukusius džinsus ir kaubojiškus aulinius, kurie prie jo pen- 
kių pėdų devynių colių pridėjo dar vieną. Juodi, trumpai 
kirpti plaukai styrojo į viršų; kiek Džeikas galėjo prisimin- 
ti, jo tėvas visuomet atrodė kaip po elektros šoko. Vos tik jis 
išėjo iš lifto, Čambersas stvėrė jį už rankos. 

- Tik pažiūrėkit! - Tėvo akys lakstė aukštyn žemyn pur- 
vinomis Džeiko rankomis, veidu, ant skruosto džiūvančiu 
krauju, perplėštu švarkeliu ir varnalėšos kibučiu, kabančiu 
prie kaklaryšio it keistas segtukas. - Ateik čia! Kur, po vel- 
nių, trankeisi? Motina vos iš proto neišėjo! 

Ir neleidęs Džeikui atsakyti, įsitempė į butą. Vaikas pa- 
stebėjo Gretą Šou arkinėse duryse tarp valgomojo ir virtuvės. 
Ekonomė užjaučiamai pažiūrėjo ir pasistengė dingti, kol 
“misteris" nepastebėjo jos. 

Džeiko mama sėdėjo supamojoje kėdėje. Pamačiusi sū- 
nų ji atsistojo, bet nepašoko ir neskubėjo apipilti bučiniais ar 
keiksmais. Kai motina priėjo, Džeikas sugavo jos žvilgsnį ir 
suprato, kad misis Čambers po pietų išgėrė mažiausiai tris 
valiumo tabletes. Gal net keturias. Abu jo tėvai šventai tikė- 
jo, kad chemija padeda gyventi. 


151 


- Tu kraujuoji! Kur tu buvai? - paklausė ji sausai, lyg 
pasitiktų kokį nors savo pažįstamą, pakliuvusį į nedidelę 
avariją. 

- Gatvėje, - atsakė Džeikas. 

Tėvas grubiai jį papurtė. Berniukas nebuvo tam pasiruo- 
šęs. Suklupo ir dar kartą nikstelėjo patemptą raištį. Skausmas 
atrodė nepakeliamas. Džeikas nemanė, jog tėvas siunta už 
praleistas pamokas ir beprotišką jo rašinį; Čambersas širsta, 
kad sūnus išdrįso sugriauti neįkainojamą jo dienotvarkę. 

Lig šiol Džeikui tėvas kėlė trejopus jausmus: nuostabą, 
baimę ir savotiškos meilės kibirkštėles. Dabar pajuto dar du. 
Pirma pyktį, po to pasibjaurėjimą. O su šiais nemaloniais 
jausmais mišo ilgesys. Jį jautė labiausiai; ilgesys smelkėsi vi- 
sur tarsi dūmai. Jis žiūrėjo į raudonus tėvo žandus, rėksmin- 
gą šukuoseną ir svajojo atsidurti toje apleistoje aikštelėje, 
žvelgti į rožę ir klausytis daugiabalsio choro. Čia ne mano 
pasaulis, pagalvojo Džeikas. Jau nebe. Manęs laukia dar- 
bas. O, kad tik žinočiau, koks jis. 

- Paleisk mane, - tarė jis. 

- Ką tu man pasakei? - Mėlynos tėvo akys išsiplėtė. Šį 
vakarą baltymai buvo kaip niekad paraudę. Ko gero, spėjo 
Džeikas, jis padidino savo stebuklingų miltelių dozę, o aš ne- 
tinkamu laiku pasipainiojau po kojomis. Tačiau jis nesigai- 
lėjo. Tėvas nepurtys jo kaip pelytės. Tik ne šį vakarą. Ir dau- 
giau niekada. Vaikas staiga suprato, jog pyktis kyla iš pa- 
prasčiausio fakto: jis negali papasakoti jiems, kas nutiko... 
ir kas tebevyksta. Jie užtrenkė visas duris. 

Bet aš turiu raktą, pagalvojo jis, ir palietė dantukus pro 
kelnių medžiagą. Ir iš atminties iškilo kita keisto posmo ei- 
lutė: Nori žaisti, išdykauti - SPINDULIU turi keliauti. 

- Sakau, paleisk mane, - pakartojo jis. - Aš išsisukau ko- 
ją, o tu ją dar labiau skaudini. 

- Tau ne taip skaudės... 

Džeikas pajuto nesuprantamą jėgą. Jis paėmė tėvo ran- 

ką, laikančią už žasto, ir šiurkščiai numetė. Tėvo žandikau- 
lis atvipo. 

- Aš tau nedirbu! - metė Džeikas. - Aš tavo sūnus, ne- 
stalo. 

Tėvo viršutinė lūpa pakilo nuo tobulai išlenktos dantų 
karūnos, pasirodė šypsnys, sudėtas iš dviejų dalių nuostabos 
ir vienos - įsiūčio. 

- Nedrįsk su manimi taip kalbėti, ponaiti! Kur tavo pa- 
garba? 

- Nežinau. Gal pamečiau eidamas namo. 

- Visą dieną be leidimo trankeisi, o dabar stovi čia ir au- 
šini savo burną... 

- Liaukitės! Abu, nustokite! - sušuko Džeiko mama. Ji 
buvo pasiruošusi pravirkti, nors kraują gerokai praskiedė ra- 
minančiaisiais. 

Tėvas siekė paimti už sūnaus rankos, bet apsigalvojo. 
Gal apsigalvoti privertė neįtikima jėga, kuria vaikis atstūmė 
jo ranką dar prieš minutę? O gal kaltas jo žvilgsnis? 

- Noriu žinoti, kur buvai. 

- Gatvėje. Jau sakiau. Ir tai viskas, ką turiu tau pasaky- 
ti. 

- Man nusispjaut! Skambino tavo mokyklos direktorius, 
tavo prancūzų kalbos mokytojas net atėjo čia, ir visi apie ta- 
ve klausinėjo! Man taip pat rūpi, ir noriu gauti atsakymą! 

- Tavo drabužiai purvini, - pastebėjo mama, o tada ne- 
drąsiai pridūrė: - Ar tave užpuolė, Džoni? Ar pabėgai iš pa- 
mokų ir buvai užpultas? 

- Žinoma, ne, - iškošė Elmeris Čalmėrsas. - Laikrodį juk 
tebeturi, nematai? 

- Bet iš galvos teka kraujas. 

- Nieko tokio, mama. Aš susitrenkiau. 

- Bet... 

- Einu miegoti. Aš labai, labai pavargau. Jeigu norėsite 

apie tai pasikalbėti ryte, prašom. Gal tada ką nors protingo 
papasakosiu. O kol kas neturiu ką pasakyti. 

Tėvas žengė jam įkandin. 

- Ne, Elmeri! - kone suklykė motina. 

Čambersas nekreipė dėmesio. Stvėrė sūnų už švarkelio 
nugaros. 

- Nedrįsk taip nueiti... - pradėjo jis, bet Džeikas pasisu- 
ko, išplėšdamas švarką iš jo rankos. Siūlė po dešine ranko- 
ve garsiai plyšo. 

Pamatęs švytinčias sūnaus akis Elmeris atšlijo. Pyktį jo 
veide užgožė nesuprantama baimė. Nes vaikas spinduliavo 
ne metaforiškai; jo akys išties skleidė šviesą. Motina dusliai 
aiktelėjo, susiėmė delnu už burnos, žengė du žingsnius ata- 
tupsta ir sukniubo supamojoje kėdėje. 

- Palik... mane... ramybėje, - ištarė Džeikas. 

- Kas tau atsitiko? - paklausė tėvas jau beveik graudžių 
balsu. - Kas, po velnių, tau nutiko? Pabėgi iš mokyklos nie- 
kam nieko nesakęs pirmąją egzaminų dieną, grįžti murzinas 
nuo galvos iki kojų namo... ir elgiesi kaip beprotis. 

Na, štai - elgiesi kaip beprotis. To jis bijojo nuo tada, 
kai prieš tris savaites išgirdo galvoje balsus. Šiurpus Kalti- 
nimas. Tik dabar, kai jis buvo ištartas balsu, Džeikui nepa- 
sirodė labai baisus, gal todėl, jog viską pats išsiaiškino. Taip, 
jam tikrai kažkas nutiko. Ir tebevyksta. Ne, beprotis nėra - 
ne! Kol kas ne. 

- Pasišnekėsime apie tai iš ryto, - pakartojo jis. Tada 
perėjo valgomąjį, o tėvas daugiau nebandė jo sulaikyti. Jau 
beveik pasiekė koridorių, kai sustabdė susirūpinęs motinos 
balsas: 

- Džoni... ar viskas gerai? 

Ir ką jis turėtų atsakyti? Taip? Ne? Ir taip, ir ne? Nieko? 
Tačiau ginčas jo galvoje nutrūko, o tai jau šį tą reiškė. La- 
bai daug reiškė. 

- Geriau, - po kurio laiko atsakė jis. Ir nuėjęs į savo 
kambarį užsidarė duris. Spynos liežuvėlio trekštelėjimas, at- 

ribojantis jį nuo viso pasaulio, pripildė širdį neapsakomo pa- 
lengvėjimo. 


20 


Džeikas dar kurį laiką pastovėjo prie durų klausydama- 
sis. Girdėjo tylų mamos murmesį ir garsesnį tėvo balsą. 

Motina paminėjo kraują ir gydytoją. 

Tėvas tvirtino, kad vaikiui nieko neatsitiko; vienintelė 
blogybė, tai atžagarus liežuvis, ir jis tai sutvarkysiąs. 

Motina prašė nurimti. 

Tėvas atkirto, kad yra ramus. 

Motina pasakė... 

Tėvas dar kažką. Džeikas juos tebemylėjo, tikrai mylė- 
jo... tačiau nutiko kai kas kita, o po to atsitiks dar kai kas. 

Kodėl? Nes rožei negerai. O gal todėl, kad jis norėjo 
žaisti ir išdykauti... ir išvysti jo akis, žydras kaip dangus virš 
tarpstotės. 

Džeikas lėtai nuslinko prie rašomojo stalo, traukdamas 
nuo savęs švarkelį. Drabužis gerokai sudarkytas: viena ran- 
kovė vos besilaiko, pamušalas karo nelyginant subliūškusi 
burė. Džekas užmetė jį ant kėdės atkaltės ir atsisėdęs ištraukė 
knygutes ant stalo. Pusantros savaitės jis prastai miegojo, ta- 
čiau dabar jautė krisiąs kaip negyvas. Jau negalėjo prisiminti, 
kad būtų kada taip išsunktas. O atsibudęs ryte tikriausiai ži- 
nos, ką daryti. 

Į duris kažkas tylutėliai pasibeldė, Džeikas vangiai pa- 
sisuko į tą pusę. 

- Čia misis Šou, Džonai. Ar galiu užeiti minutei? 

Berniukas šyptelėjo. Misis Šou, žinoma. Tėvai pasinau- 
dojo tarpininke. O gal tiksliau būtų sakyti “vertėja". 

Nucik pas jį, pasakė mama. Tau jis papasakos, kas da- 
rosi. Tai kas, kad aš esu jo motina, o šitas vyras paraudusio- 
mis akimis ir bėgančia nosimi yra jo tėvas, tačiau nors tu tik 
ekonomė, jis papasakos tau tai, ko nesakė mums. 

Ji ateis su padėklu, pagalvojo Džeikas prieš darydamas 
duris. Jis šypsojosi. 

Misis Šou tikrai stovėjo su padėklų. Ant jo gulėjo pora 
sumuštinių, obuolinio pyrago riekė ir stiklinė šokoladinio 
pieno. Moteris žvelgė į jį truputį nepatikliai, lyg bijodama, 
kad jis gali šokti ir jai įkąsti. Džeikas dirstelėjo per jos pe- 
tį, bet tėvų nesimatė. Veikiausiai sėdi svetainėje ir klausosi 
ištempę ausis. 

- Pamaniau, gal norėsi užkąsti, - pradėjo ekonomė. 

- Taip, dėkui. - Džeikas iš tikro buvo žvėriškai išalkęs. 
Nuo pusryčių neturėjo burnoje nė kąsnio. Jis pasitraukė nuo 
durų įleisdamas misis Šou (kuri praeidama dar kartą įtariai 
dirstelėjo). 

- O, tik pažiūrėkite, - šūktelėjo ji, imdama “Traukinuką 
Čarlį". - Turėjau tokią, kai buvau maža mergaitė! Nusipirkai 
ją šiandien, Džoni? 

- Taip. Ar mano tėvai prašė tavęs sužinoti, kas man yra? 

Ji linktelėjo. Nevaidino ir neapsimetinėjo. Tai buvo pa- 
prasčiausias darbas, kaip išnešti šiukšles. Gali man papasa- 
koti, jeigu nori, sakė jos veidas, arba gali tylėti. Tu man pa- 
tinki, Džoni, tačiau, šiaip. ar taip esi man niekas. Aš čia tik 
dirbu, o šiandien jau visą valandą dirbu viršvalandžių. 

Berniukas neįsižeidė dėl to, ką perskaitė ekonomės vei- 
de; priešingai, tai jį dar labiau nuramino. Misis Šou buvo dar 
viena pažįstamoji, ne visai draugė... bet geresnė draugė nei 
kuris nors vaikas mokykloje ir daug artimesnė už tėvus. Mi- 
sis Šou bent jau buvo sąžininga. Vienintelis jos rūpestis buvo 
čekis mėnesio gale... bet ji visuomet nupjaustydavo sumuš- 
tinių plutelę. 

Džeikas nukando didelį sumuštinio kąsnį. Boloniška 
dešra su sūriu, jo mėgstamiausia. Antras misis Šou privalu- 
mas - ji žinojo, ką jis mėgsta labiausiai. O mama tebetikėjo, 
kad jis dievina virtus kukurūzus ir nekenčia Briuselio kopūs- 
tų. 

- Pasakyk jiems, kad man nieko nėra, - tarė jis, - o aš at- 

siprašysiu tėvo, kad elgiausi su juo grubiai. 

Taip nebuvo, tačiau jo tėvui užteks vien tokio atsiprašy- 
mo. Kai tik misis Šou perduos jo žodžius, jis nurims ir ims 
raminti save senu melu: jis atliko tėvišką savo pareigą, ir vis- 
kas gerai, labai gerai, jokių problemų. 

- Aš labai daug mokiausi savo egzaminams, - paaiškino 
Džeikas čiaumodamas, ir šį rytą man tiesiog viskas prasiver- 
žė. Aš tarsi suledėjau. Norėjau išeiti ir išsivemti. - Jis palietė 
sukepusį kraują ant kaktos. - O dėl šito, pasakyk mamai, kad 
niekis. Manęs niekas neužpuolė; tiesiog kvailas nelaimingas 
atsitikimas. “UPS" nešikas stūmė vežimėlį, o aš įrioglinau 
tiesiai į jį. Įdrėskimas - niekis, man nesidvejina akyse ir gal- 
vos jau neskauda. 

Ekonomė linktelėjo: 

- Įsivaizduoju, kaip tau buvo... prestižinė mokykla ir vi- 
sa kita. Išsigandai truputį. Nėra ko gėdytis, Džoni. Bet pas- 
kutines dvi savaites tu išties nekaip atrodei. 

- Nuo šiol viskas bus gerai. Man galbūt teks perrašyti 
baigiamąjį anglų kalbos ra... 

- O! - prisiminė misis Šou. Ji padėjo knygelę ant Džei- 
ko stalo. - Vos nepamiršau! Prancūzų kalbos mokytojas tau 
kai ką paliko. Tuojau atnešiu. 

Ji išskubėjo iš kambario. Džeikas nenorėjo sukelti rū- 
pesčių misteriui Bisetui, nes šis buvo visai nieko, bet tikriau- 
siai jau sukėlė, jeigu mokytojas asmeniškai apsilankė jo na- 
muose. Džeikas žinojo, kad Paiperio mokyklos mokytojai la- 
bai retai lankosi savo mokinių namuose. Įdomu, ką paliko 
mokytojas? Veikiausiai kvietimą pasikalbėti su misteriu Hot- 
čkisu, mokyklos psichiatru. Dar ryte tai būtų jį išgąsdinę. 

Dabar, vakare, jam rūpėjo tiktai rožė. 

Jis kibo į antrąjį sumuštinį. Misis Šou paliko duris atvi- 
ras, ir jis girdėjo ją kalbant su tėvais. Abu atrodė šiek tiek 
nusiraminę. Džeikas išmaukė pieną ir stvėrė obuolių pyragą. 
Po kelių minučių pasirodė misis Šou. Su labai gerai matytu 
mėlynu aplanku. 

Džeikas įsitikino, kad dar ne visa baimė išgaravo. Dabar 
visi tai žino, mokiniai ir pedagogai, ir per vėlu ką nors keisti, 
tačiau tai dar nereiškia, kad jam tas pat, ką apie jį šneka. 

Prie aplanko viršelio buvo prisegtas mažas vokas. Džei- 
kas nutraukė jį ir pakėlė akis į ekonomę jį atplėšinėdamas. 

- Kaip mano tėvai? - paklausė jis. 

Moteris nežymiai šyptelėjo: 

- Tavo tėtis norėjo paklausti, kodėl tiesiog neprisipaži- 
nai, kad bijai egzaminų. Jam pačiam vaikystėje kartą ar du 
taip buvo nutikę. 

Berniuką naujiena sukrėtė; tėvas buvo ne iš tų, kurie pa- 
sineria į prisiminimus, prasidedančius žodžiais “Žinai, kai 
buvau mažas..." Džeikas pabandė įsivaizduoti savo tėvą 
kaip berniuką, bijantį egzaminų, ir negalėjo to padaryti. Dau- 
giausia, ką galėjo įsivaizduoti, tai įžūlų nykštuką Paiperio 
uniforma su kaubojiškais batais ir juodais styrančiais plau- 
kais. 

Laiškelis buvo nuo misterio Biseto. 


Brangus Džonai, 


Bonė Eiveri papasakojo man, kad anksti išėjai iš pamo- 
kų. Ji labai susirūpinusi dėl tavęs, aš taip pat, nors su pana- 
šiu elgesiu jau esame susidūrę anksčiau, ypač per egzaminų 
savaitę. Prašau, užeik pas mane rytoj prieš pamokas, gerai? 
Visas tavo bėdas galima išspręsti. Jeigu jautiesi spaudžia- 
mas egzaminų - aš pasikartosiu: taip pasitaiko dažnai, - ga- 
lima juos atidėti. Mums svarbiausia tavo sveikata. Paskam- 
bink man šį vakarą, jeigu nori; mano telefonas 555-7661. 
Būsiu iki vidurnakčio. 

Atsimink, kad mes visi tave mėgstame ir esame tavo pu- 
sėje. 

A votre sante 
H. Bisetas 

Džeką ėmė smaugti ašaros. Laiškelyje buvo pareikštas 
susirūpinimas, ir tai nuostabu, bet buvo ir kitų, neišsakytų, 
kur kas puikesnių dalykų - šiluma, švelnumas, bandymas su- 
prasti ir patarti. 

Misteris Bisetas raštelio apačioje paliko strėlytę. Džei- 
kas apvertė lapelį ir perskaitė: 

Beje, Bonė prašė mane perduoti šitą - sveikinu!!! 

Sveikinu? Ką tai galėtų reikšti? 

Jis atvertė mėlynąjį aplanką. Prie jo rašinio buvo priseg- 
tas popieriaus lapas su pavadinimu “NUO BONITOS EIVE- 
RI STALO“, vaikas perskaitė vis labiau stebėdamasis. 


Džonai, 


Harvėjus būtinai išreikš susirūpinimą, kurį mes visi jau- 
čiame, jis tai moka geriausiai, tad leisk man pereiti tiesiai 
prie tavo rašinio, kurį perskaičiau per laisvą pamoką. Jis 
man pasirodė nepakartojamai originalus ir geriausias iš vi- 
sų pastaraisiais metais skaitytų rašinių. Refrenas (...ir tai 
yra tiesa), yra pakuždėtas įkvėpimo, tačiau tai, suprantama, 
tik stilistinė priemonė. Tikrąją kūrinio vertę sudaro simbo- 
linis jo pobūdis, kuris pirmiausia išreikštas traukinio bei du- 
rų vaizdais tituliniame lape, o vėliau ne kartą pasikartoja ir 
perpina rašinį. Simbolizmas savo loginę viršūnę pasiekia 
“tamsiojo bokšto", kurį laikau tavo teiginiu, jog įprasti sie- 
kiai yra ne tik klaidingi, bet ir pavojingi, vaizdiniu. 

Nenoriu apsimesti, kad suprantu visą simboliką (pvz., 
“Šešėlių dama", “šaulys"'), bet darosi aišku, jog tu pats esi 
"Kalinys" (savo mokyklos, visuomenės ir t.t.) ir kad moky- 
mo sistema yra “Kalbantis Demonas". O "Rolandas" ir 
"šaulys" galbūt yra kažkoks autoritetas, tarkim, tavo tėve- 
lis? Mane taip suintrigavo, kad pasitikrinau jo vardą doku- 
mentuose. Kaip suprantu, jis yra Elmeris, tačiau antrasis jo 
vardas prasideda R. 

Mane tai paskatino susimąstyti. O gal šis vardas yra 

dvigubas simbolis, sukeltas tavo tėvo ir Roberto Brauningo 
poemos "Vaikis Rolandas prie Tamsiojo Bokšto atėjo"? To- 
kios asociacijos negalėtų kilti daugumai mano mokinių, bet 
aš žinau, kaip godžiai tu ryji knygas! 

Bet kokiu atveju rašinys mane labai sujaudino. Jaunesni 
mokiniai dažnai susižavi “pasąmonės tėkmės" rašymu, ta- 
čiau retai kada sugeba ją suvaldyti. Tau savo kūrinyje pavy- 
ko nepakartojamai sujungti ją su simboline kalba. 

Bravo! 

Užsuk, kai tik "sugrįši"... norėčiau aptarti galimą šio 
rašinio publikaciją kitų metų studentų laikraštyje. 

B.Eiveri 

P.S. Jeigu išėjai iš pamokų suabejojęs, ar sugebėsiu su- 
prasti neapsakomai brandų tavo baigiamąjį rašinį, dabar 
tikriausiai įtikinau priešingai. 


Džeikas ištraukė lapą ir pažvelgė į neapsakomai brandų 
ir simbolišką savo baigiamąjį rašinį. Jame raudonu parkeriu 
mis Eiveri buvo užrašiusi “A+"' ir dar apvedusi. Žemiau bu- 
vo prierašas: PUIKUS DARBAS!!! 

Jis pradėjo juoktis. 

Visa diena - ilga, baisi, paini, džiuginanti, šiurpinanti, 
paslaptinga diena išsiliejo į garsiais juoko pliūpsniais. Jis su- 
sirietė savo kėdėje, spausdamas rankomis pilvą, ašaros ritosi 
iš akių. Nuo juoko net užkimo. Vos tik apsiramindavo šiek 
tiek, akis užkliūdavo už mis Eiveri geranoriškos kritikos ei- 
lutės, ir jis vėl pratrūkdavo juoku. Džeikas nematė, kaip prie 
durų priėjo tėvas, kaip jis žiūri susirūpinęs ir įtarus, po to nu- 
eina purtydamas galvą. 

Galiausiai jis suprato, kad misis Šou tebesėdi ant jo Io- 
vos, stebi jį draugiškai ir truputį smalsiai. Jis mėgino iš- 
spausti kažką, bet juokas neleido ištarti nė žodžio. 

Reikia liautis, suprato Džeikas. Turiu sustoti, nes juokas 
mane pribaigs. Bus insultas ar širdies smūgis... 

O tada pagalvojo: Įdomu, kuo ji pavertė mano “tu-tūū- 
ūū“? - ir vėl užsikvatojo. 

Po kurio laiko juokas nuslūgo iki kikenimo. Jis nusi- 
braukė alkūne srūvančias ašaras ir tarė: 

- Atleiskite, misis Šou... man tiesiog... aš... aš gavau 
“A+" iš baigiamojo rašinio. Jis buvo labai... turiningas... ir 
labai sim... simboliškas... 

Baigti jau nesugebėjo. Vėl sulinko iš juoko, laikydama- 
sis už skaudančio pilvo. 

Misis Šou atsistojo šypsodamasi. 

- Tai puiku, Džonai. Aš džiaugiuosi, kad viskas taip ge- 
rai apsisuko, manau, tavo tėvai džiaugsis taip pat. Aš baisiai 
vėluoju... greičiausiai reikės paprašyti durininką pagauti 
man taksi. Labanaktis, saldžių sapnų. 

- Labanakt, misis Šou, - atsakė Džeikas, vargais negalais 
suėmęs save į rankas. - Ir ačiū. 

Vos tik ji dingo už durų, jis vėl ėmė juoktis. 

Kitą pusvalandį Džeiką po vieną aplankė tėvai. Jie iš 
tikro nusiramino, o “A+ iš baigiamojo anglų kalbos rašinio 
visai išvaikė jų susirūpinimą. Džeikas priėmė juos su pran- 
cūzų kalbos tekstų rinkiniu, atverstu ant stalo, nors pats nė 
nežvilgtelėjo į jį ir neketino to daryti. Jis laukė, kol tėvai iš- 
eis, kad galėtų pavartyti knygeles, nusipirktas ryte. Džeikas 
nujautė, jog tikrieji egzaminai dar prieš akis, ir nepaprastai 
norėjo juos išlaikyti. 

Ketvirtis po devynių tėvas kyštelėjo galvą į Džeiko kam- 
barį, praėjus dvidešimčiai minučių trumpam apsilankė ir ma- 
ma. Elmeris Čambersas atėjo su cigarete rankoje ir viskio 
stiklu. Atrodė ne tik ramesnis, bet ir apsvaigęs. Džeikas abe- 
jingai pagalvojo, kad tėvas, matyt, įsisuko į motinos valiu- 
mą. 

- Kaip jautiesi, vaike? 


161 


- Gerai. - Jis vėl buvo tas pats mažas, tvarkingas, susi- 
valdantis berniukas. O akys, pakeltos į tėvą, nebetvieskė ug- 
nimi. 

- Norėjau pasakyti, kad atsiprašau. - Tėvas nebuvo iš tų, 
kurie kada nors atsiprašinėja, todėl išspaudė tai labai sunkiai. 
Džeikui net pagailo jo truputį. 

- Nieko. 

- Sunki diena, - tęsė tėvas, mostelėjęs tuščia taure. - Gal 
geriau pamirškim viską? - Pasakė taip, lyg ką tik būtų atėjusi 
ši puiki, logiška mintis. 

- Aš jau pamiršau. 

- Gerai, - tėvo balse skambėjo palengvėjimas. - Tau me- 
tas miegoti, tiesa? Rytoj teks dar išlaikyti kelis testus. 

- Žinau, atsakė Džeikas. - Kaip mama? 

- Gerai. Puikiai. Dabar einu į savo kabinetą. Laukia 
daug popierių. 

- Tėti? 

Misteris Čalmersas vangiai atsigręžė. 

- Koks antrasis tavo vardas? 

Iš tėvo veido Džeikas perskaitė, kad jis matė baigiamojo 
rašinio įvertinimą, bet nesivargino perskaityti nei paties ra- 
šinio, nei mis Eiveri recenzijos. 

- Neturiu antro vardo, - atsakė jis. - Tik inicialą, kaip 
Haris S. Trumanas. O manasis yra R. Kodėl klausi? 

- Tiesiog pasidarė smalsu, - atsakė vaikas. 

Jam pavyko išlaikyti rimtį, kol tėvas dingo... bet vos 
durys užsivėrė, jis puolė prie lovos ir palindęs po pagalve 
pratrūko juoktis. 

Kai Džeikas įsitikino, jog priepuolis praėjo (nors retsy- 
kiais vis dar išsprūsdavo juokelis), o tėvas užsidarė savo ka- 
binete su cigaretėmis, škotišku viskiu, dokumentais ir mažu 

baltų miltukų buteliuku, Džeikas grįžo prie savo stalo, įsijun- 
gė stalinę lempą ir atsivertė “Traukinuką Čarlį". Pirmiausia 
jis užmetė akį į titulinį lapą ir pamatė, kad pirmasis leidimas 
išėjo 1952 metais, o šis jau buvo ketvirtasis. Paskutiniame 
lape tikėjosi ką nors sužinoti apie autorę, bet nieko nerado. 

Džeikas vėl atsivertė pradžią, apžiūrėjo išsišiepusį, švie- 
siaplaukį vaikiną, sėdintį garvežyje, nutarė, kad tas šypsosi 
išdidžiai, ir pradėjo skaityti. 


Bobas Bruksas dirbo “Viduriniojo Pasaulio" geležinke- 
lio kompanijos inžinieriumi nuo “St. Luiso" iki “Toupekos ". 
Inžinierius Bobas buvo geriausias mašinistas “Viduriniojo 
Pasaulio" kompanijoje, o Čarlis - geriausias traukinys! 

Čarlis buvo garvežys “Big Boi 402", o inžinierius Bo- 
bas buvo vienintelis žmogus, kuris galėjo sėdėti jo kabinoje 
ir traukti švilpuką. Kiekvienas pažinojo Čarlio švilpuko “Tu- 
tūūū", o girdėdami jį aidint Kanzase, sakydavo: “Štai, atva- 
žiuoja Čarlis ir inžinierius Bobas, greičiausia komanda tarp 
“St. Luiso" ir “Toupekos"! 

Berniukai ir mergaitės išbėgdavo į kiemus pasižiūrėti, 
kaip pravažiuoja inžinierius Bobas. Inžinierius Bobas šypso- 
davosi ir modavo ranka. Vaikai mojuodavo jam atgal. 

Inžinierius Bobas turėjo vieną paslaptį. Jis vienintelis 
žinojo, kad traukinukas Čarlis iš tikro yra gyvas. Vieną die- 
ną, važiuodamas tarp “St. Luiso" ir “Toupekos" inžinierius 
Bobas išgirdo labai tylų dainavimą. 

- Kas yra mano kabinoje? - griežtai paklausė Bobas. 


- Tau reikėtų apsilankyti pas daktarą, - sumurmėjo Džei- 
kas ir pervertė puslapį. Tenai buvo nupiešta, kaip Bobas len- 
kiasi po automatine Čarlio ugniadėže. Džeikas nusistebėjo: 
kas vairuoja traukinį ir žiūri, kad ant bėgių nebūtų karvių 
(nekalbant apie vaikus), kol Bobas tikrina bilietus ir gaudo 
“zuikius"? Paskui nutarė, jog Berilė Evans neką nutuokė 
apie traukinius. 

- Nesijaudink, - atsakė tylus, gargždus balselis. - Čia tik 
aš. 

- Kas tas "aš"? - paklausė inžinierius Bobas. Jis kalbė- 
jo storiausiu, griežčiausiu balsu, nes manė, jog kažkas iš jo 
šaiposi. 

- Čarlis, - atsakė tylus, gargždus balselis. 

- Rypu-krypu! - sušuko inžinierius Bobas. - Traukiniai 
negali kalbėti! Ką jau ką, o tai tikrai žinau! Jeigu esi Čar- 
lis, turėtum galėti papūsti savo švilpuką! 

- Žinoma, - atsakė tylus gargždus balselis, ir po mirks- 
nio švilpukas sukaukė Misurio lygumose: TU-TŪŪUUUU! 

- Dievulėliau! - aiktelėjo inžinierius Bobas. - Čia tikrai 
tu! 

- Juk sakiau, - atsakė traukinukas Čarlis. 

- Tai kodėl aš anksčiau nežinojau, kad tu gyvas? - pa- 
klausė Bobas. - Kodėl tu niekad su manimi nesikalbėjai? 

Tada Čarlis padainavo inžinieriui tyliu gargždžiu bal- 
seliu: 


Neklausinėk kvailysčių, 
Neporinsiu paikysčių. 
Tu-tūūū traukinukas esu 
Nuo neatmenamų laikų. 


Noriu lėkti bėgiais 
Po giedru dangumi 
Lig savo dienų galo 
Būti savimi. 


- Ar pasikalbėsi su manimi, kai keliausime? - paklausė 
inžinierius Bobas. - Labai norėčiau. 

- Aš taip pat, - atsakė Čarlis. - Aš myliu tave, inžinieriau 
Bobai. 

- Aš irgi tave myliu, Čarli, - atsakė inžinierius Bobas ir 
pats patraukė švilpuką, kad parodytų kaip džiaugiasi. 

TU-TUUUUUU! Tokio ilgo ir garsaus švilpimo dar nie- 
kas negirdėjo, todėl visi išėjo pasižiūrėti. 


Šios pastraipos iliustracija buvo tokia pati, kaip virše- 
lyje. Kituose piešinėliuose (gana primityviuose, primenan- 
čiuose Džeikui jo mylimiausią darželio knygutę “Maikas 
Muliganas ir jo garo kastuvėlis'') garvežys buvo tiesiog gar- 
vežys * gyvas, labai įdomus šeštojo dešimtmečio berniukams, 
kuriems buvo skirta ši knygutė, tačiau vis vien tik mašina. O 
šiame piešinyje aiškiai matėsi žmogiški bruožai, kurie priver- 
tė Džeiką pašiurpti nepaisant linksmos Čarlio šypsenos ir 
mielos istorijos. 

Jis nepasitikėjo ta šypsena. 

Skubiai atsivertęs savo rašinį jis perbėgo eilutes. Blei- 
nas gali būti pavojingas, perskaitė jis. Nežinau, tiesa tai ar 
ne. 

Jis užvertė aplanką, kelias minutes susimąstęs pabarbe- 
no pirštais per jį, po to vėl ėmė skaityti knygelę. 


Inžinierius Bobas ir Čarlis praleido kartu daug nuosta- 
bių dienų ir apie daug ką kalbėjosi. Bobas gyveno vienas, to- 
dėl Čarlis tapo pirmu tikru draugu nuo tada, kai prieš dau- 
gelį metų Niujorke mirė jo žmona. 

Ir vieną dieną, kai Čarlis ir inžinierius Bobas grįžo į St. 
Luiso stotį, jie rado Čarlio stovėjimo vietoje naują dyzelinį 
garvežį. Koks tai buvo garvežys! 5000 arklio jėgų! Nerūdi- 
jančio plieno movomis! Traukiantieji varikliai iš “Jutika En- 
džin Vorks“ gamyklos Jutikoje, Niujorko valstijoje! O ant 
viršaus, už generatoriaus pūpsojo trys ryškiai geltoni radia- 
toriaus ventiliatoriai. 

- Kas čia? - paklausė susirūpinęs inžinierius Bobas, bet 
Čarlis tik uždainavo savo tyliu gargždžiu balseliu: 


Neklausinėk kvailysčių, 
Neporinsiu paikysčių. 

Tu-tūūū traukinukas esu 
Nuo neatmenamų laikų. 


Noriu lėkti bėgiais 
Po giedru dangumi 
Lig savo dienų galo 
Būti savimi. 


Priėjo misteris Brigsas, depo viršininkas. 

- Koks puikus dyzelinis garvežys, - tarė inžinierius Bo- 
bas, - bet jums teks patraukti jį iš Čarlio vietos, misteri Brig- 
sai. Čarlį reikia sutepti dar šiandien. 

- Čarlio daugiau nereikės tepti, inžinieriau Bobai, - 
liūdnai ištarė misteris Brigsas. - Vietoj jo bus “Berlingtono 
zefyras ". Kadaise Čarlis buvo geriausias garvežys pasauly- 
je, bet jis paseno, jo katilas prakiuręs. Bijau, kad Čarliui me- 
tas atsistatydinti. 

- Nesąmonė! - pasiuto inžinierius Bobas. - Čarliui ne- 
trūksta parako! Aš nusiųsiu telegramą geležinkelio kompa- 
nijos viršininkui! Nusiųsiu telegramą “Viduriniojo Pasau- 
lio" prezidentui, pačiam misteriui Reimondui Martinui! Aš 
Ji pažįstu, nes kadaise jis man įteikė apdovanojimą už gerą 
tarnybą, o mes su Čarliu pavežiojome jo mažą dukrelę. Aš 
leidau patraukti jai švilpuką, o Čarlis tūtavo taip garsiai, 
kaip mokėjo! 

- Man labai gaila, Bobai, - atsakė ponas Brigsas, - bet 
pats misteris Martinas užsakė naują dyzelinį garvežį. 

Tai buvo tiesa. Ir traukinuką Čarlį nugrūdo į atokiausią 
St. Luiso stoties kampą rūdyti žolėse. Dabar tarp "St. Lui- 
so" ir “Toupekos" stočių skardeno “Burlingtono zefyro" tu- 
tūūū, o Čarlio švilpukas tylėjo. Kėdėje, ant kurios taip išdi- 
džiai sėdėdavo inžinierius Bobas, gūžtą susisuko pelių šei- 
myna; kregždės įsikūrė jo kamine. Čarlis stovėjo vienas ir la- 
bai liūdnas. Jis ilgėjosi plieno bėgių, skaisčiai žydro dan- 
gaus ir plačių erdvių. Kartais, vėlai naktį, jis mąstydavo apie 

tai ir liejo tamsias, tepaluotas ašaras, nuo kurių rūdijo pui- 
kus jo žibintas. Bet dėl to jis nesirūpino, nes žibintas buvo 
senas ir seniai nešvietė. 

Misteris Martinas, “Viduriniojo Pasaulio" geležinkelio 
kompanijos prezidentas, atsiuntė inžinieriui Bobui pasiūly- 
mą valdyti “Berlingtono zefyrą". “Tai puikus garvežys, - ra- 
šė ponas Martinas, - greitas kaip vėjas, ir tu gali būti jo pi- 
lotu! Tu geriausias iš visų “Viduriniojo Pasaulio" inžinie- 
rių. O mano dukrelė Siuzana nepamiršo, kad leidai jai pa- 
traukti senojo Čarlio švilpuką". 

Bet inžinierius Bobas atsakė, kad jeigu negali vairuoti 
Čarlio, daugiau nedirbs mašinistu. “Aš nesuprasiu tokio 
šaunaus naujo dyzelinio garvežio, - tarė jis, - 0 jis nesupras 
manęs". 

Jam leido valyti variklius St.Luiso stotyje, ir taip inžinie- 
rius Bobas tapo valytoju Bobu. Kartais kiti inžinieriai, pra- 
važiuojantys puikiais dyzeliais, juokdavosi iš jo: “Pažiūrė- 
kite į šitą seną kvailį! Jis nesupranta, kad pasaulis pasisu- 
ko!" 

Retkarčiais, vėlai vakare inžinierius Bobas nueidavo į 
tolimąjį stoties galą, kur ant surūdijusių bėgių apsigyveno 
traukinukas Čarlis. Jo ratus buvo apvijusios žolės, žibintas 
- surūdijęs ir tamsus. Inžinierius šnekindavo Čarlį, bet šis 
kalbėdavo vis mažiau. Daug kartų jis iš viso neatsakė. 

Vieną naktį inžinieriui Bobui šovė siaubinga mintis. 
“Čarli, gal tu miršti?"' - paklausė jis, o traukinukas tyliau- 
siu, gargždžiausiu balseliu atsakė: 


Neklausinėk kvailysčių, 
Neporinsiu paikysčių. 
Tu-tūūū traukinukas esu 
Nuo neatmenamų laikų. 


Noriu lėkti bėgiais 
Po giedru dangumi 

Lig savo dienų galo 
Būti savimi. 


Džeikas ilgai žiūrėjo į piešinėlį, iliustruojantį šitą ne vi- 
sai netikėtą įvykių posūkį. Kad ir schematiška, iliustracija 
buvo atlikta meistriškai. Čarlis atrodė senas, palaužtas, už- 
mirštas. Inžinierius Bobas liūdėjo kaip praradęs paskutinį sa- 
vo draugą... kaip buvo rašoma pasakoje. Ir Džeikas pagal- 
vojo, kiek daug Amerikos vaikų šitoje vietoje ima timpčio- 
ti lūpą. Jam net toptelėjo, kad vaikų knygelėse yra daugybė 
tokių pasakojimų, kurie rūgštimi apliedavo visus švelnius 
jausmus. Joniukas ir Grytutė išvejami į mišką, Bembio ma- 
mą pasmaugia medžiotojas. Mažus vaikus lengva nuskriaus- 
ti, lengva pravirkdyti, ir tai išduoda keistą pasakotojų, tarp 
jų ir Berilės Evans, polinkį į sadizmą... 

Džeikas suprato nė kiek nenuliūdęs dėl Čarlio tremties 
į žolėtą užkampį “Viduriniojo Pasaulio" kompanijos St. Lui- 
so geležinkelio stotyje. Gerai, pagalvojo jis. Ten jam ir vieta. 
Nes jis pavojingas. Tegu sau pūva, netikėk jo ašaromis - sa- 
koma, kad ir krokodilai verkia. 

Likusią knygos dalį jis perskaitė paskubomis. Žinoma, 
viskas baigėsi gerai, nors tas liūdnas momentas stoties pa- 
kraštyje išlieka vaikų atmintyje daug ilgiau, nei laiminga pa- 
baiga. 


Ponas Martinas, “Viduriniojo Pasaulio" geležinkelio 
kompanijos prezidentas, atvyko į St. Luiso stotį patikrinimui. 
Jis ketino vykti “Berlingtono zefyru" į Toupeką, į pirmąjį sa- 
vo dukters koncertą. Tačiau “Zefyras" neužsivedė. Atrodo, 
į dyzelį pateko vandens. 


(Ar tik ne tu, inžinieriau Bobai, jo ten pripylei? - min- 
tyse pasvarstė Džeikas. Tai tu, bjaurus šunie, tu!) 


Visi kiti traukiniai buvo išvykę savo maršrutais. Ką da- 
ryti? 

Kažkas palietė pono Martino ranką. Ten buvo valytojas 
Bobas, tik dabar jis buvo visai nepanašus į valytoją. Bobas 
nusimovė tepaluotas kelnes ir apsirengė švarų kombinezoną. 
Ant galvos kėpsojo sena mašinisto kepuraitė. 

- Čarlis tenai, toje atšakoje, - pasakė jis. - Jis nuvažiuos 
į Toupeką, pone Martinai. Ir spėsite į savo dukrelės koncer- 
tą. 

- Tas senas garvežys? - nusišaipė ponas Brigsas. - Su- 
tems, o Čarlis dar pupsės penkiasdešimt mylių nuo Toupe- 
kos! | 

- Čarlis gali, - neatlyžo inžinierius Bobas. - Jeigu nerei- 
kės traukti vagonų, tikrai nuvažiuos! Suprantate, laisvalai- 
kiu valydavau jo variklį ir katilą. 

- Pabandyti reikia, - nusprendė ponas Martinas. - Labai 
nenoriu praleisti pirmojo Siuzanos koncerto! 

Čarlis buvo pasiruošęs išvažiuoti; inžinierius Bobas pri- 
pylė jo tenderį šviežių anglių, o ugniadėžė iš karščio sužio- 
ravo raudonai. Jis padėjo ponui Martinui įlipti į kabiną ir po 
daugelio metų išvarė Čarlį iš aprūdijusios, pamirštos atša- 
kos į pagrindinius bėgius. Ir įjungęs svirtį "pirmyn" patrau- 
kė už virvelės. Čarlis išleido seną skardų : TUU-TUUUU! 

Visi St. Luiso vaikai išgirdo jo tūtavimą ir išbėgo į kie- 
mus pasižiūrėti į aprūdijusį garvežį. 

- Žiūrėkite! - šaukė jie. - Čia Čarlis! Traukinukas Čar- 
lis sugrįžo! Valio! - Jie visi mojavo, ir vis labiau įsibėgėda- 

Trinku tranku ritosi Čarlio ratai! 

Puf-puf šnypštė dūmai iš Čarlio kamino! 

Brum-brum slinko konvejeris su anglimis į Čarlio ug- 
niadėžę! 

Koks ten vėjas! Dievulėliau! Čarlis dar niekad taip grei- 
tai nevažiavo! Peizažas lėkė pro šalį! Jie aplenkė mašinas 41 
magistralėje it stovinčias vietoje! 

- Tram-tararam! - sušuko ponas Martinas, mojuodamas 
savo kepure. - Čia tai bent garvežys, Bobai! Nesupratau, 

kaip galėjau jo atsisakyti! Kaip tu sugebi taip greitai tiekti 
anglis? 

Inžinierius Bobas tik šypsojosi, nes žinojo, kad Čarlis 
maitinasi pats. O po trinku tranku, puf-puf ir brum-brum gir- 
dėjo seną Čarlio dainelę: 


Neklausinėk kvailysčių, 
Neporinsiu paikysčių. 
Tu-tūūū traukinukas esu 
Nuo neatmenamų laikų. 


Noriu lėkti bėgiais 
Po giedru dangumi 
Lig savo dienų galo 
Būti savimi. 


Čarlis nuvežė poną Martiną į dukters koncertą laiku (ži- 
noma), o Siuzana labai apsidžiaugė pamačiusi seną savo 
draugą Čarlį (žinoma), ir visi sugrįžo į St. Luisą, ūkaujant 
traukinio švilpukui. Ponas Martinas surado Čarliui ir inžinie- 
riui Bobui tarnybą “Viduriniojo Pasaulio" pramogų parke 
Kalifornijoje ir 


Ir jūs galėsite rasti juos tenai, vežiojančius linksmus 
vaikus po šviesų, muzikos ir linksmybių pasaulį. Inžinieriaus 
Bobo plaukai pabalo, Čarlis nebešneka tiek daug, kaip anks- 
čiau, bet abu vis dar palekia kaip vėjas, o vaikai kartais nu- 
girsta Čarlį dainuojant tyliu, gargždžiu balseliu. 


PABAIGA 


- Neklausinėk kvailysčių, - sumurmėjo Džeikas, žvelg- 
damas į paveikslėlį. Jame traukinukas Čarlis traukė du vėlia- 
vomis apkaišytus vagonėlius su linksmais vaikais nuo links- 
mųjų kalnelių iki apžvalgos rato. Inžinierius Bobas sėdėjo 

kabinoje, traukė švilpuko virvelę ir buvo laimingas kaip mė- 
nulis. Bobo šypsena turėjo reikšti neapsakomą džiaugsmą, 
bet senis veikiau priminė beprotį. Čarlis ir inžinierius Bobas 
abu atrodė kaip pamišėliai... o kuo daugiau Džeikas žiūrė- 
jo į vaikus, tuo labiau jų šypsenos panėšėjo į siaubo grima- 
sas. Paleiskite mus iš čia, sakė jų veidai. Prašau, tik paleis- 
kite iš traukinio gyvus. 

Lig savo dienų galo būti savimi. 

Džeikas užvertė knygelę ir susimąstęs įsmeigė į viršelį 
akis. Po kurio laiko vėl atsivertė ir ėmė sklaidyti puslapius, 
apibraukdamas žodžius ir sakinius, kurie jam atrodė girdė- 
ti, 

“Viduriniojo Pasaulio" geležinkelio kompanija... inži- 
nierius Bobas... tylus, gargždus balselis... Tu-TŪŪU... pir- 
mas tikras draugas nuo tada, kai prieš daugelį metų Niujor- 
ke mirė jo žmona... ponas Martinas... pasaulis pasisuko... 
Siuzana... 

Jis padėjo rašiklį. Kodėl šitie žodžiai ir sakiniai jam at- 
rodo girdėti? Na, apie Niujorką viskas aišku, o kiti? Ir kodėl 
ši knyga? Kad jis turėjo ją nusipirkti, abejonių nebuvo. Jei- 
gu tada nebūtų turėjęs pinigų, būtų čiupęs ir paprasčiausiai 
movęs iš knygyno. Bet kodėl? Jis jautėsi kaip kompaso strė- 
lė. Strėlė, kuri nieko nežino apie šiaurės magnetizmą; tik Ži- 
no, kad turi pasisukti į tam tikrą pusę, nori to ar ne. 

Vienintelis dalykas, nekeliąs Džeikui jokių klausimų - 
tai kad jis velniškai pavargęs ir kad jeigu tuojau pat nelįs į 
lovą, užmigs prie stalo. Jis nusitraukė marškinėlius, po to vėl 
žvilgtelėjo į knygos viršelį. 

Ta šypsena. Jis tiesiog nepasitikėjo ta šypsena. 

Nė kruopelytės. 

Miegas neatėjo staiga, kaip berniukas tikėjosi. Užmigti 
neleido besiginčijantys balsai, nesutariantys, ar jis gyvas. Ga- 

liausiai Džeikas atsisėdo užmerkęs akis ir prispaudęs rankas 
prie smilkinių. 

Baikite! Suriko jis jiems. Liaukitės! Tylėjote visą dieną, 
užtilkite ir vėl! . 

Aš mielai, jeigu tik jis pripažins, kad esu miręs, niūriai 
atkirto vienas. 

Gerai, jeigu tik jis apsidairys aplinkui ir pripažins, jog 
akivaizdžiai esu gyvas, metė antrasis. 

Džeikas pajuto, kad tuoj suriks balsu. Nebepajėgė susi- 
valdyti. Riksmas lipo gerkle kaip vėmalai. Jis atsimerkė, pa- 
matė. ant kėdės gulinčias kelnes ir staiga kai ką sugalvojo. 
Atsikėlęs iš lovos įkišo ranką į priekinę kišenę. 

Sidabrinis raktelius tebegulėjo ten, ir vos tik jį suėmė, 
balsai nutilo. 

Pasakyk jam, kažkodėl pagalvojo Džeikas. Pasakyk jam, 
kad paimtų raktą. Jis išvaduoja nuo balsų. 

Tada grįžo į lovą ir po trijų minučių jau miegojo, laiky- 
damas delne raktą. 


Trečia dalis 
Durys ir demonas 

Edis beveik miegojo, kai į ausį kažkas aiškiai ištarė: Pa- 
sakyk jam, kad paimtų raktą. Jis išvaduoja nuo balsų. 

Edis truktelėjęs atsisėdo ir neramiai apsidairė. Siuzana 
taikiai miegojo prie šono; ir tas balsas tikrai nebuvo jos. 

Atrodo, kad niekieno. Jau aštuonias dienas jie keliavo 
palei Spindulį ir šį vakarą apsinakvojo giliame slėnio plyšy- 
je. Čia pat iš kairės, jiems pakeliui šniokštė upė. Dešinėje 
stačiai kilo balteglių siena. Jokių svetimų čia nebuvo: Siuza- 
na miegojo, Rolandas budėjo. Šaulys sėdėjo susisupęs į ap- 
klotą palei upelį ir žvelgė kažkur į tamsą. 

Pasakyk jam, kad paimtų raktą. Jis išvaduoja nuo bal- 
sų. 

Edis ilgai nedvejojo. Rolando sveika nuovoka balansuo- 
ja ant ribos, tiksliau, svyra ten, kur nereikia. Bet blogiausia, 
kad jis pats tai suvokia. Todėl Edis buvo pasiryžęs griebtis 
bet kokio šiaudo. 

Po galva Edis buvo pasikišęs susuktą elnio kailį. Dabar 
kyštelėjo ranką po juo, išsitraukė susuktą į odą ryšuliuką ir 
nuėjo pas Rolandą. Jį nugąsdino tai, kad šaulys pastebėjo jį 
tik likus keturiems žingsniams nuo neapsaugotos nugaros. O 
buvo metas - ir dar ne taip seniai - kai Rolandas būtų paju- 
tęs, kad Edis nemiega, dar šiam neatsisėdus. Būtų pastebė- 
jęs pakitusį alsavimą. 

Jis ne budresnis kaip tada, kai merdėjo ant kranto nuo 
„vėžiagyvio įkandimo, liūdnai pagalvojo Edis. 

Rolandas pagaliau pasuko galvą. Jo akys švietė skausmu 
ir nuovargiu, tačiau Edis jautė, jog tai tik viršūnėlės; po tuo 
blizgesiu slėpėsi auganti sumaištis, kuri nesustabdyta kada 
nors virs beprotybe. Edžiui suspaudė širdį. 

- Neima miegas? - paklausė Rolandas. Kalbėjo lėtai tar- 
damas garsus, lyg apsvaigęs. 

- Jau beveik buvau užsnūdęs, bet pabudau, - atsakė Edis. 
- Klausyk... 

- Atrodo, aš greitai mirsiu. - Rolandas pakėlė į Edį akis. 
Tviskesys išsisklaidė, ir Edis žvelgė į du gilius šulinius, ku- 
rių dugno nesimatė. Edis krūptelėjo labiau dėl to žvilgsnio 
nei dėl šaulio žodžių. - Ir žinai, ką aš tikiuosi rasti savo ke- 
lio gale, Edi? 

- Rolandai... 

- Tylą, - neleido jam baigti Rolandas. Ir sunkiai atsidu- 
so. - Tiesiog tylą. To užteks. Kad pasibaigtų... šitai. 

Jis prispaudė kumščius prie smilkinių, ir Edis pagalvo- 
jo: Jau esu kažką matęs taip darant, ir visai neseniai. Tiktai 
ką? Kur? 

Žinoma, tai juokinga; jau greitai du mėnesiai be Siuza- 
nos ir Rolando jis nesutiko jokio žmogaus. Tačiau tai vis tiek 
atrodė tiesa. 

- Rolandai, aš kai ką darau, - pradėjo Edis. 

Šaulys linktelėjo. Veide sušmėžavo šypsenėlė. 

- Žinau. Kas tai? Ar jau pasiruošęs pasakyti? 

- Man rodos, tai viso to ka-teto dalis. 

Šaulio žvilgsnis pasidarė skvarbus. Jis susimąstęs pa- 
žvelgė į Edį, bet nieko neatsakė. 

- Žiūrėk. - Edis ėmė vynioti ryšulėlį. 

Iš to nebus jokios naudos! - nusikvatojo Henris jo min- 
tyse. Ir dar taip garsiai, kad Edis susigūžė. Čia kvailas paga- 
liūkštis! Jis pasižiūrės ir ims žvengti! Juoksis iš tavęs! “Tik 
pamanykit! - sakys. Snarglius kažką išdrožinėjo? " 

- Užsičiaupk, - suniumnėjo Edis. 

Šaulys kilstelėjo antakius. 

- Ne tau sakau. 

Rolandas nė kiek nenustebęs linktelėjo: 

- Brolis dažnai tave aplanko, ar ne, Edi? 

Minutę Edis žiūrėjo nepraverdamas burnos ir laikė dro- 
žinį susuktą. Po to šyptelėjo. Ne itin linksmai. 

- Ne taip dažnai, kaip anksčiau, Rolandai. Ir už tai dė- 
kui. 

- Taip, - sutiko Šaulys. Kai daug balsų, sunku širdžiai... 
ką čia turi, Edi? Prašau, parodyk man. 

Edis ištiesė šermukšnio pagaliuką. Iš jo, kaip moters gal- 
va laivo pirmgalyje... arba kaip kardo rankena akmenyje, 
kyšojo dar ne visai baigtas raktas. Edis nežinojo, ar tiksliai 
pakartojo lauže matytą rakto formą (ir nesužinos, kol neras 
spynos jam išmėginti), bet jautė, jog panašus. Aišku buvo 
viena - tai geriausias drožinys jo gyvenime. Nieko panašaus 
jis nebuvo išdrožęs. 

- Dievaži, Edi, kaip gražu! - šūktelėjo Rolandas. Visa 
apatija pranyko; jis kalbėjo su pagarba, prie kurios Edis ne- 
buvo pratęs. - Jis baigtas? Juk dar ne? 

- Ne, ne visai. - Jis perbraukė nykščiu per trečią rante- 
lį, o tada per “s" formos duobutę gale. - Dar reikia patikslinti 
šitą griovelį, ir išlinkimas gale dar ne toks. Nesuprantu, iš 
kur tai ištraukiau, bet tiesiog dėl to neabejoju. 

- Čia tavo paslaptis. - Tai nebuvo klausimas. 

- Taip. Jeigu tik žinočiau, ką ji reiškia. 

Rolandas apsidairė. Edis nusekė jo akis ir pamatė Siu- 
zaną. Jis nudžiugo, kad šaulys išgirdo pirmas. 

- Ką jūs čia veikiate taip vėlai, vaikinai? Kramtote laši- 
nukus? - Ji pastebėjo medinį raktą Edžio rankose ir linkte- 
lėjo: - Jau nerimavau, kada jį ištrauksi ir parodysi. Gerai pa- 
darei, ir pats tai supranti. Neįsivaizduoju, kam jis, bet yra pa- 
siutiškai geras. 

- Tai tu nenumanai, kokioms durims jis galėtų tikti? - 
paklausė šaulys Edžio. - Gal tai irgi priklauso tavo khef? 

- Ne... bet raktas gali praversti, kai bus baigtas. - Jis iš- 

tiesė jį Rolandui. - Noriu, kad palaikytum jį. 

Rolandas nepajudino nė piršto, kad jį paimtų. Tik įdė- 
miai žiūrėjo į Edį. 

- Kodėl? 

- Todėl... e... todėl, kad man atrodo, jog kažkas liepė 
man tai padaryti. 

- Kas? 

Tavo berniukas, staiga pagalvojo Edis ir kaipmat supra- 
to, jog tai tiesa. Tas prakeiktas tavo berniukas. 

Bet to sakyti nesinorėjo. Edis neketino minėti vaiko var- 
do. Kad nepadarytų blogiau. 

- Nežinau. Bet manau, kad tau reiktų pabandyti. 

Rolandas lėtai ištiesė ranką. Vos jo pirštai palietė medį, 
per raktą nubėgo žaibiškas blyksnis ir dingo taip staiga, kad 
Edis nebuvo tikrai jį apskritai matęs. Tai galėjo būti atsispin- 
dėjusi žvaigždžių šviesa. 

Rolandas suspaudė pirštus ant styrančio iš šakelės rak- 
to. Iš pradžių jo veide neatsispindėjo niekas, netrukus jis su- 
raukė antakius ir palenkė galvą it klausytųsi. 

- Kas yra? - paklausė Siuzana. - Ar tu girdi... 

- Ššš! - suglumusiame Rolando veide ėmė ryškėti atvi- 
ra nuostaba. Jis žiūrėjo tai į Edį, tai į Siuzana, o akyse kaip 
vanduo į upelį panardintame ąsotyje tvenkėsi kažkoks nepa- 
prastas jausmas. 

- Rolandai? - susirūpinęs paklausė Edis. - Kaip jautiesi? 

Rolandas kažką sukuždėjo. Edis nesuprato. 

Siuzana atrodė nusigandusi. Ji bejėgiškai dirstelėjo į 
Edį: Ką jam padarei? 

Edis paėmė į savo delnus vieną jos ranką: 

- Manau, viskas baigsis gerai. 

Rolandas taip stipriai gniaužė pagaliuką, jog Edis išsi- 
gando, kad jis neperlūžtų. Bet medis buvo tvirtas, raktas ne- 
plonas. Sujudėjo Šaulio Adomo obuolys; jam buvo sunku 
kalbėti. Ir staiga jis suriko į dangų aišku ir galingu balsu: 

- NUTILO! BALSAI NUTILO! 

Kai jis vėl pažvelgė į draugus, Edis pamatė tai, ko ne- 
sitikėjo pamatyti niekada... net jeigu gyventų tūkstantį me- 
tų. 

Rolandas iš Gileado verkė. 

Tą naktį Šaulys išsimiegojo kietai ir be sapnų pirmą kar- 
tą po daugelio mėnesių, miegojo su nebaigtu drožti raktų 
saujoje. 


3 


Kitame pasaulyje, po to paties ka-teto šešėliu Džeikas 
Čambersas regėjo patį įspūdingiausią savo gyvenimo sapną. 

Jis traukė per tankius krūmynus, likusius iš seno miško, 
pro išvirtusius medžius ir dygius krūmus, kurie kibo į kulkš- 
nis ir stengėsi numauti sportbačius. Jis priėjo siaurą jaunes- 
nių medžių (alksnių, o gal bukų, pagalvojo jis; mieste augęs, 
Džeikas tiksliai žinojo tik tiek, kad vieni medžiai būna su 
spygliais, kiti - su lapais) ruožą ir rado takelį tarp jų. Juo eiti 
buvo greičiau. Priekyje švietė laukymė. 

Džeikas sustojo priešais ją ir pastebėjo akmeninį ženklą 
dešinėje pusėje. Jis išsuko iš takelio pažiūrėti. Akmenyje ra- 
do iškaltas raides, tik jos buvo taip ištrupėjusios, kad jam ne- 
pavyko jų perskaityti. Tada jis užsimerkė ir kaip neregys 
Brailio raštą ėmė skaityti pirštais (prieš sapną nebuvo to da- 
ręs). Žodžiai formavosi po jo vokais, kol liko melsvai švy- 
tintis užrašas: 

KELIAUNINKE, TOLIAU VIDURINYSIS PASAU- 
LIS. 

Miegodamas savo lovoje Džeikas pritraukė prie pilvo 
kelius. Ranka su raktu buvo pakišta po pagalve, ir dabar jį 
laikantys pirštai dar labiau susigniaužė. 

Vidurinysis pasaulis, pagalvojo jis, žinoma. St. Luisas, 
Toupeka, Ozas, Pasaulinė mugė ir traukinukas Čarlis. 

Sapne jis vėl atsimerkė ir keliavo toliau. Aikštelė už me- 
džių buvo užlieta senu, aptrupėjusiu asfaltu. Viduryje švie- 
tė nubrėžtas geltonas ratas. Džeikas suprato, kad ten krepši- 
nio aikštelė, anksčiau, nei spėjo pamatyti berniuką kitame 
aikštelės gale, nuo baudų linijos mėtantį kamuolį į krepšį. 
Kamuolys gražiai krito pro lanką be tinklelio. Krepšio stovas 
styrojo iš kažkokios būdelės ar tai metro kiosko, užrakinto 
nakčiai. Jo durys buvo nudažytos juodai geltonais dryžiais. 
Už jo, ar, veikiau, po juo, Džeikas išgirdo ritmingą galingų 
mechanizmų gausmą. Tas garsas kažkodėl buvo nemalonus. 
Grėsmingas. 

Neužlipk ant robotų, neatsisukdamas įspėjo berniukas, 
mėtęs kamuolį į krepšį. Atrodo, kad visi negyvi, bet tavim dė- 
tas nerizikuočiau. 

Džeikas apsidairė ir pamatė aplinkui išmėtytus keistus 
mechanizmus. Vienas priminė žiurkę, kitas - šikšnospamį. 
Mechaninė gyvatė, sutrūkusi perpus ir surūdijusi, gulėjo be- 
veik prie jo kojų. 

- Artu - tai Aš? - paklausė Džeikas, eidamas prie krep- 
šio. Bet dar berniukui neatsisukus žinojo, jog yra ne taip. 
Berniukas buvo vyresnis už Džeiką, mažiausiai trylikos. 
Plaukai tamsesni, o kai nepažįstamasis atsisuko, Džeikas pa- 
matė, kad jo akys yra rudos. Jo paties buvo mėlynos. 

- O tu kaip manai? - paklausė keistasis berniukas ir per- 
davė kamuolį Džeikui. 

- Ne, tikrai ne, - atsakė Džeikas atsiprašinėdamas. - Tie- 
siog paskutines tris savaites jaučiuosi kaip padalintas į dvi 
dalis. - Ir pritūpęs metė kamuolį iš aikštelės vidurio. Nubrė- 
žęs aukštą lanką kamuolys tyliai niurktelėjo per lanką. Džei- 
kas apsidžiaugė... bet kartu pajuto, jog ima baimė išgirsti tai, 
ką šitas krepšininkas turi jam pasakyti. 

- Žinau, - tarė nepažįstamasis. - Tave gerokai užkasė, ar 
ne? - Jis vilkėjo išblukusius dryžuotus šortus, geltonus marš- 

kinėlius su užrašu “VIDURINIAJAME PASAULYJE NE- 
PANUOBODŽIAUST"*. Kad į akis nekristų plaukai, buvo už- 
sirišęs juostą. - Bet prieš tai, kol reikalai pasitaisys, bus dar 
blogiau. 

- Kas čia per vieta? - pasiteiravo Džeikas. - Ir kas tu 
toks? 

- Čia Lokio portalas... ir Bruklinas kartu. 

Tai atrodė visai nelogiška, bet kažkodėl visai supranta- 
ma. Džeikas nuramino save, jog sapnuose visuomet taip nu- 
tinka, tik dabar jis visai nesijautė sapne. 

- O dėl manęs, tai neturi reikšmės, - baigė berniukas. Jis 
švystelėjo kamuolį per petį. Tas pakilo ir įsmuko tiesiai į lan- 
ką. - Aš turiu parodyti tau kelią, ir tiek. Nuvesiu tave, kur tau 
reikia, ir parodysiu, ką turi pamatyti, bet reikės pasisaugoti, 
nes aš tavęs nepažįstu. O nepažįstami Henrį nervina. Susi- 
nervinęs jis gali supykti, o jis vyresnis už tave. 

- Kas tas Henris? - paklausė Džeikas. 

- Nesvarbu. Žiūrėk, kad jis tavęs nepastebėtų. Tau rei- 
kia tik sukiotis aplinkui ir pasekti mus. Tada, kai išeisime... 

Berniukas pažvelgė į Džeiką. Jo akyse atsispindėjo gai- 
lestis ir baimė. Džeikas staiga pamatė, kad nepažįstamasis 
ima blankti. Jau galėjo įžiūrėti juodai geltonus dryžius pro 
vaikino marškinėlius. 

- Kaip aš jus surasiu? - Džeikas staiga nusigando, kad 
nepažįstamasis pranyks greičiau, nei spės jam viską pasakyti. 

- Ramiausiai, - atsakė berniukas. Jo balsas virto aidu. - 
Važiuok metro į Ko-Op Sitį. Rasi mane. 

- Ne, nerasiu! - sušuko Džeikas. - Ko-Op Sitis milžiniš- 
kas! Ten gyvena mažiausiai šimtas tūkstančių žmonių! 

Iš berniuko liko tik balzganas siluetas. Tiktai jo rudos 
akys liko aiškios kaip Češyro katino šypsena “Alisoje". Jos 
žvelgė į Džeiką su užuojauta ir nekantrumu. | 

- Kokios bėdos, - atšovė jis. - Rožę ir raktą radai, a? Tai 
ir mane rasi. Šiandien po pietų, Džeikai. Maždaug apie tre- 
čią valandą. Tik būk atsargus ir nežiopsok. Dabar turiu eiti... 

bet džiaugiuosi tave sutikęs. Atrodai šaunus bičas, ir aš ne- 
sistebiu, kad jis tave myli. Tačiau tavęs tyko pavojus. Būk 
atsargus... ir paskubėk. 

- Palauk! - suriko Džeikas ir nubėgo per aikštelę prie 
tirpstančio berniuko. Staiga užkliuvo už sudužusio roboto, 
primenančio vaikišką traktoriuką, ir griuvo perplėšdamas 
kelnes. Skausmo jis nepaisė. - Palauk! Turi man papasako- 
ti, kas čia vyksta! Kodėl man visa tai vyksta! 

- Dėl Spindulio, - atsakė vaikinukas, iš kurio liko tik po- 
ra akių, - ir Bokšto. Viso, netgi Spindulių gale, yra Tamsu- 
sis Bokštas. Todėl nemanyk, kad kuo nors skiriesi. 

Džeikas vienu ypu pašoko ant kojų. 

- Ar aš jį rasiu? Ar rasiu šaulį? 

- Nežinau, - atsakė krepšininkas tarsi iš už tūkstančio 
mylių. - Žinau tik tiek, kad privalai pabandyti. Kito pasirin- 
kimo nėra. 

Berniukas pranyko. Krepšinio aikštelė miško viduryje li- 
ko tuščia. Girdėjosi tik vienodas mechanizmų ūžimas, kuris 
Džeikui buvo labai nemalonus. Kažkas jame buvo ne taip, ir 
tas kažkas, suprato jis, veikia rožę arba atvirkščiai. Kažkaip 
viskas susipynę. 

Jis pakėlė seną, nutrintą kamuolį ir metė. Šis pataikė tie- 
siai į krepšį ir... dingo. 

Upė, kaip vėjo gūsis atsiduso nepažįstamasis vaikinu- 
kas. Balsas atėjo iš niekur ir ten pat pražuvo. Atsakymas - 
upė. 

Džeikas pabudo saulei tekant ir įsmeigė akis į savo kam- 
bario lubas. Jis mąstė apie vyrą iš “Manheteno proto resto- 
rano“, Aaroną Depnė, kuris šlaistėsi Blikerio gatvėje, kai 
Bobas Dylanas dar nemokėjo sugroti sol mažorinės savo gi- 
tara. Aaronas Depnė užminė Džeikui mįslę. 

Bėgti gali, eiti - ne, 

Turi žiotis - nešneka, 
Vingiuoja ne uodega, 
Turi vagą - nesodina? 


Dabar jis žino atsakymą: upė. Upė bėga; upė turi žiotis, 
upė vingiuoja, upė turi savo vagą. Tas berniukas pasuflera- 
vo jam atsakymą. Berniukas iš sapno. 

Ir staiga jis prisiminė Depnė žodžius: Tai tik pusė atsa- 
kymo. Samsono mįslė yra dviguba, mano drauge. 

Džeikas žvilgtelėjo į laikrodį prie lovos ir pamatė, kad 
jau dvidešimt minučių po šešių. Metas judintis, jeigu nori 
dingti dar tėvams nepabudus. Šiandien į pamokas neis; gali 
būti, kad daugiau iš viso nekels kojos į mokyklą. 

Jis nusimetė apklotą, nuleido kojas ant grindų ir paste- 
bėjo nudrėkstus kelius. Šviežiai nudrėkstus kelius. Vakar pa- 
taikęs ant plytų nusibraukė kairį šoną, vėliau susimušė gal- 
vą apalpęs prie rožės, bet keliai liko sveiki. 

- Tai nutiko sapne, - sumurmėjo Džeikas ir visiškai ne- 
nustebo. Tik suskubo rengtis. 


5 


Savo sieninės spintos dugne, po senais sportiniais bate- 
liais be raištelių ir šūsnimi senų “Žmogaus-Voro" komiksų 
jis susirado kuprinę, su kuria vaikščiojo į pradinę mokyklą. 
Suprantama, Paiperio mokykloje geriau mirti, nei pasirody- 
ti su kuprine, todėl paėmus ją Džeiką apėmė galinga nostal- 
gijos banga laikams, kurie atrodė tokie paprasti. 

Jis susikimšo į ją švarius marškinius, švarius džinsus, 
kelias trumpikes ir abi naujas knygeles. Rausdamas spintą, 
raktą jis paliko ant stalo, ir balsai akimirksniu grįžo. Bet gin- 
čijosi toli ir neaiškiai. Be to, mintis, jog gali jų atsikratyti vėl 
paėmęs raktą, visai Džeiką nuramino. 

Gerai, pasakė jis mintyse, žiūrėdamas į kuprinę. Ir su 
knygomis lieka daug tuščios vietos. Kas dar? 

Iš pradžių atrodė, kad nieko netrūksta... bet greitai jis 
jau žinojo. 

Tėvo kabinetas trenkė cigaretėmis ir ambicijomis. 

Čia karaliavo milžiniškas tikmedžio stalas. Kitoje sieno- 
je, apstatytoje knygų lentynomis, buvo įleisti trys “Mitsubis- 
hi" telemonitoriai. Per visus rodė konkurentų televizijas, - 
vakarais tėvas čia žiūrėdavo žiūrimiausias laidas išjungęs 
garsą. 

Užuolaidas rado užtrauktas, todėl Džekui teko įsijung- 
ti stalinę lempą. Nervinis drebulys krėtė vien būnant kabine- 
te. Jeigu tėvas pabus ir ateis čia (o tai visai įmanoma, nes kad 
ir kaip vėlai eitų miegoti ar daug vakare išgertų, Elmeris 
Čambersas miegojo trumpai ir anksti keldavosi), labai su- 
pyks. Tada mažų mažiausiai pabėgti bus sunkiau. Kuo grei- 
čiau išeis, tuo Džeikui bus geriau. 

Stalas buvo užrakintas, tačiau tėvas rakto neslapstė. 
Džeikas kyštelėjo pirštus po registracijos knyga ir kilstelėjo 
ją, po to atsirakino trečią stalčių, užkišo ranką už bylų ir ap- 
čiuopė šaltą metalą. 

Koridoriuje girgžtelėjo lenta. Džeikas suakmenėjo. Pra- 
ėjo kelios sekundės. Nieko daugiau neišgirdęs berniukas iš- 
traukė ginklą, kurį tėvas laikė “namų gynybai" - automatinį 
44-ojo kalibro “Riugerį"". Tėvas išdidžiai pademonstravo pis- 
toletą sūnui tą pačią dieną, kai nusipirko; tai buvo prieš dve- 
jus metus. Jis buvo kurčias mamos reikalavimui atsikratyti 
ginklo, kol kas nors nenukentėjo. 

Džeikas surado mygtuką šone ir nuleido apkabą. Tylia- 
me bute kurtinančiai spragtelėjo metalas. Berniukas nervin- 
gai dirstelėjo į duris, o tada vėl apžiūrėjo apkabą. Ginklas 
pilnai užtaisytas. Jau ketino įstumti ją atgal, bet apsigalvojęs 

vėl ištraukė. Laikyti užtaisytą pistoletą stalčiuje - viena, tam- 
pytis jį po Niujorką - kas kita. 

Jis įsikišo pistoletą į kuprinės dugną, tada dar pagraibė 
už bylų. Šįkart ištraukė artipilnę dėžutę su šoviniais. Prisi- 
minė, kad tėvas mokėsi šaudyti policijos poligone Pirmojo- 
je aveniu, kol neatsibodo. 

Lenta vėl girgžtelėjo. Džeikas nekantravo kuo greičiau 
išeiti. 

Išsitraukęs vienus marškinius, paklojo juos ant stalo ir 
susuko į juos apkabą su 44-ojo kalibro šoviniais. Tuomet su- 
kimšo atgal į kuprinę ir užsegė sagteles. Beinant iš kamba- 
rio akis užkliuvo už raštinės reikmenų. Ant lapelių krūvos 
buvo padėti tėvo mėgstami veidrodiniai akiniai nuo saulės. 
Jis paėmė popieriaus lapelį ir truputį pagalvojęs - akinius. 
Akinius įsikišo į kišenę, o ištraukęs iš stovelio ploną auksi- 
nį parkerį parašė: Brangūs tėti ir mama. 

Tada sustojo ir perskaitė, ką parašė. Ką reiškia toks krei- 
pinys? Ką jis nori pasakyti? Kad myli juos? Tai tiesa, bet to 
per maža - ji buvo prikaišiota daug mažesnių, nemalonių tie- 
sų it siūlų kamuolys adatų. Kad ilgėsis jų? Jis negalėjo pa- 
sakyti, ar taip bus, ir tai kėlė šiurpą. Kad tikisi, jog jie jo 11- 
gėsis? 

Berniukas staiga suprato, kas yra. Jeigu būtų sugalvojęs 
išeiti dienai, tikrai sugebėtų ką nors parašyti. Bet Džeikas be- 
veik buvo tikras, jog išeina ne dienai, ne savaitei ar mėne- 
siui, net ne vasarai. Jis jautė, kad išėjęs daugiau į šiuos na- 
mus negrįš. 

Jau norėjo suglamžyti lapelį, bet pridūrė: Prašau, būkite 
atsargūs. Su meile, Dž. Silpnoka, bet vis šis tas. 

Puiku. Gal jau baigsi bandyti savo laimę ir eisi iš čia? 

Jis taip ir padarė. 

Bute tvyrojo mirtina tyla. Džeikas nutipeno pro svetai- 
nę, klausydamasis tėvų alsavimo: tylaus mamos šnopavimo 
ir šiek tiek garsesnio tėvo šnarpimo. Koridoriuje berniukas 
sustingo sulaikęs kvapą, kai išsijungė šaldytuvas. Po mirks- 

nio jis jau stovėjo prie durų. Atrakino jas kaip įmanydamas 
tyliau, išėjo ir tyliai jas užvėrė. 

Kai skląstis trakštelėjo spynoje, nuo krūtinės nusirito 
sunkus akmuo, 0 jo vieton stojo stipri nuojauta, kad įvyks 
kažkas reikšminga. Jis nežinojo, kas jo laukia, bet nujautė, 
jog tai gali būti pavojinga. Tačiau Džeikui buvo vienuolika, 
per mažai, kad neigtų egzotišką jį apėmusį pasitenkinimą. 
Priekyje kelias, slaptas kelias į nepažįstamą kraštą. Ten lau- 
kia paslaptys, kurios atsiskleis, jeigu tik bus pakankamai pro- 
tingas... ir neapleis sėkmė. Jis palieka šiuos namus saulėte- 
kio spinduliuose, o priekyje jo. laukia neįtikėtini nuotykiai. 

Jeigu išlaikysiu ir liksiu nuoširdus, pamatysiu savo ro- 
že, pagalvojo jis spustelėdamas lifto mygtuką. Žinau tai... ir 
dar pamatysiu jį! 

Ta mintis neapsakomai įkvėpė berniuką. 

Po trijų minučių vaikas išėjo iš po stoginės, dengiančios 
pastato, kuriame jis praleido visą savo gyvenimą, duris. Pa- 
stovėjęs minutę ir pasuko kairėn. Pasuko ne šiaip sau, kryp- 
tingai. Jis traukė į pietryčius, palei Spindulį, pradėjęs savo 
kelionę į Tamsųjį Bokštą. 

Praėjus dviems dienoms nuo tada, kai Edis padavė Ro- 
landui nebaigtą savo raktą, trys keliauninkai - sukaitę, pra- 
kaituoti, nuvargę, - skindamiesi kelią per ypatingai tankius 
krūmus ir jaunuolyną aptiko tai, ką iš pradžių palaikė dviem 
neryškiais takeliais tarp susipynusių medžių šakų. Po kurio 
laiko Edis įsitikino, jog tai seniai apleistas kelias. Krūmokš- 
niai ir neūžaugos medeliai stirksojo per jo vidurį, o žole ap- 
augę grioviai buvo pakankamai plačios, kad prariedėtų Siu- 
zanos vežimėlis, provėžos. 

- Aleliuja! - suriko jis. - Už tai ir išgerkime! 

Rolandas linktelėjo ir nusirišo nuo juosmens vandens 
maišą. Pirma padavė jį Siuzanai, kabančiai neštuvuose ant jo 

nugaros. Edžio raktas, parištas virvele ant kaklo, siūbavo su 
kiekvienu žingsniu. Ji nurijo gurkšnį ir perdavė gertuvę 
Edžiui. Atsigėręs Edis ėmėsi išlankstyti vežimėlį. Kaip jis jo 
nekentė... Šitas geležinis inkaras kliudė jiems keliauti, nors 
buvo dar pakankamai geros būklės - sulūžo vos pora stipinų. 
Tiesa, pasitaikė dienų, kai Edis galvodavo, jog šita kerėpla 
juos visus pergyvens. Tačiau dabar jis gali pasitarnauti. 

Edis padėjo Siuzanai išlįsti iš pakinktų ir pasodino į 
krėslą. Moteris įsirėmė rankomis į nugarą ir maloniai pasi- 
raivė. Vyrai išgirdo, kaip trakšteli jos stuburas. 

Priekyje į barsuką ar meškėną panašus žvėrelis išlindo 
į kelią, pažiūrėjo į juos didelėmis, auksinėmis akimis, krus- 
telėjo smailą ūsuotą snukutį it sakytų “cha, didelio čia daik- 
to!" ir nuturseno savo keliais. Edis spėjo pastebėti ilgą, už- 
riestą it kailiu apaugusi spyruoklė uodegą. 

- Kas ten buvo, Rolandai? 

- Plepetūnas. 

- Nevalgomas? 

Rolandas papurtė galvą. 

- Kietas. Rūgštus. Geriau jau valgyčiau šunį. 

- Tikrai? - nusistebėjo Siuzana. - Ar teko? 

Šaulys linktelėjo, bet toliau nesigilino. Edis prisiminė ei- 
lutę iš seno Polo Njumano filmo: Taip, ponia, teko - ir val- 
gyti, ir gyventi kaip jie. 

Paukščiai linksmai suokė medžiuose. Keliu traukė sil- 
pnas vėjukas. Siuzana su Edžiu dėkingi pasuko į jį veidus, 
po to žvilgtelėjo vienas į kitą ir nusišypsojo. Edis vėl pasi- 
juto nepaprastai dėkingas likimui už ją: kaip baisu kažką my- 
lėti, ir kaip nuostabu! 

- Kas nutiesė šitą kelią? - parūpo Edžiui. 

- Žmonės, kurių seniai neliko, - atsakė Rolandas. 

- Tie patys, kurių puodus radome? - paklausė Siuzana. 

- Ne, ne tie. Čia buvo karietų kelias, jeigu gerai supran- 
tu. Ir jeigu per tiek laiko išliko, turėjo būti išties geras... gal 
čia netgi Didysis traktas. Pakasę turėtume rasti žvyro, ar net 

drenažo sistemą. Jeigu jau atsidūrėme čia, užkąskime. 

- Maistas! - šūktelėjo Edis. - Nešk jį čionai! Florentiš- 
kas viščiukas! Polineziškos krevetės! Veršiena, švelniai ap- 
kepta su grybais ir... 

Siuzana kumštelėjo alkūne: 

- Užsičiaupk, baltaveidi! 

- Ką daryti, jei vaizduotė gera, - linksmai atkirto Edis. 

Rolandas nusimetė nuo peties veršenikę, pasilenkė ir 
ėmė sukti džiovintos mėsos gabaliukus į alyvuogių spalvos 
lapus. Edis ir Siuzana įsitikino, kad jie skoniu primena špi- 
natus, tik daug stipresnio skonio. 

Edis apsuko Siuzaną į jį, ir Šaulys padavė tris suktinu- 
kus, kuriuos Edis pakrikštijo “Šaulio boritais". Moteris nieko 
nelaukusi pradėjo valgyti. 

Kai Edis atsigręžė, Rolandas jau laikė tris suktinukus 
jam ir dar kai ką. Medžio šaką su nebaigtu drožti raktu. Ro- 
landas nusitraukė jį nuo virvelės. 

- Ei, tau jo reikia, ar ne? - nustebo Edis. 

- Kai nusiimu, balsai grįžta, bet skamba iš toli, - atsakė 
Rolandas. - Galiu juos pakęsti. Tiesą sakant, girdžiu juos ir 
nešiodamas raktą, girdžiu lyg kalbant ant gretimos kalvos. 
Tu jo nebaigei. 

- Na... tu jį nešiojai... nenorėjau... 

Rolandas tylėjo, bet savo šviesiai mėlynomis akimis 
žvelgė į Edį atlaidžiai kaip kantrus mokytojas. 

- Gerai, - tarė Edis, - bijojau jį sugadinti. Patenkintas? 

- Anot tavo brolio, tu viską gadini... taip? - paklausė 
Siuzana. 

- Siuzana Dyn, esi psichologė. Neatskleistas talentas. 

Sarkazmas Siuzanos neužgavo. Ji kilstelėjo vandens 
maišą alkūne ir nurijo didelį gurkšnį. 

- Bet tai tiesa, ar ne? 

Edis, kuris žinojo, kad dar nebaigė ir timpos, patraukė 
pečiais. 

- Turi jį baigti, - švelniai tarė šaulys. - Manau, artėja lai- 


186 


kas, kai turėsi juo pasinaudoti. 

Edis prasižiojo atsakyti, bet ir vėl užsičiaupė. Lengva 
pasakyti, tačiau jie nė vienas nesuprato esmės. O ji tokia: čia 
netiks nei septyniasdešimt, nei aštuoniasdešimt ar net devy- 
niasdešimt aštuoni procentai. Tik ne dabar. Jeigu jis susi- 
maus, galės šveisti pagalį per petį ir eiti sau. Pirmiausia to- 
dėl, jog nuo to karto, kai nurėžė šaką, nepastebėjo nė vieno 
šermukšnio. Bet svarbiausia - mažiausias netikslumas viską 
pavers niekais, raktas nepasisuks, kai turės pasisukti. Dau- 
giausia rūpesčio kėlė tas išraitymas gale. Atrodė paprastas, 
o ranteliai dar buvo ne tie... 

Tačiau toks, koks yra dabar, tikrai netiks, pats gerai su- 
pranti. 

Jis atsiduso, žiūrėdamas į raktą. Tą jis tikrai supranta. 
Reikės pamėginti jį baigti. Baimė sugadinti tik dar apsunkins 
darbą, bet teks nuryti baimę ir mėginti. Galgi pavyks sėkmin- 
gai užbaigti. Dievas mato, daug kas baigėsi gerai nuo to lai- 
ko, kai Rolandas įžengė į jo sąmonę “Delta" lėktuve. Jau 
vien tai, kad jis gyvas ir sveiko proto - didelis pasiekimas. 

Edis grąžino raktą Rolandui. 

- Kol kas nešiok, - pasakė jis. - Imsiuos jo, kai apsisto- 
sime nakčiai. 

- Pažadi? 

- Aha. 

Rolandas linktelėjęs paėmė raktą ir vėl ėmė mazgyti prie 
žaliaminės virvutės. Dirbo lėtai, tačiau Edis pastebėjo, kaip 
vikriai judėjo likę du dešinės rankos pirštai. Taip, šitas Žmo- 
gus geba prisitaikyti prie bet kokių aplinkybių. 

- Kažkas netrukus atsitiks, tiesa? - netikėtai paklausė 
Siuzana. 

Edis pakėlė akis. 

- Kodėl taip manai? 

- Aš miegu su tavimi, Edi, ir žinau, kad dabar kiekvie- 
ną naktį sapnuoji. Kartais net kalbi. Tikriausiai ne košmarus, 
tačiau visiškai aišku, kad tavo galvoje kažkas vyksta. 

- Taip. Vyksta. Tik nežinau kas. 

- Sapnai galingi, - pastebėjo Šaulys. - Ar savų tu visai 
neprisimeni? 

Edis dvejojo. 

- Kai ką, bet jie susipynę. Aš vėl esu vaikas, berods. Tai 
vyksta po pamokų. Mes su Henriu mėtome krepšį senojoje 
Markio aveniu aikštelėje, kur dabar stovi Jaunimo rūmų pa- 
statas. Noriu, kad Henris palydėtų mane į vieną vietelę Datč 
Hile. Į seną namą, kurį vaikai vadina Dvanu ir visi tvirtina, 
kad jame vaidenasi. Galbūt taip yra iš tikro. Man baisu, tas 
tikrai. Labai baisu. 

Edis papurtė galvą prisimindamas. 

- Prisiminiau Dvarą pirmą kartą po daugelio metų tada, 
kai radome Lokio aikštelę ir prikišau ausį prie tos keistos 
dryžuotos būdos. Nežinau, gal todėl dabar sapnuoju. 

- Bet tu pats tuo netiki, - pridūrė Siuzana. 

- Ne. Greičiausiai, tai, kas vyksta, yra daugiau nei pa- 
prasti prisiminimai. 

- Ar tu su broliu iš tikro buvai tenai nuėjęs? - paklausė 
Rolandas. 

- M-hm... įkalbėjau. 

- Ir kas nors atsitiko? 

- Ne. Tiktai buvo baisu. Mes stovėjome tenai ir ilgai žiū- 
rėjome, o Henris erzino mane, kad nusiųs paimti kokio nors 
suvenyro... bet aš jaučiau, kad jis to nepadarys. Jis buvo iš- 
sigandęs ne mažiau už mane. 

- Ir viskas? - paklausė Siuzana. - Tu sapnuoji tik tai, kad 
eini į tą vietą? Į Dvarą? 

- Dar kai ką. Kažkas atseka... o vėliau tarsi pasislepia. 
Pastebiu jį sapne... lyg... akies krašteliu, suprantate? Tik ži- 
nau, kad mes turime apsimesti, jog vienas kito nepažįstame. 

- Ar taip tikrai nutiko tą dieną? - paklausė Šaulys, įdė- 
miai stebintis Edį. - Ar tai tik tavo sapno veikėjas? 

- Tai buvo labai seniai. Man galėjo būti kokie trylika. 
Kaip galiu tiksliai atsiminti? 

Rolandas nieko neatsakė. 

- Gerai, - pagaliau ištarė Edis. - Taip. Manau, tąkart jis 
ten buvo. Vaikas su sportiniu krepšiu ar kuprine, gerai nepa- 
menu. Ir su akiniais nuo saulės, kurie buvo jam per dideli. Su 
veidrodiniais stiklais. 

- Kas buvo tas vaikas? - paklausė Rolandas. 

Edis ilgam nutilo. Rankoje laikė paskutinį “Šaulio bori- 
tą", bet apetitas dingo. 

- Manau, ten buvo vaikas, kurį tu sutikai tarpstotėje, - iš- 
tarė jis pagaliau. - Atrodo, tavo bičiulis Džeikas sukiojosi te- 
nai, stebėdamas mane su Henriu, kai ėjome į Datč Hilą. At- 
rodo, jis sekė mus. Nes kaip ir tu, Rolandai, girdi balsus. Ir 
lankosi mano sapnuose, kaip aš lankausi jo. Atrodo, jau ga- 
liu prisiminti, kas vyksta dabar, o Džeikui tada. Vaikas ban- 
do sugrįžti čia. Ir jeigu raktas nebus baigtas, kai vaikas žengs 
pro duris - arba bus padarytas blogai, - jis greičiausiai žus. 

- Gal jis turi savo raktą? Ar taip gali būti? - paklausė 
Rolandas. 

- Taip, manau, turi, - sutiko Edis, - tik to nepakanka. - 
Jis atsidusęs susikišo suktinuką į kišenę. - Bet netikiu, kad jis 
tai žino. 


Jie pajudėjo keliu, Edis su Rolandu pakaitomis stūmė 
Siuzaną vežimėlyje. Jie pasirinko kairiąją provėžą. Ratukai 
šokinėjo ir suposi, protarpiais vyrams tekdavo juos pakelti ir 
pernešti per išsišovusius lyg seni dantys grindinio akmenis. 
Tačiau vis tiek keliavo greičiau ir lengviau nei visą pasku- 
tinę savaitę. Kelias nuožulniai kilo į viršų, ir atsigręžęs per 
petį Edis pamatė grakščias miško pakopas. Toliau į šiaurės 
rytus jis pastebėjo vandens kaspiną, trykštantį per uolingą 
aikštelę. Jis nustebo supratęs, kad ten jų “šaudykla". Dabar 
ji beveik pasislėpė snaudžiančios dienos šviesoje. 

- Ei, ramiau, vaikine! - suriko Siuzana. Edis atsigręžė 

pačiu laiku: dar nespėjo įvažiuoti vežimėliu į Rolandą. Šau- 
lys buvo sustojęs ir tyrinėjo tankius krūmus kairėje kelio pu- 
sėje. 

- Jeigu taip ir toliau, atimsiu vairuotojo pažymėjimą, - 
įspėjo Siuzana. 

Edis jos nesiklausė. Jis bandė įžiūrėti, ką tyrinėja Rolan- 
das. 

- Kas ten? 

- Tuoj sužinosime. - Šaulys apsisuko, iškėlė Siuzaną iš 
ratukų ir pasisodinęs ant klubo tarė: - Pažiūrėkim. 

- Nuleisk mane, brangusis... pati sugebėsiu. Jeigu norite 
žinoti, dar net lengviau. 

Kol Rolandas švelniai sodino ją ant žole apaugusios vė- 
žės, Edis dirstelėjo pro medžius. Saulė metė šešėlių kryžius, 
bet jis pamatė tai, ką pirmiau pastebėjo Rolando akis. Aukštą 
pilką akmenį, beveik pražuvusį vijokliuose. 

Siuzana įsmuko į mišką vikriai kaip gyvatė, Rolandas su 
Edžiu nusekė iš paskos. 

- Čia kažkoks ženklas? - pasirėmusi ant kelių Siuzana 
apžiūrinėjo stačiakampį akmenį. Kadaise jis stovėjo tiesiai, 
dabar buvo šiek tiek pakrypęs kaip senas antkapis. 

- Taip. Duokš man peilį, Edi. 

Edis padavė, o tada pritūpė šalia Siuzanos, kol Šaulys 
pjaustė vijoklius. Kai akmuo buvo išvaduotas, jis pamatė iš- 
kaltus žodžius, ir dar neskaitęs žinojo, kas ten parašyta: 

KELIAUNINKE, TOLIAU VIDURINYSIS PASAU- 
LIS. 

- Ką tai reiškia? - paklausė Siuzana tyliu, pagalbos bai- 
mės kupinu balsu; jos akys matavo pilką akmens luitą. 

- Tai reiškia, kad einame prie pirmojo etapo pabaigos. - 
Rolandas atrodė rimtas ir susimąstęs, kai grąžino peilį 
Edžiui. - Manau, mums reikėtų laikytis šito seno karietų ke- 

lio... tiksliau, jis laikysis mūsų, nes nutiestas palei Spindu- 
lį. Giria greitai baigsis. Tikiuosi didžiulės permainos. 

- Kas yra Vidurinysis Pasaulis? - parūpo Edžiui. 

- Viena iš galingų karalysčių, dominavusių Žemėje prieš 
šiuos laikus. Vilties, žinių ir šviesos karalystė... tai, ką mes 
stengėmės išsaugoti savo krašte, kai tamsa mus užklupo. Ka- 
da nors, kai bus laiko, papasakosiu senų istorijų... kurias gir- 
dėjau pats. Iš jų susidaro platus gobelenas - gražus ir labai 
liūdnas. 

Anot legendų, Viduriniojo Pasaulio pakraštyje kadaise 
stovėjo didžiulis miestas... ko gero, toks didelis, kaip jūsų 
rasime. Bet galime rasti ir žmonių... ar pabaisų. Arba ir vie- 
no, ir kito. Todėl reikia būti atsargesniems. 

Jis ištiesė dvipirštę ranką ir perbraukė per įrašą. “Vidu- 
rinysis Pasaulis“, - ištarė tyliai, paskendęs savo mintyse. - 
Kas būtų pagalvojęs... 

- Ką gi, to pakeisti negalima, ar ne? - paklausė Edis. 

Šaulys papurtė galvą. 

- Negalima. 

- Ka, - staiga ištarė Siuzana, ir abu sužiuro į ją. 

Iki tamsos dar buvo likusios dvi valandos, todėl jie ke- 
liavo toliau. Kelias driekėsi į pietryčius, palei Spindulį, ne- 
trukus prie jo prisijungė dar du mažesni, taip pat užžėlę ke- 
liai. Palei vieną riogsojo griuvėsiai, kadaise buvusi galinga 
tvora. Ant jos akmenų tupėjo tuzinas plepetūnų ir sekė ke- 
liautojus auksinėmis akytėmis. Edžiui jie priminė prisieku- 
siuosius, nusprendusius kaltinamąjį pakarti. 

Kelias vis labiau platėjo, jie aplenkė kelis sugriuvusius 
namus. Antrasis, pasak Rolando, veikiausiai buvo malūnas. 
Siuzanai jis pasirodė apsėstas vaiduoklių. “Nenustebčiau", - 

mestelėjo šaulys, ir dalykiškas jo tonas privertė abu pašiurp- 
t. 

Kai tamsa sulaikė keliauninkus, medžiai jau buvo prare- 
tėję ir skersvėjis, gaivinęs juos visą dieną, virto šiltu vėju. 
Priekyje kelias vis dar kilo į viršų. 

- Viršūnę pasieksime per dieną ar dvi, - pasakė Rolan- 
das. - O tada žiūrėsime. 

- Ką žiūrėsime? - paklausė Siuzana, bet Šaulys tik gūž- 
telėjo. 

Tą vakarą Edis vėl ėmėsi drožti, nors ir nejausdamas di- 
delio įkvėpimo. Tikrumas ir džiaugsmas, kurį jautė pradėjęs 
pjaustinėti raktą, pasitraukė. Pirštai atrodė nerangūs ir kvaili. 
Po kelių mėnesių jis vėl pasvajojo apie heroiną. Užtektų vi- 
sai nedaug. Paketėlio, pirkto už susuktą kupiūrą, užtektų be 
didelių pastangų baigti šitą darbelį. 

- Ko šypsaisi, Edi? - paklausė Rolandas. Jis sėdėjo kitoje 
laužo pusėje. Tarp jų užgaidžiai šokinėjo liepsnos liežuviai. 

- Aš šypsojausi? 

- Taip. 

- Aš tik mąsčiau, kokie žmonės gali būti kvaili: uždarai 
juos į kambarį su šešiomis durimis, o jie vis tiek trankosi į 
sieną. Ir dar drįsta stebėtis. 

- Jeigu bijai to, kas gali būti už tų durų, galbūt daužytis 
į sieną atrodo saugiau, - pastebėjo Siuzana. 

Edis linktelėjo: 

- Gal ir tavo tiesa. 

Jis dirbo lėtai, stengdamasis įžiūrėti formą medyje, ypač 
tą “s" rantelį. Ir turėjo pripažinti, jog kontūrai pasidarė labai 
neryškūs. 

Maldauju, Viešpatie, padėk man jo nesugadinti, pagal- 
vojo jis, bet jau bijojo, kad pradėjo tai daryti. Po kurio lai- 
ko jis pasidavė: grąžino beveik neliestą raktą Šauliui ir su- 
siraitė ant elnio kailio. Po penkių minučių sapnas apie ber- 
niuką senoje Markio aveniu krepšinio aikštelėje vėl pradėjo 
vyniotis. 

Džeikas išėjo iš namų ketvirtis po septynių, o tai reiškia, 
kad reikės kaip nors pratempti daugiau kaip aštuonias valan- 
das. Jis nutarė važiuoti traukiniu į Brukliną nieko nelaukęs, 
po to apsigalvojo. Mokyklinio amžiaus vaikas daug pastebi- 
mesnis žemyno gilumoje negu Niujorke. O jeigu jam tikrai 
teks ieškoti vietos, kurioje jį pasitiks berniukas, geriau nepa- 
kliūti niekam į akis. 

Kokios bėdos, sakė berniukas geltonais marškinėliai ir 
žalia juosta. Rožę ir raktą radai, a? Tai ir mane rasi. 

Tik Džeikas jau neįstengė prisiminti, kaip jis rado rak- 
tą ir rožę. Prisiminė tik džiaugsmą ir tikrumo jausmą, apė- 
musį jo širdį ir galvą. Reikia tikėtis, kad vėl jį pajus. O da- 
bar reikia judėti. Tai geriausias būdas likti nepastebėtam 
Niujorke. 

Jis perėjo beveik visą Pirmąją aveniu, tuomet pasuko at- 
gal, tik jau kita gatve, artimesne miesto centrui, sekdamas 
šviesoforo signalus (tikriausiai nujautė, kad jie tarnauja Spin- 
duliui). Apie dešimtą pasiekė meno muziejų, “Metropolite- 
ną“", Penktojoje aveniu. Vaikas buvo ištroškęs, pavargęs, nu- 
siminęs. Norėjo nusipirkti vaisvandenių, bet nutarė nešvais- 
tyti pinigų, kurių ir taip buvo ne kažin kiek. Jis iškrapštė vi- 
sus aliai vieną centą iš dėžutės prie lovos, bet santaupos ne- 
viršijo aštuonių dolerių. 

Ant šaligatvio rikiavosi mokinių eilutė. Iš valdiškos mo- 
kyklos, nutarė Džeikas, nes visi apsirengę kasdieniškai, kaip 
ir jis. Jokių švarkelių iš “Polo Stiuarto“, jokių kaklaraiščių, 
nertinių, jokių paprastų sijonėlių, kurie atsieitų šimtą dvide- 
šimt penkis žalius kokioje nors “Mis Sau Priti" arba “Tvy- 
nity"'. Šitas būrys buvo “K-Marto"* publika. Pagautas impul- 
so, Džeikas atsistojo voros gale ir nukeliavo į muziejų. 

Ekskursija truko valandą ir penkiolika minučių. Džeikui 

**K-Mart" - nebrangių parduotuvių tinklas JAV. 

ji patiko. Muziejus buvo tylus, o svarbiausia - gerai vėdina- 
mas. Ir paveikslai nuostabūs. Jį ypač sužavėjo keletas mažų 
Frederiko Remingtono paveikslų, vaizduojančių Senuosius 
Vakarus, ir didelis Tomo Harto Bentono paveikslas, kuria- 
me per lygumas į Čikagą šniokštė galingas garvežys, o fer- 
meriai su šiaudinėmis skrybėlėmis ir darbo drabužiais stovė- 
jo laukuose ir lydėjo jį akimis. Džeiko niekas nepastebėjo iki 
ekskursijos pabaigos: nei vaikai, nei mokytojos. Tik tada dai- 
li juodaodė moteris griežtu kostiumėliu palietė jo petį. 

Džeikas nepastebėjo jos prieinant, ir vieną mirksnį jo 
protas sustingo. Nejausdamas, ką daro, jis įkišo ranką į ki- 
šenę ir sugniaužė raktą. Galva kaipmat prablaivėjo, jis vėl 
jautėsi ramus. 

- Mano grupė viršuje, - kaltai šyptelėjo jis. - Jie tikriau- 
siai dabar apžiūrinėja modernųjį meną, o man labiau patin- 
ka čia, nes čia tikri paveikslai. Todėl aš... na, suprantate... 

- Pabėgai? - padėjo mokytoja. Jos lūpų kampučiuose slė- 
pėsi tramdoma šypsena. 

- Na, mieliau tai pavadinčiau pasišalinimu neatsiklausus 
- prancūziškai. - Žodžiai patys išsprūdo jam iš lūpų. 

Mokiniai sužiuro į jį nustebę, o mokytoja nusijuokė. 

- Tu nežinai, o gal pamiršai, kad prancūzų užsieniečių 
legione dezertyrus šaudydavo? - pasakė ji. - Siūlau tau kuo 
greičiau grįžti prie savo klasės, jaunuoli. 

- Gerai, ponia. Ačiū. Jie jau tikriausiai baigė. 

- Iš kokios mokyklos? 

- Markio akademijos, - atsakė Džeikas nesusimąstęs. 

Lipdamas laiptais ir klausydamasis tylaus žingsnių bei 
prislopintų šnibždesių aido jis stebėjosi, kaip galėjo taip at- 
sakyti. Juk apie Markio akademiją pats girdi pirmą kartą. 

Jis truputį palaukė viršutinio aukšto vestibiulyje, bet pa- 


stebėjęs smalsiai jį stebintį prižiūrėtoją, nusprendė, jog ilgiau 

laukti neprotinga - reikia tikėtis, kad klasė, prie kurios jis bu- 
vo prisijungęs, jau išėjo. 

Džeikas patikrino savo laikrodį, nutaisė išraišką, kuri tu- 
rėjo reikšti “Jėzau! Kaip vėlu!" ir nudundėjo laiptais žemyn. 
Klasė su juodaode mokytoja, kuri juokėsi iš prancūziško pa- 
bėgimo, buvo išėjusi, ir berniukas nutarė, kad ir pačiam me- 
tas dingti. Jis dar kurį laiką paėjės neskubėdamas (toks karš- 
tis!), o tada sės į metro traukinį. 

Jis stabtelėjo prie dešrainių kiosko Brodvėjaus ir Ketu- 
riasdešimt antrosios gatvių kampe ir dalį kuklių savo santau- 
pų išleido džiovintai dešrai ir “Nehi" gėrimui. Tada jis atsi- 
sėdo ant banko laiptų suvalgyti savo priešpiečių ir netrukus 
labai to pasigailėjo. 

Prie jo žaisdamas lazda artėjo policininkas. Jis, atrodė, 
buvo užsiėmęs tiktai savo lazda, bet susigretinęs su Džeiku 
staiga įsikišo ją į kilpą ir pasisuko į jį. 

- Sveikutis, vyre, nėra pamokų? - paklausė jis. 

Džeikas rijo dešrą ir kąsnis staiga užstrigo gerklėje. 
Kaip nepasisekė... nors gal tai ne vien bloga laimė. Čia 
Taimso skveras, pornografinė Amerikos sostinė su visokiais 
narkotikų pardavėjais, narkomanais, kekšėmis ir sutene- 
riais... o šitam farui parūpo jis. 

Džeikas šiaip taip nurijo kąsnį ir atsakė: 

- Mano mokykloje šią savaitę baigiamieji. Šiandien bu- 
vo tik vienas testas. Po jo galėjom eiti namo. - Jis nutilo. 
Kaip jam nepatinka tas tiriantis policininko žvilgsnis! - Mane 
išleido, - baigė Džeikas. 

- Aha. Norėčiau pamatyti tavo pažymėjimą. 

Džeikui širdis nusirito į užkulnius. Ar jo tėvai jau pa- 
skambino į policiją? Po vakarykščio nuotykio tai visai įma- 
noma. Įprastomis aplinkybėmis Niujorko policijos departa- 
mentas nekreiptų dėmesio į vaiką, juolab, kad dingęs jis tik 
pusdienį, tačiau jo tėvas užėmė svarbią vietą Tinkluose ir 
dažnai girdavosi galįs kai ką patampyti už virvelių. Kaži ar 
šitas mentas turi jo nuotrauką... bet pavardę žinoti gali. 

- Na, - nenoriai atsakė vaikas, - aš turiu tik “Vidurinio- 
jo Pasaulio“ linijų kortelę su nuolaida moksleiviui. 

- “Viduriniojo Pasaulio“ linijų? Pirmą kartą girdžiu apie 
tokias. Kur jos? Kvynse? 

- Norėjau pasakyti, “Mid Tauno*'* linijų. - Dangau, ši- 
taip nukeliausiu į vakarus, o ne į rytus, pagalvojo Džeikas. 
- Na, žinote, Trisdešimt trečioje? 

- Aha. Tiks. - Policininkas ištiesė ranką. 

Juodaodis su virvutėmis susuktų plaukų ševeliūra, kren- 
tančia ant kanarėlės geltonumo kostiumo kyštelėjo galvą tarp 
jų: 

- Tupdyk jį, pareigūnas! - suspigo jis. - Tupdyk tą bal- 
tašiknį! Atlik savo pareigą, a! 

- Užsikišk, Eli, ir smirsk iš čia, - net neatsisukęs atrėžė 
faras. 

Elis nusikvatojo, žybtelėjęs keliais auksiniais dantimis ir 
patraukė savo keliais. 

- Kodėl jo neprašote asmens dokumentų? - paklausė 
Džeikas. 

- Nes dabar prašau tavęs. Trauk jį, sūnau. 

Policininkas arba turėjo jo pavardę, arba nujautė kažką 
negero. Ir nieko keista, nes šitoje vietoje jis buvo vieninte- 
lis baltasis vaikas, kuris niekur neskubėjo. Bet kokiu atveju 
mintis atsisėsti čia priešpiečiauti buvo kvaila. Bet Džeikui 
maudė kojas, jis buvo išalkęs... velniškai alkanas. 

Tu manęs nesulaikysi, nutarė Džeikas. Aš nesileisiu su- 
stabdomas. Šiandien po pietų aš turiu su kai kuo susitikti 
Brukline... ir tikrai susitiksiu. 

Todėl užuot suradęs savo piniginę, Džeikas įsikišo ranką 
į kišenę ir ištraukė policininkui raktą. Vėlyvo rytmečio saulė 
pažėrė ant jo veido mažų saulės pinigėlių. Policininkas išplė- 
tė akis. 

- Ei! - aiktelėjo jis. - Ką tu čia turi, vaike? 

Jis siekė paimti raktą, bet Džeikas atitraukė ranką. At- 


*Ang. mid town - “vidurinio miesto". 

sispindintys šviesos ratukai hipnotizuojančiai šoko ant mento 
veido. 

- Jums nebūtina jį paimti, - atsakė berniukas. - Galite 
perskaityti mano vardą ir taip, ar ne? 

- Taip, žinoma. 

Policininkas jau neatrodė nustebęs. Ir spoksojo tik į rak- 
tą plačiai atmerktomis, bet dar sąmoningomis akimis. Džei- 
kas pamatė jo žvilgsnyje netikėtą džiaugsmą ir susižavėjimą. 
Tai aš, pagalvojo Džeikas, skleidžiu džiaugsmą ir gerą va- 
lią kur benueičiau. Bet ką dabar daryti? 

Šaligatviu artyn kaukšėjo raudonais kekšiškais aukšta- 
kulniais apsiavusi jauna moteris (iš šilko kojinių ir perregi- 
mos palaidinės sprendžiant - tikrai ne bibliotekininkė). Ji 
metė žvilgsnį į policininką, po to į Džeiką, norėdama pama- 
tyti, į ką spokso faras. Kai ji išvydo raktą, sustojo kaip įkasta 
ir prasižiojo. Ranka pakilo prie gerklės. Į ją atsitrenkė kaž- 
koks vyras ir liepė žiūrėti, kur eina. Moteris, kuri greičiau- 
siai buvo ne bibliotekininkė, nepaisė jo pastabos. Džeikas 
pamatė, kad netoliese sustojo dar keturi penki žmonės. Ir visi 
vėpsojo į raktą. Aplinkui ėmė rinktis ir kiti kaip Žiopliai ap- 
linkui gerą sukčių su trimis antpirščiais. 

Tu pasistengei, kad tavęs nepastebėtų, su kartėliu pagal- 
vojo Džeikas. O kaipgi. Jis dirstelėjo per faro petį į kitą gat- 
vės pusę. “Nebrangūs Denbio vaistai". 

- Aš esu Tomas Denbis, - pasakė jis policininkui. - Taip 
parašyta ant mano lengvatinio pažymėjimo, taip? 

- Taip, taip, - išspaudė policininkas. Užsižiūrėjęs į rak- 
tą jis visai pamiršo Džeiką. Saulės zuikučiai, atsispindėję 
nuo rakto, žaidė jo veide. 

- Jūs juk neieškote jokio Tomo Denbio, ar ne? 

- Ne, - patvirtino policininkas. - Nieko apie jį negirdė- 
jau. 

Dabar apie policininką būriavosi mažiausiai pustuzinis 
žmonių ir visi nustėrę spigino į žaižaruojantį raktą Džeiko 
delne. 

- Tai aš galiu eiti? 

- A? O! O, taip, žinoma, eik, dėl tėvo! 

- Ačiū, - atsakė Džeikas ir susigriebė, jog nežino kaip iš- 
eiti. Jį supo nebylių zombių ratas, kuris vis didėjo. Praeiviai 
prisiartindavo pasižiūrėti, koks čia sambūris, bet vos tik pa- 
matę raktą sustingdavo ir prisvildavo prie jo akimis. 

Džeikas atsistojo ir ėmė lėtai trauktis plačiais banko 
laiptais laikydamas raktą priešais save kaip elektrinį botagą 
liūtams tramdyti. Kai pasiekė plačią aikštelę viršuje, greitai 
įsigrūdo jį į kišenę ir apsisukęs movė šalin. 

Sustojo tik kartą, kitoje aikštės pusėje, atsigręžė pasižiū- 
rėti. Žmonių grupelė pamažu gaiveliojosi. Jie dairėsi aplin- 
kui apsiblaususiais veidais, po to traukė kas sau. Policinin- 
kas dėbtelėjo į kairę, po to į dešinę, tada pakėlė akis į dan- 
gų lyg negalėdamas prisiminti, kaip jis čia pakliuvo ir ką ke- 
tino daryti. Buvo pats laikas susirasti metro stotį ir keliauti 
į Brukliną, kol neatsitiko dar kas nors. 

Ketvirtis po dviejų Džeikas lėtai priėjo prie laiptų į met- 
ro stotį ir sustojo Kalso ir Bruklino aveniu kampe, žiūrėda- 
mas į Ko-Op Sičio bokštus. Jis luktelėjo - gal apims tas kryp- 
ties pojūtis, kurį taip gerai jautė anąkart. Neapėmė. Nejuto 
nieko. Buvo paprastas vaikas, stovintis Bruklino gatvės kam- 
pe su striuku šešėliu, susiraičiusiu prie kojų kaip nuvargęs 
šunytis. 

Gerai, aš jau čia... kas toliau? 

Džeikas suprato, jog net neįsivaizduoja. 

Rolando komanda pasiekė ilgos, nuožulnios kalvos vir- 
šūnę ir sustojo veidu į pietus. Ilgą laiką nė vienas nepratarė 

nė žodžio. Siuzana du kartus prasižiojo, ir du kartus užsi- 
čiaupė. Pirmą kartą ši moteris pritrūko žodžių. 

Priešais juos atsivėrė bekraštė lyguma, snaudžianti auk- 
sinėje pavakario saulės šviesoje. Žolė buvo sodri, smaragdi- 
nė, labai aukšta. Kur ne kur stiebėsi lieknakamieniai medžiai 
išsikerojusiomis karūnomis. Siuzana kažką panašaus buvo 
mačiusi filme apie Australiją. 

Kelias, kuriuo jie ėjo, leidosi nuo kalvos ir toliau šovė 
tiesus kaip styga į pietryčius, ryškia balta juosta per žalią žo- 
lę. Vakaruose, už kelių mylių ji įžiūrėjo taikiai žolę rupšno- 
jančius stambius galvijus. Panašius į buivolus. Rytuose juo- 
davo miško pusiasalis, primenantis ranką su sugniaužtu 
kumščiu. 

Tenai, suprato Siuzana, srūva visi upeliai ir upeliukai. 
Jie visi yra plačios upės, kuri iš to miško kumščio tekėjo į ry- 
tinį šio pasaulio pakraštį rami ir taiki, intakai. Upė buvo plati 
- nuo vieno kranto iki kito galėjo būti apie porą mylių. 

Ir dar ji matė miestą. 

Jis dunksojo priekyje, padūmavusi smailių ir bokštų ko- 
lekcija horizonte. Ta gracinga tvirtovė galėjo būti už šimto, 
dviejų ar net keturių šimtų mylių. Oras šiame pasaulyje at- 
rodė absoliučiai švarus, todėl nustatyti atstumą buvo tas pat, 
kas spėlioti orą. Siuzana aiškiai žinojo tik tiek, kad pamačius 
tuos bokštus ją suėmė tyli nuostaba... ir baisus, veriantis na- 
mų, Niujorko ilgesys. Ji pagalvojo: Atrodo, bet ką padary- 
čiau, kad tik vėl išvysčiau Manheteno kontūrus nuo Triboro 
tilto. 

Ir pati šyptelėjo, nes tai buvo netiesa. Tiesa buvo ta, kad 
Rolando pasaulio ji nebūtų keitusi į nieką. Tylus jo paslap- 
tingumas ir tuščios erdvės svaigino. Be to, čia yra jos myli- 
masis. Niujorke, jos laikų Niujorke, jie taptų priekaištų ir 
pykčio objektu, kandžių pašaipų taikiniu: dvidešimt šešerių 
metų juodaodė su baltaskūriu meilužiu, kuris yra trejais me- 
tais jaunesnis ir susijaudinęs ima malti jankiškai. Baltaskū- 
ris meilužis, kuris dar prieš aštuonis mėnesius vilko ant sa- 

vo kupros sunkią beždžionę. O čia nebuvo kam juoktis. Čia 
niekas nebadė pirštais. Čia buvo tik Rolandas, Edis ir ji, pas- 
kutiniai pasaulio šauliai. 

Ji paėmė Edį už rankos ir priglaudė prie savęs. 

Rolandas parodė ranka į miško pusę: 

- Ten tikriausiai Sendo upė, - tarė jis tyliai. - Nesu jos 
matęs... net abejojau, ar ji tikrai egzistuoja, kaip ir Sargybi- 
niai. 

- Čia taip gražu, - sukuždėjo Siuzana. Ji negalėjo atplėšti 
akių nuo platumų, snūduriuojančių vasaros lopšyje. Ji tyri- 
nėjo akimis medžių šešėlius, kurie saulei leidžiantis nusitę- 
sė per lygumą į horizontą. - Taip turėjo atrodyti mūsų Di- 
džiosios Lygumos prieš jas apgyvendinant, dar prieš indėnus. 
- Ji pakėlė laisvą ranką ir parodė į tašką, kur didysis plentas 
susitraukė į tašką. - Ten tavo miestas, taip? 

- Taip. 

- Jis atrodo visai gražiai, - pastebėjo Edis. - Ar taip ga- 
li būti, Rolandai? Nejau miestas išliko nė kiek neapgriuvęs? 
Ar senieji gyventojai statė taip gerai? 

- Dabar viskas įmanoma, - atsakė Šaulys, nors balsas iš- 
davė abejonę. - Tačiau nepuoselėk per didelių vilčių, Edi. 

- A? Ne. - Bet miestas jau įžiebė Edžiui viltį. Tas dan- 
tytas kontūras pažadino Siuzanai ilgesį; o Edžiui iškėlė ne- 
tikėtą prielaidą. Jeigu tenai miestas - tai aiškiai matyti - ja- 
me gali kas nors tebegyventi, ir nebūtinai antžmogiai, ku- 
riuos Rolandas matė po kalnu. Miesto gyventojai gali būti 

(amerikiečiai, patarinėjo Edžio pasąmonė) , 

protingi ir geranoriški; jie netgi gali papasakoti keliau- 
ninkams, kaip rasti jų kelionės tikslą... ar net išgelbėti gyvy- 
bę. Edžio galvoje kilo vaizdai iš filmų “Paskutinis žvaigž- 
džių karys" ar “Tamsusis kristalas": bjaurių, bet orių mies- 
to seniūnų taryba patiekia jiems gundančiai kvepiančių pa- 
tiekalų iš produktų, kurie liko sveikose miesto parduotuvė- 
se (arba buvo auginami specialiuose soduose po gaubtais), ir 
kvailiems žmonėms paaiškina, kas jų laukia ir ką visa tai 

reiškia. Atsisveikindami padovanoja Amerikos standartų pa- 
tvirtintą turistinį žemėlapį, kuriame kelias į Tamsųjį Bokš- 
tą pažymėtas raudonai. 

Edis nežinojo lotyniško posakio deus ex machina, bet 
buvo pakankamai subrendęs, kad suprastų, jog tokie protingi 
ir mieli padarai gyvena tik komiksuose ir antrarūšiuose fil- 
muose. Tačiau mintis vis tiek svaigino. Civilizacijos ankla- 
vas šioje pavojingoje, beveik tuščioje šalyje... Išmintingi el- 
fai, kurie apsakys jiems, kas ir kaip čia vyksta... O pasakiš- 
kas miesto vaizdas po miglotu dangaus pakraščiu tarsi sakė, 
jog tai visai tikėtina. Net jeigu miestas visiškai tuščias, gy- 
ventojus iššlavė koks nors maras ar cheminis karas, jie ga- 
lės pasinaudoti juo kaip milžiniška įrankių dėže, armijos san- 
dėliu ir apsirūpinti ilgai ir sunkiai kelionei. Be to, jis gimė ir 
augo mieste, todėl vien jį išvydus pasitaisydavo nuotaika. 

- Nuostabu! - šūktelėjo jis, netverdamas iš džiaugsmo. 
- Hei-ho, pirmyn! Pas tuos sumautus elfus! 

Siuzana nustebusi, bet su šypsena pažvelgė į Edį. 

- Ko čia džiūgauji, baltasis berniuk? 

- Nieko. Nesvarbu. Noriu keliauti toliau. Kaip sakai, Ro- 
landai? Nori... 

Bet kažkas, ką jis pamatė Šaulio veide, kažkoks nutoli- 
mas ar išsiblaškymas, privertė jį nutilti ir apglėbti Siuzaną 
per pečius. 

Atsainiai dirstelėjęs į miestą horizonte Rolandas paste- 
bėjo kai ką daug arčiau jų, kas kėlė nerimą ir nelaimės nuo- 
jautą. Jam teko sutikti tokių daiktų ir anksčiau, o paskutinį 
kartą su juo dar buvo Džeikas. Jis prisiminė, kaip jie paga- 
liau ištrūko iš dykumos, ir vyro juodais drabužiais pėdsakas 
nuvedė per kalvas į tikrus kalnus. Kelionė buvo sunki, tačiau 
bent vandens gėrė lig soties. Ir žolės užteko. 

Vieną naktį jis pabudęs nerado Džeiko. Iš gluosnių gi- 

raitės palei šaltinį sklido prislopintos, bejėgiškos dejonės. 
Kol jis nusigavo iki giraitės vidurio, vaikas nutilo. Rolandas 
rado jį stovintį visai tokioje pat vietoje, kokia nuo kalvos 
matosi priekyje. Akmenų ratas, aukos vieta, kur gyveno Ora- 
kulė... ir kalbėjo, kai buvo priversta... ir žudė, kai tik galėjo. 

- Rolandai? - nutraukė tylą Edis. - Kas yra? Kas nors ne 
taip? 

- Matai tenai? - parodė Šaulys. - Kalbantis ratas. Kur 
stovi aukšti statūs akmenys. - Jis įsmeigė akis į Edį, kurį su- 
sitiko baisiame, bet nuostabiame dangaus vežime, kur šauliai 
vilki mėlynas uniformas ir netrūksta cukraus, popieriaus ir 
nepaprastų vaistų - astino. Vaikino veide ryškėjo kažkokia 
keista išraiška. Viltis, užsižiebusi jo akyse bežiūrint į mies- 
tą, išsisklaidė, be jos veidas liko išbalęs ir papilkėjęs. Edis 
priminė nuteistąjį, apžiūrinėjantį savo kartuves. 

Iš pradžių Džeikas, dabar Edis, pagalvojo Šaulys. Ratas, 
kuris suka mūsų gyvenimus, yra negailestingas, visuomet at- 
sisuka ton pačion vieton. 

- Velnias, - išsprūdo Edžiui. Jis atrodė nusigandęs. - 
Man atrodo, vaikis mėgins ateiti per ten. 

Šaulys linktelėjo. 

- Visai gali būti. Tos vietos plonos ir traukia. Kartą nu- 
sekiau jį į vieną tokią vietą. Ir Orakulė vos jo nenužudė. 

- Iš kur tu sužinojai? - nustebo Siuzana. - Sapnavai? 

Edis papurtė galvą. 

- Nežinau. Bet vos tik Rolandas parodė... - Jis nutilo ir 
pažvelgė į šaulį. - Reikia pakliūti ten kuo greičiau. - Edžio 
balsas išdavė nekantravimą ir susijaudinimą. 

- Ar tai įvyks šiandien? - paklausė Šaulys. - Šį vakarą? 

Edis vėl papurtė galvą, sudrėkino lūpas liežuviu. 

- Negaliu to pasakyti. Tiksliai nežinau. Nemanau. Lai- 
kas... laikas čia ne toks kaip ten, kur gyvena vaikas. Jo lai- 
ke ir erdvėje laikas teka lėčiau. Galbūt rytoj. - Tramdoma 
baimė pratrūko į paviršių. Jis apsisukęs stvėrė Šaulio ranką 
drėgnais, šaltais pirštais. - Aš turėjau baigti raktą, o dar ne- 

baigiau! Taip pat turėjau padaryti dar kažką, ko net neįtarių. 
O jeigu vaikas mirs, tai bus mano kaltė! 

Rolandas suėmė pirštais Edžio rankas ir atplėšė nuo sa- 
vo marškinių. 

- Valdykis! 

- Rolandai, kaip tu nesupranti... 

- Inkštimu ir verkšlenimu nieko nepakeisi. Kaip supran- 
tu, pamiršai savo tėvo veidą. 

- Užteks malti šūdą! Man nusišvilpt į savo senį! - iste- 
riškai suriko Edis, ir Rolandas šniojo jam per veidą. Smūgis 
pokštelėjo it lūžtanti šakelė. 

Edis loštelėjo, akys iš netikėtumo išsiplėtė. Nepaleisda- 
mas Šaulio iš akių jis palietė raudonuojantį delno atspaudą 
ant savo skruosto. 

- Niekše! - iškošė jis. Ranka nusileido ant revolverio 
rankenos. Siuzana bandė sulaikyti jį savo rankomis, bet Edis 
ją nustūmė. 

Ir vėl reikia mokyti, pagalvojo Rolandas, tik dabar mo- 
kysiu vardan savo paties gyvybės, net vien dėl jų. 

Kažkur skardžiai sukrankė varna, ir Šaulys prisiminė sa- 
vo sakalą Deividą. Dabar Edis yra jo sakalas... ir kaip šis, 
nedvejos nė akimirkos, jeigu galės iškabinti jam akį. 

Arba prakiurdyti gerklę. 

- Ką, nušausi mane? Nori padaryti viskam galą, Edi? 

- Man tavo pliurpalai įsiėdę iki gyvo kaulo, - atkirto 

- Tu nebaigei rakto ne todėl, kad bijai baigti. Tu bijai 
pripažinti, kad negali baigti. Bijai nusileisti prie tų akmenų 
žiedo ne dėl to, kas tavęs laukia jame. Bet to, ko gali nebū- 
ti. Bijai ne didelio pasaulio, Edi, o mažo pasaulėlio savyje. 
Tu pamiršai savo tėvo veidą. Gerai. Nušauk mane, jeigu iš- 
drįsi. Man nusibodo tavo verkšlenimai. 

- Liaukitės! - suriko Siuzana. - Negi nematai, kad jis pa- 
darys tai? Negi nematai, kad verti jį taip pasielgti? 

Rolandas metė žvilgsnį į ją. 

- Aš verčiu jį apsispręsti. - Kai vėl atsisuko į Edį, jo 
raukšlėtas veidas buvo griežtas. - Atėjai čia iš heroino ir savo 
brolio šešėlio, mano drauge. Atėjai iš savo paties šešėlio. 
Tad pirmyn. Išeik, nušauk mane ir baik viską. 

Vieną mirksnį jis buvo įsitikinęs, kad Edis taip ir pada- 
rys, pabaigs viską iš karto, čia pat, ant kalvos, po giedru va- 
saros dangumi ir vaiduokliškais miesto bokštais horizonte. 
Bet Edžio skruostas ėmė trukčioti. Kietai suspaustos lūpos 
šiek tiek atsileido, pradėjo virpėti. Pirštai nuslydo nuo Šau- 
lio revolverio, krūtinė pakilo... Edis kimiai sudejavo ir klup- 
damas žengė prie Rolando. 

- Aš bijau, kietakakti mulki! Nejau negali suprasti? Ro- 
landai, aš siaubingai bijau! 

Jo kojos susipynė, Edis griuvo į priekį, bet Rolandas pa- 
gavo jį ir priglaudė prie savęs, traukdamas šnervėmis jo pra- 
kaitą ir purvą, ašaras ir siaubą. 

Šaulys ilgai stovėjo jį laikydamas, tada pasisuko į Siu- 
zaną. Edis sukniubo ant kelių šalia jos vežimėlio, nunarinęs 
galvą. Moteris prispaudė jo galvą prie savo kojų ir su pagie- 
ža ištarė Rolandui: 

- Kartais nekenčiu tavęs, baltasis žmogau! 

Rolandas suspaudė delnais kaktą ir atsakė: 

- Kartais aš pats savęs nekenčiu. 

- Tačiau tavęs tai nesulaiko, ar ne? 

Rolandas neatsakė. Jis žvelgė į skruostu prie Siuzanos 
prisiglaudusį Edį, kuris klūpėjo smarkiai užmerkęs akis. Jo 
veidas buvo įsikūnijusi kančia. Tačiau Rolandas nuvijo troš- 
kimą viską palikti rytdienai. Jeigu Edis teisus, rytdienos gali 
ir nebūti. Džeikas jau pasirengęs atlikti savo žygį, o Edis bu- 
vo parinktas palydėti vaiką į šitą pasaulį. Jeigu jis nebus pa- 
sirengęs, Džeikas mirs prie slenksčio kaip virkštelės už- 
smaugtas kūdikis prasidėjus gimdymui. 

- Stokis, Edi. 

Kurį laiką šis tiesiog glaudėsi prie savo moters. Jeigu 
taip ir toliau, viskas prarasta... vadinasi, toks tas ka. Po to 

Edis pamažu atsistojo. Pakilo susigūžęs, bet pakilo, ir tai jau 
"buvo nebloga pradžia. 

- Pažiūrėk į mane. 

Siuzana neramiai pasimuistė, tačiau nutylėjo. 

Edis iš lėto pakėlė galvą ir virpančia ranka nusibraukė 
nuo kaktos plaukus. 

- Jis priklauso tau. Klydau jį paimdamas, nors ir koks gi- 
lus buvo mano skausmas. - Rolandas sugniaužė žaliaminę 
virvelę ir nutraukė ją. Tada padavė Edžiui raktą. Edis it sap- 
nuodamas ištiesė ranką, tačiau Rolandas ne iš karto jį atida- 
vė. - Ar pamėginsi atlikti tai, kas būtina? 

- Taip. - Atsakymas buvo vos girdimas. 

- Gal nori man ką nors pasakyti? 

- Atleisk, kad išsigandau. - Edžio balse buvo kažkas bai- 
saus, kažkas, kas nugildė Rolandui širdį. Ir jis nujautė, kas 
tai - Edžio vaikystės likučiai, tirpstantys jų akivaizdoje. Jų 
nesimatė, bet Rolandas girdėjo graudžias aimanas, kurioms 
stengėsi likti kurčias. 

Dar viena auka Bokšto vardan. Mano sąskaita auga, o 
kai ateis diena, kai reiks susimokėti it latrui smuklėje, kaip 
aš atsipirksiu? 

- Man nereikia tavo atsiprašymo, dėl to, kad išsigandai 
- mažiausiai, - atsakė jis. - Kas mes būtume be baimės? Pa- 
siutę šunys putomis aptekusiais nasrais ir šūdinomis kojomis. 

- Tai ko tada nori? - suriko Edis. - Pasiėmei viską, vis- 
ką, ką galiu duoti! Ne, netgi daugiau, nes viską atidaviau tau! 
Tai ko dar nori iš manęs? 

Rolandas laikė raktą, Džeiko Čamberso išsigelbėjimą, 
savo delne ir tylėjo. Akys nepaleido Edžio, saulė tryško ža- 
liose lygumose ir Sendo upėje, o kažkur toli vėl sukrankė 
varna. | 

Po kurio laiko Edis Dynas pradėjo suprasti. 

Rolandas linktelėjo. 

- Aš pamiršau savo tėvo... - Edis nutilo. Nuleido galvą. 
Nurijo seilių gumulą. Vėl pakėlė akis į Šaulį. Tai, kas jun- 

gė juos anksčiau ir vos nenumirė, vėl atgijo... Rolandas tai 
matė. Viskas taip paprasta. Nesutarimas ištirpo amžiams šia- 
me visko pakraštyje. - Aš pamiršau savo tėvo veidą, Šauly... 
ir maldauju atleisti. 

Rolandas ištiesė delną ir atidavė raktą tam, kuriam ka 
paskyrė jį nešti. 

- Nekalbėk taip, šauly, - ištarė Rolandas Aukštąja Kal- 
ba. - Tavo tėvas gerai tave mato... labai myli... ir aš taip pat. 

Edis sugniaužė raktą ir nusisuko su ašaromis, džiūstan- 
čiomis ant veido. 

- Keliaujam, - pasiūlė jis, ir visi ėmė leistis į apačioje 
plytinčią lygumą. 

Džeikas lėtai pėdino Kalso aveniu pro picerijas, barus, 
vyno rūsius, kur senės įtariais veidais trynė bulves ir spau- 
dė pomidorų sultis. Kuprinės diržai nugremžė odą ant pečių, 
kojas gėlė iš nuovargio. Jis praėjo pro skaitmeninį termomet- 
rą, kuris rodė 29 laipsnius, nors atrodė, jog yra mažiausiai 
40). 

Priekyje į aveniu įsuko policijos automobilis. Džeikas 
staiga susidomėjo ūkinių prekių vitrinoje išdėliotais sodinin- 
kystės įnagiais. Jis stebėjo juodai baltą patrulinį automobilį 
stikle ir neatsigręžė, kol tas nepravažiavo. 

Ei, Džeikai, biče, tai kurgi tu trauki? 

Kas jis žinotų! Jis buvo įsitikinęs, kad berniukas, kurio 
ieškojo, vaikas žaliais šortais ir geltonais marškinėliais su 
užrašu VIDURINIAJAME PASAULYJE NENUOBO- 
DŽIAUSI, yra netoliese. Tai kas? Jį surasti ne lengviau, kaip 
adatą šieno kupetoje. 

Džeikas praėjo skersgatvį, išpaišytą grafiti. Daugiausia 
ten buvo sunarpliotų vardų - EL TIANTE 91, SPYDIS 
GONZALESAS, MOTORVEIN MAIKAS, - tačiau pasitai- 

kė ir prasmingų junginių, ir berniuko žvilgsnis užkliuvo už 
dviejų. 

ROŽĖ YRA ROŽĖ YRA ROŽĖ 

Buvo išvedžiota aerozoliu, išblukusiu iki rausvos spal- 
vos, kaip ta rožė tuščioje aikštelėje, kur kadaise stovėjo “To- 
mo ir Džerio kulinarija". Po užrašu tamsiai mėlynais, beveik 
juodais dažais kažkas buvo iškeverzojęs tokią keistą frazę: 

ŠAUKIUOSI TAVO ATLEIDIMO. 

Kaip tai suprasti? - nusistebėjo Džeikas. Greičiausiai 
kokia nors citata iš Biblijos, bet ji laikė jį kaip gyvatės žvilg- 
snis kad laiko vietoje neatsargų paukštį. Po valandėlės vai- 
kas užsigalvojęs numynė toliau. Buvo beveik pusė trijų, še- 
šėlis jau pradėjo tįsti. 

Iš priekio lėtai artėjo senukas, laikydamasis šešėlių kur 
tik įmanoma, pasiremdamas gumbuota lazda. Rudos jo akys 
už storų lęšių priminė didžiulius kiaušinius. 

- Šaukiuosi jūsų atleidimo, - leptelėjo Džeikas, nespėjęs 
pagalvoti. 

Senolis pasisuko į jį nustebęs ir išsigandęs. 

- Palik mane ramybėje, berniuk, - atsakė jis, nevikriai 
mosteldamas jo pusėn lazda. 

- Gal žinote, ar čia kur nors yra Markio akademija, se- 
re? - klausimas skambėjo kvailai, bet nieko geriau jis nesu- 
galvojo.“ 

Senis nuleido savo lazdą... taip suveikė kreipinys “se- 
re". Jis įsmeigė į Džeiką seniokiškas, kvėštelėjusias akis. 

- Kodėl tu ne mokykloje, berniuk? 

Džeikas vangiai šyptelėjo. Ta pati istorija. 

- Egzaminų savaitė. Atėjau aplankyti savo draugo, ku- 
ris mokosi Markio akademijoje. Atsiprašau, kad sutrukdžiau. 

Jis apėjo senioką (vildamasis, kad tas neuždroš per už- 
pakalį savo lazda tiesiog šiaip sau) ir beveik priėjo gatvės 
kampą, kai tas šūktelėjo: 

- Berniuk! Berniuuuuk! 

Džeikas atsigręžė. 

- Čia nėra jokios Markio akademijos, - pasakė senukas. 
- Gyvenu čia jau dvidešimt antrus metus, todėl gerai žinau. 
Markio aveniu yra, o akademijos - nerasi. 

Džeikas kone pašoko iš susijaudinimo. Jis žengė artyn 
senioko, bet tas vėl gindamasis iškėlė lazdą. Džeikas kaipmat 
sustojo, palikęs saugų dvidešimties pėdų atstumą. 

- Kur ta Markio aveniu, sere? Ar galite paaiškinti? 

- Žinoma, - atsakė seniokas. - Juk sakiau, kad gyvenu 
čia dvidešimt dvejus metus! Už dviejų kvartalų. Pasuk į kai- 
rę ties “Madžestik" kino teatru. Bet kartoju: nėra jokios Mar- 
kio akademijos. 

- Ačiū, sere, labai ačiū! 

Džeikas apsisuko ir nužvelgė Kalso aveniu. Tikrai, už 
poros kvartalų matosi su niekuo nesupainiojama kino teatro 
pastogė. Pasileido prie jo tekinas, bet netrukus sulėtino 
žingsnį, kad nesukeltų įtarimo. 

Seniokas palydėjo vaiką akimis. 

- Sere! - subambėjo panosėje stebėdamasis. - Sere... 
šiais laikais! 

Ir sukikenęs nuklupsėjo toliau. 

Rolando kompanija sustojo sutemus. Šaulys išrausė ne- 
didelę duobutę ir sukūrė laužą. Kepti jie nieko neketino, bet 
ugnies vis tiek reikėjo. Edžiui. Jeigu jis norės drožinėti, jam 
reikės šviesos. 

Šaulys apsidairė ir pamatė juodą Siuzanos siluetą juos- 
tančiame akvamarino danguje. Dyno niekur nesimatė. 

- Kur'jis? - paklausė Šaulys. 

- Paėjo toliau. Palik jį, Rolandai... užtenka. 

Rolandas linktelėjo, pasilenkė virš duobės laužui ir stuk- 
telėjo titnagą į metalo gabalą. Netrukus pakuros liepsnojo. 
Jis pridėjo smulkių šakelių ir laukė, kol Edis grįš. 

Už pusės mylios nuo tos vietos, kur jie atėjo, Didžiojo 
trakto viduryje sukryžiavęs kojas sėdėjo Edis su nebaigtų 
raktu ir žiūrėjo į dangų. Žemiau mirgėjo ugnelė ir jis puikiai 
žinojo, ką dabar veikia Šaulys... ir kodėl. Jis vėl pakėlė gal- 
vą į dangų. Dar niekad nesijautė toks vienišas ir išsigandęs. 

O dangus atrodė milžiniškas - tiek daug nesudrumstos 
erdvės, tokia absoliuti tuštuma. Po juo Edis jautėsi labai 
menkas, bet tai nėra blogai. Visoje šitoje schemoje jis iš tikro 
yra tik mažas sraigtelis. 

Berniukas buvo jau arčiau. Edis nujautė, kur Džeikas 
yra ir ką ketina daryti, nors pats negalėjo tuo atsistebėti. Siu- 
zana atkeliavo iš 1963 metų. Jis pats - iš 1987. Tarp jų... 
Džeikas, bandantis ateiti čia. Bandantis gimti. 

Aš buvau jį susitikęs, pagalvojo Edis. Turėjau jį susitikti, 
lyg ir prisimenu. Tai atsitiko prieš Henriui išeinant į armi- 
ją, taip? Jis lankė kursus Bruklino profesinio orientavimo 
institute ir vaikščiojo juodas nuo galvos iki kojų: juodi džin- 
sai, juodi motociklininko batai plienu kaustytais priekiais, 
juodi marškinėliai su atraitytomis rankovėmis. Henris 
Džeimsas Dynas. Su “Area Čik" cigarete, kietuolis. Jis man 
visad toks atrodė, bet garsiai pasakyti nedrįsau, nes nenorė- 
jau, kad užsiustų. 

Edis susigriebė, jog berankiojant prisiminimus atsitiko 
tai, ko jis laukė - patekėjo Senoji Žvaigždė. Po penkiolikos 
minučių ar net mažiau prie jos prisijungs visa šitų nepažįs- 
tamos galaktikos žvaigždžių armija, o dabar ji vienintelė 
spingsojo nesukauptoje tamsoje. 

Edis lėtai iškėlė raktą taip, kad Senosios Žvaigždės švie- 
sa sklistų pro plačią centrinę išpjovą, ir ištarė seną savo pa- 
saulio formulę, kurios mama išmokė priklaupusi šalia jo prie 
miegamojo lango, o virš Bruklino bokštų kybojo vakarė 
žvaigždė: “Žvaigžde šviesi, žvaigžde skaisti, tu pirmoji šią 

naktį švieti. Kad turėčiau, ko norėčiau.“ 

Senoji Žvaigždė tvieskė rakte kaip deimantas pelenuo- 
se. 

- Padėk man surasti drąsos, - ištarė Edis. - Toks mano 
noras. Padėk man surasti drąsos pabandyti baigti šitą pra- 
keiktą raktą. 

Kurį laiką pasėdėjęs tenai jis atsistojo ir pamažu grįžo į 
stovyklą. Ten paėmė Šaulio peilį ir netaręs nė žodžio atsisė- 
do kur šviesiausia ir pradėjo dirbti. Nuo “s*" formos įranto 
rakto gale vijosi plonytės drožlių gyvačiukės. Edis dirbo 
greitai, sukiojo raktą pirštais, retsykiais užsimerkdamas ir 
leisdamas nuslysti nykščiui per švelnius dantelius. Edis sten- 
gėsi negalvoti, kas gali nutikti, jeigu raktas išeis ne toks - 
akimirksniu sustotų. 

Rolandas ir Siuzana įsitaisė netoli jo ir tyliai stebėjo. Pa- 
galiau Edis padėjo peilį į šalį. Veidas sruvo prakaitu. 

- Tas tavo vaikis, - ištarė jis, - tas Džeikas. Kietas bičiu- 
kas. 

- Jis buvo po kalnais, - atsakė šaulys. - Jis bijojo, tačiau 
nėkart necyptelėjo. 

- Norėčiau pats toks būti. 

Rolandas patraukė pečiais. 

- Pas Balazarą koveisi narsiai net nuogas. Vyrui labai 
sunku kovoti be drabužių, o tu sugebėjai. 

Edis mėgino prisiminti susišaudymą naktiniame klube, 
bet prisiminė tik nuotrupas: dūmus, triukšmą, pro išvarpytą 
sieną smingančius šviesos spindulius. Berods, ji buvo sušau- 
dyta automatais, bet tiksliau prisiminti neįstengė. 

Jis laikė raktą pasukęs dantelius į liepsnas. Ilgai taip lai- 
kė, daugiausiai apžiūrinėjo švelnų griovelį jo gale. Jis atro- 
dė visai toks, kaip lauže...tačiau vis tiek kažkas buvo netei- 
singa. Panašu, bet ne visai. 

Vėl tas Henris. Taip atrodo tik todėl, kad daugelį metų 
nieko negalėjau padaryti pakankamai gerai. Tau pavyko, 
mielasis... tik Henris tavyje nenori pripažinti. 

Edis numetė raktą ant odos gabalėlio ir kruopščiai į jį 
susuko. 

- Baigta. Negaliu pasakyti, taip ar ne, bet nieko geriau 
neišdrošiu. - Be rakto, be drožinio rankoje jis pasijuto tuščias 
ir niekam tikęs. 

- Valgysi ko nors, Edi? - tyliai paklausė Siuzana. 

Štai kur tavo tikslas, suprato Edis. Čia tavo kryptis. Sė- 
dinti čia, sudėjusi rankas ant kelių. Geresnio tikslo ir kryp- 
ties tu niekad... 

Ir staiga vėl kažką prisiminė. Ne sapną, ne viziją... 

Ne, ne tai. Tai prisiminimas. Vėl viskas kartojasi... pri- 
simeni į ateitį. 

- Man dar reikia kai ką padaryti, - atsakė jis kildamas. 

Kitoje laužo pusėje Rolandas buvo prikrovęs sausų ša- 
kalių. Edis panaršė tarp jų ir surado sausą, maždaug dviejų 
pėdų ir keturių colių lazdelę. Grįžęs prie laužo vėl paėmė 
Rolando peilį ir ėmė skubiai drožti. Darbas sekėsi kur kas 
geriau, nes jam tereikėjo nusmailinti vieną galą. 

- Ar galėsim keliauti prieš auštant? - paklausė jis Šau- 
lio. - Manau, kad mums reikia kuo greičiau nusigauti iki to 
rato. 

- Taip. Iškeliausim anksčiau, jeigu reikia. Naktį eiti ne- 
norėčiau - Kalbančiame rate nesaugu, - bet jei reikia, tai rei- 
kia. 

- Į tave pasižiūrėjus, žmogau, neatrodo, kad tie ratai iš- 
vis kada nors būna nepavojingi, - pastebėjo Siuzana. 

Edis padėjo peilį. Prie dešinės jo kojos buvo šaulio iš- 
kastų žemių kauburėlis. Jis plonuoju lazdos galu nubrėžė 
ryškų ir aiškų klaustuką. 

- Gerai, - burbtelėjo jis ir nutrynė. - Baigta. 

- Pavalgyk ko nors, - pasiūlė Siuzana. 

Edis nurijo vieną kitą kąsnį, bet maistas nelindo. Kai jis 
pagaliau užmigo šiltame Siuzanos glėbyje, miegojo nesap- 
nuodamas, bet labai jautriai. Kol Šaulys pažadino ketvirtą ry- 
to, jis girdėjo nesibaigiančias vėjo lenktynes apačioje plytin- 

čioje lygumoje ir pats skubėjo su juo, kilo aukštai į naktį, 
nuo visų rūpesčių, o Senoji Žvaigždė ir Senoji Motina iškil- 
mingai keliavo virš jo, nudažydami skruostus šarma. 


19 


- Laikas, - tarė Rolandas. 

Edis atsisėdo. Siuzana sėdėjo ir trynėsi delnais veidą. 
Kai miegas galutinai išsisklaidė, Edis subruzdo: 

- Gerai, judinkimės, ir greičiau. 

- Jis priartėjo, tiesa? 

- Jis labai arti. - Edis atsistojo, stvėrė moterį už juos- 
mens ir įkėlė į vežimėlį. 

Siuzana susijaudinusi paklausė: 

- Ar mes spėsime iki ten nusigauti? 

Edis linktelėjo: 

- Turėtume. 

Po trijų minučių jie jau skubėjo didžiuoju vieškeliu, bo- 
luojančiu priekyje it vaiduoklio šleifas. O po valandos, kai 
ėmė brėkšti, keliauninkai išgirdo priekyje ritmingą garsą. 

Būgnai, pagalvojo Rolandas. 

Mechanizmai, pagalvojo Edis. Kažkoks galingas apara- 
tas. 

Širdis, suprato Siuzana. Milžiniška, serganti, plakanti 
širdis... ji yra mieste, kur mums reikės eiti. 

Po dviejų valandų garsas nutilo taip pat staiga, kaip ir 
prasidėjo. Virš galvų ėmė tvenktis balti beformiai debesys, 
kurie užstojo saulės šviesą, vėliau ir visai ją paslėpė. Akme- 
nų ratas laukė už kokių penkių mylių, tviskantis bešešėlėje 
šviesoje nelyginant kritusios pabaisos dantys. 

SPAGEČIŲ SAVAITĖ MADŽESTIKE:! 
Skelbė apiplyšusi, nublukusi pastogė, kyšanti Bruklino 

ir Markio gatvių kampe. 


2 KLASIKINIAI SERDŽIJO LEONĖS FILMAI! 
PINIGŲ SAUJA IR GERASIS BLOGAS IR ŠLYKŠTUS! 
VISI SEANSAI - 99 CENTAI! 


Kramtomąją gumą žiaumojanti pupytė su plaukų suktu- 
kais sėdėjo kasoje, klausėsi “Led Zepelin" iš radijo ir skai- 
tė bulvarinį laikraštuką, kokius baisiai mėgo misis Šou. Jai 
iš kairės, kino teatro afišoje kabojo plakatas su Klintu Istvu- 
du. 

Džeikas jautė, kad reikia skubėti - jau beveik trečia, - 
bet jis vis tiek stabtelėjo prie plakato už murzino, suskilusio 
stiklo. Istvudas stovėjo užsimetęs meksikietišką skraistę, su- 
kandęs cigarą dantyse. Jis buvo atvertęs vieną serapos skver- 
ną, kad jis nekliudytų ištraukti ginklą. O akys - blyškios, nu- 
blukusios melsvos akys. Šaulio akys. 

Čia ne jis, pagalvojo Džeikas, nors ir labai panašus. 
Ypač tos akys... jos visai tokios. 

- Tu leidai man nukristi, - pasakė jis vyrui sename pla- 
kate, ne Rolandui. - Leidai man žūti. Kas bus šį kartą? 

- Ei, vaike, - pašaukė blondinė, priversdama Džeiką 
krūptelėti. - Stovėsi ir kalbėsi su savimi ar užeisi? 

- Aš - ne. Jau matęs abu, - atsakė berniukas. 

Jis pasuko į Markio aveniu. 

Ten vėl pamėgino prisiminti į ateitį, bet nieko nepajuto. 
Eilinė tvanki, saulėta gatvė su kalkakmenio spalvos namais, 
primenančiais kalėjimo vienutes. Ja vežimėlius stūmė kelios 
moterys ir gyvai tarškėjo, o šiaip buvo tuščia. Neįprastai 
karšta gegužė, per daug tvanku pasivaikščiojimams. 

Ko aš ieškau? Ko? 

Už nugaros pasigirdo gargždus vyriškas juokas. Po jo - 
spigus moters riksmas: “Atiduok, girdi?“ 

Džeikas pašoko, nusigandęs, kad to balso savininkas tu- 
rėjo galvoje jį. 

- Atiduok, Henri! 

Džeikas atsisukęs pamatė du vaikinus, vieną mažiausiai 
aštuoniolikos, o kitas - daug jaunesnis... galėjo būti dvylikos 
trylikos. Jį pamačius Džeiko širdis apsivertė krūtinėje. Tas 
berniukas vilkėjo ne dryžuotus šortus, o žalias velvetines 
kelnes, bet geltoni marškinėliai buvo tie patys, o rankoje jis 
nešėsi seną krepšinio kamuolį. Vaikas stovėjo nugara, tačiau 
Džeikui neliko abejonių, kad tai berniukas iš vakarykščio 
sapno. 

Moteriškas balsas priklausė gražuolei iš kasos būdelės. 
Vyresnysis, kuris jau galėjo vadintis vyru, laikė rankoje jos 
laikraštį. Mergina siekė jį atimti. Vaikinas medvilnės kelnė- 
mis ir juodais marškinėliais atraitotomis rankovėmis iškėlė 
jį sau virš galvos. 

- Pašok, Marijana! Pašok, mergyte! 

Ji išraudusi piktai spigino į jį. 

- Atiduok! - suriko. - Liaukis kvailiojęs, atiduok! Niek- 
šas! į 

- O, tu tik paklausyk, Edi! - kreipėsi į mažesnį dičkis. - 
raščiu priešais kasininkės rankas, ir Džeikas viską suprato. 
Jiedu tikriausiai grįžta kartu iš mokyklos, nors greičiausiai 
lanko skirtingas, turint omenyje amžių. Vyresnysis pasilen- 
kė prie kasos lyg norėtų kažką sakyti ir išplėšė laikraštį mer- 
ginai iš rankų. 

Dičkio veidas Džeikui jau buvo matytas; tai gudruolis, 
kuriam didžiausias malonumas išmirkyti katino uodegą žiba- 
le arba sušerti išbadėjusiam šuniui duonos gabalėlį su paslėp- 
tu kabliuku. Čia vienas iš tų tipų, kurie nusmaukia liemenė- 
lės petnešėles, o po to bukai nustebę klausia: “Ką, aš?", jeigu 
kas nors pasiskundžia. Paiperyje tokių buvo nedaug, bet bu- 
vo. Matyt, kiekviena mokykla jų turi. Paiperyje jie geriau 

rengiasi, ir tiek. Veidas toks pat. Seniau žmonės sakytų, kad 
vaikas gimė su veidu, tinkamu pakarti. 

Marijana šokinėjo savo laikraščio, kurį vaikinas juodo- 
mis kelnėmis susuko į ritinėlį. Ištraukė jai prieš pat rankas, 
pokštelėjo per galvą, po to sušėrė juo per užpakalį it ant ki- 
limo pridariusiam šuniui. Mergina vos tramdė ašaras... iš pa- 
žeminimo, suprato Džeikas. Jos veidas buvo toks raudonas, 
kad net švietė. “Na ir turėk! - suriko ji. - Žinau, kad skaity- 

Ji pasisuko eiti. 

- Gal atiduok jau, a? - išgirdo Džeikas sakant jaunesnį- 
ji. 

Vyresnis atkišo susuktą laikraštį. Mergina griebė ir net 
už trisdešimties pėdų Džeikas išgirdo plyštant popierių. 

- Koks tu šlykštus, Henri Dynai! - sušuko ji. - Šlykšty- 
nė! 

- Ei, ko čia purkštauji? - Henris atrodė rimtai įsižeidęs. 
- Aš juokais. Be to, įplėšta vienoje vietoje, skaityti juk gali- 
ma. Neširsk, gerai? 

Tai irgi įprasta, nutarė Džeikas. Tokie tipai, kaip šitas 
Henris, visuomet persūdydavo... o paskui apšaukti įsižeisda- 
vo ir jausdavosi nesuprasti. Kas yra? Tu ką, juokų nesupran- 
ti? Neširsk, gerai? visuomet sakydavo jie po to. 

O ką tu veiki su juo, vaike? nusistebėjo Džeikas. Jeigu 
tu mano pusėje, kas tave sieja su šituo pirdžiumi? 

Bet kai jaunėlis apsisuko ir vaikinai pajudėjo gatve, 
Džeikas viską suprato. Vyresniojo bruožai buvo grubesni, 
veidas subjaurotas spuogų, tačiau panašumas buvo akivaiz- 
dus. Jie buvo broliai. 

Džeikas nusisuko ir nupėdino šaligatviu jiems iš priekio. 
Drebančia ranka išsitraukė tėvo akinius ir užsidėjo ant no- 
sies. 

Už nugaros tarytum garsinamas radijas vis stiprėjo bal- 
sai. 

- Tau nereikėjo taip, Henri. Labai negražiai pasielgei. 

- Jai tai patinka, Edi, - patenkinto visažinio balsu atsa- 
kė Henris. - Kai paaugsi, suprasi. 

- Ji verkė. 

- Tikriausiai jos dienos, - filosofiškai atšovė Henris. 

Jie prisiartino. Džeikas prisispaudė prie pastato sienos. 
Stovėjo nuleidęs galvą, sugrūdęs kumščius giliai į kišenes. 
Jis nesuprato, kodėl atrodė taip svarbu likti nepastebėtam, 
bet tai žinojo. Ne dėl Henrio, dėl to kito.... 

Jaunėlis neturėtų manęs prisiminti, pagalvojo jis. Gerai 
nežinau kodėl, bet neturėtų. 

Vaikinai praėjo jį neužkliudę žvilgsniais. Tas, kurį Hen- 
ris vadino Edžiu, aplenkė iš gatvės pusės, palei vandens grio- 
velį, varydamas krepšinio kamuolį. 

- Turi pripažinti, kad ji atrodė juokingai, - kalbėjo Hen- 
ris. - Vištelė Marijana strykčioja savo laikraščio. Op! Op! 

Edis pažvelgė į brolį su priekaištu... bet po akimirkos 
pasidavė ir pratrūko juoktis. Džeikas matė pasuktame veide 
besąlygišką meilę ir jautė; kad Edis dar daug ką atleis savo 
vyresniajam broliui, kol supras, kad elgiasi negerai. 

- Tai ar eisim? - paklausė Edis. - Sakei, kad galėsim. Po 
pamokų. 

- Sakiau “galbūt". Nežinau, ar verta eiti šitokį kelią. Ma- 
ma jau bus grįžusi namo. Todėl, manau, nieko neišdegs. Li- 
pam į viršų pasižiūrėti teliko. 

Jie aplenkė Džeiką dešimt pėdų ir vis labiau tolo. 

- Ne, palauk! Tu sakei! 

Už namo, pro kurį ėjo berniukai, buvo tinklo tvora su 
atvirais vartais. Už jos Džeikas pamatė tą pačią ar labai pa- 
našią aikštelę, kurią sapnavo praėjusią naktį... Tik aplinkui 
neaugo medžiai ir nesimatė to keisto dryžuoto kioskė. Bet 
suskeldėjęs asfaltas buvo toks pat. Ir išblukusios geltonos 
baudų linijos. 

- Na... galbūt. Nežinau. - Džeikas suprato, kad Henris 
vėl tikrina. O brolis - neįtarė; jis per daug nekantravo nuei- 
ti ten, kur dabar kaulijo. - Pamėtykime, kol apgalvosiu. - Jis 
atėmė kamuolį iš jaunėlio rankų, nerangiai nusivarė į aikš- 
telę ir metė į lentą. Tas atšoko net nepalietęs lanko. Henris 
mokėjo nukniaukti laikraščius iš paauglių panelių, bet krep- 
šinio aikštelėje buvo tikras šmikis. 

Edis įėjo pro vartus, atsisagstė kelnes ir nusimovė jas. 
Po apačia vilkėjo tuos pačius dryžuotus šortus, kuriuos Džei- 
kas regėjo sapne. 

- A, tai jis su tom trumpom kelnytėm? - paerzino Hen- 
ris. - Kaip mieeela! - Jis palaukė, kol brolis atsistos ant vie- 
nos kojos nusitraukti klešnės, tada sviedė jam kamuolį. 
Edžiui pavyko atmušti jį ranka ir taip galbūt išvengti nosies 
lūžio, bet jis prarado pusiausvyrą ir driokstelėjo ant betono. 
Laimė, nesusipjaustė, o galėjo; Džeikas matė saulėje blizgan- 
čias stiklo šukes. 

- Ei, Henri, baik, gerai? - nepiktai paprašė Edis. Ko ge- 
ro, brolis taip seniai iš jo tyčiojasi, kad Edis pastebi tik ta- 
da, kai jos nukreiptos į ką nors kitą, pavyzdžiui, šviesiaplau- 
kę kasininkę. 

- Ei, Henli, baik, gelai. 

Edis atsikėlė ir išbėgo į aikštelę. Kamuolys atsimušė į 
tinklo tvorą, sugrįžo Henriui. Dabar šis bandė driblingu apei- 
ti brolį. Edis žaibiškai kyštelėjo ranką, atėmė kamuolį, po to 
lengvai šmurkštelėjo po atkišta Henrio ranka ir nuskubėjo 
prie krepšio. Henris nusivijo jį suraukęs antakius, bet ramiai 
galėjo ir nusnausti. Edis stryktelėjo gražiai sulenkęs kelius ir 
dailiai įmetė dvitaškį. Henris sugavo krentantį kamuolį ir pa- 
suko prie kraštinės linijos. 

Galėjai to ir nedaryti, Edi, pagalvojo Džeikas. Jis sto- 
vėjo prie pat tvoros ir stebėjo berniukus. Vietelė atrodė pa- 
kankamai saugi, bent jau kol kas. Jis su veidrodiniais aki- 
niais, o jie taip įsižaidę, kad nebūtų pastebėję net preziden- 

to Karterio. Tik kažin ar Henris žino, kas tas prezidentas 
Karteris. 

Džeikas tikėjosi, kad Henris bauduos, gal net grubiai, 
brolį už tai, kad tas atėmė kamuolį, bet neįvertino Edžio gud- 
rumo. Henris atliko “apgaulingą manevrą", kuris nesuklai- 
dintų net Džeiko mamos, o brolis, atrodo, užkibo. Henris 
prasiveržė pro jį ir puolė po krepšiu, didžiąją kelio atkarpą 
laikydamas kamuolį rankose. Džeikas neabejojo, kad Edis 
lengvai būtų jį pasivijęs ir perėmęs kamuolį, bet vaikas atsi- 
liko. Henris metė. Negrabiai, kamuolys atšoko nuo lanko. 
Edis stvėrė jį... ir netikėtai paleido iš rankų. Tada brolis vėl 
jį pasičiupo, apsisuko ir įmetė pro pliką lanką. 

- Vienas vienas, - sušvokštė Henris. - Žaidžiam iki dvy- 
likos? 

- Gerai. 

Džeikas pamatė viską, ko norėjo. Rungtynės eis taškas 
į tašką, bet Henris vis tiek laimės. Edis pasistengs, kad taip 
nutiktų. Pirma, tai išgelbės jį nuo eilinių priekabių; antra, pa- 
kels Henriui nuotaiką ir padarys jį sukalbamesnį. 

Ei tu, žąsine, man atrodo, kad broliukas griežia tavimi 
kaip smuiku, 0 tu net neįtari, a? 

Jis pasitraukė taip, kad namas šiaurinėje aikštelės pusėje 
užstotų jį nuo brolių, atsišliejo į sieną ir ėmė klausytis ka- 
muolio bumbsėjimo. Greitai Henris pūkštė kaip traukinukas 
Čarlis į statų kalną. Jis, žinoma, rūko; tokie, kaip jis, visuo- 
met rūko. 

* Žaidimas užtruko beveik dešimt minučių, o kai Henris 
paskelbė apie savo pergalę, gatve jau skubėjo vaikai iš mo- 
kyklos. Kai kurie smalsiai nužvelgdavo jį praeidami. 

- Neblogai žaidi, Henri, - tarė Edis. 

- Nieko, - šnopavo Henris. - Tu vis dar pasimauni ant 
seno triuko su galva. 

Kurgi ne, pasakė mintyse Džeikas. Manau, jis mausis 
tol, kol pasieks aštuoniasdešimt svarų. Tada tavęs laukia 
siurprizas, Henri. 

- Atrodo, taip. Klausyk, Henri, tai ar galime nueiti į tą 
vietą? 

- Kodėl gi ne? Keliaujam. 

- Gerai, bose! - Pasigirdo garsus pliaukštelėjimas - bro- 
liai sumušė delnais. 

- Užlipk namo. Pasakyk mamai, kad grįšime pusę pen- 
kių ar be ketvirčio penkios. Tik apie Dvarą nieko neužsi- 
mink, pasius. Ji įsitikinusi, kad ten vaidenasi. 

- Tai man pasakyti, kad einam į Djuisą? 

Henris patylėjo - mąstė. 

- Ne-a. Ji gali paskambinti misis Benkovski. Pasakyk 
jai... pasakyk jai, kad einame į “Dali" suvalgyti “Hjudsi" 1e- 
dų. Ji patikės. Ir paprašyk jos porą žalių. 

- Neduos. Iki algos liko dvi dienos. 

- Nesąmonė. Išprašyk. Judinkis greičiau. 

- Aha. - Bet Džeikas neišgirdo Edžio žingsnių. - Henri? 

- Kas? - Nekantriai. 

- Ar Dvare tikrai vaidenasi, kaip manai? 

Džeikas pasislinko arčiau aikštelės. Jis nenorėjo būti pa- 
stebėtas, bet baisiai troško išgirsti atsakymą. 

- Nea. Namų su vaiduokliais nebūna... tik sumautuose 
filmuose. 

- A. - Edžio balse jautėsi nesuvaidintas palengvėjimas. 

- Jeigu ir yra, - tęsė Henris (greičiausiai nenorėjo, kad 
broliukas nusiramintų, toptelėjo Džeikui), - tai vaiduoklis yra 
pats Dvaras. Prieš porą metų girdėjau, kad du bičai iš Nor- 
vudo gatvės nuėjo tenai ieškoti vaiduoklių, po to farai rado 
juos perpjautomis gerklėmis, o iš kūnų buvo ištrauktas visas 
kraujas. Bet nei toje vietoje, nei kur kitur kraujo nesimatė. 
Supranti? Kraujas dingo. 

- Tu erziniesi? - išspaudė Edis. 

- Ne-a. Bet ne tai blogiausia. 

- O kas? 

- Jų plaukai buvo visiškai balti, - atsakė Henris rimtai. 
Džeikui pasirodė, kad vaikinas nejuokauja ir pats tiki kiek- 

vienu žodžiu (vargu ar jis sugebėtų pats sukurpti tokią isto- 
riją). - Abiejų. O akys buvo plačiai išplėstos, lyg abu būtų iš- 
vydę patį baisiausią dalyką pasaulyje. 

- Eik jau, - leptelėjo Edis. 

- Tai vis dar nori eiti? 

- Žinoma. Jeigu tik... nesiartinsime labai. 

- Tada keliauk pas mamą. Ir pasistenk išpešti porą šla- 
mančių. Man reikia cigarečių. Ir paimk šitą suknistą kamuolį. 

Džeikas atsitraukė ir nėrė į artimiausią laiptinę tą mirks- 
nį, kai Edis išbėgo iš aikštelės. 

Su siaubu Džeikas pamatė, kad berniukas geltonais 
marškinėliais traukia jo link. O dangau, nusiminęs aiktelė- 
jo jis, jeigu jis gyvena čia? 

Taip ir buvo. Vos Džeikas spėjo apsisukti ir imti skai- 
tyti pavardes prie skambučių, kai pro šalį praėjo Edis Dynas. 
Praėjo taip arti, kad Džeikas užuodė prakaitą, išspaustą krep- 
šinio aikštelėje. Ir pusiau pajuto, pusiau pamatė smalsų ber- 
niuko žvilgsnį. Bet Edis po sekundės jau buvo vestibiulyje 
ir suko prie liftų, pasikišęs susuktas mokyklines kelnes po 
viena ranka, o kamuolį - po kita. 

Džeiko širdis smarkiai spurdėjo krūtinėje. Sekti žmones 
realybėje daug sunkiau nei detektyvuose, kuriuos retsykiais 
paskaitydavo. Jis perėjo gatvę ir sustojo tarp dviejų daugia- 
bučių už pusės kvartalo. Iš tos vietos gerai matėsi durys į 
brolių namą ir aikštelė, kurioje rinkosi vaikai, daugiausia 
maži. Henris pešė cigaretę atsirėmęs į tinklo tvorą ir stengėsi 
atrodyti piktas. Retkarčiais jis pakišdavo lekiančiam vaikui 
koją, ir kol brolis grįžo, spėjo pargriauti net tris. Paskutinis 
persivertė kūliavirsčia ir bliaudamas, kruvina nubrozdinta 
kakta nubėgo gatve. Henris spragtelėjęs jo pusėn nuorūką 
linksmai husikvatojo. 

Linksminasi vaikinas, pagalvojo Džeikas. 

Po to vaikai susiprotėjo apeiti berną plačiu lanku. Henris 
paliko aikštelę ir nudrožė į namą, kur prieš penkias minutes 
dingo Edis. Prie durų jis susidūrė su broliu. Šis buvo persi- 

rengęs džinsais ir švariais marškinėliais; ant kaktos buvo už- 
sirišęs žalią skarelę, su kokia Džeikas matė sapne. Išdidžiai 
nešė poros dolerių kupiūrą. Henris griebė ją, tada kažko pa- 
klausė Edį. Tas linktelėjo ir berniukai iškeliavo. 

Džeikas sekė juos palikęs pusės kvartalo atstumą. 

Jie stovėjo aukštoje žolėje prie Didžiojo trako ir žvelgė 
į Kalbantį ratą. 

Stounhendžas, pagalvojo Siuzana. Atrodo visai kaip 
Stounhendžas. 

Nors aukštus pilkus monolitus buvo apaugusi žolė, ra- 
to viduje juodavo plika žemė, kur ne kur nusėta baltais daik- 
tais. 

- Kas ten? - tyliai paklausė ji. - Akmens nuoskaldos? 

Moteris paklausė ir pamatė, jog tenai kaulai. Smulkių 
gyvūnų kaulai. Reikia tikėtis. 

Edis perėmė nuaštrintą lazdą į kitą ranką, nusivalė del- 
ną į marškinius ir vėl paėmė į dešinę. Tada prasižiojo, bet iš 
perdžiūvusios gerklės neišsprūdo nė žodis. Jis atsikrenkštė. 

- Manau, man reikia nueiti tenai ir kai ką išbraižyti že- 
mėje. 

Rolandas linktelėjo. 

- Dabar? 

- Greitai. - Jis pažvelgė į šaulio veidą. - Ten yra kažkas, 
ar ne? Kažkas, ko nematome? 

- Šiuo metu nėra, - atsakė Rolandas. - Bent man taip at- 
rodo. Bet pasirodys. Mūsų khef - mūsų gyvenimo jėga - jį 
pritrauks. Jis, suprantama, nenorės dalintis savo vieta. Grą- 
žink man ginklą, Edi. 

Edis atsegė diržą ir padavė Šauliui. Tada vėl pasisuko į 
dvidešimties pėdų aukščio akmenų žiedą. Čia tikrai kažkas 
gyvena. Jis užuodė tvaiką, primenantį jam sąvartyno plasti- 

ką ir pelijančias sofas, senus pūvančius čiužinius po drėgnu 
pelėsių kilimų. Tas kvapas atrodė pažįstamas. 

Dvaras... jis taip trenkė. Tą dieną, kai įkalbėjau nuvesti 
Henrį mane į Dvarą Reinholdo gatvėje, Datč Hile. 

Rolandas susijuosė diržą, tada pasilenkė susegti. Po ku- 
rio laiko pakėlė akis į Siuzaną. 

- Mums gali prireikti Detos Volker. Ji čia? 

- Ta kalė visuomet netoliese, - suraukė nosį Siuzana. 

- Puiku. Vienam iš mūsų reikia saugoti Edį, kol jis at- 
liks tai, ką privalo. Kitas pabus ne toks naudingas. Čia gy- 
vena demonas. Demonai - ne žmonės, tačiau jie yra vyriškos 
arba moteriškos lyties. Seksas yra jų ginklas ir kartu silpnoji 
vieta. Kad ir kokios lyties bus, demonas puls Edį, kad apgin- 
tų šią vietą. Kad ja nepasinaudotų pašalietis. Ar supratote? 

Siuzana linktelėjo. Edis, rodės, nesiklauso. Jis susikišo 
odos skiautėn susuktą raktą į užantį ir spoksojo į akmenų ra- 
tą it užkerėtas. 

- Nėra kada gražbyliauti, - trumpai tarė Šaulys. - Vie- 
nam iš mūsų teks... 

- Dulkintis, kad atsikabintų nuo Edžio, - baigė Siuzana. 
- Tas padaras niekad nepraleidžia progos pasikrušti už dyką, 
tai norėjai pasakyti? 

Rolandas linktelėjo. 

Jos akys žybtelėjo. Dabar ten buvo Detos Volker akys, 
protingas ir atšiaurus žvilgsnis, o balse prasimušė pietinių 
plantacijų akcentas - Detos prekinis ženklas. - Jeigu čia de- 
monė - ji tavo. Jeigu demonas - mano. Viskas? 

Rolandas linktelėjo. 

- O kas, jeigu jis nesipurto abiejų? Ką pasakysi, didysis 
berniuk? 

Rolando lūpose pasirodė nežymus šypsenos atspindys. 

- Tada imsimės jo abu. Tik atsimink... 

Šalia jų, vos girdimu, svetimu balsu Edis sumurmėjo: 

- Ne visur tylu mirusiųjų koridoriuose. Žiūrėk, mie- 

gantysis bunda. - Jis pasuko paklaikusį žvilgsnį į Rolandą. - 
Ten pabaisa. 

- Demonas... 

- Ne. Monstras. Kažkas tarpdury... tarp pasaulių. Tyko. 
Ir dabar merkia akis. 

Siuzana neramiai žvilgtelėjo į šaulį. 

- Susiimk, Edi, - įsakė Rolandas. - Būk nuoširdus. 

Edis giliai įkvėpė. 

- Aš stovėsiu, kol jis mane nuvers, - atsakė. - Dabar tu- 
riu eiti. Prasideda. 

- Mes visi einame, - tarė Siuzana ir išrietusi nugarą iš- 
sirangė iš vežimėlio. - Jeigu koks demonas norės pasisma- 
ginti su manimi, sužinos, kad raičiojosi su geriausia. Parody- 
siu jam, ko dar nėra matęs. 

Kai jie praėjo tarp dviejų aukštų akmenų į kalbantį ra- 
tą, pradėjo lyti. 

Vos tik Džeikas pamatė tą vietą, suprato du dalykus: pir- 
ma, jis matęs ją anksčiau, sapnuose, kuriuos sąmonė atsisa- 
kė pripažinti; antra, tai mirties, žudynių ir beprotybės vieta. 
Jis stovėjo Reinholdo gatvės ir Bruklino aveniu kampe, sep- 
tyniasdešimt jardų nuo brolių Dynų, tačiau net iš ten jautė, 
kaip Dvaras ignoruoja juos ir karštomis, nematomomis ran- 
komis siekia jo. Tik tos rankos su nagais. Aštriais nagais. 

Jam reikia manęs ir aš negaliu pabėgti. Tenai laukia 
mirtis... jeigu neisiu - beprotybė. Nes kažkur tame name yra 
užrakintos durys. Turiu raktą, kuriuo jas atrakinsiu, ir vie- 
nintelis išsigelbėjimas, kurio galiu tikėtis, laukia kitoje pu- 
sėje. 

Džeikas nutirpusia širdimi žiūrėjo į Dvarą, į namą, ku- 
ris tarsi šaukė apie savo nenormalumą. Tame žaliame, apžė- 
lusiame kieme jis pūpsojo kaip auglys. 

Broliai Dynai lėtai nupėdino devynis kvartalus kepinant 

popiečio saulei, kol pagaliau pasiekė miesto rajoną, vadina- 
mą Datč Hilu. Dabar jie stovėjo už pusės kvartalo nuo Džei- 
ko, priešais Dvarą. Namas atrodė apleistas jau daugybę metų, 
tačiau per tą laiką vandalams neužkliuvo. Kadaise čia buvo 
tikras dvaras, pagalvojo Džeikas. Kokio nors turtingo pra- 
monininko šeimos dvaras. Tais laikais jis turėjo būti baltas, 
dabar murzinai pilkšvas. Langai, žinoma, buvo išdaužyti, 
stora statinių tvora - išpurkšta dažais, tačiau namas liko ne- 
liestas. 

Jis kūprinosi karštyje, aptriušęs, šiferiu dengtu stogu, 
riogsantis prišiukšlintame kieme, kažkuo primenantis pavo- 
jingą šunį, kuris apsimeta miegančiu. Status jo stogas kabojo 
virš verandos nelyginant antakis, verandos lentos nuo laiko 
išsiklaipė, kadaise žalios langinės karojo prie tuščių langų. 
Kur ne kur dar plaikstėsi užuolaidos, tarsi senos gyvatės iš- 
naros. Kairėje pusėje nuo namo ėjo aplūžę pinučiai, kurių 
skersinius laikė daugiau ne vinys, o susiraizgiusios vynuo- 
gės. Vienas ženklas buvo prikaltas prie durų, kitas gulėjo 
pievelėje. Džeikas neįžiūrėjo, kas juose parašyta. 

Ir tas namas buvo gyvas. Vaikas žinojo tai, jautė jo pa- 
sirengimą, sklindantį pro lentų plyšius ir įlinkusį stogą, srū- 
vantį pro juodas langų akis. Mintis, kad reikės prie jo priei- 
ti, kėlė nerimą; o pagalvojus, kad reikės įžengti vidun, kaustė 
neapsakomas siaubas. Tačiau jis eis. Džeikas girdėjo tylų 
dūzgimą, kaip nuo avilio karštą vasaros dieną, ir išsigando, 
jog gali nualpti. Jis užsimerkė... ir jo balsas užpildė protą. 

Tu privalai ateiti, Džeikai. Čia yra Spindulio kelias, ke- 
lias į Bokštą ir tavo telkimo metas. Būk nuoširdus, laikykis, 
ateik pas mane. 

Baimė nepraėjo, bet tas siaubingas kylančios panikos 
pojūtis išnyko. Džeikas atsimerkęs pamatė, jog ne vieninte- 
lis jaučia tą galią ir bundantį namą. Edis bandė pasitraukti 
nuo tvoros. Jis pasisuko Džeiko pusėn, ir tas pamatė išsiplė- 
tusias ir neramias jo akis po žalia skarele. Henris sugavo bro- 
lį ir stumtelėjo surūdijusių vartų pusėn, bet ne iš visų jėgų; 

kad ir koks kietakaktis, jis ir pats labai nesidžiaugė čia atsi- 
dūręs. 

Jie atsitraukė ir apžiūrinėjo namą iš toliau. Džeikas ne- 
girdėjo, ką jie šnekasi, bet atrodė susijaudinę ir neramūs. 
Džeikas staiga prisiminė Edžio žodžius sapne: Atsimink, kad 
tai pavojinga. Būk atsargus... ir negaišk. 

Staiga tikrasis Edis, kitoje gatvės pusėje garsiai, kad net 
Džeikui buvo girdėti, paprašė: 

- Einam namo, gerai, Henri? Prašau! Man čia nepatin- 
ka. - Jis maldavo. 

- Tikras myžnius, - atšovė Henris atlaidžiai, norėdamas 
nuslėpti, kad jam pačiam palengvėjo. - Einam. 

Jie apsisuko ir nuėjo palei nusvirusią tvorą prie gatvės. 
Džeikas atsitraukė, tada atsigręžė ir pažvelgė į mažutės, liūd- 
nos krautuvėlės, tiesiog nišos sienoje, su iškaba “Panaudoti 
Datč Hilo rakandai“ vitriną. Jis sekė vaiduokliškus brolių ki- 
toje gatvės pusėje atspindžius ant “Hoover" dulkių siurblio. 

- Tu tikrai manai, kad ten nesivaidena? - paklausė Edis, 
užlipęs ant šaligatvio netoli Džeiko. 

- Žinai, ką pasakysiu, - atsakė Henris. - Kai pabuvau te- 
nai, nesu tuo įsitikinęs. 

Jie praėjo pro Džeiką net nedirstelėję. 

- Tu ten eitum? - toliau kamantinėjo Edis. 

- Neičiau ir už milijoną, - atšovė Henris. 

Jie pasuko už kampo. Džeikas pasitraukė nuo vitrinos ir 
žvilgtelėjo vogčiomis. Broliai traukė ten, iš kur atėjo. Ėjo ar- 
čiau vienas kito, Henris - kaukšėdamas savo metalu kausty- 
tais auliniais, pakumpusiais pečiais kaip senis, o šalia grakš- 
čiai žingsniavo Edis. Jų ilgi šešėliai draugiškai susiliejo į vie- 
ną. , 

Keliauja namo, nutarė Džeikas, pajutęs gniuždančią vie- 
natvės bangą. Pavalgys vakarienę, paruoš pamokas, pasigin- 
čys, kokį kanalą žiūrėti, ir eis miegoti. Gal Henris ir niekše- 
lis, bet jie gyvena savo gyvenimą, kuris bent turi logikos... 
ir dabar vėl grįžta į jį. Įdomu, ar jie įsivaizduoja, kokie yra 

laimingi. Edis, galbūt. 
Džeikas apsisuko, pasitaisė kuprinės diržus ir kirto ' 
Reinholdo gatvę. 

Siuzana pajuto kažkokį judėjimą tuščioje laukymėje už 
akmenų rato: atodūsį, šnaresį. 

- Kažkas artinasi, - įsitempusi tarė ji. - Dideliu greičiu. 

- Būk atsargi, - paliepė Edis, - tik neleisk prie manęs. 
Supratai? Neleisk prie manęs. 

- Girdžiu, Edi. Daryk, ką tau reikia. 

Edis linktelėjo ir atsiklaupė rato centre su nusmailinta 
lazda lyg ieškotų reikalingo taško. Tada nuleido ją ir nubrėžė 
tamsią tiesią liniją. 

- Rolandai, saugok ją... 

- Būtinai, jeigu tik pajėgsiu, Edi. 

- „..r neleisk jo prie manęs. Džeikas ateina. Tas bičiu- 
kas tikrai ateina. 

Siuzana pamatė, kaip žolės į šiaurę nuo Kalbančio rato 
prasiskiria, atsiranda vaga, nutaikyta tiesiog į akmenų žiedą. 

- Pasiruošk, - tarė Rolandas. - Jis mesis ant Edžio. Vie- 
nam iš mūsų teks užklupti jį iš pasalų. 

Siuzana pasikėlė ant šlaunų it iš indo fakyro pintinės ky- 
lanti kobra. Kietai suspaustus kumščius ji laikė prie veido. 
Jos akys žaižaravo. 

- Aš pasiruošusi, - atsakė ji ir suriko: - Ateik, brangusis! 
Tuojau pat! Skubėk, kol nepersigalvojau! 

Lietus dar sustiprėjo, kai čia gyvenęs demonas įsiveržė 
į ratą. Siuzana spėjo pajusti negailestingą vyrišką esybę, pa- 
sireiškusią akis graužiančiu džino ir kadagio tvaiku, o tada 
ji šovė į rato vidurį. Tą akimirką Siuzana užsimerkė ir siek- 
telėjo demono ne rankomis ar protu, o visa joje esančia mo- 
teriška galia: Ei, širduk! Kur trauki? Putytė čionai! 

Padaras apsisuko. Siuzana pajuto nuostabą... ir neapsa- 

komą alkį, karštą ir nepasotinamą it pulsuojanti arterija. De- 
monas šoko ant jos kaip žagintojas iš tamsaus skersgatvio. 

Siuzana suriko ir nuvirto ant nugaros, išsišovusiomis 
kaklo gyslomis. Jos suknelė iš pradžių prisiplojo prie krūti- 
nės ir pilvo, po to ėmė plyšti skutais. Ji girdėjo alsavimą, bet 
ne iš kokios nors konkrečios vietos; atrodė, jog pats oras nu- 
tarė su ja pasismaginti. 

- Siuze! - suriko Edis, pašokdamas ant kojų. 

- Ne! - suriko ji. - Daryk, ką pradėjai! Turiu tą šunsnu- 
kį... ten kur noriu! Varyk, Edi! Atvesk vaiką! Per... - šaltis 
smelkėsi į kūną tarp kojų. Ji sudejavo, išsitiesė, po to pasi- 
rėmė viena ranka ir įžūliai kilstelėjo į viršų. - ...pervesk jį! 

Edis neryžtingai pažvelgė į Šaulį, tas linktelėjo. Tada 
vėl pasisuko į Siuzaną tamsaus skausmo ir dar tamsesnės 
baimės sklidinomis akimis, o po to tyčia atsukęs nugarą at- 
siklaupė. Jis pasilenkė į priekį su pieštuku virtusia nusmai- 
linta lazda nepaisydamas pliaupiančio lietaus. Lazda ėmė ju- 
dėti, brėžti linijas ir kampus, kurti figūrą, kurią Rolandas nu- 
jautė iš anksto. 

Ten buvo durys. 

Džeikas ištiesė ranką, pastūmė pašinuotus vartus. Šie 
girgždėdami ant surūdijusių spyruoklių prasivėrė. Priekyje 
pamatė išsiklaipiusių plytų takelį, kuris baigėsi prie veran- 
dos. Už jos buvo durys, užkaltos lentomis. 

Džeikas lėtai žengė prie namo, širdis gerklėje mušė 
trumpų brūkšnių ir taškų telegramą. Tarp plytų augo žolės 
kuokštai. Jis girdėjo jas šnarant į džinsus. Atrodė, jog visos 
jo juslės paaštrėjo dviem laipsniais. Tu juk ten neisi, tiesa? 
klausinėjo panikuojantis balselis. 

Atsakymas, kuris pirmiausia šovė galvon, buvo visiška 
nesąmonė ir kartu absoliučiai logiškas: Viskas tarnauja Spin- 
duliui. 

Skelbime ant pievelės buvo užrašyta: 


EITI GRIEŽTAI DRAUDŽIAMA! 
PAŽEIDĖJAI BUS BAUDŽIAMI PAGAL ĮSTATY- 
MĄ! 


Džeikas stabtelėjo prie laiptelių, pažvelgė į duris. Toje 
tuščioje aikštelėje jis išgirdo kažkieno balsus, dabar girdėjo 
juos vėl... tik jau pasmerktųjų chorą, beprotiškų grasinimų 
ir tokių pat pažadų kakofoniją. Tačiau jam visa tai susiliejo 
į vieną balsą. Namo balsą, kažkokio baisaus durų sargo, pa- 
žadinto iš neramaus miego, balsą. 

Džeikas prisiminė savo tėvo “Riugerį", net pasvarstė, ar 
neišsitraukus jo iš kuprinės. Bet kas iš jo? Už jo nugaros 
Reinholdo gatve lėkė mašinos, moteris šaukė dukrai, kad ne- 
stovėtų susikibusi rankutėmis, o eitų namo tvarkytis, bet čia 
egzistavo kitas pasaulis, valdomas kažkokios atšiaurios bū- 
tybės, kurios joks ginklas neveiks. 

Būk nuoširdus, Džeikai... nepasiduok. 

- Gerai, - atsakė jis tyliu, drebančiu balseliu. - Gerai, aš 
pamėginsiu. Tik nepaleisk manęs vėl, gerai? 

Lentos, kuriomis buvo užkaltos durys, buvo sutrešusios, 
senos, o vinys - surūdijusios. Džeikas įsikibo į pirmą ir truk- 
telėjo. Lentos suinkštusios pasidavė. Nušveitęs per verandos 
turėklą į gėlių klombą, kurioje dabar žėlė tik dilgėlės ir ba- 
landos, pasilenkė prie apatinio kryžiaus... ir sustojo. 

Už tų durų pasigirdo kažkoks naujas garsas; lyg giliame 
betono šulinyje laižytųsi nematomas alkanas žvėris. Džeiko 
kaktą išmušė šaltas prakaitas. Jis iš siaubo jautėsi atitrūkęs 
nuo realybės, tapęs kažkieno košmaro dalimi. 

Pragariškas choras, blogis slypėjo už šitų durų. Jo gar- 
sas smelkėsi it tąsus sirupas. 

Džeikas truktelėjo apatines lentas. Tos irgi nesunkiai ati- 
trūko nuo durų. 

Žinoma. Jis nori, kad ateičiau. Jis alkanas, o aš galė- 
čiau būti pagrindiniu dienos patiekalu. 

Netikėtai iš atminties iškilo eilėraščio posmas, kurį ka- 
daise jiems paskaitė misis Eiveri. Eilėraštis turėjo pasakoti 
apie sunkią šiuolaikinio žmogaus, atkirsto nuo šaknų ir tra- 
dicijų, būklę, bet Džeikas buvo tikras, jog eilėraščio autorius 
matė šias duris: “Aš parodysiu tau kai ką nepanašaus/ Į ta- 
vo šešėlį rytą, keliaujantį įkandin/ Ar vakare pasitinkantį/ Aš 
parodysiu tau..." 

- Aš parodysiu tau baimę dulkių saujoje, - sumurmėjo 
Džeikas ir uždėjo ranką ant durų rankenos. 

Ir tuomet ūžtelėjo pažįstamas palengvėjimo ir tikrumo 
jausmas, jausmas, kad šį kartą durys tikrai atsivers kitame 
pasaulyje, jis išvys pramonės dūmų neužgožtą dangų, o ho- 
rizonte ne kalnus, o nuostabaus nežinomo miesto bokštus. 

Jis sugniaužė sidabrinį raktelį kišenėje vildamasis, kad 
durys bus užrakintos ir jis galės juo pasinaudoti. Bet durys 
nebuvo užrakintos. Kai jos prasivėrė, sucypė vyriai ir rūdžių 
lakšteliai pabiro ant žemės. Puvėsių tvaikas pasitiko berniuką 
kaip netikėtas spyris. Drėgnas medis, minkštas tinkas, pū- 
vančios skalos, sutrūnijęs kamšalas. Po tuo slėpėsi kažkokio 
žvėries irštvos kvapas. Priekyje Džeikas pamatė šaltą, tam- 
sų koridorių. Kairėje į viršutinius šešėlius vingiavo laiptai. 
Ant vestibiulio grindų gulėjo sudužęs sietynas, tačiau Džei- 
kas neįstengė apgauti savęs, jog mato tik duženas. Toje 
šiukšlių krūvoje mėtėsi ir kauliukai, smulkių gyvūnų kauliu- 
kai. O tarp jų - ir ne visai gyvūnų, bet vaikas nesistengė ge- 
riau įsižiūrėti; žinojo, kad tuomet niekad nesukaups drąsos 
eiti toliau. Jis sustojo ant slenksčio, versdamas save žengti 
pirmą žingsnį. Ir išgirdo tylų, skardų kalenimą. Atrodo, barš- 
ka jo dantys. | 

Kodėl niekas manęs nesulaiko? - pagalvojo jis. Kodėl 

joks praeivis nesušunka: “Ei, tu! Ten negalima eiti - ką, ne- 
matai, kas parašyta?" 

Bet Džeikas gerai žinojo kodėl. Praeiviai daugiausiai 
laikėsi kitos gatvės pusės, o tie, kuriems tekdavo praeiti ši- 
tą namą, stengdavosi nestabčioti. 

Net jeigu kas nors netyčia pasižiūrėtų, manęs jau nema- 
tytų, nes manęs tenai jau nėra. Laimė ar ne, aš jau palikau 
savo pasaulį. Pradėjau persikėlimą. Jo pasaulis tenai prie- 
kyje. O čia... 

Čia buvo juos jungiantis pragaras. 

Džeikas žengė į koridorių, ir kai durys užsitrenkė it 
mauzoliejaus anga, jis aiktelėjo, bet visai nesustebo. 

Širdyje jis visiškai nenustebo. 

Kadaise gyveno jauna moteris, vardu Deta Volker, ku- 
ri mėgo pigius pakelės barus ir motelius prie Ridžleino plen- 
to arba 88 magistralės palei aukštos įtampos stulpus Emhai- 
eme. Tuomet ji dar buvo su kojomis ir, kaip dainuojama, 
mokėjo jomis naudotis. Apsivilkusi siaurą pigią suknutę, ku- 
ri tik atrodė šilkinė, šokdavo su baltaisiais vaikinais pagal 
populiarias “Du šūviai į mano brangiosios meilužį", “Hipy- 
hipy šeik" melodijas. Po to ji išsiviliodavo kurį nors ir leis- 
davosi palydima į automobilį. Ten pasiausdavo su juo (nie- 
kas negalėjo prilygti Detos Volker bučiniams, o ir nagučiais 
ji mokėjo pasinaudoti), kol vaikinas įsiaudrindavo... o tada 
griežtai atstumdavo. Kas būdavo toliau? Čia ir yra pagrindi- 
nis klausimas, ar ne? Tai buvo žaidimas. Kai kurie imdavo 
verkti ir maldauti... neblogai, bet ir ne nuostabu. Kai kurie 
paleisdavo gerkles ir pasiusdavo, - čia jau geriau. 

Ir nors jai buvo užvažiavę į akį, apspjovę, net išspyrę iš 
automobilio, niekad nebuvo išžaginę. Visi iki vieno grįžo na- 
mo pamėlusiais kiaušais. O tai Detos Volker suvokimu reiš- 
kė, kad ji liko neįveikta čempionė, nenugalėta karalienė. Kie- 

no? Jų. Visų tų plikagalvių, pasipūtusių, kietašiknių šunsnu- 
kių karalienė. 

Ji liko karalienė iki dabar. 

Bet demonui, kuris gyveno Kalbančiajame rate, nebuvo 
kaip atsispirti. Nebuvo rankenėlių, į kurias galėtų įsitverti, 
nei automobilio, iš kurio iššoktų, nei namo, kur galėtų pasi- 
slėpti, nei skruosto, į kurį galėtų kirsti, žando - išvagoti na- 
gais, akių - iškabinti, nei kiaušų įspirti, jeigu vyrukas per lėto 
mąstymo. 

Demonas atsidūrė ant jos... o po mirksnio jis jau buvo 
joje. 

Deta pajuto spaudžiant ją prie žemės, nors nieko neįžiū- 
rėjo. Ji nematė jo rankų, bet matė, kaip keliose vietose per- 
plyšta suknelė. O po to pajuto staigų skausmą, tarsi būtų per- 
plėšta tenai, ir iš netikėtumo bei skausmo suriko. Edis atsig- 
ręžė primerkęs akis. 

- Viskas gerai! - suriko ji. - Daryk, ką pradėjai! Turiu tą 
šunsnukį... ten kur noriu! 

Bet ne viskas buvo gerai. Pirmą kartą nuo tada, kai at- 
sidūrė sekso arenoje, ji pralaiminėjo. Siaubingas, godus, su- 
telktas šaltis įsmigo į ją, ji jautėsi lyg žaginama varvekliu. 

Deta akies kampeliu pamatė, kaip Edis nusisuka ir vėl 
ima braižyti. Šiltą susirūpinimą pakeičia siaubingas šaltas su- 
sikaupimas, kurį ji retkarčiais pastebėdavo ir anksčiau. Taip 
ir turi būti, ar ne? Ji liepė jam tęsti, pamiršti ją, padaryti tai, 
kas reikia, parvesti berniuką. O čia jos auka, kad ateitų Džei- 
kas, ir ji neturi teisės nekęsti vyrų, kurie net nevertė jos at- 
siduoti demonui. Bet kai šaltis ėmė stingdyti ją ir Edis atsuko 
nugarą, iš neapykantos ji būtų abiems nurovusi kiaušus. 

Bet prie jos tuoj priėjo Rolandas, uždėjo stiprias rankas 
ant pečių ir pasakė, nejudindamas lūpų: Nekovok. Nelaimė- 
si, jeigu priešinsies - tiktai mirsi. Seksas yra jo ginklas, Siu- 
zana, bet kartu ir jo silpnoji vieta. 

Taip. Seksas visų jų silpnoji vieta. Vienintelis skirtumas, 
kad šį kartą jai teks duoti šiek tiek daugiau. Gal ir ne taip 

blogai, kaip dabar atrodo. Gal pabaigoje jai pavyks privers- 
ti demoną sumokėti daugiau. 

Ji prisivertė atpalaiduoti kirkšnis. Šlaunys kaipmat pra- 
siskyrė į šonus, prispaustos neregimo kūno. Ji atlošė galvą į 
lietų, kuris ėmė tiesiog kliaukti iš dangaus, ir pajuto tiesiai 
virš savęs kybantį demono veidą, godžiai geriantį kiekvieną 
jos skausmo grimasą. 

Deta kilstelėjo vieną ranką it norėdama smogti... tačiau 
vietoj to apsikabino žagintojo kaklą. Tai labiau priminė tiršto 
dūmo apkabinimą. Tik ar ji nepajuto, kaip demonas nustebęs 
lošteli? Tada ji kilstelėjo dubenį į viršų, prisilaikydama už 
neregimo kaklo, ir tuo pat metu dar plačiau praskleidė kojas 
galutinai suplėšydama suknelę. Viešpatie, koks jis didelis! 

- Ateik, - sušvokštė ji. - Tu manęs neišprievartausi. Tai 
jau ne! Nori pasidulkinti? Tai aš tave išdulkinsiu. Tokio kai: 
fo tu dar nesi ragavęs! Mirtinai tave užkrušiu! 

Siuzana pajuto, kaip stangrumas joje sudreba; pajuto de- 
moną trumpam atsitraukiantį. 

- O, ne, brangusis, - sukrankė ji ir prispaudė jį savo šlau- 
nimis. - Smagumėlis dar tik prasideda. - Ir pradėjo ritmingai 
kilnoti klubus. Po to sunėrė pirštus demonui ant sprando ir 
leido sau išsitiesti. Pašaliniam stebėtojui galėjo pasirodyti, 
jog ji tiesiog rąžosi. Deta nusibraukė sušlapusius plaukus 
nuo kaktos ir iššiepė dantis. 

Paleisk mane! - išgirdo ji riksmą savo galvoje. Ir tuo pat 
metu jautė, kaip balso savininkas nevalingai atsiliepia į jos 
judesius. 

- Nieko nebus, balandėli. Pats norėjai... dabar teks iš- 
srėbti. - Deta kilstelėjo į priekį, sutelkė visą dėmesį į šaltį jo- 
je. - Aš ištirpdysiu tą ledokšnį, aukseli, o kai jis dings, kas 
bus tada? - Jos dubuo kilo ir krito, kilo ir krito, ji negailes- 
tingai spaudė šlaunis ir užmerkusi akis meldė, kad Edis grei- 
čiau baigtų ką pradėjęs. 

Nes ilgai šitaip ji neišlaikys. 

O problema, anot Džeiko, buvo tokia: kažkur šiame 
drėgname ir šaltame pastate yra užrakintos durys. Tikrosios 
durys. Jam belieka jas rasti. Tačiau tai bus nelengva, nes jau- 
tė, kaip telkiasi name gyvenanti esybė. Tolimų, vapenančių 
balsų choras pamažu virto vienu girgždančiu šnibždesiu. 

Kuris artėjo. 

Dešinėje juodavo atviros durys. Šalia jų prie sienos bu- 
vo prismeigtas išblukęs dagerotipas su pakaruokliu, kaip su- 
daise buvo virtuvė. Viryklė dingo, o senoviškas šaldiklis - su 
apskritu šaldymo būgnu ant viršaus - stovėjo ant išpūslėju- 
sio linoleumo virtuvės gale. Jo durys buvo atviros. Viduje 
Džeikas pamatė juodą dvokiančią masę, kurios prilašėjo ant 
grindų. Virtuvės spintelės buvo atviros. Vienoje jis pastebėjo 
ko gero seniausius pasaulyje sausus pusryčius, iš kitos kyšo- 
jo negyvos žiurkės galva. Jos akys buvo baltos ir judėjo, tik 
po kurio laiko Džeikas suprato, kad ten knibžda kirminai. 

Kažkas žnektelėjo ant jo. Džeikas aiktelėjo iš netikėtu- 
mo ir surado plaukuose minkštą, šeriuotą kamuoliuką. Išpai- 
niojęs pamatė, kad tai voras išpurtusiu violetinės spalvos kū- 
nu. Jo akutės kvailai į jį spoksojo. Berniukas tėškė vorą į sie- 
ną. 

Antras nukrito ant kaklo ir nieko nelaukęs skaudžiai 
įkando. Džeikas puolė atbulas į koridorių, užkliuvo už nukri- 
tusio sietyno ir driokstelėjo visu svoriu ant nugaros. Pri- 
spaustas voras ištryško ir nutekėjo tarp menčių nelyginant 
kiaušinio baltymas. Pro tarpdurį jis pastebėjo ir daugiau na- 
riuotakojų. Vieni karojo ant beveik neregimų šilko gijų it 
svambalai, kiti tiesiog plumpsėjo ant grindų ir mikliai sku- 
bėjo artyn jo. 

Džeikas pašoko rėkdamas. Jo sąmonėje kažkas ėmė 

slysti. Greičiausiai sveika nuovoka, ir tai supratus išgaravo 
visa Džeiko drąsa. Daugiau jis to nepakęs, kad ir kas ant to 
pastatyta. Jis puolė bėgti, bet per vėlai susiprato, jog pasu- 
ko ne tuo keliu, ir užuot grįžęs verandon nubėgo gilyn į Dva- 
rą. 

Džeikas atsidūrė patalpoje, per erdvioje vestibiuliui ar 
svetainei; veikiausiai kadaise tai buvo pokylių salė. Ant sie- 
nų apmušalų klastingai šypsojosi elfai su smailomis žaliomis 
kepuraitėmis. Prie vienos sienos buvo pristumta apipelijusi 
sofa. Išsikraipiusių grindų centre gulėjo sudužęs sietynas, 
tarp stiklo karoliukų ir varvekliukų rangėsi surūdijusi gran- 
dinė. Apeidamas duženas berniukas metė žvilgsnį per petį. 
Vorų nesimato; jeigu ne nugara tekanti šlykštynė, atrodytų, 
jog viskas pasivaideno. 

Jis vėl žvilgtelėjo į priekį ir sustojo kaip įkaltas. Prieky- 
je, už stiklinių pakrypusių durų matėsi dar vienas koridorius, 
kurio gale stovėjo uždarytos durys auksine rankena. Ant tų 
durų buvo užrašytas - o gal išraižytas - vienas Žodis: 


BERNIUKAS 


Po rankena jis pamatė graviruotą plokštelę su skylute 
raktui. 

Pagaliau suradau jas, perskrodė Džeiko galvą mintis. 
Pagaliau radau! Čia jos! Tos durys! 

Už jo nugaros pasigirdo dejonė, lyg namas pradėtų plyš- 
ti. Džeikas apsisuko ir pamatė, kaip siena kitoje salės pusė- 
je ima pūstis į vidų. Seni tapetai suplyšo, ėmė mirgėti ir šokti 
elfai. Vietomis popierius tiesiog susiraitė ilgomis girliando- 
mis lyg per staigiai paleistos šviesdangtės. Tinkas ėmė gaub- 
tis, po juo Džeikas nugirdo pokšint balanas. O triukšmas vis 
augo. Tik dabar labiau priminė ne dejonę, o urzgimą. 

Vaikas spoksojo, nepajėgdamas atplėšti akių. 

Tinkas nesutrupėjo ir nepažiro gabalais; siena ir toliau 
pūtėsi, joje pradėjo ryškėti netaisyklingas baltas ovalas, ant 
kurio karojo tapetų draiskalai. Netrukus ovale atsirado paki- 
limai ir įdubimai, ir Džeikas suprato, jog mato kiaurai sieną 
besistumiantį veidą. Jis priminė įsispaudusią į šlapią paklo- 
dę galvą. 

Staiga garsiai pokštelėjęs iškrito balanų plotas. Jis tapo 
dantyta vienos akies lėliuke. Po ja išsiraitė prašiepta burna, 
pilna aštrių dantų. Džeikas matė prie dantenų ir lūpų prilipu- 
sius popieriaus skutelius. 

Viena tinko plaštaka atsiplėšė nuo sienos, vilkdama su- 
trūnijusių elektros laidų apyrankę, nutvėrė sofą ir šveitė į ša- 
lį, palikusi vaiduokliškus baltus pirštų atspaudus ant tamsaus 
paviršiaus. Atplyšo antras balanų lopas, kai sujudėjo gipso 
pirštai, virsdami pašinuotais nagais. Veidas visiškai išlindo 
iš sienos ir spoksojo į Džeiką viena medine akimi. Viršum 
jos, kaktos viduryje vis dar šoko vienas popierinis elfas, pri- 
menantis keistą tatuiruotę. Pasigirdo girgždesys, kai būtybė 
ėmė slysti į priekį. Atplyšo stakta ir tapo sukumpusiu peti- 
mi. Padaras laisva ranka grybštelėjo per grindis, pažerdamas 
į šonus sudužusio sietyno šukes. 

Džeikas atsipeikėjo iš sąstingio. Apsisuko, metėsi į ko- 
ridorių pro stiklines duris, kišenėje karštligiškai ieškodamas 
rakto. Širdis trinksėjo nelyginant gamyklos staklės. Jį pasi- 
vijo Dvaro pabaisos riksmas, kuris taip ir nebuvo išreikštas 
žodžiais. Tačiau Džeikas ir taip suprato, kad jis liepia sustoti, 
tikina, jog bėgti beprasmiška, kad nėra jokio išsigelbėjimo. 
Visas namas atrodė atgijęs, aidėjo pokšinčiu medžiu ir cy- 
piančiomis sijomis. Beprotiškas durų sargo gaudimas per- 
smelkė viską. 

Džeiko pirštai suspaudė raktą. Betraukiant vienas dan- 
tukas įstrigo kišenėje, raktas išsprūdo iš suprakaitavusių pirš- 
tų. Raktas nukrito ant grindų, atšoko, įkrito tarp dviejų su- 

skilusių lentų ir dingo iš akių. 
30 


- Jam kažkas negerai! — išgirdo Siuzana šaukiant Edį, 
bet jo balsas atrodė labai toli. Jai ir pačiai nebuvo labai ge- 
ra... tačiau ji susitvarkys, kaip nors susitvarkys. 

Aš ištirpdysiu tą Iedokšnį, aukseli, pasakė ji demonui. O 
kai jis dings, kas bus tada? 

Siuzanai nepavyko jo ištirpdyti, tiktai pakeisti. Tai, kas 
buvo joje, jai neteikė jokio malonumo, tačiau siaubingas 
skausmas atlėgo ir nebekaustė šaltis. Demonas pakliuvo į 
spąstus, nepajėgė išsilaisvinti. Nors Siuzana ir nebelaikė jo 
savo kūnu, fiziškai. Rolandas sakė, kad seksas jo silpnybė ir 
ginklas. Ir kaip visuomet buvo teisus. Demonas ją paėmė, bet 
ji irgi paėmė jį. Dabar abu jautėsi tarsi įkišę pirštus į klastin- 
gą kinišką vamzdelį, kuris bandant ištraukti pirštą laiko dar 
stipriau. 

Ji įsitvėrė minties, kad reikia likti gyvai; turėjo kažko 
nusitverti, nes visos kitos logiškos mintys išsisklaidė. Jai rei- 
kia išlaikyti šitą dejuojančią, išgąsdintą, nirtulingą esybę jo 
paties bejėgiško geidulio kilpoje. Demonas rangėsi, spurdėjo 
joje, staugė, kad paleistų, ir tuo pat metu godžiai, nuožmiai 
mėgavosi jos kūnu. Bet ji demono nepaleido. 

O kas atsitiks, kai tai padarysiu? - nerimavo ji. Kaip jis 
man sumokės? 

Ir atsakymo ji nežinojo. 

Lietus kliaukė kaip iš kibiro, grasino akmenimis apsuptą 
žiedą paversti molynu. 

- Laikykite ką nors virš durų! — suriko Edis. - Neleiskite 
lietui jų nuplauti! 

Rolandas metė žvilgsnį į Siuzaną, kuri vis dar grūmėsi 
ir negalėjo girdėti, tačiau jautė piktą jo burnojimą. 

Edis lietaus skalbiamu veidu atsigręžė į šaulį. 

- Ar girdi? — suriaumojo jis. - Uždenk kuo nors tas su- 
mautas duris, tik GREIČIAU! 

Rolandas ištraukė vieną kailį iš ryšulio ir suėmė už kam- 
pų. Po to ištiesė rankas ir pasilenkė virš Edžio, taip padary- 
damas pastogę. Medinio Edžio rašiklio galas buvo aplipęs 
purvu. Vaikinas nubraukė jį į ranką, tada vėl sugniaužė ir pa- 
silenkė piešti. Piešinyje durys buvo ne visai tokio dydžio, 
kaip Džeiko pusėje (santykis galėjo būti 0,75:1), bet jų už- 
teks vaikui praeiti... jeigu tiktai raktai neapvils. 

Jeigu jis tebeturi raktą, tai nori pasakyti? - paklausė 
Edis savęs. Tarkim, vaikis jį pametė... arba tas namas pri- 
vertė paleisti iš rankų? 

Jis nupiešė stačiakampį po rankeną vaizduojančiu rutu- 
liuku, paskui išbraižė pažįstamą rakto skylutę: 


o 


Tada sustojo. Dar kažkas, bet kas? Mąstyti buvo nepa- 
prastai sunku, nes galvoje siautė viesulas, suko mintis nely- 
ginant nukeltus stogus, vištides ir lauko tupyklas. 

- Nagi, balandėli! — sušuko Siuzana už nugaros. - Ką, 
jau silpsti?! Kas atsitiko? Maniau, būsi kietas berniukas! 

Berniukas. Pagaliau. 

Ir rūpestingai lazdelės galu durų viršuje užrašė BER- 
NIUKAS. Vos tik baigė raityti S, piešinys pasikeitė. Apskri- 
timas lietaus nutamsintoje žemėje dar patamsėjo... ir iškilo iš 
purvo, virtęs juoda, tviskančia rankena. O ten, kur turėjo juo- 
duoti rakto skylutė, Edis išvydo blausią šviesą. 

Už jo Siuzana toliau ragino demoną, bet pati atrodė jau 
pavargusi. Ilgai ji neištemps, reikia baigti, kuo greičiau. 

Edis pasilenkė lyg Alachą garbinantis musulmonas, pri- 
kišo akį prie nupieštos skylės. Pažvelgė į savo paties pasaulį, 
į namą, kurio pažiūrėti buvo nuėjęs su Henriu 1987 gegužę, 
nežinodamas (nors gal ir ne visai taip; ne, net ir tada), jog 
vaikas iš kitos miesto dalies juos seka. 

Jis pamatė tą koridorių. Džeikas atsiklaupęs supa lentą. 
Jį kažkas vejasi. Edis matė ir kartu nepajėgė suprasti, kas 
ten; smegenys atsisakė suvokti, lyg nujausdami, jog tai baig- 
sis beprotybe. 

- Paskubėk, Džeikai! — suriko jis pro skylutę. — Dėl Die- 
vo meilės, trauk! 

Virš kalbančio rato dangų perplėšė galingas griaustinis, 
ir lietus virto kruša. 

Kai raktas įsmuko į plyšį, Džeikas valandėlei sustingo, 
įbedęs į lentas akis. 

Atrodė, lyg sapnuotų. 

Taip neturėjo nutikti, pagalvojo jis. To jau per daug. 
Daugiau taip negaliu. Nė sekundės. Geriau susiraitysiu prie 
durų. Užmigsiu iš karto, ir net tada, kai jis stvers mane ir su- 
sikiš į nasrus, nepabusiu. 

Bet tą akimirksnį iš sienos besiveržiantis padaras suurz- 
gė, ir kai Džeikas pakėlė akis, noras pasiduoti išgaravo. Durų 
sargas, tiksliau, gigantiška gipso galva su medine akimi ir 
ieškančia ranka, visiškai išsivadavo iš sienos. Kur ne kur ant 
kaktos styrojo skalos, primenančios vaiko nupieštus plaukus. 
Pamatęs Džeiką jis apnuogino aštrius medinius dantis ir su- 
gargė. Iš pražiotų nasrų padvelkė tinko dulkių debesis nely- 
ginant cigaro dūmas. 

Džeikas atsiklaupė ir dirstelėjo į plyšį. Tamsoje drąsiai 
žibėjo sidabro ruoželis, bet anga buvo per siaura įkišti pirš- 
tus. Vaikas įsitvėrė į lentą ir truktelėjo. Vinys suinkštė, bet 
nepasidavė. 

Kažkas garsiai sužvangėjo už nugaros. Atsisukęs į kori- 
dorių Džeikas pamatė, kad didesnė už jį patį ranka pastvėrė 
sietyną ir tėškė į šalį. Surūdijusi grandinė, ant kurios jis ka- 
daise laikėsi, pakilo it botagas ir garsiai driokstelėjo ant grin- 
dų. Virš Džeiko prašvilpė perdegusi lemputė su grandinėle. 

Durų sergėtojo galva su petimi slydo grindimis. Už jos 
galiausiai subyrėjo siena. Po sekundės išniro persukta esybės 
nugara. 
raukšlėjusių skruostų išlindo medžio nuolaužos. Pabaisa 
šliaužė nuo dulkių apsunkusia sale žiopčiodama burna. Vie- 
na ranka vis ieškojo kur įsitverti, kol galiausiai nuplėšė stik- 
lines duris nuo vyrių. 

Džeikas be garso suriko ir vėl šoko lupti lentą. Medis 
nepasidavė, ir tada jis išgirdo Šaulio balsą: 

Kitą, Džeikai! Pamėgink kitą! 

Jis paleido lentą, kurią traukė, ir įsikibo iš kito šono. Tą 
akimirką berniukas išgirdo kitą balsą, bet jau nebe mintyse, 
o savo ausimis. Ir suprato, kad sklinda iš kitos durų pusės, 
durų, kurių ieškojo nuo tada, kai buvo suvažinėtas gatvėje. 

- Paskubėk, Džeikai! Dėl Dievo meilės, paskubėk! 

Jis patraukė, ir lenta pasidavė taip lengvai, kad vaikas 
vos nenuvirto aukštielninkas. 

Kitoje gatvės pusėje, priešais Dvarą, naudotų buities 
reikmenų parduotuvės prieangyje stovėjo dvi moterys. Vy- 
resniajai priklausė ta parduotuvė, jaunesnioji buvo vienintelė 
pirkėja tuo metu, kai ėmė griūti sienos ir trūkinėti sijos. Mo- 
terys nejučiomis susikabino ir stovėjo drebėdamos lyg nak- 
tį triukšmą išgirdę vaikai. 

Tolėliau pamiršę vežimėlį su beisbolo įranga sustojo iš 
nuostabos žandikaulius išnarinę trys berniūkščiai. Siuntinių 
išvežiotojas įsuko savo furgoną į kelkraštį ir išlipo pažiūrė- 
ti. 

“Henri Korner Marketo“ ir “Datč Hilo smuklės" šeimi- 
ninkai išlėkė į gatvę dairydamiesi į šalis. Ėmė drebėti žemė, 
Reinholdo gatvėje išsiskleidė įtrūkimų medis. 

- Čia žemės drebėjimas, ar ką? — šūktelėjo jis moterims 
prie krautuvės, paskui nelaukęs atsakymo šoko į savo furgo- 
ną ir nuburzgė, įsukęs į priešpriešinio eismo juostą, - kad tik 
kuo toliau nuo to namo. 

Atrodė, jog visas pastatas linksta į vidų. Lentos pokšė- 
jo, atšokinėjo nuo paviršiaus ir krito į kiemą. Nuo stojo pa- 
sipylė murzino pilko šiferio kriokliai. Paskui pasigirdo kur- 
tinantis pokštelėjimas, ir iš Dvaro centro šovė ilgas, vingiuo- 
tas plyšys. Jame dingo durys, neilgai trukus į jį smukti pra- 
dėjo ir visas namas. 

Jaunesnė moteris staiga išsivadavo iš vyresniosios glė- 
bio. 

- Aš bėgu iš čia, - pasakė ji ir puolė tolyn neatsigręžda- 
ma. 

Kai Džeiko pirštai suėmė sidabrinį raktelį, koridoriumi 
nuošė karštas vėjas. Berniukas instinktyviai suvokė, kokia ši 
vieta ir kas čia vyksta. Durų sargas buvo ne tas padaras, o 
pats namas: kiekviena lenta, kiekviena malksna, kiekviena 
palangė, stogo šlaitas. Ir dabar jis traukiasi, grįžta į tikrąjį, 
pradinį savo pavidalą. Jis ketina pastverti jį, kol dar nespė- 
jo atrakinti tų durų. Už milžiniškos baltos galvos ir sukum- 
pusio peties jis matė, kaip lentos, balanos, stiklo šukės, net 
laukujės durys ir sudužęs sietynas, telkiasi didžiojoje salėje 
ir formuojasi į vis labiau ryškėjančią žmogaus figūrą, kuri 
siekia jo išsigimėliška letena. 

Džeikas ištraukė ranką iš plyšio ir pamatė, kad ji aplipu- 
si vabalais. Norėdamas juos numušti, Džeikas plojo per sieną 
ir aiktelėjo, kai toji prasižiojo ir pabandė užsiverti ties jo rie- 

šu. Spėjęs laiku ją ištraukti, vaikas apsisuko ir įkišo raktą į 
spyną. 

Gipsinis žmogus suriaumojo, tačiau jo balsą užgožė har- 
moninga giesmė, Džeiko girdėta apleistoje statybų aikštelė- 
je. Tada tokia tyli, o dabar tvirta ir pergalinga. Tikrumo po- 
jūtis, neginčijamas, visa apimantis, vėl pripildė visą jo esy- 
bę ir leido patikėti: viskas bus gerai. Tame balse jis girdėjo 
pažadą. Tas balsas buvo rožės. 

Blausią šviesą koridoriuje užstojo gipsinė ranka. Ji nu- 
traukė kitas stiklo duris ir įsispraudė į koridorių. Virš jos įsi- 
bruko galva. Gipsiniai pirštai ropojo jo link nelyginant 
milžiniškas voras. 

Džeikas pasuko raktą ir pajuto užplūstančią jėgą. Sprag- 
telėjo skląstis. Tada jis suėmė už rankenos, pasuko ir atplė- 
šė duris. Jos plačiai atsilapojo. Tai, ką išvydo už jų, priver- 
tė Džeiką išgąstingai surikti. 

Praėjimą užstojo žemė. Nuo viršaus iki apačios styrojo 
šaknys, ne mažiau už Džeiką nustebę sliekai rangėsi šalin. 
Kai kurie rausėsi gilyn, kiti šliaužiojo it svarstydami, kur 
pranyko ką tik po jais buvusi žemė. Vienas nukrito ant Džei- 
ko batelio. 

Kurį laiką dar liko rakto skylutės formos angelė, iš ku- 
rios ant vaiko marškinių krito šviesos lopinėlis. Už jos - taip 
arti, taip nepasiekiamai, - jis girdėjo lietaus šniokštimą ir pri- 
slopintą perkūniją. Paskui ir ta skylutė užako, ir Džeiko 
blauzdą sugniaužė gigantiški gipsiniai pirštai. 


35 


Edis nejuto geliančios krušos, kai Rolandas numetė kai- 
lį, pašoko ir nubėgo prie Siuzanos. 

Šaulys suėmė ją už pažastų ir kaip įmanydamas švelniau 
nuvilko prie atsitūpusio Edžio. 

- Paleisk jį, kai pasakysiu, Siuzana! - suriko Rolandas. 
- Ar supranti? Kai liepsiu! 

Edis nieko aplinkui nematė ir negirdėjo. Girdėjo tiktai 
už durų tyliai klykiantį Džeiką. 

Atėjo metas panaudoti raktą. 

Jis išsitraukė jį iš marškinių ir įkišo į skylutę, kurią nu- 
piešė. Pamėgino sukti. Raktas net nekrustelėjo. Net per mi- 
limetrą. Edis pakėlė galvą į dangų, nepaisydamas kapojančių 
veidą ledo gurvuoliukų. 

- NE! - sustaugė jis. - DIEVE, MALDAUJU! NE! 

Bet Dievas nieko neatsakė; dangų, apsitraukusį skuban- 
čiais debesimis, dar kartą perskrodė žaibas. 

Džeikas pašoko į viršų, įsikibo į virš jo galvos kabančią 
lempos grandinę ir išsiveržė iš pabaisos gniaužto. Tada atsi- 
lošė, atsispyrė į suspaustą žemę tarpduryje ir nuskrido prie- 
kin kaip Tarzanas ant lianos. Pariestomis kojomis atsivedė- 
jęs spyrė į sulenktus gipsinius pirštus. Gipsas subyrėjo gaba- 
lais, apnuogindamas po juo esantį grubų skeletą. Gipsinis 
žmogus suriaumojo iš alkio ir įtūžio. Už to riksmo girdėjo- 
si, kaip griūva visas namas it Edgaro Alano Po apsakyme. 

Berniukas nuskriejo su grandine atgal, atsispyrė ir vėl 
švystelėjo į priekį. Ranka mėgino jį sučiupti, bet vaikas ener- 
gingai išsivadavo, sukarpęs ore kojomis. Vieną pėdą pervė- 
rė skausmas. Atgal grįžo jau be vieno sportinio batelio. 

Džeikas pamėgino įsitverti aukščiau, puolė ropštis į vir- 
šų. Bet tada virš galvos išgirdo duslų dundėjimą, ant pakel- 
to jo veido pasipylė smulkios gipso dulkės. Lubos ėmė dubti, 
pamažu, po vieną žiedą iš jų leidosi grandinė. Koridoriuje 
kurtinančiai sutraškėjęs gipsinis žmogus pagaliau įsibruko 
visa galva. 

Džeikas rėkdamas nuskriejo ant grandinės tiesiai į tą al- 
kaną veidą. 

Staiga visa Edžio baimė išgaravo. Jis susisupo į ramy- 
bės apsiaustą, apsiaustą, kurį Rolandas iš Gileado ne kartą 
dėvėjo. Tai vieninteliai šarvai, kuriuos turėjo tikras šaulys... 
ir vieninteliai, kurių jam reikėjo. Tą pačią akimirką galvoje 
jis išgirdo balsą. Visokiausi balsai - mamos, Rolando ir, ži- 
noma, Henrio, paskutinius tris mėnesius spėjo išūžti jam gal- 
vą. Bet šitas, su palengvėjimu suprato Edis, yra jo paties, ra- 
mus, racionalus ir drąsus. 

Matei rakto siluetą laužo šviesoje, po to matei medyje. 
Abu kartus gerai įsižiūrėjai. Vėliau užsimaukšlinai baimės 
akidangčius. Nusiimk juos. Ištrauk jį ir pasižiūrėk. Dar ga- 
li būti ne per vėlu, netgi dabar. 

Edis jautė niūrų šaulio žvilgsnį, pagaliau išgirdo demoną 
keikiančią Siuzaną, o kitoje durų pusėje - prislopintą berniu- 
ko riksmą. Baimė ar agonija? 

Edis atsiribojo nuo visko. Ištraukė medinį raktą iš sky- 
lės, kurią nupiešė, iš durų, kurios tapo tikros, ir atidžiai ap- 
žiūrėjo jį, siekdamas pajusti nekaltą pasitenkinimą, jaustą 
vaikystėje, kai įžvelgdavo abstrakčiame pavidale konkretų 
daiktą. Ir tikrai, akivaizdus netikslumas. Kaip jis galėjo taip 
apsižioplinti? Ko gero, tikrai sėdėjau su akidangčiais, pagal- 
vojo jis. Žinoma, tas “s" rakto gale. Antroji bangelė per sto- 
ra. Vos vos. 

- Peilį, - paprašė jis ir ištiesė ranką kaip chirurgas. Ro- 
landas padavė netaręs nė žodžio. 

Edis suėmė ašmenis dešinės pirštais, pasilenkė virš rak- 
to, nejausdamas, kaip kruša kapoja nepridengtą kaklą, aiškiai 
ir nenuginčijamai matydamas formą medyje. 

Jis čirkštelėjo peiliu. 

Kartą. 

Atsargiai. 

Plonytė, kone permatoma šermukšnio drožlė nusirangė 

nuo pilvelio rakto gale. 


Kitoje durų pusėje Džeikas Čambersas vėl suriko. 
38 


Su griausmu, žvangėdama grandinė atitrūko nuo lubų, ir 
Džeikas sunkiai žnektelėjo ant grindų, atsimušdamas keliais. 
Durų sergėtojas džiugiai suriaumojo. Gipsinė ranka nutvėrė 
berniuką per juosmenį ir ėmė traukti koridoriumi. Vaikas įsi- 
spyrė kulnais, bet tai negelbėjo, tik pašinai ir vinys smigo į 
odą, kai pirštai susigniaužė dar stipriau. 

Pabaisos veidas buvo įstrigęs koridoriaus gale tarytum 
kamštis butelyje. Suspausti sargo bruožai labiau priminė bai- 
sų, piktą trolį. Sergėtojas jau laukė jo, pražiojęs burną. Džei- 
kas pagraibė rakto, lyg tas galėtų apsaugoti jį kaip talisma- 
nas, bet po to prisiminė palikęs jį duryse. 

- Ach tu, kalės vaike! - suriko jis ir griuvo atbulas kaip 
olimpinis naras, negalvodamas ant sulaužytas lentas, smin- 
gančias nelyginant vinių juosta. Jis pajuto, kaip nuo juos- 
mens ima slysti džinsai,-o kartu su jais - ir gipsinio žmogaus 
ranka. 

Džeikas metėsi atgal dar kartą. Monstro pirštai laikė 
stipriai, bet kelnės nusmuko iki kelių, o kuprinukė sušvelni- 
no smūgį. Gniaužtas atsileido, tikriausiai norėdamas geriau 
nutverti grobį. Džeikui pavyko truputį pritraukti kelius, o kai 
ranka vėl susigniaužė, jis atsispyrė kojomis. Atsitiko taip, 
kaip jis ir tikėjosi: džinsai (ir antras batelis) buvo nutraukti 
nuo kojų, o jis vėl liko laisvas. Berniukas pamatė, kaip len- 
tų riešas, trupėdamas gipso gabalais, pasisuka ir sugrūda jo 
kelnes į gerklę. Nieko nelaukęs Džeikas nuropojo atgal prie 
durų, norėdamas tiktai atgauti savo raktą. 

Jau beveik pasiekė jas, bet gipsinė ranka sugavo už pli- 
kų kojų ir ėmė vilkti atgal. 

Pagaliau tikroji forma. 

Edis įkišo raktą į skylutę ir spustelėjo. Po nestipraus pa- 
sipriešinimo raktas pasisuko... Išgirdo trakštelint mechaniz- 
mą, atsistumiant skląstį, pajuto, kaip atlikęs savo paskirtį 
raktas suskyla į dvi dalis. Jis suėmė juodą, poliruotą ranke- 
ną ir truktelėjo. Atrodė, kad ant neregimo atsparos taško ver- 
čiasi milžiniška masė. Pajuto, kad ranka įgauna nematytos 
jėgos. Ir suvokė, jog abu pasauliai staiga suartėjo, tarp jų at- 
sivėrė kelias. 

Akimirką jį apėmė svaigulys ir dezorientacija, bet pa- 
žvelgęs pro duris suprato kodėl: nors žiūrėjo žemyn - verti- 
kaliai - matė horizontaliai. Vaizdas priminė savotišką opti- 
nę iliuziją, sukurtą prizmių ir veidrodžių pagalba. Tada jis 
pamatė Džeiką, velkamą per stiklo ir tinko pritraiškytą ko- 
ridorių. Ir laukiančią jo gigantišką burną, tvoskiančią baltu 
garu. 

- Rolandai! - suriko Edis. - Rolandai, jis... 

Ir tą akimirką stiprus smūgis nusviedė jį į šalį. 

Siuzana jautė, kad kažkas velka ją ir apsuka. Pasaulis 
virto karusele: viskas sukosi - akmenys, pilkas dangus, kru- 
šos priberta žemė... ir stačiakampė anga, primenanti spąstus. 
Iš jos aidėjo riksmas. O joje šaukė ir priešinosi demonas, 
laukdamas, kada galės pasprukti, bet nepajėgiantis to pada- 
ryti be jos leidimo. 

- Dabar! - suriko Rolandas. - Paleisk jį, Siuzana! Dėl tė- 
vo, paleisk jį DABAR! 

Ir ji paleido. 

Siuzana (su Detos pagalba) mintyse nunėrė jam spąstus, 

savotišką tinklą, ir dabar jį prapjovė. Ji pajuto, kaip demo- 
nas atsiplėšia nuo jos, palikdamas siaubingos tuštumos aki- 
mirką. Po sekundės ją užplūdo palengvėjimo ir pasibjaurė- 
jimo banga. 

Kai neregimas demono svoris atsitraukė, moteriai pavy- 
ko akies krašteliu pasižiūrėti į jį - nežmogiškas rajos pavida- 
las su didžiuliais sparnais ir kažkuo, panašiu į kablį, styrantį 
uodegoje. Ji pamatė/pajuto, kaip demonas švysteli virš angos 
žemėje. Matė išsiplėtusias Edžio akis, matė, kaip Rolandas 
išskečia rankas jį nutverti. 

Šaulys susverdėjo, vos nenuvirto nuo neregimos demo- 
no masės, po to pasilenkė į priekį, stipriai laikydamas ranko- 
se tuštumą. 

Ir su ja šoko į duobę. 

Dvaro koridorių nutvieskė balta šviesa. Ledo gabaliukai 
kaleno į grindų lentas. Džeikas išgirdo prislopintus riksmus, 
o vėliau pamatė tarsi iš viršaus įšokantį Šaulį. Jis laikė prie- 
šais save rankas, tvirtai: sunėręs pirštus. 

Džeikas pajuto, kaip jo pėda paliečia durų sergėtojo lū- 
pas. 

- Rolandai! - suklykė jis. - Rolandai, gelbėk mane! 

Šaulys išskėtė rankas ir staigiai loštelėjo. Dantys kaip 
pjūklas palietė Džeiko odą, pasiruošę nuplėšti mėsą, sutru- 
pinti kaulą, bet tą patį mirksnį kažkokia gigantiška esybė 
pralėkė virš vaiko galvos kaip vėjo gūsis. Kitą mirksnį dantų 
nebeliko. Ranka, spaudusi jo kojas, atsileido. Džeikas išgirdo 
nežemišką skausmo ir nustebimo klyksmą iš durų sergėtojo 
gerklės, po to ji buvo užčiaupta, užkišta. 

Rolandas stvėrė berniuką ir pastatė ant kojų. 

- Tu grįžai! - sušuko vaikas. - Tikrai grįžai! 

- Taip, atėjau. Dievų malonės ir draugų drąsos dėka grį- 
žau. 

Kai gipsinė pabaisa suriaumojo vėl, Džeikas apsiverkė 
iš džiaugsmo ir siaubo. Namas darėsi panašus į laivą audrin- 
goje jūroje. Aplinkui juos krito medžio ir tinko gabalai. Ro- 
landas pakėlė vaiką ant rankų ir nuskubėjo prie durų. Gipsi- 
nė ranka aklai užkliudė jo koją ir nubloškė į sieną, ta vėl mė- 
gino įkąsti. Rolandas išsisuko, tada apsigręžė ir išsitraukė sa- 
vo ginklą. Paleido du šūvius sutrupindamas grubų gipsinį 
pirštą. Už jų baltas durų sergėtojo veidas pamėlynavo, pajuo- 
davo it kažkuo springdamas. Kažkuo, kas per skubėjimą įlė- 
kė gerklėn taip ir nespėjęs susigaudyti, ką daro. 

Rolandas vėl apsisuko ir puolė pro duris. Nors jokios re- 
gimos pertvaros nesimatė, jis sustojo it atsitrenkęs į neregi- 
mą tinklą. 

Po sekundės pajuto, kaip į plaukus įsikabina Edis ir ima 
kelti, o ne įtraukia jį. 

Jie išniro į silpnėjančią krušą, į drėgmę kaip naujagi- 
miai. Edis tapo pribuvėja, kaip išpranašavo Šaulys. Edis gu- 
lėjo išsitiesęs ant pilvo, saujose styrojo kuokštai Rolando 
plaukų. 

- Siuze, padėk man! 

Ši prisirangė, įkišo ranką ir suėmė už šaulio smakro. Jis 
kilo į juos perkreipęs lūpas nuo įtampos ir skausmo. 

Edis pajuto, kaip kažkas plyšta. Staiga vienoje rankoje 
liko pražilusių Rolando plaukų kuokštas. 

- Jis slysta! 

- Nė... velnio! - sušvokštė Siuzana ir truktelėjo it norė- 
dama nusukti Šauliui sprandą. 

Staiga iš angos centro išlindo dvi mažos rankutės ir įsi- 
kibo už kraštų. Išvaduotas nuo Džeiko svorio, Rolandas pa- 
kėlė alkūnę ir po akimirkos prisitraukė pats. Tada Edis pa- 
čiupo Džeiką už riešų ir išvilko laukan. 

Berniukas apsivertė ant nugaros ir liko gulėti giliai al- 
suodamas. 

Edis pasisuko į Siuzaną, apsikabino ją ir apipylė buči- 
niais jos kaktą, skruostus, kaklą. Jis verkė ir juokėsi vienu 
metu. Ji prisiglaudė prie jo sunkiai šnopuodama... bet lūpose 
žaidė pasitenkinimo šypsena, o ranka glostė šlapius Edžio 
plaukus. 

Iš angos po-jais pasigirdo juodų garsų kakofonija: cypi- 
mas, dejonės, trenksmai, kaukimas. 

Rolandas nuropojo nuo skylės nuleidęs galvą. Skruostais 
tekėjo kraujo srovelytės, plaukai styrojo piestu. 

- Užtrenk! - iškošė jis. - Užtrenk jas, dėl tėvo! 

Edis pajudino duris, o tos neregimos spyruoklės atliko 
visa kita. Durys su trenksmu užsivėrė, nukirsdamos vienu“ 
ypu visus garsus. Edžiui bežiūrint lietuje ištirpo jų kontūrai. 
Rankenos bumbulas prarado savo iškilumą ir vėl tapo žemėje 
išbraižytu apskritimu. Rakto skylutės nesimatė, ten liko sty- 
roti tik medžio pagaliukas. 

“Siuzana prislinko prie Džeiko ir švelniai jį pasodino. 

- Kaip tu, mažuli? 

Jis pažvelgė į ją apsiblaususiomis akimis ir atsakė: 

- Atrodo, gerai. Kur jis? Šaulys? Aš noriu jo kai ko pa- 
klausti. 

- Aš čia, Džeikai, - atsiliepė Rolandas. Jis pakilo ir pri- 
šlitiniavęs prie vaiko pasilenkė. Tarsi netikėdamas palietė 
glotnų Džeiko skruostą. 

- Tu neleisi man daugiau nukristi? 

- Ne, - atsakė Šaulys. - Nei dabar, nei kada nors vėliau. 
- Bet pačioje slapčiausioje širdies kertelėje pagalvojo apie 
Tamsųjį Bokštą ir suabejojo. 

Krušą vėl pakeitė šalta liūtis, tačiau už gauruotų debe- 
sų šiaurėje Edis jau galėjo įžiūrėti giedro dangaus properšas. 

Audra netrukus baigsis, bet iki to laiko jie permirks kiaurai. 

Bet ar tai svarbu? Dar niekad nejautė savyje tokios ra- 
mybės, tokios taikos... ir nebuvo toks šlapias. Šitas bepro- 
tiškas nuotykis dar nesibaigė (ir, greičiausiai, tik prasidėjo), 
bet šiandien jie švenčia pergalę. 

- Siuze? - Jis nubraukė plaukus jai nuo veido ir atidžiai 
pažvelgė į akis. - Kaip tu? Ar labai tave nuskriaudė? 

- Truputį, bet viskas gerai. Manau, kad ta kalė Deta Vol- 
ker liko neįveikta Pakelės čempionė, nors ir po demono. 

- Kaip tai suprasti? 

Ji išdykėliškai šyptelėjo. 

- Nieko... daugiau nieko, ačiū Dievui. O kaip tu, Edi? 
Tvarka? 

Edis pasiklausė, ar neišgirs Henrio balso. Bet tas tylėjo. 
Jam pasirodė, kad atsisveikino su juo amžinai. 

- Kur kas geriau, - atsakė ir nusijuokęs apkabino. Per jos 
petį matė tai, kas liko iš durų: kelias neryškias linijas ir kam- 
pus. Netrukus lietus nuplaus ir jas. 

- Kuo jūs vardu? - paklausė Džeikas moters, kurios ko- 
jos baigėsi ties keliais. Jis staiga susigriebė, kad stengdama- 
sis ištrūkti iš durų sergėtojo paliko kelnes, todėl dabar užsi- 
traukė marškinėlius ant trumpikių. Reikia pripažinti, jog ir iš 
jos suknelės ne kažin kas buvo likę. 

- Siuzana Dyn, - prisistatė ji. - Tavo vardą aš jau žinau. 

- Siuzana, - mąsliai pakartojo Džeikas. - Tikriausiai jūsų 
tėtis neturi geležinkelio kompanijos, tiesa? 

Ji nustebo, paskui nusikvatojo užvertusi galvą. 

- O, ne, aukseli! Jis buvo dantistas, kuris išrado keletą 
dalykėlių ir praturtėjo. Kodėl klausi? 

Džeikas neatsakė. Jis tyrinėjo Edį. Baimė pasitraukė iš 
jo veido, žvilgsnis tapo šaltas, tiriantis, kokį Rolandas gerai 
prisiminė iš tarpstotės laikų. 

- Sveikas, Džeikai! - ištarė Edis. - Džiaugiuosi matyda- 
mas, bičiuli. 

- Sveikas, - atsakė berniukas. - Buvau tave šiandien su- 
sitikęs, tik gerokai jaunesnį. 

- Aš tikrai buvau jaunesnis prieš kelias minutes. Kaip 
jautiesi? 

- Gerai, - atsakė Džeikas. - Keli įbrėžimai, nieko rimta. 
- Jis apsidairė. - Jūs dar neradote traukinio. - Tai buvo ne 
klausimas. 

Edis ir Siuzana nustebę susižvalgė, o Rolandas papurtė 
galvą. 

- Ne. 

- Nebegirdi balsų? 

Šaulys linktelėjo. 

- Jokių. Kaip tu? 

- Nutilo. Vėl esu vientisas. Abu esame. 

Jų žvilgsniai susitiko tą patį mirksnį, pagauti vieno im- 
pulso. Kai Rolandas stvėrė Džeiką į glėbį, įgimta berniuko 
savitvarda neatlaikė, ir jis pravirko. Taip verkia nuvargęs 
vaikas, kuris ilgam buvo paliktas, daug iškentė ir pagaliau 
vėl pasijuto saugus. Kai Rolando rankos apglėbė per juosme- 
nį, Džeikas tvirtai apsikabino jo kaklą. 

- Aš tavęs niekad daugiau nepaliksiu, - pažadėjo Rolan- 
das. Per jo skruostus irgi ritosi ašaros. - Prisiekiu savo tėvų 
vardu: Niekados tavęs daugiau nepaliksiu. 

Tačiau širdis, tas tylus, akylas, ka iki gyvos galvos įka- 
lintas kalinys, priėmė jo žodžius ne tik nustebusi, bet ir abe- 
jodama. 


DAUGIAMILIJONINIS 
BESTSELERIS 


Rūlindas yrū paskulinis Šaulys 
savo pasiulyje, 
kuris pasislinko. 
Jis keliauja į Tamsuji Bokštų, 
to pasuulio centrą. 

Dabar prie jo prisijungė ir di 
žmonės iš mūsų nūdienos pasaulio: 
Edis ir Siuzana. 
Kelinuninkai jau netoli tikslo, 
tačiau tik dabar Bevaisės Žemės 
pradeda atskleisti 
visas savo paslaptis... 

